CELEX: 62017TJ0523
Unjoni ekonomika u monetarja
Unjoni bankarja
Mekkaniżmu Uniku ta’ Riżoluzzjoni tal-istituzzjonijiet ta’ kreditu u ta’ ċerti impriżi tal-investiment (SRM)
Proċedura ta’ riżoluzzjoni applikabbli f’każ ta’ entità li qiegħda tfalli jew li x’aktarx ser tfalli
Adozzjoni mis-SRB ta’ skema ta’ riżoluzzjoni fir-rigward ta’ Banco Popular Español
Dritt għal smigħ
Obbligu ta’ motivazzjoni
Artikoli 18 u 20 tar-Regolament (UE) Nru 806/2014
Responsabbiltà mhux kuntrattwali

I.
Il
‑
kuntest ġuridiku
Wara l-kriżi finanzjarja tal-2008, ġie deċiż li tinħoloq unjoni bankarja fi ħdan l-Unjoni Ewropea, ibbażata fuq ġabra unika ta’ regoli, sħiħa u ddettaljata għas-servizzi finanzjarji, valida għas-suq intern kollu u li tinkludi fiha mekkaniżmu uniku ta’ superviżjoni, u oqfsa ġodda għall-garanzija tad-depożiti u r-riżoluzzjoni tal-fallimenti bankarji.
L-ewwel pass lejn il-ħolqien tal-unjoni bankarja kien jikkonsisti fl-istabbiliment ta’ mekkaniżmu uniku ta’ superviżjoni (SSM) bir-Regolament tal-Kunsill (UE) Nru 1024/2013 tal‑15 ta’ Ottubru 2013 li jikkonferixxi kompiti speċifiċi lill-Bank Ċentrali Ewropew fir-rigward ta’ politiki relatati mas-superviżjoni prudenzjali ta’ istituzzjonijiet ta’ kreditu (ĠU 2013, L 287, p. 63). Skont il-premessa 12 ta’ dan ir-regolament, SSM għandu jiżgura li l-politika tal-Unjoni relatata mas-superviżjoni prudenzjali tal-istituzzjonijiet ta’ kreditu tiġi implimentata b’mod koerenti u effikaċi, li l-ġabra unika ta’ regoli għas-servizzi finanzjarji tiġi applikata bl-istess mod għall-istituzzjonijiet ta’ kreditu fl-Istati Membri kollha kkonċernati, u li dawk l-istituzzjonijiet ta’ kreditu jkunu suġġetti għal superviżjoni tal-ogħla kwalità, li ma tkunx ristretta minn kunsiderazzjonijiet oħra mhux prudenzjali. Għal dan il-għan, ir-Regolament Nru 1024/2013 jagħti lill-Bank Ċentrali Ewropew (BĊE) kompiti speċifiċi relatati mal-politiki dwar is-superviżjoni prudenzjali tal-istituzzjonijiet ta’ kreditu sabiex jikkontribwixxi għas-sigurtà u s-sodezza tal-istituzzjonijiet ta’ kreditu u għall-istabbiltà tas-sistema finanzjarja fi ħdan l-Unjoni u f’kull Stat Membru.
Sussegwentement, id-Direttiva 2014/59/UE tal-Parlament Ewropew u tal-Kunsill tal‑15  ta’  Mejju 2014 li tistabbilixxi qafas għall-irkupru u r-riżoluzzjoni ta’ istituzzjonijiet ta’ kreditu u ditti ta’ investiment u li temenda d-Direttiva tal-Kunsill 82/891/KEE u d-Direttivi 2001/24/KE, 2002/47/KE, 2004/25/KE, 2005/56/KE, 2007/36/KE, 2011/35/UE, 2012/30/UE u 2013/36/UE, u r-Regolamenti (UE) Nru 1093/2010 u (UE) Nru 648/2012, tal-Parlament Ewropew u tal-Kunsill (ĠU 2014, L 173, p. 190), ġiet adottata. Fil-premessa 1 hija tindika dan li ġej:
“Il-kriżi finanzjarja wriet li hemm nuqqas sinifikanti ta’ għodod adegwati fil-livell tal-Unjoni sabiex jiġu ttrattati b’mod effettiv l-istituzzjonijiet ta’ kreditu u ditti ta’ investiment [...] mhux sodi jew li qed ifallu. Dawn l-għodod huma meħtieġa, b’mod partikolari, sabiex jipprevjenu l-insolvenza jew biex meta sseħħ insolvenza jimminimizzaw ir-riperkussjonijiet negattivi billi jippreżervaw il-funzjonijiet sistemikament importanti tal-istituzzjoni konċernata. Matul il-kriżi, dawn l-isfidi kienu fattur ewlieni li ġiegħel lill-Istati Membri sabiex isalvaw l-istituzzjonijiet ta’ kreditu billi jużaw il-flus tal-kontribwenti. L-għan ta’ qafas ta’ rkupru u ta’ riżoluzzjoni kredibbli huwa li jbiegħed il-ħtieġa ta’ azzjoni bħal din kemm jista’ jkun.”
L-għan tad-Direttiva 2014/59 huwa li jiġu stabbiliti regoli komuni għal  armonizzazzjoni minima tad-dispożizzjonijiet nazzjonali li jirregolaw ir-riżoluzzjoni tal-banek fl-Unjoni u tipprovdi għall-kooperazzjoni bejn l-awtoritajiet tar-riżoluzzjoni dwar il-fallimenti ta’ banek transkonfinali. F’dan ir-rigward, id-Direttiva 2014/59 tipprevedi, b’mod partikolari, fl-Artikolu 3(1) tagħha li kull Stat Membru għandu jaħtar awtorità tar-riżoluzzjoni waħda jew, eċċezzjonalment, diversi awtoritajiet tar-riżoluzzjoni li jkollhom is-setgħa li japplikaw l-għodod tar-riżoluzzjoni u li jeżerċitaw is-setgħat tar-riżoluzzjoni.
Madankollu, fid-dawl tal-fatt, minn naħa, li d-Direttiva 2014/59 ma wasslitx għaċ-ċentralizzazzjoni tal-proċess deċiżjonali fil-qasam tar-riżoluzzjoni, li essenzjalment ipprovdiet għodod ta’ riżoluzzjoni komuni u setgħat ta’ riżoluzzjoni komuni disponibbli għall-awtoritajiet nazzjonali ta’ kull Stat Membru u li ħalliet marġni ta’ diskrezzjoni għall-użu ta’ dawn l-għodod u l-użu ta’ arranġamenti ta’ finanzjament nazzjonali għar-riżoluzzjoni, u, min-naħa l-oħra, li din id-direttiva ma kinitx tipprekludi kompletament it-teħid ta’ deċiżjonijiet separati u potenzjalment diverġenti dwar ir-riżoluzzjoni ta’ gruppi transkonfinali mill-Istati Membri, ġie deċiż li jitwaqqaf mekkaniżmu uniku ta’ riżoluzzjoni (SRM).
B’hekk, it-tieni pass lejn il-ħolqien tal-unjoni bankarja kien jikkonsisti fl-adozzjoni tar-Regolament (UE) Nru 806/2014 tal-Parlament Ewropew u tal-Kunsill tal‑15 ta’ Lulju 2014 li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta’ kreditu u ċerti ditti tal-investiment fil-qafas ta’ Mekkaniżmu Uniku ta’ Riżoluzzjoni u Fond Uniku għar-Riżoluzzjoni u li jemenda r-Regolament (UE) Nru 1093/2010 (ĠU 2014, L 225, p. 1).
Il-premessa 12 tar-Regolament Nru 806/2014 tiddikjara:
“L-iżgurar ta’ deċiżjonijiet ta’ riżoluzzjoni effettivi għall-banek li qed ifallu fl-Unjoni, inkluż dwar l-użu ta’ finanzjament miġbur fil-livell tal-Unjoni, huwa essenzjali għat-tlestija tas-suq intern fis-servizzi finanzjarji. Fis-suq intern, il-falliment tal-banek fi Stat Membru wieħed jista’ jaffettwa l-istabbiltà tas-swieq finanzjarji tal-Unjoni kollha kemm hi. L-iżgurar ta’ finanzjament fl-Istati Membri kollha huwa fl-aħjar interessi mhux biss tal-Istati Membri fejn joperaw il-banek, iżda wkoll tal-Istati Membri kollha inġenerali bħala mezz sabiex jiżguraw kondizzjonijiet ekwivalenti ta’ kompetizzjoni u biex jitjieb il-funzjonament tas-suq intern. Is-sistemi bankarji fis-suq intern huma interkonnessi ħafna, il-gruppi bankarji huma internazzjonali u l-banek għandhom perċentwali kbir ta’ assi barranin. Fin-nuqqas tas-SRM, il-kriżijiet bankarji fl-Istati Membri li qed jieħdu sehem fs-SSM jkollhom impatt sistemiku negattiv aktar b’saħħtu anki fi Stati Membri mhux parteċipanti. L-istabbiliment tas-SRM se jiżgura approċċ newtrali fit-trattament ma’ banek li qed ifallu u għalhekk iżid l-istabbiltà tal-banek tal-Istati Membri parteċipanti u jevita li l-kriżijiet jinxterdu fl-Istati Membri mhux parteċipanti u għalhekk se jiffaċilita l-funzjonament tas-suq intern kollu. Il-mekkaniżmi għall-kooperazzjoni fir-rigward tal-istituzzjonijiet stabbiliti kemm fl-Istati Membri parteċipanti kif ukoll f’dawk mhux parteċipanti għandhom ikunu ċari, u l-ebda Stat Membru jew grupp ta’ Stati Membri ma għandu jkun diskriminat, direttament jew indirettament, bħala post għas-servizzi finanzjarji.”
Ir-Regolament Nru 806/2014, skont l-ewwel subparagrafu tal-Artikolu 1, għandu l-għan li jistabbilixxi regoli uniformi u proċedura uniformi għar-riżoluzzjoni tal-entitajiet iddefiniti fl-Artikolu 2 li huma stabbiliti fl-Istati Membri parteċipanti, jiġifieri, l-banek li l-awtorità superviżorja tagħhom fil-pajjiż tal-oriġini hija l-BĊE jew l-awtorità kompetenti nazzjonali fl-Istati Membri li l-munita tagħhom hija l-euro jew fi Stati Membri li l-munita tagħhom ma hijiex l-euro li stabbilixxew kooperazzjoni mill-qrib skont l-Artikolu 7 tar-Regolament Nru 1024/2013 (ara l-premessa 15 tar-Regolament Nru 806/2014).
It-tieni paragrafu tal-Artikolu 1 tar-Regolament Nru 806/2014 jipprovdi li dawn ir-regoli uniformi u din il-proċedura uniformi għandhom jiġu applikati mill-Bord Uniku ta’ Riżoluzzjoni (SRB), stabbilit mill-Artikolu 42 ta’ dan l-istess regolament, flimkien mal-Kunsill tal-Unjoni Ewropea u l-Kummissjoni Ewropea kif ukoll l-awtoritajiet ta’ riżoluzzjoni nazzjonali, fil-kuntest tas-SRM maħluq minn dan l-istess regolament. Huwa wkoll previst li s-SRM ser jiddependi fuq Fond Uniku ta’ Riżoluzzjoni (SRF).
Skont l-Artikolu 16(1) tar-Regolament Nru 806/2014, is-SRB għandu jiddeċiedi dwar miżura ta’ riżoluzzjoni fir-rigward ta’ istituzzjoni finanzjarja stabbilita fi Stat Membru parteċipanti meta jiġu ssodisfatti t-tliet kundizzjonijiet previsti mill-Artikolu 18(1) tal-istess regolament.
L-ewwel kundizzjoni teħtieġ li l-falliment tal-entità jkun seħħ jew li x’aktarx ser iseħħ. L-evalwazzjoni ta’ din il-kundizzjoni għandha titwettaq mill-BĊE, wara konsultazzjoni mas-SRB, jew mis-SRB, u għandha titqies bħala ssodisfatta jekk l-entità tkun f’waħda jew iktar mis-sitwazzjonijiet elenkati fl-Artikolu 18(4) tar-Regolament Nru 806/2014.
It-tieni kundizzjoni tassumi li ma teżisti ebda perspettiva raġonevoli li miżuri privati jew prudenzjali oħra jipprekludu l-falliment tal-entità fi żmien raġonevoli.
It-tielet kundizzjoni timplika li miżura ta’ riżoluzzjoni hija meħtieġa fl-interess pubbliku, jiġifieri li din hija neċessarja sabiex jintlaħaq għan wieħed jew iktar tar-riżoluzzjoni, filwaqt li likwidazzjoni tal-entità fi proċedimenti normali ta’ insolvenza ma tippermettix dan bl-istess mod.
L-Artikolu 14 tar-Regolament Nru 806/2014 jiddefinixxi l-għanijiet ta’ riżoluzzjoni bħala dawn li ġejjin: li tiġi żgurata l-kontinwità tal-funzjonijiet kritiċi; li jiġu evitati effetti negattivi sinjifikattivi fuq l-istabbiltà finanzjarja, b’mod partikolari permezz tal-prevenzjoni tal-kontaġju; li jiġu protetti l-fondi pubbliċi billi tiġi mminimizzata d-dipendenza fuq l-għajnuna finanzjarja pubblika straordinarja; li jiġu protetti d-depożitanti kif ukoll l-investituri u li jiġu protetti l-fondi u l-assi tal-klijenti.
L-Artikolu 20(1) tar-Regolament Nru 806/2014 jipprevedi li, qabel jiddeċiedi dwar azzjoni ta’ riżoluzzjoni jew l-eżerċizzju tas-setgħa li jagħmel valutazzjoni negattiva jew li jikkonverti strumenti ta’ fondi proprji rilevanti, is-SRB għandu jiżgura li titwettaq valutazzjoni ġusta, prudenti u realistika tal-assi u l-obbligazzjonijiet ta’ entità kkonċernata minn persuna indipendenti minn kwalunkwe awtorità pubblika, inkluż is-SRB u l-awtorità ta’ riżoluzzjoni nazzjonali, u mill-entità kkonċernata.
Skont l-Artikolu 20(15) tar-Regolament Nru 806/2014, il-valutazzjoni għandha tkun parti integrali tad-deċiżjoni dwar l-applikazzjoni ta’ għodda tar-riżoluzzjoni jew dwar l-eżerċizzju ta’ setgħa ta’ riżoluzzjoni jew id-deċiżjoni dwar l-eżerċizzju tas-setgħa ta’ żvalutazzjoni jew ta’ konverżjoni tal-istrumenti ta’ fondi proprji.
Meta l-kundizzjonijiet previsti fl-Artikolu 18(1) tar-Regolament Nru 806/2014 ikunu ssodisfatti, is-SRB għandu jadotta skema ta’ riżoluzzjoni.
Meta jaġixxu fil-kuntest tal-proċedura ta’ riżoluzzjoni, is-SRB, il-Kunsill u l-Kummissjoni għandhom jiżguraw li l-miżura ta’ riżoluzzjoni tittieħed skont ċerti prinċipji elenkati fl-Artikolu 15 tar-Regolament Nru 806/2014, u fosthom hemm il-prinċipju li l-azzjonisti tal-istituzzjoni suġġetta għal proċedura ta’ riżoluzzjoni huma l-ewwel li jġarrbu t-telf kif ukoll il-prinċipju li l-ebda kreditur ma huwa ser  iġarrab telf li huwa ikbar milli kien iġarrab kieku l-entità suġġetta għall-miżura ta’ riżoluzzjoni kellha tiġi stralċjata skont proċeduri normali ta’ insolvenza.
Fl-iskema ta’ riżoluzzjoni, is-SRB għandu jiddetermina l-applikazzjoni tal-għodod ta’ riżoluzzjoni. L-Artikolu 22(2) tar-Regolament Nru 806/2014 jelenka d-diversi għodod ta’ riżoluzzjoni disponibbli, jiġifieri l-bejgħ ta’ operat, ir-rikors għal istituzzjoni tranżitorja, u s-separazzjoni tal-assi u ta’ rikapitalizzazzjoni interna.
Fl-iskema ta’ riżoluzzjoni, is-SRB jista’ wkoll jeżerċita s-setgħa ta’ żvalutazzjoni jew ta’ konverżjoni tal-istrumenti ta’ fondi proprji tal-entità kkonċernata skont il-kundizzjonijiet stabbiliti fl-Artikolu 21 tar-Regolament Nru 806/2014. Skont l-Artikolu 19 tar-Regolament Nru 806/2014, miżura ta’ riżoluzzjoni tista’ tinvolvi wkoll l-għoti ta’ għajnuna mill-Istat jew ir-rikors għas-SRF.
Skont l-Artikolu 18(7) tar-Regolament Nru 806/2014, immedjatament wara l-adozzjoni tiegħu, is-SRB għandu jittrażmetti l-iskema ta’ riżoluzzjoni lill-Kummissjoni. Fi żmien erbgħa u għoxrin siegħa mit-trażmissjoni tal-iskema ta’ riżoluzzjoni mis-SRB, il-Kummissjoni jew tapprova l-iskema ta’ riżoluzzjoni jew toġġezzjona fuq l-aspetti diskrezzjonali tagħha, minbarra dawk previsti fit-tielet subparagrafu, jiġifieri l-osservanza tal-kriterju tal-interess pubbliku jew bidla sinifikattiva fl-ammont tas-SRF. Fir-rigward ta’ dawn l-aħħar aspetti diskrezzjonali, fi żmien tnax-il siegħa mit-trażmissjoni tal-iskema ta’ riżoluzzjoni mis-SRB, il-Kummissjoni tista’ tipproponi lill-Kunsill sabiex joħroġ oġġezzjonijiet għall-iskema ta’ riżoluzzjoni adottata mis-SRB peress li ma tissodisfax il-kriterju tal-interess pubbliku jew li japprova jew jirrifjuta bidla sinifikattiv fl-ammont tas-SRF previst fl-iskema ta’ riżoluzzjoni adottata mis-SRB. L-iskema ta’ riżoluzzjoni tista’ tidħol fis-seħħ biss jekk ma tkun ġiet espressa l-ebda oġġezzjoni mill-Kunsill jew mill-Kummissjoni fi żmien erba’ u għoxrin siegħa wara t-trażmissjoni tagħha mis-SRB.
L-Artikolu 18(9) tar-Regolament Nru 806/2014 jindika li s-SRB għandu jiżgura li jiġu adottati l-miżuri ta’ riżoluzzjoni meħtieġa sabiex tiġi applikata l-iskema ta’ riżoluzzjoni mill-awtoritajiet ta’ riżoluzzjoni nazzjonali rilevanti. Dawn tal-aħħar huma d-destinatarji tal-iskema ta’ riżoluzzjoni, li tagħtihom istruzzjoni sabiex jadottaw il-miżuri neċessarji kollha sabiex jimplimentawha b’konformità mal-Artikolu 29 tal-istess regolament, billi jeżerċitaw is-setgħat ta’ riżoluzzjoni.
Wara l-adozzjoni ta’ miżura ta’ riżoluzzjoni, b’applikazzjoni tal-Artikolu 20(16) tar-Regolament Nru 806/2014, is-SRB għandu jiżgura li ssir valutazzjoni minn persuna indipendenti, sabiex jiġi ddeterminat jekk l-azzjonisti u l-kredituri kinux jibbenefikaw minn trattament aħjar kieku l-istituzzjoni suġġetta għal proċedura ta’ riżoluzzjoni kienet għaddiet minn proċedimenti normali ta’ insolvenza. Din il-valutazzjoni tista’ twassal, skont l-Artikolu 76(1)(e) tar-Regolament Nru 806/2014, għal kumpens lill-azzjonisti jew lill-kredituri jekk ikunu ġarrbu iktar telf fil-kuntest tar-riżoluzzjoni milli kieku kienu jġarrbu fi stralċ skont proċeduri normali ta’ insolvenza.
II.
Il
‑
fatti li wasslu għall
‑
kawża u l
‑
fatti sussegwenti għall
‑
preżentata tar
‑
rikors
Ir-rikorrenti, Eleveté Invest Group, SL u d-19-il persuna fiżika u ġuridika l-oħra msemmija fl-Anness, kienu azzjonisti jew kellhom strumenti ta’ fondi proprji addizzjonali tal-kategorija 1 jew strumenti ta’ fondi proprji tal-kategorija 2 ta’ Banco Popular Español, SA (iktar ’il quddiem “Banco Popular”) qabel l-adozzjoni ta’ skema ta’ riżoluzzjoni fir-rigward ta’ dan tal-aħħar.
A.
Fuq is
‑
sitwazzjoni ta’ Banco Popular qabel l
‑
adozzjoni tal
‑
iskema ta’ riżoluzzjoni
Il-grupp Banco Popular, li l-kumpanija omm tiegħu kienet Banco Popular, fid-data tar-riżoluzzjoni, kien is-sitt grupp bankarju Spanjol.
Fl-2016, Banco Popular żied il-kapital b’EUR 2.5 biljun.
Fil‑5 ta’ Diċembru 2016, is-Sessjoni Eżekuttiva tas-SRB adottat pjan ta’ riżoluzzjoni tal-grupp Banco Popular (iktar ’il quddiem il-“pjan ta’ riżoluzzjoni tal-2016”). L-għodda ta’ riżoluzzjoni ppreferuta fil-pjan ta’ riżoluzzjoni tal-2016 kienet l-għodda ta’ rikapitalizzazzjoni interna prevista fl-Artikolu 27 tar-Regolament Nru 806/2014.
Fit‑3 ta’ Frar 2017, Banco Popular ippubblika r-rapport annwali tiegħu tal-2016, li fih ħabbar il-ħtieġa ta’ provvedimenti eċċezzjonali li jammontaw għal EUR 5.7 biljun, li jwasslu għal telf ikkonsolidat ta’ EUR 3.485 biljun, kif ukoll il-ħatra ta’ president ġdid.
Fl‑10 ta’ Frar 2017, DBRS Ratings Limited (DBRS) (li saret DBRS Morningstar) baxxiet il-klassifikazzjoni ta’ Banco Popular, bi prospetti negattivi, fid-dawl tal-pożizzjoni mdgħajfa tal-kapital ta’ Banco Popular bħala riżultat ta’ telf nett ikbar minn dak previst fir-rapport annwali tiegħu, imsemmija fil-punt 28 iktar ’il fuq, kif ukoll tal-isforzi minn Banco Popular sabiex inaqqas l-istokk tiegħu li kien għadu għoli ta’ assi li ma jrendux.
Fit‑3 ta’ April 2017, Banco Popular ħabbar ir-riżultati tal-awditi interni li jindikaw li jistgħu jkunu meħtieġa korrezzjonijiet għar-rapport annwali tal-2016. Dawn l-aġġustamenti twettqu fir-rapport finanzjarju ta’ Banco Popular għall-ewwel tliet xhur tal-2017.
Fl‑10 ta’ April 2017, fil-laqgħa ġenerali tal-azzjonisti ta’ Banco Popular, il-President tal-Bord tad-Diretturi ħabbar li l-bank kien qiegħed jikkunsidra jew żieda fil-kapital, jew tranżazzjoni ta’ negozju minħabba s-sitwazzjoni tal-grupp f’termini ta’ fondi proprji u l-livell tiegħu ta’ assi li ma jrendux. Il-President-Direttur Ġenerali ta’ Banco Popular ġie ssostitwit inqas minn sena wara li beda l-mandat tiegħu.
Wara t-tħabbira tat‑3 ta’ April 2017 dwar il-ħtieġa li jiġu aġġustati r-riżultati finanzjarji tal-2016, DBRS, fis‑6 ta’ April, baxxiet il-klassifikazzjoni ta’ Banco Popular filwaqt li żammet il-perspettiva negattiva tagħha. Standard & Poor’s, fis‑7 ta’ April, u Moody’s Investors service (iktar ’il quddiem “Moody’s”), fil‑21  ta’ April 2017, ukoll baxxew il-klassifikazzjoni ta’ Banco Popular b’perspettiva negattiva.
F’April 2017, Banco Popular beda proċedura ta’ bejgħ privat bil-għan li jinbiegħ lil kompetitur b’saħħtu, li kellu jwassal sabiex jirrestawra s-sitwazzjoni finanzjarja tiegħu. Id-data ta’ skadenza għall-akkwirenti potenzjali interessati fl-akkwist ta’ Banco Popular sabiex jissottomettu l-offerta tagħhom kienet l‑10 ta’ Ġunju 2017, u sussegwentement ġiet estiża sal-aħħar tax-xahar ta’ Ġunju 2017.
Fil‑5 ta’ Mejju 2017, Banco Popular ippreżenta r-rapport finanzjarju tiegħu għall-ewwel tliet xhur tal-2017, fejn ħabbar telf fl-ammont ta’ EUR 137 miljun.
Fit‑12 ta’ Mejju 2017, ir-rekwiżit ta’ kopertura tal-ħtiġiet ta’ likwidità (Liquidity Coverage Requirement) ta’ Banco Popular waqa’ taħt il-limitu minimu ta’  80 % stabbilit fl-Artikolu 460(2)(c) tar-Regolament (UE) Nru 575/2013 tal-Parlament Ewropew u tal-Kunsill tas‑26 ta’ Ġunju 2013 dwar ir-rekwiżiti prudenzjali għall-istituzzjonijiet ta’ kreditu u d-ditti tal-investiment u li jemenda r-Regolament (UE) Nru 648/2012 (ĠU 2013, L 176, p. 1).
Permezz ta’ ittra tas‑16 ta’ Mejju 2017, Banco Santander, SA infurmat lil  Banco Popular li ma kinitx f’pożizzjoni li tippreżenta offerta definittiva fil-kuntest tal-proċedura ta’ bejgħ privat.
Fis‑16 ta’ Mejju 2017, Banco Popular, f’komunikazzjoni ta’ fatt rilevanti għall-Comisión nacional del mercado de valores (CNMV, Il-Kummissjoni Nazzjonali tas-Suq tat-Titoli, Spanja), iddikjarat li akkwirenti potenzjali kienu esprimew l-interess tagħhom fil-proċedura ta’ bejgħ privat, iżda li ma kienet ġiet riċevuta l-ebda offerta definittiva.
Fid‑19 ta’ Mejju 2017, l-aġenzija FITCH baxxiet il-klassifikazzjoni fit-tul ta’ Banco Popular.
Fit‑23 ta’ Mejju 2017, il-Presidenta tas-SRB, Elke König, tat intervista lill-istazzjon televiżiv Bloomberg, li matulha ġiet mistoqsija, b’mod partikolari, dwar is-sitwazzjoni ta’ Banco Popular.
Matul ix-xahar ta’ Mejju 2017, diversi artikli mill-istampa rrappurtaw id-diffikultajiet ta’ Banco Popular. Pereżempju, għandu jissemma artiklu tal-11 ta’ Mejju 2017, ippubblikat fuq is-sit internet
elconfidencial.com
, intitolat “Saracho jordna l-bejgħ urġenti ta’ Popular lil JP Morgan u Lazard minħabba r-riskju ta’ falliment” (Saracho encarga la venta urgente del Popular a JP Morgan y Lazard por riesgo de quiebra). F’dan l-artiklu, huwa ddikjarat li l-President tal-bank kien ikkummissjona lil JP Morgan u Lazard sabiex jorganizzaw il-bejgħ urġenti tal-bank minħabba riskju ta’ falliment, dovuta għall-ħarba massiva ta’ depożiti minn klijenti individwali u istituzzjonali u li kien iqis li l-uniku mod sabiex tiġi żgurata l-vijabbiltà tal-bank kien il-bejgħ sħiħ u imminenti tal-grupp kollu. L-artiklu jgħid li, “minħabba l-persistenza tal-ħruġ ta’ depożiti u l-għeluq ta’ sorsi esterni ta’ finanzjament, il-bank huwa f’riskju serju ta’ falliment, u li [l-President tiegħu] għalhekk kien kostrett jattiva l-iktar miżura drastika u li progressivament jastjeni milli jbigħ l-assi tiegħu sabiex itejjeb il-proporzjonijiet tal-fondi proprji u jissodisfa r-rekwiżiti tal-BĊE”.
Fil‑15 ta’ Mejju 2017, artiklu ppubblikat fuq is-sit internet
elconfidencial.com
, bit-titolu “Il-BĊE jispezzjona lil Banco Popular għal xahrejn f’nofs il-proċess tal-bejgħ” (El BCE inspecciona a Banco Popular durante dos meses en pleno proceso de venta), jirrapporta li l-pjan tal-bejgħ ta’ Banco Popular, implimentat mill-President tiegħu, sar wara l-ispezzjoni tal-BĊE, li kien ikkonferma d-defiċit ta’ provvedimenti. Skont dan l-artiklu, l-ispetturi tal-BĊE kienu kkonkludew li d-diffikultajiet ta’ Banco Popular huma marbuta mad-defiċit ta’ provvedimenti tiegħu sabiex ikopri l-espożizzjoni immobbli tiegħu, u li kien meħtieġ li jiġi evitat il-ħruġ okkażjonali ta’ depożiti. Dawn l-ispetturi esprimew ukoll it-tħassib tagħhom dwar il-preżentazzjoni tal-kontijiet tal-2016.
Fil‑31 ta’ Mejju 2017, l-aġenzija Reuters ippubblikat artiklu bit-titolu “L-UE, imwissija bir-riskju ta’ riżoluzzjoni ta’ Banco Popular” (La UE, advertida de riesgo de una resolución ordenada en Banco Popular). B’mod partikolari dan l-artiklu jsemmi li, skont uffiċjal għoli tal-Unjoni li baqa’ anonimu, wieħed mis-superviżuri ewlenin tal-banek fl-Ewropa wissa lill-uffiċjali tal-Unjoni li Banco Popular kien jista’ jeħtieġ riżoluzzjoni jekk ma jkunx jista’ jsib akkwirent. Skont dan l-artiklu, dan l-uffiċjal indika wkoll li l-Presidenta tas-SRB kienet  reċentement ħarġet “twissija bikrija,” u ddikjarat li s-SRB kien qiegħed isegwi l-proċedura (ta’ Banco Popular) b’attenzjoni partikolari bil-ħsieb ta’ intervent possibbli.
Fl-istess jum, is-SRB ippubblika stqarrija għall-istampa intiża sabiex tikkontesta l-kontenut ta’ dan l-artiklu.
Fl-ewwel jiem ta’ Ġunju tal-2017, Banco Popular affaċċja ġbid massiv ta’ likwidità.
Fil‑5 ta’ Ġunju 2017, Banco Popular ippreżenta, filgħodu, l-ewwel talba għall-għoti urġenti ta’ likwidità lill-Banco de España (il-Bank ta’ Spanja), sussegwentement, it-tieni talba, waranofsinhar, li kien fiha estensjoni tal-ammont mitlub, minħabba movimenti kbar ta’ likwidità. Fuq il-bażi ta’ talba mill-Bank ta’ Spanja u wara l-evalwazzjoni tal-BĊE fl-istess jum tat-talba ta’ Banco Popular għall-għoti urġenti ta’ likwidità, il-Kunsill Governattiv tal-BĊE ma qajjem l-ebda oġġezzjoni għall-għoti urġenti ta’ likwidità lil Banco Popular għall-perijodu sat‑8 ta’ Ġunju 2017. Banco Popular irċieva parti minn dan l-għoti urġenti ta’ likwidità, u sussegwentement il-Bank ta’ Spanja indika li ma kienx f’pożizzjoni jipprovdi għoti urġenti ta’ likwidità supplementari lil Banco Popular.
Fis‑6 ta’ Ġunju 2017, DBRS u Moody’s baxxew il-klassifikazzjoni ta’ Banco Popular.
B.
Fuq fatti oħra qabel l
‑
adozzjoni tal
‑
iskema ta’ riżoluzzjoni
Fit‑23 ta’ Mejju 2017, is-SRB inkariga lil Deloitte, bħala espert indipendenti, sabiex twettaq il-valutazzjoni ta’ Banco Popular skont l-Artikolu 20 tar-Regolament Nru 806/2014.
Fl‑24 ta’ Mejju 2017, is-SRB talab mingħand Banco Popular, abbażi tal-Artikolu 34 tar-Regolament Nru 806/2014, l-informazzjoni meħtieġa bil-ħsieb li titwettaq il-valutazzjoni  tiegħu. Fit‑2 ta’ Ġunju 2017, huwa talab ukoll lil Banco Popular sabiex jipprovdi informazzjoni dwar il-proċess tal-bejgħ privat u sabiex jipprovdi aċċess għall-kamra virtwali sikura tad-data li dan tal-aħħar kien stabbilixxa fil-kuntest ta’ din il-proċedura.
Fit‑3 ta’ Ġunju 2017, is-Sessjoni Eżekuttiva tas-SRB adottat id-Deċiżjoni SRB/EES/2017/06, indirizzata lill-Fondo de Reestructuración Ordenada Bancaria (FROB, Fond ta’ ristrutturazzjoni ordnata tal-istituzzjonijiet bankarji, Spanja), dwar il-kummerċjalizzazzjoni ta’ Banco Popular. Is-SRB approva l-bidu immedjat tal-proċedura ta’ bejgħ ta’ Banco Popular mill-FROB u indika lil dan tal-aħħar ir-rekwiżiti tal-bejgħ skont l-Artikolu 39 tad-Direttiva 2014/59. Is-SRB indika b’mod partikolari li l-FROB kellu jikkuntattja lill-ħames akkwirenti potenzjali li kienu mistiedna jissottomettu offerta fil-kuntest tal-proċedura ta’ bejgħ privat.
Fost il-ħames akkwirenti potenzjali, tnejn iddeċidew li ma jipparteċipawx fil-proċedura ta’ bejgħ u wieħed ġie eskluż mill-BĊE għal raġunijiet prudenzjali.
Fl‑4 ta’ Ġunju 2017, iż-żewġ akkwirenti potenzjali li kienu ddeċidew li jipparteċipaw fil-proċedura ta’ bejgħ, Banco Santander u Banco Bilbao Vizcaya Argentaria, SA (BBVA), iffirmaw ftehim ta’ nuqqas ta’ żvelar u, fil‑5 ta’ Ġunju 2017, kellhom aċċess għall-kamra virtwali tad-data.
Fil‑5 ta’ Ġunju 2017, is-SRB adotta l-ewwel valutazzjoni (iktar ’il quddiem il-“valutazzjoni 1”) skont l-Artikolu 20(5)(a) tar-Regolament Nru 806/2014, li kellha bħala l-għan tagħha li tipprovdi l-elementi li jippermettu li jiġi ddeterminat jekk kinux issodisfatti l-kundizzjonijiet tal-attivazzjoni ta’ proċedura ta’ riżoluzzjoni, kif iddefiniti fl-Artikolu 18(1) tar-Regolament Nru 806/2014.
Fis‑6 ta’ Ġunju 2017, il-BĊE wettaq valutazzjoni dwar is-sitwazzjoni ta’ falliment li seħħ jew li x’aktarx ser iseħħ ta’ Banco Popular, wara li kkonsulta lis-SRB, skont it-tieni subparagrafu tal-Artikolu 18(1) tar-Regolament Nru 806/2014.
F’din il-valutazzjoni, il-BĊE indika li, matul ix-xhur preċedenti, Banco Popular kien ġarrab deterjorament sinjifikattiv fis-sitwazzjoni tal-likwidità tiegħu, dovut prinċipalment għal eżawriment sinjifikattiv tal-bażi tad-depożiti tiegħu Banco Popular esperjenza ħruġ sinjifikattiv ta’ likwidità fis-segmenti kollha tal-klijentela tiegħu. Il-BĊE elenka l-avvenimenti li wasslu għall-problemi ta’ likwidità li kellu  jaffaċċja Banco Popular.
F’dan ir-rigward, huwa rrileva li, fi Frar tal-2017, matul il-preżentazzjoni tal-kontijiet annwali tagħha, Banco Popular kien żvela ħtieġa ta’ provvedimenti eċċezzjonali li jammontaw għal EUR 5.7 biljun, li wasslu għal telf ta’ EUR 3.485 biljun fl-2016, kif ukoll is-sostituzzjoni tal-President tiegħu li kien ilu għal żmien twil, li wettaq reviżjoni tal-istrateġija tal-bank. It-tħabbira ta’ provvedimenti addizzjonali u ta’ telf fi tmiem is-sena finanzjajrja kienet wasslet għal tnaqqis fil-klassifikazzjoni ta’ Banco Popular minn DBRS fl‑10 ta’ Frar 2017 u kienet qajmet tħassib serju min-naħa tal-klijenti ta’ Banco Popular, li rriżulta fi ġbid kbir u mhux mistenni ta’ depożiti u fi frekwenza għolja ta’ żjarat tal-klijenti fil-fergħat tal-bank.
Il-BĊE ddikjara wkoll li l-pubblikazzjoni minn Banco Popular, fit-3 ta’ April 2017, ta’ dikjarazzjoni pubblika
ad hoc
li tħabbar l-eżitu ta’ diversi awditi interni li jista’ jkollhom impatt sinjifikattiv fuq l-istati finanzjarji tal-istituzzjoni kif ukoll il-konferma li l-President-Direttur Ġenerali tal-istituzzjoni kien ser jiġi ssostitwit inqas minn sena wara d-dħul fil-kariga tiegħu, kienu wasslu għal mewġa oħra ta’ ġbid ta’ depożiti. Il-BĊE rrileva li din il-mewġa ta’ ġbid ta’ depożiti kienet ukoll xprunata minn:
–        tnaqqis fil-grad tal-klassifikazzjoni ta’ Banco Popular minn Standard & Poor’s fis‑7 ta’ April 2017;
–        it-tħabbira minn Banco Popular, fl-10 ta’ April 2017, li ma kinitx ser tħallas dividendi u li żieda fil-kapital jew tranżazzjoni korporattiva tista’ tkun meħtieġa minħabba s-sitwazzjoni ristretta fil-kapital tagħha u l-allinjament meħtieġ fuq il-pari tagħha tal-kopertura ta’ assi li ma jrendux;
–        tnaqqis fil-klassifikazzjoni ta’ Banco Popular minn Moody’s fil‑21 ta’ April 2017;
–        l-iżvelar tar-riżultati tal-ewwel tliet xhur tal-2017 li kienu agħar minn dawk previsti;
–        il-kopertura negattiva u kontinwa tal-media, bħall-artikli tal-11 u tal-15 ta’ Mejju 2017 imsemmija fil-punti 40 u 41 iktar ’il fuq, jissuġġerixxu li l-President ta’ Banco Popular kien ordna bejgħ urġenti tal-bank minħabba riskju imminenti ta’ falliment jew nuqqas ta’ likwidità, u li l-bank kellu jaffaċċja ħtieġa addizzjonali sinjifikattiva għal provvedimenti li jirriżultaw minn spezzjoni fuq il-post mis-superviżur.
Il-BĊE kkonstata wkoll li d-depożiti li ntilfu mill‑31 ta’ Mejju 2017 kienu partikolarment rilevanti, wara l-iżvelar fil-media li l-bank seta’ jiġi stralċjat jekk il-proċess ta’ bejgħ kurrenti ma jirnexxix fi żmien qasir ħafna.
Barra minn hekk, il-BĊE rrileva li, għalkemm Banco Popular kien żviluppa diversi miżuri li jiġġeneraw likwidità addizzjonali fil-ġimgħat preċedenti u beda jimplimentahom, id-daqs tal-influssi mwettqa u li kienu għadhom mistennija ma kienx biżżejjed sabiex jirrimedja l-eżawriment tal-pożizzjoni tal-likwidità ta’ Banco Popular fid-data tal-valutazzjoni. Huwa indika wkoll li, anki bl-użu tal-provvista urġenti ta’ likwidità li għaliha l-Kunsill Governattiv tal-BĊE ma kienx qajjem oġġezzjonijiet fil‑5 ta’ Ġunju 2017, is-sitwazzjoni tal-likwidità f’dik id-data ma kinitx biżżejjed sabiex tiggarantixxi l-kapaċità ta’ Banco Popular li jissodisfa l-impenji tiegħu sa mhux iktar tard mis‑7 ta’ Ġunju 2017.
Il-BĊE qies li l-miżuri diġà adottati minn Banco Popular ma kinux suffiċjentement effettivi sabiex ireġġgħu lura d-deterjorament tal-pożizzjoni tal-likwidità tiegħu. Il-Kummissjoni tinnota li, bħala miżura alternattiva sabiex jiżgura l-kapaċità tiegħu li jissodisfa l-impenji tiegħu li kienu waslu biex jimmaturaw, il-Banco Popular kien qiegħed jipprova jimplimenta tranżazzjoni ta’ negozju, jiġifieri l-bejgħ tiegħu lil kompetitur iktar b’saħħtu. Madankollu, il-BĊE qies li, fid-dawl tad-deterjorament tas-sitwazzjoni tal-likwidità ta’ Banco Popular, l-assenza ta’ prova tal-kapaċità ta’ dan tal-aħħar li jreġġa’ lura s-sitwazzjoni tal-likwidità tiegħu fil-futur qrib u tal-fatt li n-negozjati sa dak iż-żmien ma wasslux għal riżultat pożittiv, il-konferma ta’ tranżazzjoni privata bħal din ma kinitx prevedibbli f’terminu ta’ żmien li kien jippermetti lill-Banco Popular li jkun jista’ jħallas id-djun tiegħu jew impenji oħra meta dawn jilħqu l-maturità tagħhom.
Il-BĊE kkonstata li, fl-istess ħin, ma kienet teżisti l-ebda miżura ta’ sorveljanza jew ta’ intervent bikri disponibbli li tippermetti li tiġi rrestawrata b’mod immedjat is-sitwazzjoni tal-likwidità ta’ Banco Popular u li tiżguralu żmien biżżejjed sabiex jimplimenta tranżazzjoni kummerċjali jew soluzzjoni oħra. Il-miżuri għad-dispożizzjoni tal-BĊE bħala awtorità kompetenti, bis-saħħa tat-traspożizzjoni nazzjonali tal-Artikolu 104 tad-Direttiva 2013/36/UE tal-Parlament Ewropew u tal-Kunsill tas‑26 ta’ Ġunju 2013 dwar l-aċċess għall-attività tal-istituzzjonijiet ta’ kreditu u s-superviżjoni prudenzjali tal-istituzzjonijiet ta’ kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE (ĠU 2013 L 176, p. 338), u l-Artikoli 27 sa 29 tad-Direttiva 2014/59 jew l-Artikolu 16 tar-Regolament Nru 1024/2013, ma setgħux jiżguraw li Banco Popular ikun f’pożizzjoni li jħallas id-djun tiegħu jew impenji oħra meta dawn jilħqu l-maturità tagħhom, minħabba l-portata u r-ritmu tad-deterjorament fil-likwidità osservata.
Bħala konklużjoni, il-BĊE, filwaqt li ħa inkunsiderazzjoni, b’mod partikolari, il-ħruġ eċċessiv ta’ depożiti, il-ħeffa li biha l-bank kien tilef il-likwidità u l-inkapaċità tiegħu li jiġġenera likwiditajiet oħrajn, qies li kien hemm elementi oġġettivi li jindikaw li Banco Popular probabbilment ma kienx ser ikun f’pożizzjoni, fil-futur qarib, li jħallas id-djun tiegħu jew l-impenji l-oħra meta dawn jilħqu l-maturità tagħhom. Il-BĊE kkonkluda li l-falliment ta’ Banco Popular kien meqjus li seħħ jew, fi kwalunkwe każ, li x’aktarx ser iseħħ fil-futur qarib, b’mod konformi mal-Artikolu 18(1)(a) u (4)(c) tar-Regolament Nru 806/2014.
Fis‑6 ta’ Ġunju 2017, il-Bord tad-Diretturi ta’ Banco Popular informa lill-BĊE li kien wasal għall-konklużjoni li l-bank kien f’sitwazzjoni ta’ falliment li x’aktarx ser iseħħ.
Fl-istess jum, il-FROB adotta ittra li tinkludi l-informazzjoni dwar il-proċedura ta’ bejgħ (iktar ’il quddiem l-“ittra ta’ proċedura”) u li tiffissa t-terminu għas-sottomissjoni tal-offerti f’nofsillejl tas‑6 ta’ Ġunju 2017.
Fl-istess jum, il-BBVA, wieħed miż-żewġ akkwirenti potenzjali ta’ Banco Popular, infurmat lill-FROB li ma kienx ser jagħmel offerta.
Ukoll fis‑6 ta’ Ġunju 2017, Deloitte bagħtet lis-SRB it-tieni valutazzjoni (iktar ’il quddiem il-“valutazzjoni 2”), redatta skont l-Artikolu 20(10) tar-Regolament Nru 806/2014. Il-valutazzjoni 2 kellha l-għan li tistma l-valur tal-assi u tal-obbligazzjonijiet ta’ Banco Popular, li tipprovdi stima dwar it-trattament li minnu kienu jibbenefikaw l-azzjonisti u l-kredituri li kieku Banco Popular kien is-suġġett ta’ proċedura normali ta’ insolvenza, kif ukoll li tipprovdi l-elementi li jippermettu li tittieħed id-deċiżjoni dwar l-azzjonijiet u t-titoli ta’ proprjetà li għandhom jiġu ttrasferiti u li jippermettu lis-SRB li jiddetermina l-kundizzjonijiet kummerċjali tal-għodda ta’ bejgħ ta’ operat. B’mod partikolari, din il-valutazzjoni  stmat il-valur ekonomiku ta’ Banco Popular fl-ammont ta’ EUR 1.3 biljun fl-aħjar xenarju, tal-anqas EUR 8.2 biljun fl-agħar xenarju possibbli, u tal-anqas EUR 2 biljun fl-aħjar stima.
Fis‑7 ta’ Ġunju 2017, Banco Santander issottometta offerta definittiva.
Permezz ta’ ittra tas‑7 ta’ Ġunju 2017, il-FROB informa lis-SRB li Banco Santander kien issottometta offerta fis‑7 ta’ Ġunju fit-3:12 a.m., u li l-prezz offrut minn Banco Santander għall-bejgħ tal-azzjonijiet ta’ Banco Popular kien ta’  EUR 1. Il-FROB iddikjara li l-bord ta’ tmexxija tiegħu għażel lil Banco Santander bħala l-offerent rebbieħ fil-proċedura ta’ bejgħ kompetittiv ta’ Banco Popular u ddeċieda li jipproponi lis-SRB li jaħtar lil Banco Santander bħala l-akkwirent fid-deċiżjoni tas-SRB dwar l-adozzjoni ta’ dispożittiv ta’ riżoluzzjoni fir-rigward ta’ Banco Popular.
C.
Fuq l
‑
iskema ta’ riżoluzzjoni ta’ Banco Popular tas
‑
7 ta’ Ġunju 2017
Fis‑7 ta’ Ġunju 2017, is-Sessjoni Eżekuttiva tas-SRB adottat id-deċiżjoni SRB/EES/2017/08 dwar skema ta’ riżoluzzjoni fir-rigward ta’ Banco Popular abbażi (iktar ’il quddiem l-“iskema ta’ riżoluzzjoni”), abbażi tar-Regolament Nru 806/2014.
Skont l-Artikolu 1 tal-iskema ta’ riżoluzzjoni, is-SRB, billi kkunsidra li l-kundizzjonijiet previsti fl-Artikolu 18(1) tar-Regolament Nru 806/2014 ġew issodisfatti, iddeċieda li jissottometti lill-Banco Popular għal proċedura ta’ riżoluzzjoni mid-data tar-riżoluzzjoni.
Għalhekk, is-SRB qies, fl-ewwel lok, li Banco Popular kien qiegħed f’sitwazzjoni ta’ falliment li seħħ jew li x’aktarx ser iseħħ, fit-tieni lok, li ma kinux jeżistu miżuri oħra li setgħu jipprekludu l-falliment ta’ Banco Popular f’terminu raġonevoli u, fit-tielet lok, li miżura ta’ riżoluzzjoni fil-forma ta’ għodda ta’ bejgħ ta’ operat ta’ Banco Popular kienet neċessarja fl-interess pubbliku. F’dan ir-rigward, is-SRB indika li r-riżoluzzjoni kienet neċessarja u proporzjonata sabiex jintlaħqu żewġ għanijiet previsti fl-Artikolu 14(2) tar-Regolament Nru 806/2014, jiġifieri li tiġi żgurata l-kontinwità tal-funzjonijiet kritiċi tal-bank u li jiġu evitati effetti negattivi sinjifikattivi fuq l-istabbiltà finanzjarja.
Fl-Artikolu 5.1 tal-iskema ta’ riżoluzzjoni, is-SRB iddeċieda kif ġej:
“L-għodda ta’ riżoluzzjoni applikata għal Banco Popular ser  tikkonsisti f’bejgħ ta’ operat skont l-Artikolu 24 tar-Regolament Nru 806/2014 bit-trasferiment tal-azzjonijiet lil akkwirent. L-iżvalutazzjoni u l-konverżjoni tal-istrumenti ta’ fondi proprji ser jitwettqu immedjatament qabel l-applikazzjoni tal-għodda ta’ bejgħ ta’ operat.”
L-Artikolu 6 tal-iskema ta’ riżoluzzjoni jikkonċerna l-iżvalutazzjoni  tal-fondi proprji u l-għodda tal-bejgħ ta’ operat. Fl-Artikolu 6.1, is-SRB indika l-miżuri li kien adotta b’applikazzjoni tas-setgħa ta’ żvalutazzjoni prevista fl-Artikolu 21 tar-Regolament Nru 806/2014.
Għalhekk, fl-Artikolu 6.1 tal-iskema ta’ riżoluzzjoni, is-SRB iddeċieda:
–        qabelxejn, li jiżvaluta  l-ammont nominali tal-kapital azzjonarju ta’ Banco Popular bl-ammont ta’ EUR 2 098 429 046, fatt li wassal għall-annullament ta’  100 % tal-azzjonijiet ta’ Banco Popular;
–        sussegwentement, li jikkonverti l-ammont prinċipali kollu tal-istrumenti ta’ fondi proprji addizzjonali tal-kategorija 1 maħruġa minn Banco Popular u fiċ-ċirkulazzjoni fid-data tal-iskema ta’ riżoluzzjoni f’azzjonijiet ġodda maħruġa minn Banco Popular, l-“azzjonijiet ġodda I”;
–        sussegwentement, li jiżvaluta għal żero l-valur nominali tal-“azzjonijiet ġodda I” fatt li wassal għall-annullament ta’  100 % ta’ dawn l-“azzjonijiet ġodda I”;
–        fl-aħħar, li jikkonverti l-ammont prinċipali kollu tal-istrumenti ta’ fondi proprji tal-kategorija 2 maħruġa minn Banco Popular u fiċ-ċirkulazzjoni fid-data tad-deċiżjoni ta’ riżoluzzjoni f’azzjonijiet ġodda maħruġa minn Banco Popular, l-“azzjonijiet ġodda II”.
L-Artikolu 6.3 tal-iskema ta’ riżoluzzjoni jipprovdi li dawn il-miżuri ta’ żvalutazzjoni u ta’ konverżjoni huma bbażati fuq il-valutazzjoni 2, ikkorroborati mir-riżultati ta’ proċess ta’ bejgħ trasparenti u miftuħ imwettaq mill-awtorità ta’ riżoluzzjoni Spanjola, il-FROB.
Fl-Artikolu 6.5 tad-deċiżjoni ta’ riżoluzzjoni, is-SRB indika li huwa kien qiegħed jeżerċita s-setgħat mogħtija lilu mill-Artikolu 24(1)(a) tar-Regolament Nru 806/2014, dwar l-għodda ta’ bejgħ ta’ operat u li kien qiegħed jordna li l-“azzjonijiet ġodda II” jiġu ttrasferiti lil Banco Santander, liberi u mingħajr ebda dritt jew privileġġ favur terz, inkambju għall-ħlas ta’ prezz tax-xiri ta’ EUR 1. Ġie ppreċiżat li l-akkwirent kien diġà ta l-kunsens tiegħu għat-trasferiment.
Is-SRB indika wkoll li t-trasferiment tal-“azzjonijiet ġodda II” kellu jsir abbażi tal-offerta vinkolanti tal-akkwirent tas‑7 ta’ Ġunju 2017 u kellu jiġi implimentat mill-FROB b’applikazzjoni tal-Ley 11/2015 de recuperación y resolución de entidades de credito y empresas de servicios de inversión (il-Liġi 11/2015 dwar l-irkupru u r-riżoluzzjoni tal-istituzzjonijiet ta’ kreditu u l-impriżi tas-servizzi ta’ investiment) tat-18 ta’ Ġunju 2015 (BOE Nru 146, tad‑19 ta’ Ġunju 2015, p. 50797, iktar ’il quddiem “il-Liġi 11/2015”).
L-iskema ta’ riżoluzzjoni ġiet ippreżentata lill-Kummissjoni għall-approvazzjoni fis‑7 ta’ Ġunju 2017 fil-5:13 a.m..
Fis‑7 ta’ Ġunju 2017 fis-6.30 a.m., il-Kummissjoni adottat id-Deċiżjoni (UE) 2017/1246 li tapprova l-iskema ta’ riżoluzzjoni fir-rigward ta’ Banco Popular (ĠU 2017, L 178, p. 15), u nnotifikatha lis-SRB. Konsegwentement, il-mekkaniżmu ta’ riżoluzzjoni daħal fis-seħħ fl-istess ġurnata.
Mill-premessa 4 tad-Deċiżjoni 2017/1246 jirriżulta dan li ġej:
“Il-Kummissjoni taqbel mal-iskema ta’ riżoluzzjoni. B’mod partikulari taqbel mar-raġunijiet mogħtija mis-SRB li minħabba fihom hi neċessarja r-riżoluzzjoni fl-interess pubbliku skont l-Artikolu 5 tar-Regolament (UE) Nru 806/2014.”
Fl-istess jum, il-FROB adotta l-miżuri neċessarji sabiex jimplimenta l-iskema ta’ riżoluzzjoni, konformement mal-Artikolu 29 tar-Regolament Nru 806/2014. F’dan il-kuntest, il-FROB ta l-kunsens tiegħu għat-trasferiment tal-azzjonijiet ġodda ta’ Banco Popular li rriżultaw mill-konverżjoni tal-istrumenti ta’ fondi proprji tal-kategorija 2 (l-“azzjonijiet ġodda II”) lil Banco Santander.
D.
Fuq il
‑
fatti wara l
‑
adozzjoni tad
‑
deċiżjoni ta’ riżoluzzjoni
Fl‑14 ta’ Ġunju 2018, Deloitte bagħtet lis-SRB il-valutazzjoni tad-differenza fit-trattament prevista fl-Artikolu 20(16) sa (18) tar-Regolament Nru 806/2014, imwettqa sabiex jiġi ddeterminat jekk l-azzjonisti u l-kredituri kinux jibbenefikaw minn trattament aħjar kieku l-Banco Popular kien ġie suġġett għal proċedura normali ta’ insolvenza (iktar ’il quddiem il-“valutazzjoni 3”). Fil‑31 ta’ Lulju 2018, Deloitte bagħtet addendum lis-SRB għal din il-valutazzjoni li tikkoreġi ċerti żbalji formali.
Fit‑28  ta’  Settembru 2018, wara fużjoni permezz ta’ akkwiżizzjoni, Banco Santander sar is-suċċessur b’titolu universali ta’ Banco Popular.
Fis‑17 ta’ Marzu 2020, is-SRB adotta d-Deċiżjoni SRB/EES/2020/52 intiża sabiex jiġi ddeterminat jekk kellux jingħata kumpens għad-danni lill-azzjonisti u lill-kredituri kkonċernati mill-miżuri ta’ riżoluzzjoni mwettqa fir-rigward ta’ Banco Popular. Avviż dwar din id-deċiżjoni ġie ppubblikat fl‑20 ta’ Marzu 2020 f’
Il-Ġurnal Uffiċjali tal-Unjoni Ewropea
(ĠU 2020, C 91, p. 2). F’din id-deċiżjoni, is-SRB qies li l-azzjonisti u l-kredituri li kienu ġew affettwati mir-riżoluzzjoni ta’ Banco Popular ma kellhomx id-dritt għal kumpens għad-danni mis-SRF skont l-Artikolu 76(1)(e) tar-Regolament Nru 806/2014.
III.
Il
‑
proċedura u t
‑
talbiet tal
‑
partijiet
Permezz ta’ att ippreżentat fir-Reġistru tal-Qorti Ġenerali fis‑7 ta’ Awwissu 2017, ir-rikorrenti ppreżentaw dan ir-rikors.
Permezz ta’ att ippreżentat fir-Reġistru fil‑31 ta’ Ottubru 2017, is-SRB talab lill-Qorti Ġenerali, skont l-Artikolu 92(3) tar-Regoli tal-Proċedura tal-Qorti Ġenerali, tordna miżuri istruttorji dwar il-produzzjoni ta’ ċerti dokumenti elenkati fl-anness. B’deċiżjoni tat‑28 ta’ Novembru 2017, il-Qorti Ġenerali ddeċidiet li ma tilqax din it-talba għal miżuri istruttorji f’dan l-istadju tal-proċedura.
Permezz ta’ atti ppreżentati fir-Reġistru tal-Qorti Ġenerali, fis‑6 ta’ Novembru u fil‑5 ta’ Diċembru 2017 rispettivament, Banco Santander u r-Renju ta’ Spanja talbu li jintervjenu f’din il-kawża insostenn tat-talbiet tal-Kummissjoni u tas-SRB.
Fis‑16 ta’ Frar 2018, il-Qorti Ġenerali, fil-kuntest tal-miżuri ta’ organizzazzjoni tal-proċedura previsti fl-Artikolu 89 tar-Regoli tal-Proċedura, stiednet lis-SRB jiddepożita l-aħħar verżjoni mhux kunfidenzjali tal-iskema ta’ riżoluzzjoni kif ukoll verżjoni mhux kunfidenzjali tal-valutazzjoni 2, ippubblikata fuq is-sit internet tiegħu. Is-SRB ippreżenta d-dokumenti fit-terminu stabbilit.
Fis‑6 ta’ Lulju 2018, il-Qorti Ġenerali, fil-kuntest tal-miżuri ta’ organizzazzjoni tal-proċedura previsti fl-Artikolu 89 tar-Regoli tal-Proċedura, għamlet xi mistoqsijiet bil-miktub lill-partijiet. Il-partijiet prinċipali wieġbu għal dawn il-mistoqsijiet fit-terminu stabbilit.
Permezz ta’ att ippreżentat fir-Reġistru tal-Qorti Ġenerali fl‑1 ta’ Awwissu 2018, ir-rikorrenti ressqu talba għal trattament kunfidenzjali ta’ ċerti annessi mar-rikors fir-rigward ta’ Banco Santander u tar-Renju ta’ Spanja.
Permezz ta’ digrieti tat‑12 ta’ April 2019, il-President tat-Tmien Awla tal-Qorti Ġenerali ppermetta l-interventi tar-Renju ta’ Spanja u ta’ Banco Santander u laqa’ t-talbiet tar-rikorrenti għal trattament kunfidenzjali ppreżentati mir-rikorrenti fir-rigward tagħhom.
Permezz ta’ ittra mibgħuta lir-Reġistru tal-Qorti Ġenerali fis‑16 ta’ April 2019, ir-rikorrenti ressqu talba sabiex jiġu emendati t-talbiet għal miżuri istruttorji inklużi fir-rikors u fir-replika. Il-Kummissjoni, is-SRB, kif ukoll ir-Renju ta’ Spanja u Banco Santander issottomettew l-osservazzjonijiet tagħhom dwar din it-talba fit-terminu stabbilit.
Permezz ta’ ittra ppreżentata fir-Reġistru tal-Qorti Ġenerali fis‑6 ta’ Mejju 2020, ir-rikorrenti ppreżentaw proposta ġdida ta’ provi skont l-Artikolu 85(3) tar-Regoli tal-Proċedura. Il-Kummissjoni u s-SRB ippreżentaw l-osservazzjonijiet tagħhom dwar din il-prova ġdida fit-terminu stabbilit.
Ir-Renju ta’ Spanja u Banco Santander ressqu kull wieħed in-nota ta’ intervent tagħhom fl‑4 ta’ Lulju 2019 u r-rikorrenti u s-SRB ressqu l-osservazzjonijiet tagħhom dwar dawk in-noti fit-terminu stabbilit.
Peress li l-kompożizzjoni tal-Awli tal-Qorti Ġenerali nbidlet, skont l-Artikolu 27(5) tar-Regoli tal-Proċedura, l-Imħallef Relatur ġie assenjat it-Tielet Awla, u,  konsegwentement, din il-kawża ġiet assenjata lilha.
Fuq proposta tat-Tielet Awla, il-Qorti Ġenerali ddeċidiet, skont l-Artikolu 28 tar-Regoli tal-Proċedura, li tibgħat il-kawża  quddiem kulleġġ ġudikanti estiż.
Permezz ta’ ittra ppreżentata fir-Reġistru tal-Qorti Ġenerali fid‑9 ta’ Ottubru 2020, ir-rikorrenti ppreżentaw proposta ta’ provi ġodda skont l-Artikolu 85(3) tar-Regoli tal-Proċedura. Il-Kummissjoni u s-SRB kif ukoll ir-Renju ta’ Spanja u Banco Santander ressqu osservazzjonijiet dwar din il-prova ġdida fit-terminu stabbilit.
Fis‑16 ta’ Marzu 2021, fil-kuntest tal-miżuri ta’ organizzazzjoni tal-proċedura previsti fl-Artikolu 89 tar-Regoli tal-Proċedura, il-Qorti Ġenerali stiednet lis-SRB sabiex jipproduċi diversi dokumenti. Permezz ta’ ittra tat‑30 ta’ Marzu 2021, is-SRB wieġeb li d-dokumenti mitluba kienu parzjalment kunfidenzjali u setgħu jiġu prodotti jekk il-Qorti Ġenerali tadotta miżura istruttorja.
B’digriet tat‑12 ta’ Mejju 2021, il-Qorti Ġenerali ordnat lis-SRB, fuq il-bażi, minn naħa, tal-ewwel paragrafu tal-Artikolu 24 tal-Istatut tal-Qorti tal-Ġustizzja tal-Unjoni Ewropea u, min-naħa l-oħra, tal-Artikolu 91(b), tal-Artikolu 92(3), kif ukoll tal-Artikolu 103 tar-Regoli ta’ Proċedura, sabiex jipproduċi l-verżjonijiet sħaħ tal-iskema ta’ riżoluzzjoni, tal-valutazzjoni 2, tal-evalwazzjoni tal-BĊE tas‑6 ta’ Ġunju 2017 dwar is-sitwazzjoni ta’ falliment li seħħ jew li x’aktarx ser iseħħ ta’ Banco Popular u tal-ittra tal-BĊE lil Banco Popular tat‑18 ta’ Mejju 2017. Il-Qorti Ġenerali ordnat wkoll lis-SRB jipproduċi l-verżjonijiet mhux kunfidenzjali tal-ittra tal-BĊE lil Banco Popular tat‑18 ta’ Mejju 2017.
B’digriet tad‑9 ta’ Ġunju 2021, il-Qorti Ġenerali sfilzat mill-proċess il-verżjonijiet kunfidenzjali tad-dokumenti prodotti mis-SRB skont id-digriet tat‑12 ta’ Mejju 2021.
Minħabba impediment ta’ żewġ membri tat-Tielet Awla, il-President tal-Qorti Ġenerali ħatar żewġ imħallfin oħra sabiex jikkompletaw l-awla.
Instemgħu t-trattazzjonijiet tal-partijiet u t-tweġibiet tagħhom għall-mistoqsijiet orali magħmulin mill-Qorti Ġenerali waqt is-seduta tas‑16 ta’ Ġunju 2021.
Ir-rikorrenti jitolbu li l-Qorti Ġenerali jogħġobha:
–        tannulla l-iskema ta’ riżoluzzjoni u d-Deċiżjoni 2017/1246 (iktar ’il quddiem, meħuda flimkien bħala, id-“deċiżjonijiet ikkontestati”) u, għaldaqstant, tikkundanna lill-Kummissjoni u lis-SRB sabiex jirrestitwixxu l-investimenti tagħhom fil-Banco Popular jew, alternattivament, tordnalhom iħallsu kumpens għar-responsabbiltà mhux kuntrattwali tagħhom;
–        tordna lill-Kummissjoni u lis-SRB sabiex iħallsuhom kumpens għar-responsabbiltà mhux kuntrattwali tagħhom;
–        tikkonstata n-nullità tal-valutazzjoni 2 u tikkundanna lill-Kummissjoni u lis-SRB sabiex iħallsuhom kumpens;
–        tikkundanna lill-Kummissjoni u lis-SRB għall-ispejjeż;
–        tordna li l-ammonti kollha mogħtija lir-rikorrenti jakkumulaw interessi kumpensatorji mit‑23 ta’ Mejju 2017 jew, sussidjarjament, mis‑7 ta’ Ġunju 2017, sad-data tal-għoti tas-sentenza, kif ukoll interessi moratorji kkalkulati sa mid-data tas-sentenza, bl-eċċezzjoni tal-ispejjeż tal-kawża preżenti, li jibdew jakkumulaw interessi moratorji biss mid-data tas-sentenza; u
–        tagħtihom il-benefiċċju ta’ kwalunkwe kumpens addizzjonali ieħor meqjus xieraq;
Il-Kummissjoni titlob li l-Qorti Ġenerali jogħġobha:
–        tiċħad ir-rikors għal annullament bħala infondat;
–        tiċħad l-azzjoni għal responsabbiltà mhux kuntrattwali bħala inammissibbli jew, alternattivament, bħala infondata;
–        tiċħad l-appell kontra l-valutazzjoni 2 bħala inammissibbli;
–        tikkundanna lir-rikorrenti għall-ispejjeż.
Is-SRB jitlob li l-Qorti Ġenerali jogħġobha:
–        tiċħad ir-rikors;
–        tikkundanna lir-rikorrenti għall-ispejjeż.
Banco Santander, ir-Renju ta’ Spanja jitolbu lill-Qorti Ġenerali jogħġobha:
–        tiċħad ir-rikors;
–        tikkundanna lir-rikorrenti għall-ispejjeż.
IV.
Id
‑
dritt
Ir-rikors huwa essenzjalment maqsum fi tliet talbiet. L-ewwel sett ta’ talbiet tar-rikorrenti huwa intiż għall-annullament  tad-deċiżjonijiet ikkontestati, it-tieni sett ta’ talbiet jinkludi fih talbiet għal kumpens u t-tielet sett ta’ konklużjonijiet huwa intiż għall-annullament tal-valutazzjoni 2 u għall-ksib ta’ kumpens.
A.
Fuq it
‑
talba għall
‑
annullament tad
‑
deċiżjonijiet kkontestati
Insostenn tat-talba għall-annullament tad-deċiżjonijiet ikkontestati tagħhom, ir-rikorrenti jinvokaw erba’ motivi. L-ewwel motiv huwa bbażat fuq il-ksur tal-Artikolu 18 tar-Regolament Nru 806/2014. It-tieni motiv huwa bbażat fuq il-ksur tal-Artikolu 20 tar-Regolament Nru 806/2014. It-tielet motiv huwa bbażat fuq il-ksur tad-dritt għal smigħ u tad-dritt ta’ aċċess għall-fajl, sanċiti fl-Artikolu 41(2) tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”). Ir-raba’ motiv huwa bbażat fuq ksur tal-obbligu ta’ motivazzjoni. Fl-osservazzjonijiet tagħhom dwar in-noti ta’ intervent, ir-rikorrenti jinvokaw motiv ġdid ibbażat fuq il-ksur tal-Artikolu 24 tar-Regolament Nru 806/2014.
Preliminarjament, hemm lok li jiġi rrilevat li, fir-rigward tal-portata tal-istħarriġ eżerċitat mill-Qorti Ġenerali, is-SRB isostni li, skont ġurisprudenza stabbilita tal-Qorti tal-Ġustizzja, fil-każ ta’ kwistjonijiet tekniċi kumplessi, il-qorti tal-Unjoni għandha teżamina l-konstatazzjonijiet fattwali u legali magħmula mill-awtorità, tivverifika li l-miżura adottata ma hijiex ivvizzjata minn żball manifest jew użu ħażin tal-poter u tivverifika li l-awtorità ma tkunx qabżet b’mod ċar il-limiti tas-setgħa diskrezzjonali tagħha.
Ir-rikorrenti jqisu li l-limiti tal-istħarriġ ġudizzjarju invokati mis-SRB ma japplikawx fil-każ ineżami.
F’dan ir-rigward, il-ġurisprudenza ddemarkat il-portata tal-istħarriġ eżerċitat mill-Qorti Ġenerali kemm f’sitwazzjonijiet fejn l-att ikkontestat huwa bbażat fuq evalwazzjoni ta’ elementi fattwali ta’ natura xjentifika u teknika kumplessi ħafna kif ukoll f’każijiet ta’ evalwazzjonijiet ekonomiċi kumplessi.
Minn naħa, fir-rigward tas-sitwazzjonijiet li fihom l-awtoritajiet tal-Unjoni jiddisponu minn setgħa diskrezzjonali wiesgħa, b’mod partikolari fir-rigward tal-evalwazzjoni tal-elementi fattwali ta’ natura xjentifika u teknika kumplessa ħafna sabiex jistabbilixxu n-natura u l-portata tal-miżuri li huma jadottaw, l-istħarriġ tal-qorti tal-Unjoni għandu jkun limitat għal eżami dwar jekk l-eżerċizzju ta’ tali setgħa huwiex ivvizzjat minn żball manifest jew minn użu ħażin ta’ poter jew jekk dawn l-awtoritajiet ikunux eċċedew b’mod manifest il-limiti tas-setgħa diskrezzjonali tagħhom. F’tali kuntest, il-qorti tal-Unjoni ma tistax fil-fatt tissostitwixxi l-evalwazzjoni tagħha tal-elementi fattwali ta’ natura xjentifika u teknika għal dik tal-awtoritajiet tal-Unjoni li lilhom biss it-Trattat FUE ta dan il-kompitu (sentenzi tal‑21 ta’ Lulju 2011, Etimine, C‑15/10, EU:C:2011:504, punt 60, u tas‑7 ta’ Marzu 2013, Bilbaína de Alquitranes
et
vs ECHA, T‑93/10, EU:T:2013:106, punt 76; ara, ukoll, is-sentenza tal‑11  ta’ Mejju 2017, Deza vs ECHA, T‑115/15, EU:T:2017:329, punt 163 u l-ġurisprudenza ċċitata).
Min-naħa l-oħra, fir-rigward tal-istħarriġ li l-qrati tal-Unjoni jeżerċitaw fuq l‑evalwazzjonijiet ekonomiċi kumplessi mwettqa mill-awtoritajiet tal-Unjoni, dan huwa stħarriġ limitat li neċessarjament huwa limitat għall-verifika tal-osservanza tar-regoli ta’ proċedura u ta’ motivazzjoni, tal-preċiżjoni materjali tal-fatti kif ukoll tal-assenza ta’ żball manifest ta’ evalwazzjoni u ta’ użu ħażin ta’ poter. Fil-kuntest ta’ dan l-istħarriġ, għalhekk ma huwiex l-imħallef tal-Unjoni li għandu jissostitwixxi l-evalwazzjoni ekonomika tiegħu għal dik tal-awtorità kompetenti tal-Unjoni (ara, f’dan is-sens, is-sentenzi tal‑11 ta’ Lulju 1985, Remia
et
vs Il‑Kummissjoni, 42/84, EU:C:1985:327, punt 34); tal‑10 ta’ Diċembru 2020, Comune di Milano vs Il‑Kummissjoni, C‑160/19 P, EU:C:2020:1012, punt 100 u l-ġurisprudenza ċċitata, u tas‑16 ta’ Jannar 2020, Iberpotash vs Il‑Kummissjoni, T‑257/18, EU:T:2020:1, punt 96 u l-ġurisprudenza ċċitata).
Peress li d-deċiżjonijiet li s-SRB huwa meħtieġ li jadotta fil-kuntest ta’ proċedura ta’ riżoluzzjoni huma bbażati fuq evalwazzjonijiet ekonomiċi u tekniċi kumplessi ħafna, hemm lok li jiġi kkunsidrat li l-prinċipji li jirriżultaw mill-ġurisprudenza msemmija fil-punti 111 u 112 iktar ’il fuq japplikaw għall-istħarriġ li l-qorti hija mitluba teżerċita.
Madankollu, għalkemm huwa rikonoxxut li s-SRB għandu marġni ta’ diskrezzjoni fil-qasam ekonomiku u tekniku, dan ma jfissirx li l-qorti tal-Unjoni għandha tastjeni milli tistħarreġ l-interpretazzjoni, imwettqa mis-SRB, ta’

data ta’ natura ekonomika li sservi bħala bażi għad-deċiżjoni tiegħu. Fil-fatt, hekk kif iddeċidiet il-Qorti tal-Ġustizzja, anki fil-każ ta’ evalwazzjonijiet kumplessi, il-qorti tal-Unjoni għandha tivverifika mhux biss l-eżattezza materjali tal-provi invokati, l-affidabbiltà tagħhom u l-koerenza tagħhom, iżda għandha wkoll tistħarreġ jekk dawn il-provi jikkostitwixxux id-data kollha rilevanti li għandha tittieħed inkunsiderazzjoni sabiex tiġi evalwata sitwazzjoni kumplessa u jekk humiex tali li jsostnu l-konklużjonijiet li jirriżultaw minnhom (ara s-sentenzi tat‑22 ta’ Novembru 2007, Spanja vs Lenzing, C‑525/04 P, EU:C:2007:698, punt 57 u l-ġurisprudenza ċċitata; tas‑26  ta’ Marzu 2019, Il‑Kummissjoni vs L‑Italja, C‑621/16 P, EU:C:2019:251, punt 104 u l-ġurisprudenza ċċitata, u tal‑10  ta’ Diċembru 2020, Comune di Milano vs Il‑Kummissjoni, C‑160/19 P, EU:C:2020:1012, punt 115 u l-ġurisprudenza ċċitata).
F’dan ir-rigward, sabiex jiġi stabbilit li s-SRB wettaq żball manifest fl-evalwazzjoni tal-fatti ta’ natura li jiġġustifika l-annullament tal-iskema ta’ riżoluzzjoni, il-provi prodotti mir-rikorrenti għandhom ikunu suffiċjenti sabiex irendu mhux plawżibbli l-evalwazzjonijiet tal-fatti mwettqa f’din l-iskema (ara, b’analoġija, is-sentenzi tal‑14 ta’ Ġunju 2018, Lubrizol France vs Il‑Kunsill, C‑223/17 P, mhux ippubblikati, EU:C:2018:442, punt 39; tat‑12 ta’ Diċembru 1996, AIUFFASS u AKT vs Il‑Kummissjoni, T‑380/94, EU:T:1996:195, punt 59, u tat‑13 ta’ Diċembru 2018, Comune di Milano vs Il‑Kummissjoni, T‑167/13, EU:T:2018:940, punt 108 u l-ġurisprudenza ċċitata).
1.
Fuq l
‑
ewwel motiv, ibbażat fuq ksur tal
‑
Artikolu
18 tar
‑
Regolament
Nru
806/2014
Ir-rikorrenti jsostnu li s-SRB kiser l-Artikolu 18 tar-Regolament Nru 806/2014 sa fejn il-kundizzjonijiet previsti f’dak l-artikolu għall-adozzjoni tal-iskema ta’ riżoluzzjoni ma ġewx issodisfatti. Dan il-motiv huwa maqsum f’żewġ partijiet, ibbażati fuq il-ksur tal-Artikolu 18(1)(a) sa (c) tar-Regolament Nru 806/2014.
L-Artikolu 18(1) tar-Regolament Nru 806/2014 jipprevedi li s-SRB għandu jadotta skema ta’ riżoluzzjoni biss jekk iqis li l-kundizzjonijiet li ġejjin huma ssodisfatti:
“(a)      l-entità qed tfalli jew x’aktarx li tfalli;
(b)      b’kont meħud taż-żmien u ta’ ċirkostanzi rilevanti oħra, ma hemmx prospett raġonevoli li xi miżura alternattiva tas-settur privat, inklużi miżuri minn IPS, jew azzjoni ta’ superviżjoni, inklużi miżuri ta’ intervent bikri jew valwazzjoni negattiva jew konverżjoni tal-istrumenti kapitali rilevanti skont l-Artikolu 21, meħuda fir-rigward tal-entità, jistgħu jimpedixxu l-falliment tagħha f’limitu ta’ żmien raġonevoli;
ċ)      hija meħtieġa azzjoni ta’ riżoluzzjoni fl-interess pubbliku skont il-paragrafu 5.”
a)
Fuq l
‑
ewwel parti, ibbażata fuq ksur tal
‑
Artikolu
18(1)
(a)
tar
‑
Regolament
Nru
806/2014
Ir-rikorrenti jirrilevaw li s-SRB ikkonkluda li l-kundizzjoni prevista fl-Artikolu 18(1)(a) tar-Regolament Nru 806/2014 ġiet issodisfatta minħabba problema ta’ likwidità ta’ Banco Popular u mhux tas-solvenza. Essenzjalment, ir-rikorrenti jinvokaw tliet ilmenti. Huma jsostnu li s-SRB u l-Kummissjoni ma setgħux jikkonkludu li Banco Popular kien f’sitwazzjoni ta’ falliment li seħħ jew li aktarx ser iseħħ, sa fejn, fl-ewwel lok, billi kellu jaffaċċja problema ta’ likwidità, il-bank kellu b’mod prijoritarju jibbenefika minn assistenza likwida, fit-tieni lok, din is-sitwazzjoni rriżultat mill-ksur tal-obbligi ta’ kunfidenzjalità tas-SRB u, fit-tielet lok, din is-sitwazzjoni rriżultat minn ksur mis-SRB u mill-Kummissjoni tal-prinċipju ta’ amministrazzjoni tajba.
Preliminarjament, għandha tiġi eżaminata l-applikazzjoni, f’dan il-każ, tal-kundizzjoni prevista fl-Artikolu 18(1)(a) tar-Regolament Nru 806/2014, li skontha l-entità tkun f’sitwazzjoni ta’ falliment li seħħ jew li aktarx ser iseħħ.
F’dan ir-rigward, fl-ewwel lok, fis‑6 ta’ Ġunju 2017, il-BĊE wettaq evalwazzjoni dwar is-sitwazzjoni ta’ falliment li seħħ jew li x’aktarx ser iseħħ ta’ Banco Popular, wara li kkonsulta lis-SRB, skont it-tieni subparagrafu tal-Artikolu 18(1) tar-Regolament Nru 806/2014. F’din l-evalwazzjoni, il-BĊE, filwaqt li ħa inkunsiderazzjoni, b’mod partikolari, il-ħruġ eċċessiv ta’ depożiti, il-ħeffa li biha l-bank kien tilef il-likwidità u l-inkapaċità tiegħu li jiġġenera likwiditajiet oħrajn, ikkunsidra li kienu jeżistu elementi oġġettivi li jindikaw li Banco Popular probabbilment ma kienx ser ikun f’pożizzjoni fil-futur qarib li jħallas id-djun tiegħu jew l-obbligi l-oħra tiegħu meta dawn jilħqu l-maturità tagħhom. Il-BĊE kkonkluda li l-falliment ta’ Banco Popular kien meqjus li seħħ jew, fi kwalunkwe każ, li aktarx ser iseħħ fil-futur qarib, b’mod konformi mal-Artikolu 18(1)(a) u  l-Artikolu 18(4)(c) tar-Regolament Nru 806/2014.
Fit-tieni lok, b’ittra tas‑6 ta’ Ġunju 2017, il-bord tad-diretturi ta’ Banco Popular informa lill-BĊE li kien wasal għall-konklużjoni li l-bank kien f’sitwazzjoni ta’ falliment li x’aktarx ser iseħħ.
Fl-ittra tiegħu lill-BĊE tas‑6 ta’ Ġunju 2017, Banco Popular jirreferi għan-notifika magħmula lill-BĊE skont l-Artikolu 414 tar-Regolament Nru 575/2013 dwar il-ksur tar-rekwiżiti minimi fil-qasam tal-kopertura tal-bżonnijiet ta’ likwidità u jirreferi għall-evalwazzjoni mwettqa mill-Bord tad-Diretturi tagħha, li tinsab fl-anness, li skontha Banco Popular kien f’sitwazzjoni ta’ falliment, u għall-informazzjoni u l-analiżi li fuqhom dan tal-aħħar kien ibbaża ruħu sabiex jasal għal dik il-konklużjoni.
F’din l-ittra, hemm indikat:
“Skont l-Artikolu 21.4 tal-Liġi 11/2015 u l-Artikoli 45 u 46 tar-Regolament Delegat (UE) 2016/1075 [tal-Kummissjoni tat‑23 ta’ Marzu 2016 li jissupplimenta d-Direttiva 2014/59/UE tal-Parlament Ewropew u tal-Kunsill fir-rigward ta’ standards tekniċi regolatorji li jispeċifikaw il-kontenut tal-pjanijiet ta’ rkupru, il-pjanijiet ta’ riżoluzzjoni u l-pjanijiet ta’ riżoluzzjoni tal-grupp, il-kriterji minimi li l-awtorità kompetenti trid tivvaluta fir-rigward tal-pjanijiet ta’ rkupru u l-pjanijiet ta’ rkupru tal-grupp, il-kundizzjonijiet għall-appoġġ finanzjarju tal-grupp, ir-rekwiżiti għall-valutaturi indipendenti, ir-rikonoxximent kuntrattwali tas-setgħat ta’ żvalutazzjoni u ta’ konverżjoni u l-avviż tas-sospensjoni u l-funzjonament operattivi tal-kulleġġi ta’ riżoluzzjoni (ĠU 2016, L 184, p. 1)], Banco Popular nnotifika bil-preżenti li l-kunsill ta’ amministrazzjoni tiegħu evalwa li l-bank kien f’sitwazzjoni ta’ falliment li x’aktarx ser iseħħ.”
F’dan ir-rigward, ir-rikorrenti jsostnu li, fil-minuti parzjali tiegħu tas‑6 ta’ Ġunju 2017, annessi ma’ dik l-ittra, il-kunsill ta’ amministrazzjoni ta’ Banco Popular indika li kien f’sitwazzjoni ta’ falliment, iżda wkoll li kien ser  ikompli jagħmel dak kollu li kien fis-setgħa tiegħu sabiex jirrimedja din is-sitwazzjoni fl-istennija ta’ għoti urġenti ta’ likwidità.
Hemm lok li jiġi kkonstatat li, fil-minuti parzjali tiegħu tas‑6 ta’ Ġunju 2017, il-kunsill ta’ amministrazzjoni ta’ Banco Popular enfasizza d-diffikultajiet li ltaqa’ magħhom Banco Popular, jiġifieri proporzjonijiet ta’ fondi proprji tal-grupp iktar baxxi minn dawk tal-kompetituri ewlenin tiegħu, espożizzjoni għolja għall-assi mhux produttivi u kopertura iżgħar minn dawn tal-aħħar meta mqabbla ma’ istituzzjonijiet Spanjoli ewlenin u, b’mod partikolari, il-pubblikazzjoni ta’ artikli fl-istampa fix-xhur preċedenti dwar is-saħħa finanzjarja tal-grupp u l-effetti tagħhom fuq is-sitwazzjoni tal-likwidità tiegħu. Huwa nnota wkoll it-tnaqqis tal-klassifikazzjonijiet tal-kreditu tal-aġenziji tal-klassifikazzjoni tal-kreditu, it-tnaqqis fil-prezz tal-ishma ta’ Banco Popular matul is-sena 2017 kif ukoll id-deterjorament tas-sitwazzjoni ta’ likwidità u ta’ finanzjament tal-bank. Il-kunsill ta’ amministrazzjoni qies li s-sitwazzjoni ta’ likwidità ta’ Banco Popular marret għall-agħar sal-punt li saret insostenibbli u li n-nuqqas ta’ konformità mar-rekwiżit ta’ kopertura tal-ħtiġijiet ta’ likwidità ma kienx għadu provviżorju u kien sinjifikattiv għall-finijiet tal-evalwazzjoni tal-falliment tiegħu. Għalhekk ikkonkluda li Banco Popular, f’dik id-data, kien ikkunsidrat bħala fallut.
Din il-konklużjoni ma tistax titpoġġa f’dubju mill-fatt li l-kunsill ta’ amministrazzjoni żied li, sakemm l-awtoritajiet kompetenti ma jiħdux deċiżjoni wara l-komunikazzjoni tal-konklużjoni tiegħu lill-BĊE, huwa ser ikompli jfittex soluzzjoni privata għas-sitwazzjoni attwali permezz ta’ operazzjoni korporattiva u jkompli jaħdem fuq pjanijiet oħra ta’ azzjoni li jistgħu jippermettu lill-istituzzjoni tiġbor il-kapital.
Fit-tielet lok, fl-Artikolu 2 tal-iskema ta’ riżoluzzjoni, is-SRB fakkar il-konklużjoni tal-evalwazzjoni tal-BĊE u kkonkluda, fl-Artikolu 2.2 li, wara l-evalwazzjoni tal-BĊE, il-kundizzjoni prevista fl-Artikolu 18(1)(a) tar-Regolament Nru 806/2014 kienet ġiet issodisfatta.
Għalhekk, f’dan il-każ, is-sitwazzjoni ta’ falliment li seħħ jew li aktarx ser iseħħ ta’ Banco Popular ġiet ikkonstatata fuq il-bażi tal-Artikolu 18(4)(c) tar-Regolament Nru 806/2014, li skontu, għall-finijiet tal-paragrafu 1(a) tal-istess artikolu, il-falliment ta’ entità jitqies bħala li seħħ jew li aktarx ser iseħħ jekk din issib ruħha fis-sitwazzjoni li ġejja:
“[L]-entità hija, jew hemm elementi oġġettivi li jsostnu determinazzjoni li dik l-entità se tkun, fil-futur qrib, f’pożizzjoni li ma tistax tħallas id-dejn tagħha jew obbligazzjonijiet oħrajn malli jsiru dovuti.”
Fl-ewwel lok, jeħtieġ li jiġi rrilevat li la l-BĊE u lanqas is-SRB ma bbażaw ruħhom fuq is-sitwazzjoni prevista fl-Artikolu 18(4)(b) tar-Regolament Nru 806/2014, skont liema l-falliment ta’ entità jitqies bħala li seħħ jew li aktarx ser iseħħ meta “l-assi tal-entità huma, jew hemm elementi oġġettivi li jsostnu determinazzjoni li l-assi tal-entità se jkunu, fil-futur qrib, inqas mill-obbligazzjonijiet tagħha”.
Għaldaqstant, l-insolvenza tal-entità ma hijiex kundizzjoni għall-konstatazzjoni tal-falliment li seħħ jew li aktarx ser iseħħ abbażi tal-Artikolu 18(4)(c) tar-Regolament Nru 806/2014 u, għalhekk, ma hijiex kundizzjoni għall-adozzjoni ta’ miżura ta’ riżoluzzjoni.
F’dan ir-rigward, kif jirrileva s-SRB, mill-premessa 57 tar-Regolament Nru 806/2014 jirriżulta li:
“Id-deċiżjoni li entità tiddaħħal fi proċess ta’ riżoluzzjoni għandha tittieħed qabel ma entità finanzjarja ssir insolventi skont il-karta tal-bilanċ u qabel tispiċċa fix-xejn l-ekwità kollha. Riżoluzzjoni għandha tinbeda wara li jiġi determinat li entità qed tfalli jew x’aktarx li se tfalli u li l-ebda miżura alternattiva tas-settur privat mhi se tipprevjeni tali falliment f’qafas ta’ żmien raġonevoli.”
Minn dan jirriżulta li l-insolvenza ta’ Banco Popular ma kinitx tikkostitwixxi l-unika ipoteżi li fiha seta’ jitqies f’sitwazzjoni ta’ falliment li seħħ jew li aktarx ser iseħħ fis-sens tal-Artikolu 18(1)(a) tar-Regolament Nru 806/2014.
Billi s-sitwazzjoni prevista fl-Artikolu 18(4)(c) tar-Regolament Nru 806/2014 ma tirrikjedix li l-entità kkonċernata tkun insolventi, l-argumenti tar-rikorrenti li jenfasizzaw li Banco Popular kien solventi fid-data tal-iskema ta’ riżoluzzjoni huma ineffettivi. Fil-fatt, il-fatt li entità tkun solventi fuq il-karta tal-bilanċ tagħha ma jimplikax li għandha likwidità suffiċjenti, jiġifieri, fondi disponibbli sabiex tħallas id-djun tagħha jew obbligi oħra li jilħqu l-maturità tagħhom.
Fit-tieni lok, ir-rikorrenti jammettu li Banco Popular kellu problemi ta’ likwidità fid-data tal-iskema ta’ riżoluzzjoni. Barra minn hekk, huma ma jqajmu l-ebda argument intiż li jikkontesta l-fatt li Banco Popular kien, fid-data tal-iskema ta’ riżoluzzjoni, fis-sitwazzjoni prevista fl-Artikolu 18(4)(c) tar-Regolament Nru 806/2014, jiġifieri li Banco Popular fil-futur qarib probabbilment mhux ser tkun f’pożizzjoni li tħallas id-djun tagħha jew obbligi oħra meta dawn jilħqu l-maturità tagħhom.
F’dan ir-rigward, jeħtieġ li jiġi rrilevat li, fil-premessa 23 tal-iskema ta’ riżoluzzjoni, is-SRB, filwaqt li għamel riferiment għall-evalwazzjoni mwettqa mill-BĊE, ikkonstata li s-sitwazzjoni tal-likwidità ta’ Banco Popular kienet iddeterjorat b’mod sinjifikattiv minn Ottubru 2016, minħabba ġbid ta’ depożiti fis-segmenti kollha tal-klijentela. Minn dan huwa ddeduċa li l-bank ma kellux opzjonijiet suffiċjenti sabiex jirrestawra l-pożizzjoni ta’ likwidità tiegħu bil-għan li jiżgura li jkun f’pożizzjoni stabbli sabiex jissodisfa l-obbligi tiegħu meta dawn jilħqu l-maturità tagħhom.
Fl-iskema ta’ riżoluzzjoni, is-SRB elenka d-diversi avvenimenti li wasslu, minn Frar 2017, għal deterjorament rapidu tal-pożizzjoni ta’ likwidità ta’ Banco Popular. Is-SRB jirreferi b’mod partikolari għall-pubblikazzjoni, fi Frar 2017, tar-rapport annwali tal-2016 ta’ Banco Popular li ħabbar telf konsolidat ta’ EUR 3.485 biljun, ħtieġa għal provvedimenti eċċezzjonali li jammontaw għal EUR 5.7 biljun u l-ħatra ta’ president ġdid, kif ukoll għall-pubblikazzjoni f’Mejju tal-2017, tar‑rapport finanzjarju għall‑ewwel trimestru tal‑2017 li jħabbar ir-riżultati inqas tajbin minn dawk mistennija mis‑suq. Is-SRB rrefera għat-tnaqqis fil-grad ta’ Banco Popular minn diversi aġenziji tal-klassifikazzjoni fi Frar, f’April u f’Ġunju tal-2017. Huwa rrileva wkoll li l-kopertura kontinwa negattiva tal-media dwar ir-riżultati finanzjarji u dwar ir-riskju allegatament imminenti ta’ falliment jew ta’ nuqqas ta’ likwidità wasslu għal żieda fil-ħruġ tad-depożiti.
Barra minn hekk, is-SRB indika li, fit‑12 ta’ Mejju 2017, ir-rekwiżit għall-kopertura tal-bżonnijiet ta’ likwidità ta’ Banco Popular kien waqa’ taħt il-limitu minimu ta’ 80 % stabbilit mill-Artikolu 460(2)(c) tar-Regolament Nru 575/2013 u li Banco Popular ma kienx irnexxilu  jirrestawra l-konformità tiegħu ma’ dan il-limitu fid-data tal-iskema ta’ riżoluzzjoni.
Fir-rapport tiegħu tal‑5 ta’ Ġunju 2017 dwar it-talba għal assistenza likwida ta’ emerġenza ta’ Banco, il-BĊE indika wkoll li, bħala riżultat tal-ġbid massiv ta’ depożiti u tnaqqis sinjifikattiv fl-assi likwidi ta’ kwalità għolja
(high quality liquid assets),
Banco Popular fit‑12 ta’ Mejju 2017, kien kiser il-limitu ta’ kopertura ta’ likwidità ta’ 80 % u ma kienx f’pożizzjoni minn dakinhar li jerġa’ jistabbilixxi l-konformità mal-limiti regolatorji.
L-Artikolu 412(1) tar-Regolament Nru 575/2013 jiddefinixxi r-rekwiżit ta’ kopertura tal-ħtiġijiet tal-likwidità kif ġej:
“L-istituzzjonijiet għandu jkollhom assi likwidi, li s-somma tal-valuri tagħhom tkopri l-ħruġ ta’ likwidità imnaqqas mid-dħul tal-likwidità f’kondizzjonijiet ta’ stress sabiex ikun żgurat li l-istituzzjonijiet iżommu livelli ta’ riżervi ta’ likwidità li jkunu adegwati biex jiffaċċjaw kwalunkwe żbilanċ possibbli bejn id-dħul u l-ħruġ ta’ likwidità f’kondizzjonijiet ta’ stress kbir fuq perijodu ta’ tletin ġurnata. Waqt żmien ta’ stress, l-istituzzjonijiet jistgħu jużaw l-assi likwidi tagħhom biex ikopru l-flussi ‘l barra netti ta’ likwidità tagħhom.”
Dawn l-elementi differenti jinsabu fil-linji gwida tal-Awtoriità Bankarja Ewropea (EBA), tas‑6 ta’ Awwissu 2015 dwar l-interpretazzjoni tas-sitwazzjonijiet differenti li fihom il-falliment ta’ istituzzjoni jitqies bħala li seħħ jew li aktarx ser iseħħ skont l-Artikolu 32(6) tad-Direttiva 2014/59 (EBA/GL/2015/07) (iktar ’il quddiem il-“Linji Gwida tal-EBA”).
Dawn il-Linji Gwida, applikabbli mill‑1 ta’ Jannar 2016, għandhom l-għan li jipprovdu ġabra ta’ elementi oġġettivi li jippermettu li jiġi ddeterminat jekk entità tkunx f’sitwazzjoni ta’ falliment li seħħ jew li aktarx ser iseħħ, skont iċ-ċirkustanzi previsti fl-Artikolu 32(4)(a) sa (c) tad-Direttiva 2014/59. Il-kliem tal-Artikolu 32(4)(c) tad-Direttiva 2014/59 huwa identiku għal dak tal-Artikolu 18(4)(c) tar-Regolament Nru 806/2014.
It-tieni subparagrafu tal-Artikolu 5(2) tar-Regolament Nru 806/2014 jipprevedi li s-SRB, il-Kunsill u l-Kummissjoni għandhom jagħmlu kull sforz sabiex jikkonformaw mal-linji gwida u mar-rakkomandazzjonijiet tal-EBA relatati mal-kompiti li jistgħu jitwettqu minn dawn il-korpi.
Skont il-Linji Gwida tal-EBA, istituzzjoni għandha titqies f’sitwazzjoni ta’ falliment li seħħ jew li aktarx ser iseħħ, fis-sens tal-Artikolu 32(4)(c) tad-Direttiva 2014/59, jekk tikser ir-rekwiżiti regolatorji tal-likwidità, jekk ma tkunx f’pożizzjoni li tħallas id-djun tagħha jew obbligi oħra meta dawn jilħqu l-maturità tagħhom jew jekk ikunu jeżistu elementi oġġettivi li jippermettu li jiġi konkluż li dan ser iseħħ fil-futur qarib.
Fost l-elementi li għandhom jittieħdu inkunsiderazzjoni, il-Linji Gwida tal-EBA jsemmu, b’mod partikolari: fl-ewwel lok, kull avveniment sfavorevoli sinjifikattiv li jaffettwa l-iżvilupp tal-pożizzjoni ta’ likwidità tal-istituzzjoni u l-vijabbiltà tal-profil ta’ finanzjament tagħha kif ukoll il-kapaċità tagħha li tosserva r-rekwiżiti minimi tal-likwidità previsti fir-Regolament Nru 575/2013 u r-rekwiżiti addizzjonali imposti skont l-Artikolu 105 ta’ dan ir-regolament jew kwalunkwe rekwiżit minimu nazzjonali ta’ likwidità; fit-tieni lok, kull żvilupp sfavorevoli sinjifikattiv fl-obbligi attwali u futuri tal-istituzzjoni, li l-evalwazzjoni tagħhom għandha tqis, fejn xieraq, il-ħruġ ta’ likwidità mistenni u eċċezzjonali, inkluż kwalunkwe sinjal ta’ ġbid massiv ta’ flus potenzjali mill-banek; fit-tielet lok, kull avveniment li jista’ jkun ta’ ħsara serja għar-reputazzjoni tal-istituzzjoni, b’mod partikolari, kwalunkwe tnaqqis sinjifikattiv fil-klassifikazzjoni tal-kreditu tagħha minn aġenzija tal-klassifikazzjoni waħda jew iktar li jirriżulta fi ħruġ sinjifikattiv ta’ kapital jew fl-inkapaċità li jiġġeddu l-finanzjament jew l-attivazzjoni ta’ klawżoli kuntrattwali abbażi ta’ kwalifiki esterni.
Minn dan jirriżulta li, għall-kuntrarju ta’ dak li jargumentaw ir-rikorrenti, nuqqas ta’ likwidità kien jikkostitwixxi  ċirkustanza suffiċjenti sabiex tiġġustifika r-riżoluzzjoni ta’ Banco Popular, speċjalment minħabba li din is-sitwazzjoni ma kinitx għadha provviżorja.
L-elementi varji kkunsidrati mill-BĊE u mis-SRB u, skont il-Linji Gwida tal-EBA, li barra minn hekk ma ġewx ikkontestati mir-rikorrenti, ippermettew li jiġi konkluż li Banco Popular kien jinsab f’sitwazzjoni ta’ falliment li seħħ jew li x’aktarx ser iseħħ, fis-sens tal-Artikolu 18(4)(c) tar-Regolament Nru 806/2014, fid-data tal-adozzjoni tal-iskema ta’ riżoluzzjoni.
Minn dan isegwi li s-SRB u l-Kummissjoni ma wettqux żball manifest ta’ evalwazzjoni meta qiesu li l-kundizzjoni prevista mill-Artikolu 18(1)(a) tar-Regolament Nru 806/2014 ġiet issodisfatta. Din il-konklużjoni ma tpoġġietx f’dubju mill-ilmenti mqajma mir-rikorrenti.
1)
Fuq l
‑
ewwel ilment, dwar il
‑
ħtieġa għal għoti ta’ assistenza ta’ likwidità
Ir-rikorrenti jsostnu li, skont il-premessa 57 tar-Regolament Nru 806/2014, fejn tista’ tingħata assistenza likwida, din is-soluzzjoni għandha tipprevali fuq il-konstatazzjoni tal-falliment tal-bank. Il-ħtieġa li tiġi pprovduta likwidità tkun konvinċenti meta, bħal fil-każ preżenti, kienu l-istituzzjonijiet Ewropej u l-amministrazzjonijiet Spanjoli li kkawżaw in-nuqqas ta’ likwidità ta’ Banco Popular. Huma jinvokaw id-dikjarazzjoni tal-Presidenta tas-SRB tat‑23 ta’ Mejju 2017 waqt l-intervista tagħha mal-kanal tat-televiżjoni Bloomberg, l-artiklu ta’ Reuters tal‑31 ta’ Mejju 2017 u l-fatt li l-amministrazzjonijiet Spanjoli rtiraw biljuni ta’ euro ta’ depożiti ma’ Banco Popular, li ħolqu tnaqqis fl-istokk tal-Banco Popular u l-ġbid massiv ta’ depożiti. Għalhekk, ir-rikorrenti jsostnu, essenzjalment, li s-SRB ma setax jikkonkludi li Banco Popular kien f’sitwazzjoni ta’ falliment li seħħ jew li x’aktarx ser iseħħ, peress li l-bank kien qiegħed jaffaċċja problema ta’ likwidità, u għalhekk għandu jibbenefika b’mod prijoritarju minn assistenza ta’ likwidità.
Dan l-ilment huwa bbażat fuq qari żbaljat tal-parti tal-premessa 57 tar-Regolament Nru 806/2014 li “[i]l-ħtieġa ta’ assistenza likwida ta’ emerġenza minn bank ċentrali ma għandhiex fiha nnfisha tkun kondizzjoni li turi b’mod suffiċjenti li entità hi jew x’aktarx fil-futur qarib, tkun inkapaċi tħallas l-obbligazzjonijiet tagħha hekk kif dawn isiru dovuti”.
Dik il-premessa għandha tiġi interpretata fis-sens li l-fatt li entità titlob u tingħata minn bank ċentrali nazzjonali assistenza likwida ta’ emerġenza ma jwassalx awtomatikament għall-konklużjoni li hija f’sitwazzjoni ta’ falliment li seħħ jew li x’aktarx ser iseħħ fis-sens tal-Artikolu 18(1)(a) tar-Regolament Nru 806/2014.
Issa, kif tirreleva l-Kummissjoni, il-falliment ta’ Banco Popular ma kienx iddeterminat sempliċement mill-fatt li l-entità rċeviet assistenza ta’ likwidità  urġenti jew kellha bżonn assistenza ta’ likwidità urġenti addizzjonali.
Għall-kuntrarju ta’ dak li jsostnu r-rikorrenti, ma jistax jiġi dedott mill-premessa 57 tar-Regolament Nru 806/2014 li, meta bank jiltaqa’ ma’ problemi ta’ likwidità, għandha tingħatalu assistenza ta’ likwidità urġenti  qabel ma jiġi kkonstatat il-falliment tiegħu.
Barra minn hekk, fil-premessa 26(c) tal-iskema ta’ riżoluzzjoni, is-SRB kkonstata li Banco Popular kien irċieva  assistenza ta’ likwidità urġenti fil‑5 ta’ Ġunju 2017, wara l-assenza ta’ oġġezzjoni mill-BĊE, iżda li l-Bank ta’ Spanja ma kienx f’pożizzjoni li jipprovdilu assistenza ta’ likwidità urġenti addizzjonali.
F’dan ir-rigward, jeħtieġ li jiġi nnotat li, f’ittra tal‑5 ta’ Ġunju 2017, il-Bank ta’ Spanja talab lill-BĊE l-qbil tiegħu għall-assistenza ta’ likwidità urġenti lil  Banco Popular sabiex jaffaċċja l-kriżi severa ta’ likwidità li kien qiegħed ibati minnha. Issa, fl-istess jum, il-Bank ta’ Spanja bagħat ittra ġdida lill-BĊE li tinkludi talba għal estensjoni tal-assistenza ta’ likwidità urġenti favur Banco Popular, wara li dan tal-aħħar kien informah bil-movimenti ta’ likwidità estremament kbar. Dawn iż-żewġ ittri mibgħuta lill-BĊE fl-istess jum juru l-ħeffa li biha ddeterjorat is-sitwazzjoni ta’ likwidità ta’ Banco Popular.
Kif jindikaw ir-rikorrenti nnifishom, il-ġbid massiv u kontinwu tad-depożiti wassal sabiex l-assistenza ta’ likwidità urġenti mogħtija mill-Bank ta’ Spanja tiġi eżawrita f’jum wieħed.
Hemm lok li jitfakkar ukoll li, fis‑6 ta’ Ġunju 2017, minħabba l-portata u l-ħeffa tal-ġbid tal-likwidità, il-BĊE u l-Kunsill ta’ Amministrazzjoni ta’ Banco Popular kkonkludew li l-bank ma kienx għadu f’pożizzjoni li jħallas id-djun tiegħu jew obbligi oħra bi skadenza fis‑7 ta’ Ġunju. B’hekk, ladarba ġie kkonstatat il-falliment ta’ Banco Popular, ma kinitx iktar prevedibbli assistenza ta’ likwidità urġenti.
Is-SRB ikkonstata wkoll, fl-Artikolu 3.2(d) tal-iskema ta’ riżoluzzjoni, li assistenza ta’ likwidità urġenti kienet tkun insuffiċjenti fid-dawl tal-ħeffa tad-deterjorament tal-pożizzjoni ta’ likwidità ta’ Banco Popular.
F’dan ir-rigward, hemm lok li jiġi rrilevat li s-SRB ma għandu l-ebda rwol fl-għoti ta’ assistenza ta’ likwidità urġenti, li taqa’ taħt il-kompetenza tal-banek ċentrali nazzjonali, kif jirrikonoxxu r-rikorrenti.
Għaldaqstant, fl-iskema ta’ riżoluzzjoni, is-SRB ma setax ma jikkonstatax, minn naħa, li l-BĊE, fl-evalwazzjoni tiegħu fuq is-sitwazzjoni ta’ falliment li seħħ jew li x’aktarx ser iseħħ ta’ Banco Popular, kien qies li l-assistenza ta’ likwidità urġenti li kien approva ma kinitx ippermettiet li tissolva l-kriżi ta’ likwidità ta’ Banco Popular u, min-naħa l-oħra, li l-Bank ta’ Spanja ma kien ipprovda l-ebda assistenza ta’ likwidità urġenti addizzjonali lil Banco Popular.
Għaldaqstant, l-ewwel ilment għandu jiġi miċħud.
2)
Fuq it
‑
tieni lment, ibbażat fuq il
‑
ksur tal
‑
obbligu ta’ motivazzjoni
Ir-rikorrenti jsostnu li l-falliment ta’ Banco Popular jirriżulta minn ksur mis-SRB tal-obbligi ta’ kunfidenzjalità previsti fl-Artikolu 339 TFUE u l-Artikoli 88 u 89 tar-Regolament Nru 806/2014. Is-sitwazzjoni ta’ nuqqas ta’ likwidità ta’ Banco Popular kienet ikkawżata mid-dikjarazzjonijiet u l-iżvelar ta’ informazzjoni mis-SRB fit‑23 u l‑31 ta’ Mejju 2017, li wasslu għal ġbid massiv ta’ depożiti u t-tnaqqis fil-prezz tal-istokk ta’ Banco Popular. Ir-rikorrenti jsostnu li s-SRB ma setax jikkonkludi li Banco Popular kien f’sitwazzjoni ta’ falliment li seħħ jew li x’aktarx ser iseħħ sa fejn dik is-sitwazzjoni rriżultat mill-ksur tal-obbligi ta’ kunfidenzjalità tas-SRB.
Il-Kummissjoni u s-SRB isostnu li l-validità ta’ skema ta’ riżoluzzjoni u l-approvazzjoni tagħha mill-Kummissjoni jirrikjedu biss li l-entità tkun f’sitwazzjoni ta’ falliment u li l-kundizzjonijiet l-oħra għar-riżoluzzjoni jkunu ssodisfatti fil-mument tal-adozzjoni tar-riżoluzzjoni. Ir-raġunijiet li wasslu għal din is-sitwazzjoni huma irrilevanti.
Għandu jiġi nnutat li anki jekk ir-rikorrenti jkunu stabbilixxew li s-SRB kien żvela informazzjoni kunfidenzjali lill-istampa, skont ġurisprudenza stabbilita, tali irregolarità tista’ twassal għall-annullament tad-deċiżjoni inkwistjoni jekk jiġi stabbilit li, fl-assenza ta’ din l-irregolarità, l-imsemmija deċiżjoni kien ikollha kontenut differenti (ara s-sentenzi tas‑6 ta’ Lulju 2000, Volkswagen vs Il‑Kummissjoni, T‑62/98, EU:T:2000:180, punt 283 u l-ġurisprudenza ċċitata; tal‑5 ta’ April 2006, Degussa vs Il‑Kummissjoni, T‑279/02, EU:T:2006:103, punt 416 u l-ġurisprudenza ċċitata, u tat‑3 ta’ Marzu 2011, Siemens vs Il‑Kummissjoni, T‑110/07, EU:T:2011:68, punt 402 u l-ġurisprudenza ċċitata).
F’dan ir-rigward, kif issostni l-Kummissjoni u s-SRB, skema ta’ riżoluzzjoni tiġi adottata b’mod validu meta l-kundizzjonijiet previsti fl-Artikolu 18 tar-Regolament Nru 806/2014 jiġu ssodisfatti, irrispettivament mir-raġunijiet li wasslu lill-entità inkwistjoni għal sitwazzjoni ta’ falliment li seħħ jew li x’aktarx ser iseħħ.
Għalhekk, is-SRB, wara li kkunsidra li l-kundizzjonijiet stabbiliti fl-Artikolu 18(1) tar-Regolament Nru 806/2014 kienu ssodisfatti, adotta l-iskema ta’ riżoluzzjoni u l-Kummissjoni, wara li kkunsidra li l-iskema ta’ riżoluzzjoni kienet konformi mad-dispożizzjonijiet tar-Regolament Nru 806/2014, approvat l-iskema ta’ riżoluzzjoni. Iċ-ċirkustanzi li wasslu lil Banco Popular sabiex jissodisfa l-kundizzjonijiet li jiġġustifikaw l-adozzjoni tal-iskema ta’ riżoluzzjoni, b’mod partikolari l-kundizzjoni li kienet f’sitwazzjoni ta’ falliment li seħħ jew li x’aktarx ser iseħħ, huma irrilevanti.
Isegwi li l-allegazzjonijiet tar-rikorrenti li d-dikjarazzjoni tal-Presidenta tas-SRB tat‑23 ta’ Mejju 2017 u l-artiklu ta’ Reuters tal‑31 ta’ Mejju 2017, imsemmija fil-punt 42 iktar ’il fuq, kienu s-sors tal-kriżi tal-likwidità ta’ Banco Popular ma humiex rilevanti għall-finijiet tad-determinazzjoni dwar jekk il-kundizzjoni prevista fl-Artikolu 18(1)(a) tar-Regolament Nru 806/2014 ġietx issodisfatta u, għalhekk, għall-finijiet tal-evalwazzjoni tal-validità tal-iskema ta’ riżoluzzjoni.
F’dan ir-rigward, rabta kawżali allegata bejn dawn id-divulgazzjonijiet u l-kriżi tal-likwidità ta’ Banco Popular, invokata mir-rikorrenti, hija indifferenti u ma tistax twassal għall-annullament tal-iskema ta’ riżoluzzjoni. Għall-kuntrarju, sa fejn ir-rikorrenti jsostnu li d-dikjarazzjoni mill-Presidenta tas-SRB tat‑23 ta’ Mejju 2017 u l-artiklu ta’ Reuters tal‑31 ta’ Mejju 2017 jikkostitwixxu ksur mis-SRB tal-obbligu tiegħu ta’ kunfidenzjalità li huwa l-kawża tad-dannu tagħhom, il-kontenut tagħhom ser jiġi eżaminat fil-kuntest tat-tieni talba għal kumpens.
Ir-rikorrenti jikkontestaw l-argument li r-raġunijiet li wasslu lill-bank sabiex ikun f’sitwazzjoni ta’ falliment ma humiex rilevanti. Huma jargumentaw li, f’każ bħal dan, is-SRB, il-Kummissjoni u l-FROB għandhom marġni ta’ diskrezzjoni mhux previst fir-Regolament Nru 806/2014 u li dan imur kontra l-prinċipju
nemo auditur propriam turpitudinem allegans
.
Fir-rigward tal-invokazzjoni mir-rikorrenti ta’ dan il-prinċipju li skontu ħadd ma jista’ jinvoka l-imġiba ħażina tiegħu lejn oħrajn sabiex jikseb vantaġġ, huwa biżżejjed li jiġi kkonstatat, kif għamel is-SRB, li dan il-prinċipju ma huwiex applikabbli fil-każ preżenti. Kif jirreleva s-SRB, dan il-prinċipju japplika meta parti tfittex li tagħmel profitt indebitu mill-imġiba ħażina tagħha stess. Issa, ir-rikorrenti ma jindikawx liema vantaġġ kienu kisbu s-SRB jew il-Kummissjoni mill-adozzjoni tal-iskema ta’ riżoluzzjoni.
Għaldaqstant, it-tieni lment għandu jiġi miċħud.
3)
Fuq it
‑
tielet lment, relatat mal
‑
ksur tal
‑
prinċipju ta’ amministrazzjoni tajba
Ir-rikorrenti jsostnu li, billi s-SRB kien is-sors tal-kriżi ta’ likwidità ta’ Banco Popular, dan tal-aħħar u l-Kummissjoni kellhom l-obbligu li jimminimizzaw il-ħsara kkawżata skont il-prinċipju ta’ amministrazzjoni tajba, sanċit fl-Artikolu 41 tal-Karta. Huma jqisu li s-SRB u l-Kummissjoni kisru l-prinċipju ta’ amministrazzjoni tajba billi naqsu milli jeżaminaw bir-reqqa u b’mod imparzjali l-allegat nuqqas ta’ Banco Popular, billi injoraw il-fatt li dan kien ġie kkawżat mid-dikjarazzjonijiet tas-SRB u l-ġbid massiv ta’ depożiti mill-amministrazzjonijiet Spanjoli u billi ma ħadux inkunsiderazzjoni l-fatt li s-sitwazzjoni setgħet ġiet solvuta permezz ta’ assistenza ta’ likwidità b’urġenza. Huma jsostnu wkoll li s-SRB u l-Kummissjoni kisru l-prinċipju ta’ diliġenza sa fejn, wara li kienu saru jafu bil-fatt li d-dikjarazzjonijiet tas-SRB kienu wasslu għall-kriżi ta’ likwidità ta’ Banco Popular, ma għamlu xejn sabiex jirrimedjaw għaliha u jevitaw ir-riżoluzzjoni, b’mod partikolari bl-għoti ta’ assistenza ta’ likwidità b’urġenza.
Fir-replika, ir-rikorrenti jispjegaw li, permezz ta’ dan l-ilment, huma jsostnu li, skont il-prinċipju ta’ amministrazzjoni tajba, is-SRB u l-Kummissjoni kellhom jaġixxu b’mod differenti fir-rigward tar-riżoluzzjoni ta’ Banco Popular, billi jimmitigaw il-ħsara kkawżata mis-sitwazzjoni li ħolqu huma.
Hemm lok li jiġi kkonstatat li r-rabta li għamlu r-rikorrenti bejn l-allegat ksur tal-prinċipju ta’ amministrazzjoni tajba u l-ksur tal-kundizzjoni prevista fl-Artikolu 18(1)(a) tar-Regolament Nru 806/2014 ma hijiex ċara. Bl-istess mod, ir-riferiment għal dannu li s-SRB u l-Kummissjoni kellhom ittaffu huwa diffiċli li jinftiehem fil-kuntest tal-analiżi tal-konformità ma’ din il-kundizzjoni.
Barra minn hekk, għandu jitfakkar li mill-analiżi tat-tieni lment jirriżulta li l-kawżi li wasslu lil Banco Popular sabiex ikun f’sitwazzjoni ta’ falliment li seħħ jew li x’aktarx ser iseħħ ma humiex rilevanti sabiex jiġi ddeterminat jekk kinitx issodisfatta l-kundizzjoni prevista fl-Artikolu 18(1)(a) tar-Regolament Nru 806/2014 u, għalhekk, għall-finijiet tal-evalwazzjoni tal-legalità tad-deċiżjonijiet ikkontestati. F’dan ir-rigward, minn naħa, ir-rikorrenti ma jispjegawx sa liema punt, kieku s-SRB u l-Kummissjoni kienu kkunsidraw dawn iċ-ċirkustanzi, ma kienx ikun possibbli li tiġi kkonstatata s-sitwazzjoni ta’ falliment li seħħ jew li x’aktarx ser iseħħ ta’ Banco Popular bbażata fuq in-nuqqas ta’ likwidità tagħha, u lanqas, għalhekk, li jiġi kkonstatat li l-kundizzjoni prevista fl-Artikolu 18(1)(a) tar-Regolament Nru 806/2014 ġiet issodisfatta. Min-naħa l-oħra, l-argumenti tar-rikorrenti wkoll ma jqisux il-fatt li l-konstatazzjoni tas-sitwazzjoni ta’ falliment li seħħ jew li x’aktarx ser iseħħ ta’ Banco Popular tirriżulta mill-evalwazzjoni tal-BĊE.
Fir-rigward tal-argument li s-SRB u l-Kummissjoni naqsu milli jieħdu inkunsiderazzjoni l-fatt li s-sitwazzjoni ta’ Banco Popular setgħet tiġi rrimedjata b’assistenza ta’ likwidità b’urġenza mill-Bank ta’ Spanja, huwa biżżejjed li jsir riferiment għall-analiżi tal-ewwel ilment u li jitfakkar li miżura bħal din taqa’ fil-kompetenza tal-banek ċentrali nazzjonali.
Fir-rigward tal-argument li s-SRB u l-Kummissjoni kellhom jirrimedjaw is-sitwazzjoni ta’ Banco Popular, sabiex tiġi evitata r-riżoluzzjoni, permezz ta’ miżuri ta’ intervent bikri skont l-Artikolu 13 tar-Regolament Nru 806/2014, huwa biżżejjed li jiġi kkonstatat li r-rikorrenti ma jispjegawx liema tip ta’ miżuri jaqgħu fil-kompetenza tas-SRB jew tal-Kummissjoni jagħmlu riferiment għalihom. L-adozzjoni ta’ miżuri ta’ intervent bikri previsti fl-Artikolu 13 tar-Regolament Nru 806/2014 taqa’ taħt il-kompetenza tal-BĊE u tal-awtoritajiet nazzjonali kompetenti.
Għaldaqstant, hemm lok li jiġi miċħud it-tielet ilment u għalhekk, l-ewwel parti.
b)
Fuq it
‑
tieni parti, ibbażat
a
fuq
il
‑
ksur tal
‑
Artikolu
18(1)(b) tar
‑
Regolament
Nru
806/2014
Ir-rikorrenti jsostnu ksur tal-Artikolu 18(1)(b) tar-Regolament Nru 806/2014, peress li s-SRB peress li evalwax b’mod korrett is-soluzzjonijiet alternattivi għar-riżoluzzjoni. Huma jargumentaw li kien hemm diversi miżuri alternattivi vijabbli għar-riżoluzzjoni.
Fl-ewwel lok, ir-rikorrenti jqisu li l-għoti tal-assistenza ta’ likwidità b’urġenza inizjalment awtorizzata mill-BĊE u l-isforzi ta’ Banco Popular sabiex jinġabru l-fondi sas‑16 ta’ Ġunju 2017, kienu jippermettu t-tkomplija tal-attivitajiet tagħha sal‑21 ta’ Ġunju 2017 u l-implimentazzjoni ta’ proċedura ta’ bejgħ privat jew ta’ żieda fil-kapital.
Għandu jitfakkar li mill-analiżi tal-ewwel ilment jidher li s-SRB ikkonstata fl-iskema ta’ riżoluzzjoni li l-Bank ta’ Spanja, wara li ta l-ewwel assistenza ta’ likwidità b’urġenza lil Banco Popular fil‑5 ta’ Ġunju 2017, ma kienx f’pożizzjoni li jagħtih assistenza ta’ likwidità b’urġenza addizzjonali. Peress li l-għoti ta’ assistenza ta’ likwidità b’urġenza jaqa’ fil-kompetenza tal-banek ċentrali nazzjonali, is-SRB seta’ biss jieħu nota tan-nuqqas ta’ disponibbiltà ta’ assistenza ta’ likwidità b’urġenza addizzjonali.
F’dan ir-rigward, ir-rikorrenti jsostnu li estensjoni tal-assistenza ta’ likwidità b’urġenza favur Banco Popular kienet possibbli, minkejja r-rifjut tal-Bank ta’ Spanja li jagħti assistenza ta’ likwidità b’urġenza ġdida lil Banco Popular. Huma jsostnu li evalwazzjoni iktar realistika tal-garanziji kienet tippermetti l-għoti tal-assistenza ta’ likwidità b’urġenza addizzjonali mitluba minn Banco Popular u li, anki fil-każ ta’ garanziji insuffiċjenti minn Banco Popular, l-Istat Spanjol seta’ jipprovdi din il-garanzija. Huma jqisu li l-FROB ukoll seta’ jipprovdi likwidità lil Banco Popular.
Huwa biżżejjed li jiġi kkonstatat li dawn l-argumenti huma bbażati fuq spekulazzjoni pura dwar għajnuna li setgħet ġiet ipprovduta minn partijiet terzi, u b’mod partikolari mill-awtoritajiet Spanjoli lil Banco Popular.
Għandu jiġi rrelevat ukoll li, skont l-Artikolu 6(6) tar-Regolament Nru 806/2014, “[i]d-deċiżjonijiet jew l-azzjonijiet tal-Bord, il-Kunsill jew tal-Kummissjoni la għandhom jeħtieġu lill-Istati Membri jipprovdu għajnuna finanzjarja pubblika straordinarja u lanqas ma għandhom jinterferixxu mas-sovranità baġitarja u r-responsabbiltajiet fiskali tal-Istati Membri”. Għalhekk la s-SRB u lanqas il-Kummissjoni ma kellhom il-possibbiltà li jitolbu lill-awtoritajiet Spanjoli sabiex jipprovdu appoġġ finanzjarju, fil-forma ta’ likwidità jew garanziji, lil Banco Popular.
Barra minn hekk, hemm lok li jiġi rrilevat li, fl-evalwazzjoni tiegħu tas-sitwazzjoni ta’ falliment li seħħ jew li x’aktarx ser iseħħ ta’ Banco Popular, il-BĊE indika li, anki bl-użu tal-assistenza ta’ likwidità b’urġenza li l-Kunsill Governattiv tal-BĊE ma oġġezzjonax għaliha fil‑5 ta’ Ġunju 2017, is-sitwazzjoni tal-likwidità fid-data tal-evalwazzjoni ma kinitx suffiċjenti sabiex tiggarantixxi l-kapaċità ta’ Banco Popular li jissodisfa l-obbligi tiegħu sa mhux iktar tard mis‑7 ta’ Ġunju 2017.
Għalhekk, għandha titwarrab il-premessa li fuqha huma bbażati l-argumenti tar-rikorrenti, li Banco Popular seta’ jibbenefika mill-ammont sħiħ tal-assistenza ta’ likwidità b’urġenza inizjalment awtorizzata mill-BĊE. Għalhekk, is-soluzzjonijiet alternattivi msemmija mir-rikorrenti, sa fejn huma suġġetti għall-għoti ta’ din l-assistenza ta’ likwidità b’urġenza addizzjonali, ma kinux possibbli. Barra minn hekk, id-dikjarazzjoni tar-rikorrenti li l-għoti tal-assistenza ta’ likwidità b’urġenza sħiħa kien jippermetti lill-Banco Popular li jkompli bl-attivitajiet tiegħu sal‑21 ta’ Ġunju 2017, hija sempliċi suppożizzjoni li ma tqisx il-konsegwenzi tal-ħruġ kontinwu ta’ depożiti, u lanqas il-portata tagħhom.
Fit-tieni lok, ir-rikorrenti essenzjalment isostnu, li s-SRB ma pprovdiex motivazzjoni suffiċjenti, fl-Artikolu 3 tal-iskema ta’ riżoluzzjoni għar-raġunijiet għalfejn ma kinux possibbli miżuri oħra.
F’dan ir-rigward, hemm lok li jiġi rrilevat li, fl-Artikolu 3 tal-iskema ta’ riżoluzzjoni, is-SRB, filwaqt li ħa inkunsiderazzjoni l-evalwazzjoni tal-BĊE, ikkonkluda li ma kienet teżisti l-ebda miżura alternattiva li tista’ tipprekludi l-falliment ta’ Banco Popular f’terminu raġonevoli u li l-kundizzjoni prevista mill-Artikolu 18(1)(b) tar-Regolament Nru 806/2014 kienet issodisfatta.
B’mod iktar partikolari, fl-Artikolu 3.2 tal-iskema ta’ riżoluzzjoni, is-SRB indika li ma kien hemm l-ebda prospett raġonevoli li miżuri privati oħra setgħu jipprekludu l-falliment ta’ Banco Popular. L-assenza ta’ tali miżuri setgħet tiġi dedotta, b’mod partikolari, miċ-ċirkustanzi li ġejjin:
–        il-bank innifsu kien irrikonoxxa f’ittra indirizzata lill-BĊE fis‑6 ta’ Ġunju 2017 li kien f’sitwazzjoni ta’ falliment li x’aktarx ser iseħħ;
–        il-proċedura ta’ bejgħ privat ma kinitx wasslet għal riżultat pożittiv f’terminu li kien jippermetti lill-bank iħallas id-djun tiegħu jew impenji oħra meta dawn jilħqu l-maturità tagħhom;
–        ma kienx wisq probabbli li l-bank ikun f’pożizzjoni li jimmobilizza fit-termini neċessarji, likwidità addizzjonali suffiċjenti permezz ta’ tranżazzjonijiet tas-suq jew operazzjonijiet tal-bank ċentrali, jew permezz ta’ miżuri previsti fil-fond ta’ riżerva tiegħu u fil-pjanijiet tiegħu ta’ stimolu;
–        assistenza ta’ likwidità b’urġenza kienet tkun insuffiċjenti fid-dawl tad-deterjorament rapidu tal-pożizzjoni ta’ likwidità.
Fl-Artikolu 3.3 tal-iskema ta’ riżoluzzjoni, is-SRB qies li ma kien hemm l-ebda prospett raġonevoli li miżuri prudenzjali, inklużi miżuri ta’ intervent bikri, jistgħu jipprekludu l-falliment ta’ Banco Popular. Is-SRB rrileva li, fl-evalwazzjoni tiegħu dwar is-sitwazzjoni ta’ falliment li seħħ jew li x’aktarx ser iseħħ ta’ Banco Popular, il-BĊE kien ikkonferma li ma kien hemm l-ebda miżura prudenzjali jew ta’ intervent bikri disponibbli li setgħet tirrestawra immedjatament il-pożizzjoni ta’ likwidità tal-bank u li setgħet tippermettilu żmien suffiċjenti sabiex jimplimenta tranżazzjoni ta’ negozju jew soluzzjoni oħra. Il-miżuri disponibbli għall-BĊE bħala awtorità kompetenti, skont it-traspożizzjoni nazzjonali tal-Artikolu 104 tad-Direttiva 2013/36, tal-Artikoli 27 sa 29 tad-Direttiva 2014/59 jew skont l-Artikolu 16 tar-Regolament Nru 1024/2013, ma setgħux jiggarantixxu li l-bank ikun f’pożizzjoni li jissoddisfa l-obbligi u d-djun l-oħra tiegħu meta jilħqu l-maturità tagħhom, b’kunsiderazzjoni tal-firxa u tar-ritmu tad-deterjorament tal-pożizzjoni ta’ likwidità osservata.
Fl-Artikolu 3.4 tal-iskema ta’ riżoluzzjoni, is-SRB qies li ma kien hemm l-ebda prospett raġonevoli li l-eżerċizzju tas-setgħa ta’ żvalutazzjoni u ta’ konverżjoni tal-istrumenti  ta’ fondi proprji, skont l-Artikolu 21 tar-Regolament Nru 806/2014, jipprekludi l-falliment ta’ Banco Popular fi żmien raġonevoli. B’mod partikolari, is-SRB ikkunsidra li, peress li Banco Popular kien f’sitwazzjoni ta’ falliment li seħħ jew li x’aktarx ser iseħħ minħabba l-pożizzjoni ta’ likwidità tagħha, l-iżvalutazzjoni u l-konverżjoni ta’ fondi proprji ma kinux ikunu suffiċjenti sabiex tiġi rrestawrata s-sitwazzjoni ta’ likwidità tal-bank.
Dawn id-dispożizzjonijiet jinsabu fl-intier tagħhom fil-verżjoni tal-iskema ta’ riżoluzzjoni ppubblikata fuq is-sit internet tas-SRB fit‑2 ta’ Frar 2018 u annessa mar-replika. Minn dan jirriżulta li r-rikorrenti ma jistgħux isostnu li s-SRB ma ġġustifikax, fl-iskema ta’ riżoluzzjoni, ir-raġunijiet għaliex miżuri prudenzjali alternattivi, inklużi miżuri ta’ intervent bikri, jew miżuri ta’ natura privata ma kinux possibbli.
Barra minn hekk, kif jindikaw il-Kummissjoni u s-SRB, fid-dawl tal-kliem tal-Artikolu 18(1)(b) tar-Regolament Nru 806/2014, is-SRB seta’ jillimita ruħu għall-evalwazzjoni ta’ miżuri alternattivi li setgħu jipprekludu l-falliment tal-Banco Popular f’perijodu ta’ żmien raġonevoli, fid-dawl taż-żmien disponibbli u taċ-ċirkustanzi.
Fit-tielet lok, ir-rikorrenti jsostnu li kienet possibbli żieda fil-kapital ta’ Banco Popular. Filwaqt li jassumu li n-nuqqas ta’ likwidità ta’ Banco Popular kien dovut għal dekapitalizzazzjoni, huma jsostnu li Banco Popular kellu bżonn bejn EUR 2 u EUR 5 biljun. Huma jirrilevaw li, skont l-istampa, il-banek tal-investiment kienu qegħdin jaħdmu fuq żieda kapitali ta’ EUR 4 jew 5 biljun. Skont analisti speċjalizzati, din iż-żieda fil-kapital kienet tkun vijabbli għal żewġ raġunijiet. Minn naħa, madwar 31.5 % tal-kapital azzjonarju ta’ Banco Popular allegatament kien miżmum minn investituri kbar, li kienu lesti jissottoskrivu għal żieda fil-kapital fl-2017. Min-naħa l-oħra, f’Mejju 2017, qabel id-dikjarazzjonijiet tal-Presidenta tas-SRB, l-analisti kienu stmaw li s-sehem ta’ Banco Popular kien issottovalutat u għalhekk kien hemm fiduċja fir-rivalutazzjoni ta’ dan is-sehem. Huma jinvokaw ittra mingħand il-Barclays Bank tat‑3 ta’ Ġunju 2017 u ittra mingħand id-Deutsche Bank tal‑5 ta’ Ġunju 2017, indirizzati lil Banco Popular, li jindikaw li kienu lesti jipparteċipaw f’żieda fil-kapital.
Hemm lok li jiġi rrilevat li, kif jindikaw ir-rikorrenti nnifishom, din is-soluzzjoni hija bbażata fuq is-suppożizzjoni li n-nuqqas ta’ likwidità ta’ Banco Popular kellu jkun dovut għal dekapitalizzazzjoni. Issa, huwa biżżejjed jitfakkar li n-nuqqas ta’ likwidità ta’ Banco Popular kien ir-riżultat ta’ telf massiv ta’ depożiti kkawżat minn telf ta’ fiduċja tad-depożitanti u li miżura biss li tista’ tiġġenera malajr biżżejjed likwidità sabiex tippermetti lil Banco Popular jilħaq id-dati ta’ skadenza tiegħu fis‑7 ta’ Ġunju 2017 kellu jitqies bħala alternattiva vijabbli. Ir-rikorrenti ma wrewx li dan kien ikun il-każ biż-żieda kapitali li huma jinvokaw, li, barra minn hekk, hija purament ipotetika u kienet tkun, fi kwalunkwe każ, sussegwenti għal dik id-data.
Fir-rigward tal-ittra mingħand il-Barclays Bank tat‑3 ta’ Ġunju 2017 u l-ittra mingħand id-Deutsche Bank tal‑5 ta’ Ġunju 2017, ir-rikorrenti pproduċew estratti minn dawn l-ittri bħala anness mar-replika. Permezz ta’ ittra mibgħuta fir-Reġistru tal-Qorti Ġenerali tas‑6 ta’ Mejju 2019, ir-rikorrenti ressqu offerta ġdida ta’ provi skont l-Artikolu 85(3) tar-Regoli tal-Proċedura, sabiex jipproduċu l-verżjoni sħiħa ta’ dawn iż-żewġ ittri wara l-pubblikazzjoni tagħhom fuq is-sit internet
Diario 16,
fid‑9 ta’ April 2019. Bħala parti minn artiklu intitolat “Ir-riżoluzzjoni u l-bejgħ ta’ Banco Popular ma kinux konformi mar-rekwiżiti tal-liġi”, is-sit internet ta’
Diario 16
żvela għadd ta’ dokumenti, fosthom l-ittra sħiħa mingħand Barclays Bank tat‑3 ta’ Ġunju 2017 u l-ittra mingħand Deutsche Bank tal‑5 ta’ Ġunju 2017.
F’dan ir-rigward, l-Artikolu 85(3) tar-Regoli tal-Proċedura jipprevedi li,  b’mod eċċezzjonali, il-partijiet prinċipali jistgħu jipproduċu jew jipproponu provi ġodda qabel l-għeluq tal-fażi orali tal-proċedura jew qabel id-deċiżjoni tal-Qorti Ġenerali li taqta’ s-sentenza mingħajr fażi orali tal-proċedura, bil-kundizzjoni li jiġġustifikaw għaliex dawn il-provi ġew prodotti jew proposti tard.
Billi ddikjaraw li ma kellhomx aċċess għall-verżjoni sħiħa ta’ dawn l-ittri qabel ma ġew ippubblikati fuq l-internet, fid‑9 ta’ April 2019, ir-rikorrenti ġġustifikaw ir-raġunijiet għaliex ma setgħux jipproduċuhom bħala anness għall-inkartamenti preċedenti tagħhom. Għaldaqstant hemm lok li dawn il-provi ġodda jitqiesu bħala ammissibbli.
Fir-rigward tal-kontenut ta’ dawk iż-żewġ ittri, jeħtieġ li jiġi kkonstatat li ma fihom l-ebda impenn definittiv mill-Barclays Bank jew mid-Deutsche Bank sabiex jipparteċipaw f’żieda fil-kapital ta’ Banco Popular, iżda jirriflettu sempliċi diskussjonijiet dwar żieda potenzjali fil-kapital fil-futur. Dawn l-ittri jirrivelaw li, fid-data meta ntbagħtu, il-proġett ta’ żieda fil-kapital ta’ Banco Popular kien għadu biss fi stadju ta’ żvilupp bikri ħafna.
B’hekk, fl-ittra tiegħu tat‑3 ta’ Ġunju 2017 lil Banco Popular, il-Barclays Bank jagħmel riferiment biss għal diskussjonijiet riċenti dwar żieda fil-kapital li l-għan tiegħu kien, għal Banco Popular, li jkopri l-ħtiġijiet tiegħu ta’ proviżjonament addizzjonali tiegħu u li jikseb livelli ta’ kapital sinjifikattivament ogħla, sabiex jittaffew l-isfidi li jirriżultaw minn espożizzjoni partikolari għall-proprjetà immobbli u assi oħra mhux produttivi li kellu jaffaċċja.
F’din l-ittra, il-Barclays Bank jiddikjara mill-ġdid l-appoġġ tiegħu għal Banco Popular u indika li kien f’pożizzjoni li jassistih f’din it-tranżazzjoni importanti. Il-Barclays Bank esprima l-interess tiegħu li jissottoskrivi bħala koordinatur globali jew persuna responsabbli mill-kontabbiltà għal 50 % tat-tranżazzjoni skont il-kundizzjonijiet tas-suq. Huwa għamel riżervi legali, billi indika li “kwalunkwe impenn jew offerta b’konnessjoni ma’ sottoskrizzjoni ta’ dan it-tip tirriżulta fi ftehim jew ftehimiet separati li għandhom jiġu konklużi bejn Banco Popular u [hu], sakemm il-kundizzjonijiet tas-suq ikunu sodisfaċenti, l-istħarriġ preliminari ikun ħalla riżultati tajbin, il-partijiet ikunu qablu dwar il-kundizzjonijiet u l-prezzijiet sa dik id-data […] u li l-awtorizzazzjonijiet interni kollha meħtieġa jkunu nkisbu”. Fl-aħħar lok, il-Barclays Bank enfasizza li din l-ittra ma kinitx tikkostitwixxi offerta li tissottoskrivi għat-tranżazzjoni jew xi finanzjament u ma kinitx maħsuba sabiex toħloq relazzjoni legali bejnu u Banco Popular.
B’hekk, f’din l-ittra, minn naħa, xejn ma jindika li l-Barclays Bank kien dispost jipparteċipa finanzjarjament f’din iż-żieda fil-kapital u, min-naħa l-oħra, din tal-aħħar ma ssemmix il-kriżi ta’ likwidità li kien qiegħed jaffaċċja Banco Popular u ma jipproponi l-ebda soluzzjoni intiża li tirrimedjaha.
Fl-ittra tiegħu tal‑5 ta’ Ġunju 2017 lil Banco Popular, Deutsche Bank jirreferi biss għall-interess tiegħu li jiżgura 50 % ta’ possibbli żieda fil-kapital ta’ EUR 4 biljun. Id-Deutsche Bank jindika biss li “ovvjament hemm ċerti kundizzjonijiet, iżda [li] l-ittra hija bbażata fuq il-konvinzjoni tagħna li f’ċirkustanzi li naħsbu li jistgħu realistikament jiġu ssodisfatti, tista’ tinkiseb żieda [kapitali] li tistabbilizza l-bank”. Id-Deutsche Bank indika li kien ikkuntattja lil diversi investituri u li kien jemmen li, “ovvjament mingħajr ċertezza assoluta,” żieda fil-kapital hija possibbli.
Għalhekk, din l-ittra ma tistax tiġi interpretata bħala li tinkludi impenn definittiv mingħand Deutsche Bank li jipparteċipa f’żieda tal-kapital azzjonarju ta’ Banco Popular u ma tikkonċernax soluzzjoni intiża li ssolvi l-kriżi ta’ likwidità ta’ Banco Popular.
Barra minn hekk, ir-rikorrenti jindikaw li Banco Popular, fil-pjan ta’ fondi proprji tiegħu ta’ April 2017, kien ippreveda li ż-żieda fil-kapital setgħet issir f’xahar wieħed. Huwa biżżejjed li jiġi rrilevat li, f’dan id-dokument, Banco Popular isemmi perijodu ta’ minn xahar sa tliet xhur sabiex jikseb żieda fil-kapital u li l-perijodu previst ta’ xahar jiġi kkalkulat mill-iffirmar tal-kuntratt ta’ sottoskrizzjoni. Issa, peress li ma saret l-ebda offerta definittiva għal żieda fil-kapital, dan l-argument ma jistax jirnexxi.
Barra minn hekk, il-prospett li żieda fil-kapital tippermetti li ssir disponibbli biżżejjed likwidità sabiex tiġi evitata r-riżoluzzjoni ta’ Banco Popular, huwa kkontestat mill-fatt li l-bord ta’ amministrazzjoni ta’ Banco Popular ikkonkluda fis‑6 ta’ Ġunju 2017 li l-bank kien f’sitwazzjoni ta’ falliment li x’aktarx ser iseħħ.
Konsegwentement, ir-rikorrenti ma jispjegawx b’liema mod din iż-żieda fil-kapital setgħet isseħħ f’perijodu ta’ żmien suffiċjentement qasir sabiex tippermetti assistenza ta’ likwidità li tista’ tevita l-falliment ta’ Banco Popular, lanqas b’liema mod setgħet twaqqaf it-telf tad-depożiti u terġa’ tistabbilixxi l-pożizzjoni ta’ likwidità fit-tul ta’ Banco Popular. Ir-rikorrenti għalhekk ma wrewx li żieda fil-kapital kienet tikkostitwixxi soluzzjoni alternattiva vijabbli għar-riżoluzzjoni ta’ Banco Popular.
Fir-raba’ lok, ir-rikorrenti jsostnu li kienet possibbli is-separazzjoni tal-assi ta’ Banco Popular. Huma jinnotaw li Banco Popular kien qiegħed jaħdem fuq bejgħ tal-assi tal-proprjetà immobbli tiegħu għal EUR 6 biljun u li kien indika, fil‑5 ta’ Mejju 2017, li kien sar progress f’dan is-sens. Skont huma, fatti sussegwenti kkonfermaw li kienet possibbli s-separazzjoni tal-assi kollha mhux produttivi ta’ Banco Popular jew ta’ parti minnhom. Banco Santander offra għall-bejgħ 51 % tal-assi ssekwestrati u d-djun ħżiena ta’ Banco Popular wara l-akkwist tiegħu u fondi internazzjonali wrew l-interess tagħhom fl-akkwist ta’ dawn l-assi. Barra minn hekk, Banco Popular iddikjara, f’Mejju 2017, li kien qiegħed jikkunsidra li jbigħ l-assi mhux strateġiċi tiegħu u rċieva offerti definittivi għal bosta minn dawn l-assi. Ir-rikorrenti jsostnu li, anki kieku ma kien hemm l-ebda xerrej immedjat għall-assi mhux produttivi u l-assi mhux strateġiċi ta’ Banco Popular, dawn setgħu ġew trasferiti lil istituzzjoni tranżitorja. Il-bejgħ separat tal-assi kien jippermetti lil  Banco Popular jikseb likwidità fuq perijodu qasir sabiex tkompli bl-attivitajiet tagħha għal ftit ġimgħat u b’hekk tikkonkludi b’mod pożittiv il-bejgħ privat jew iż-żieda fil-kapital.
Għandu jiġi rrelevat li l-argumenti tar-rikorrenti huma bbażati fuq sempliċi suppożizzjonijiet li l-bejgħ tal-assi kien possibbli. Huma jindikaw li Banco Popular seta’ jbiegħ assi li ma jrendux jew assi mhux strateġiċi mingħajr ma jispjega eżattament liema kienu dawk l-assi, għal liema ammont setgħu jinbiegħu, jew jekk l-akkwirenti kinux interessati f’dawk l-akkwisti jew anki jekk it-tranżazzjonijiet kienu għadhom għaddejjin. F’dan ir-rigward, hemm lok li jiġi rrilevat li r-rikorrenti nnifishom jinvokaw l-ipoteżi fejn ma kien ikun hemm l-ebda akkwirent immedjat għal dawn l-assi. Minn dan isegwi li r-rikorrenti ma jurux li l-bejgħ tal-assi kien effettivament possibbli f’perijodu ta’ żmien suffiċjenti sabiex jippermetti lil Banco Popular jiġġenera likwidità suffiċjenti sabiex tlaħħaq mal-ġbid massiv ta’ depożiti u sabiex tevita li tkun f’sitwazzjoni ta’ falliment li seħħ jew li x’aktarx ser iseħħ fis‑6 ta’ Ġunju 2017.
Fir-rigward tal-possibbiltà invokata mir-rikorrenti, fil-każ li ma kien hemm l-ebda akkwirent immedjat, li jiġu ttrasferiti l-assi li ma jrendux jew mhux strateġiċi lil istituzzjoni tranżitorja biex imbagħad jinbiegħu skont l-Artikoli 25 u 26 tar-Regolament Nru 806/2014, huwa biżżejjed li jiġi kkonstatat li dawn ma humiex soluzzjonijiet alternattivi għal riżoluzzjoni fis-sens tal-Artikolu 18(1)(b) tar-Regolament Nru 806/2014, iżda strumenti oħra ta’ riżoluzzjoni li l-użu tagħhom skont id-definizzjoni jippresupponi li l-entità tkun f’sitwazzjoni ta’ falliment li seħħ jew li aktarx ser iseħħ.
Fir-rigward tal-fatt allegat mir-rikorrenti li Banco Popular informa fil‑5 ta’ Mejju 2017 li kien sar progress fil-bejgħ ta’ assi immobiljari, huwa biżżejjed li jiġi kkonstatat li r-rikorrenti ma jistabbilixxux li dan il-proġett seta’ tlesta qabel il-konstatazzjoni tal-falliment ta’ Banco Popular.
Fir-rigward tal-allegazzjoni tar-rikorrenti li Banco Popular rċieva offerti definittivi għal diversi assi tagħha, hemm lok li jiġi rrilevat li hija ma tibbaża ruħha fuq ebda prova. Filwaqt li jinvokaw biss l-artikli tal-istampa, ir-rikorrenti jsemmu l-bejgħ ta’ Targo Bank lil Crédit mutuel fit‑2 ta’ Ġunju 2017 u diskussjonijiet dwar il-bejgħ ta’ TotalBank għal EUR 500 miljun. Issa, huwa biżżejjed li jiġi rrilevat, min-naħa waħda, li l-bejgħ ta’ Targo Bank ma pprekludiex il-falliment ta’ Banco Popular u, min-naħa l-oħra, li r-rikorrenti ma wrewx li l-bejgħ ta’ TotalBank seta’ seħħ fi żmien raġonevoli li jippermetti lil Banco Popular isib likwidità suffiċjenti sabiex jissodisfa l-impenji tiegħu fis‑7 ta’ Ġunju 2017.
Fir-rigward tal-fatt allegat mir-rikorrenti li, wara l-bejgħ ta’ Banco Popular, Banco Santander għamel bejgħ ta’ assi, huwa biżżejjed li jiġi kkonstatat li ma huwiex rilevanti għall-finijiet tal-evalwazzjoni tal-legalità tal-iskema ta’ riżoluzzjoni.
Fl-aħħar nett, għandu jiġi rrilevat, bħalma jagħmel is-SRB, li huwa purament spekulattiv li jiġi sostnut li dawn it-tranżazzjonijiet ta’ bejgħ ta’ assi setgħu twettqu b’suċċess, anki kieku Banco Popular kien ibbenefika minn iktar żmien. Fi kwalunkwe każ, ir-rikorrenti ma jispjegawx, anki  fl-ipoteżi li dan il-bejgħ tal-assi seta’ jsir f’terminu suffiċjentement qasir sabiex tiġi ġġenerata likwidità ġdida, kif tali miżuri setgħu jippermettu li jiġi limitat l-irtirar ta’ depożiti u li tiġi stabbilita mill-ġdid il-fiduċja tas-suq u, għalhekk, li jiġi interrott it-telf ta’ likwidità u li tiġi stabbilita mill-ġdid il-vijabbiltà fit-tul ta’ Banco Popular.
Ir-rikorrenti jsostnu wkoll li fil‑5 ta’ Ġunju 2017, il-BĊE kkonstata li Banco Popular kien qiegħed jipprevedi żieda fil-kapital bi trasferiment ta’ assi mhux strateġiċi u pjan ta’ trasferiment ta’ assi u li ma kkontestax li kien impossibbli li dawn is-soluzzjonijiet jiġu implimentati.
B’dan l-argument, ir-rikorrenti jirreferu għall-evalwazzjoni tal-BĊE dwar it-talba għal assistenza ta’ likwidità  b’urġenza ta’ Banco Popular tal-5 ta’ Ġunju 2017, li fiha l-BĊE ddeskriva l-elementi oġġettivi relatati mal-iżvilupp tas-sitwazzjoni ta’ likwidità ta’ Banco Popular, bħall-evoluzzjoni tar-rekwiżit ta’ kopertura tal-likwidità, tal-kapaċità tiegħu ta’ kontrobilanċ
(counterbalancing capacity)
u l-ħruġ ta’ depożiti tagħha, kif ukoll l-implimentazzjoni ta’ miżuri li jiġġeneraw il-likwidità adottati mill-bank li għadhom pendenti. F’dan ir-rigward, il-BĊE indika li, skont l-informazzjoni pprovduta minn Banco Popular, kienet mistennija mobilizzazzjoni addizzjonali ta’ likwidità sa nofs Ġunju permezz ta’ tnaqqis fil-livell tad-dejn, tal-bejgħ ta’ obbligazzjonijiet u tal-bejgħ ta’ assi li ma jrendux.
Ta’ min jinnota li l-BĊE għamel biss deskrizzjoni fattwali tal-iżvilupp tal-pożizzjoni tal-likwidità ta’ Banco Popular u, kif jindika, fuq il-bażi tad-
data
pprovduta mill-bank innifsu. Il-BĊE ma kellux jiddeċiedi dwar il-fattibbiltà tal-miżuri previsti mill-bank. Barra minn hekk, huwa speċifikat li dawn il-miżuri kellhom jipprovdu likwidità ġdida lil Banco Popular f’nofs Ġunju, jiġifieri wara r-riżoluzzjoni.
Għall-kuntrarju, hemm lok li jiġi rrilevat li, fis‑6 ta’ Ġunju 2017, fl-evalwazzjoni tiegħu tas-sitwazzjoni ta’ falliment li seħħ jew li x’aktarx ser iseħħ ta’ Banco Popular, il-BĊE kkunsidra li, filwaqt li Banco Popular kienet żviluppa diversi miżuri li jiġġeneraw likwidità addizzjonali matul il-ġimgħat preċedenti u beda jimplimentahom, il-portata tal-flussi ta’ dħul imwettqa u li għadhom mistennija ma kinitx suffiċjenti sabiex jiġi rrimedjat id-deterjorament tal-pożizzjoni ta’ likwidità tal-bank fid-data ta’ din l-evalwazzjoni. Hija indikat ukoll li Banco Popular kellu biss għażliet limitati ħafna sabiex jikseb fondi permezz ta’ tranżazzjonijiet regolari fuq is-suq jew permezz ta’ operazzjonijiet tal-bank ċentrali nazzjonali u ma kienx kapaċi jimmobilizza likwidità addizzjonali suffiċjenti permezz tal-miżuri previsti fil-pjanijiet ta’ finanzjament u rkupru b’urġenza tagħha. Il-BĊE rrileva li Banco Popular kien diġà beda jimplimenta diversi miżuri sabiex jikkoreġi l-pożizzjoni ta’ likwidità tiegħu, iżda li, madankollu, dawn il-miżuri fl-aħħar mill-aħħar ma kinux suffiċjenti sabiex ireġġgħu lura d-deterjorament tal-pożizzjoni ta’ likwidità tiegħu.
Fil-ħames lok, ir-rikorrenti jsostnu li l-bejgħ privat ta’ Banco Popular lil parti terza seta’ jitwettaq. Din is-soluzzjoni kienet tiġi rrifjutata mis-SRB minħabba problema ta’ dewmien, b’kunsiderazzjoni tan-nuqqas ta’ likwidità, u mhux ta’ vijabbiltà. Filwaqt li diversi istituzzjonijiet allegatament issottomettew offerti, li b’hekk urew l-interess tagħhom fl-akkwist ta’ Banco Popular, l-awtoritajiet Ewropej stiednu biss żewġ xerrejja potenzjali sabiex jipparteċipaw fil-proċedura ta’ bejgħ fil-bidu ta’ Ġunju 2017. Huma jżidu jgħidu li huwa żbaljat li jiġi ddikjarat li l-proċedura ta’ bejgħ privat kienet falliet f’Mejju 2017 peress li l-entitajiet interessati fl-akkwist ta’ Banco Popular kellhom sal-aħħar ta’ Ġunju 2017 sabiex jissottomettu offerta.
Jeħtieġ li jiġi rrilevat li dan l-argument huwa bbażat fuq fehim żbaljat tal-fatti.
Kif indikat fil-punt 59 iktar ’il fuq, il-BĊE kien ikkonstata fl-evalwazzjoni tiegħu tas-sitwazzjoni ta’ falliment li seħħ jew li x’aktarx ser iseħħ ta’ Banco Popular li n-negozjati fil-kuntest tal-proċedura ta’ bejgħ privat sa issa ma kinux ipproduċew riżultat pożittiv u li t-tlestija tal-bejgħ ma kinitx prevedibbli f’terminu li kien jippermetti lil Banco Popular iħallas id-djun tiegħu jew obbligazzjonijiet oħra meta dawn jilħqu l-maturità tagħhom.
Għandu jiġi kkunsidrat ukoll li, peress li l-kunsill ta’ amministrazzjoni ta’ Banco Popular rrikonoxxa li l-bank kien f’sitwazzjoni ta’ falliment li seħħ jew li x’aktarx ser iseħħ fis‑6 ta’ Ġunju 2017, huwa għalhekk, ammetta li t-twettiq tal-bejgħ privat ma kienx għadu soluzzjoni possibbli f’dik id-data.
B’hekk, fil-premessa 26 tal-iskema ta’ riżoluzzjoni, is-SRB iddeskriva l-miżuri li kienu ttieħdu minn Banco Popular sabiex jiġu rrimedjati l-problemi ta’ likwidità tiegħu, inkluża proċedura ta’ bejgħ privat mibdija f’April 2017. Is-SRB innota li l-iskadenza għas-sottomissjoni tal-offerti minn xerrejja potenzjali kienet inizjalment stabbilita għall‑10 ta’ Ġunju 2017 u li, fil-bidu ta’ Ġunju, din kienet ġiet estiża sal-aħħar ta’ Ġunju 2017. Madankollu, hija kkonstatat li, mid-data tal-iskema ta’ riżoluzzjoni, din il-proċedura ma kinitx tlestiet.
Fl-Artikolu 3.2 tal-iskema ta’ riżoluzzjoni, is-SRB indika li ma kien hemm l-ebda prospett raġonevoli li miżuri privati oħra setgħu jipprekludu l-falliment ta’ Banco Popular u li n-nuqqas ta’ tali miżuri jista’ jiġi dedott, b’mod partikolari, mill-fatt li l-proċedura ta’ bejgħ privat ma kinitx tat riżultat pożittiv f’perijodu li kien jippermetti lill-bank li jonora d-djun jew obbligazzjonijiet l-oħra tiegħu meta dawn jilħqu l-maturità tagħhom. Fl-Artikolu 6.6 tal-iskema ta’ riżoluzzjoni, is-SRB irrileva wkoll li, fil-perijodu immedjatament qabel ir-riżoluzzjoni, Banco Popular kien wettaq proċedura ta’ bejgħ privat u li, fil-ġimgħa tad‑29 ta’ Mejju 2017, kien deher li l-proċedura kienet sejra tfalli.
Is-SRB b’hekk ikkonstata li, fid-data tal-iskema ta’ riżoluzzjoni, il-proċedura ta’ bejgħ privat mibdija mill-Banco Popular kienet falliet. Kuntrarjament għal dak li jsostnu r-rikorrenti, l-ebda akkwirent potenzjali li pparteċipa f’din il-proċedura ma kien issottometta offerta definittiva għall-akkwist ta’ Banco Popular.
Billi l-proċedura ta’ bejgħ privat mibdija mill-bank, minn April tal-2017 ma kienet wasslet għal ebda offerta definittiva u billi kienet teħtieġ estensjoni tat-terminu għas-sottomissjoni tal-offerti, ma setax jiġi previst li setgħet tirnexxi qabel ma ġie ddikjarat li Banco Popular kien f’sitwazzjoni ta’ falliment li seħħ jew li x’aktarx ser iseħħ. Il-fatt li x-xerrejja potenzjali kellhom sal-aħħar ta’ Ġunju sabiex jissottomettu offerta ma jistax ipoġġi f’dubju din il-konstatazzjoni. Għaldaqstant, ir-rikorrenti ma stabbilixxewx li l-proċedura ta’ bejgħ privat kienet tikkostitwixxi soluzzjoni alternattiva prevedibbli għar-riżoluzzjoni.
Fis-sitt lok, ir-rikorrenti jsostnu li, għalkemm l-ebda miżura alternattiva imsemmija iktar ’il fuq ma kienet vijabbli, l-għoti ta’ għajnuna mill-Istat jew ta’ finanzjament tas-SRF kien jippermetti li jiġi evitat il-kollass ta’ Banco Popular. Huma jqisu li xejn ma kien jipprekludi lill-Istat Spanjol milli jinvesti temporanjament fil-kapital ta’ Banco Popular.
F’dan ir-rigward, huwa biżżejjed li jiġi kkonstatat, minn naħa, li skont l-Artikolu 76(1)(b) tar-Regolament Nru 806/2014, fil-kuntest tal-iskema ta’ riżoluzzjoni, meta jintużaw l-għodod ta’ riżoluzzjoni, is-SRB jista’ juża s-SRF biss sa fejn kien meħtieġ għall-applikazzjoni effettiva tal-għodod ta’ riżoluzzjoni għall-finijiet, b’mod partikolari, li jagħti self lill-istituzzjoni suġġetta għal proċedura ta’ riżoluzzjoni. Minn dan kollu jirriżulta ċar li din il-possibbiltà tista’ tiġi prevista biss fil-qafas ta’ miżura ta’ riżoluzzjoni u fl-ebda każ ma tikkostitwixxi miżura alternattiva għaliha.
Min-naħa l-oħra, mill-punt 183 iktar ’il fuq jirriżulta b’mod ċar li huma biss l-awtoritajiet nazzjonali kompetenti li jistgħu jiddeċiedu jekk jagħtux jew le għajnuna u li la s-SRB u lanqas il-Kummissjoni ma huma f’pożizzjoni li jirrikjedu li Stat Membru jagħti għajnuna lil entità.
Barra minn hekk, kif tirrileva l-Kummissjoni, soluzzjoni bħal din tmur kontra l-għanijiet tar-riżoluzzjoni, li għandha l-għan li tillimita l-ispejjeż sostnuti mill-kontribwenti. Jeħtieġ li jitfakkar li, skont l-Artikolu 14(2)(c) tar-Regolament Nru 806/2014, wieħed mill-għanijiet tar-riżoluzzjoni huwa li jiġu protetti r-riżorsi tal-Istat billi jiġi mminimizzat l-użu ta’ appoġġ finanzjarju pubbliku eċċezzjonali.
Minn dan ta’ hawn fuq jirriżulta li r-rikorrenti ma stabbilixxewx l-eżistenza ta’ soluzzjonijiet alternattivi vijabbli li s-SRB kien kellu jieħu inkunsiderazzjoni.
Għaldaqstant, is-SRB u l-Kummissjoni ma wettqux żball manifest ta’ evalwazzjoni meta qiesu li l-kundizzjoni prevista mill-Artikolu 18(1)(a) tar-Regolament Nru 806/2014 ġiet issodisfatta, b’tali mod li t-tieni parti għandha tiġi miċħuda.
c)
Fuq it
‑
tielet parti, ibbażata fuq il
‑
ksur tal
‑
Artikolu
18(1)(c) tar
‑
Regolament
Nru
806/2014
Ir-rikorrenti jsostnu li s-SRB kiser l-Artikolu 18(1)(c) tar-Regolament Nru 806/2014 sa fejn l-interess pubbliku ma jistax jikser il-prinċipji fundamentali tal-liġi tal-Unjoni u s-SRB kellu jibbilanċja interessi differenti. Is-SRB kellu għaldaqstant jikkonstata li l-interess pubbliku ma kienx jiġġustifika ksur tal-prinċipju ta’ proporzjonalità u lanqas intervent diskriminatorju u arbitrarju.
L-Artikolu 18(5) tar-Regolament Nru 806/2014 jipprovdi li, għall-finijiet tal-punt (c) tal-paragrafu 1 ta’ dan l-artikolu, miżura ta’ riżoluzzjoni għandha titqies li hija fl-interess pubbliku jekk tkun neċessarja sabiex jintlaħaq, permezz ta’ mezzi proporzjonati, għan ta’ riżoluzzjoni wieħed jew iktar previsti fl-Artikolu 14 ta’ dan ir-regolament, filwaqt li l-istralċ tal-entità skont proċedura normali ta’ insolvenza ma kienx jippermetti dan sal-istess punt.
L-għanijiet tar-riżoluzzjoni, elenkati fl-Artikolu 14(2) tar-Regolament Nru 806/2014, huma dawn li ġejjin: li tiġi żgurata l-kontinwità tal-funzjonijiet kritiċi; li jiġu evitati effetti negattivi sinjifikattivi fuq l-istabbiltà finanzjarja, b’mod partikolari permezz tal-prevenzjoni tal-kontaġju; li jiġu protetti l-fondi pubbliċi billi tiġi mminimizzata d-dipendenza fuq l-għajnuna finanzjarja pubblika straordinarja; li jiġu protetti d-depożitanti kif ukoll l-investituri; li jiġu protetti l-fondi u l-assi tal-klijenti.
L-osservanza tal-kundizzjoni prevista fl-Artikolu 18(1)(c) tar-Regolament Nru 806/2014 timplika li jiġi vverifikat li l-għanijiet previsti fl-Artikolu 14 ta’ dak ir-regolament, b’mod partikolari li tiġi żgurata l-kontinwità tal-funzjonijiet kritiċi u li tiġi ppreservata l-istabbiltà finanzjarja jintlaħqu aħjar permezz ta’ miżura ta’ riżoluzzjoni milli permezz tal-istralċ tal-entità.
F’dan il-każ, fl-Artikolu 4 tal-iskema ta’ riżoluzzjoni, is-SRB, billi bbilanċja l-għanijiet tar-riżoluzzjoni speċifikati fl-Artikolu 14(2) tar-Regolament Nru 806/2014 man-natura u ċ-ċirkustanzi tal-każ ineżami, ikkonkluda li r-riżoluzzjoni fil-forma tal-għodda ta’ bejgħ tal-operat kienet neċessarja fl-interess pubbliku fis-sens tal-Artikolu 18(1)(c) u l-Artikolu 18(5) tar-Regolament Nru 806/2014.
Fl-Artikolu 4.2 tal-iskema ta’ riżoluzzjoni, is-SRB nnota li r-riżoluzzjoni kienet neċessarja u proporzjonata għall-għanijiet previsti fl-ewwel subparagrafu tal-Artikolu 14(2) tar-Regolament Nru 806/2014, jiġifieri li tiġi żgurata l-kontinwità tal-funzjonijiet kritiċi u li jiġu evitati effetti negattivi sinjifikattivi fuq l-istabbiltà finanzjarja, b’mod partikolari billi jiġi evitat il-kontaġju, inkluż għall-infrastrutturi tas-suq, u tinżamm id-dixxiplina tas-suq. Huwa indika li l-istralċ ta’ Banco Popular skont proċedura normali ta’ insolvenza ma kienx jippermetti li jintlaħqu dawn l-għanijiet sal-istess punt. Sussegwentement, is-SRB, fl-Artikolu 4.4 tal-iskema ta’ riżoluzzjoni, wettaq analiżi fid-dawl tal-għanijiet tar-riżoluzzjoni, filwaqt li qies iċ-ċirkustanzi eżistenti f’dik id-data.
Barra minn hekk, hemm lok li jitfakkar li, fil-premessa 4 tad-Deċiżjoni 2017/1246, li tapprova l-iskema ta’ riżoluzzjoni, il-Kummissjoni ddikjarat espressament li hija taqbel mal-iskema ta’ riżoluzzjoni u b’mod partikolari mar-raġunijiet li kien ressaq s-SRB sabiex jiġġustifika n-neċessità ta’ miżura ta’ riżoluzzjoni fl-interess pubbliku f’konformità mal-Artikolu 5 tar-Regolament Nru 806/2014.
L-argumenti tar-rikorrenti ma humiex ta’ natura li jikkontestaw il-konstatazzjonijiet tas-SRB u tal-Kummissjoni li skonthom il-kundizzjoni prevista fl-Artikolu 18(1)(c) tar-Regolament Nru 806/2014 kienet issodisfatta.
Madankollu r-rikorrenti ma jippretendux li l-iskema ta’ riżoluzzjoni ma tissodisfax l-għanijiet ta’ interess pubbliku previsti fl-ewwel subparagrafu tal-Artikolu 14(2) tar-Regolament Nru 806/2014, immirati sabiex jipproteġu l-funzjonijiet kritiċi ta’ Banco Popular u jippreservaw l-istabbiltà finanzjarja. Min-naħa l-oħra, ir-rikorrenti ma jinvokaw l-ebda argument li jista’ jistabbilixxi li dawn l-għanijiet kienu jintlaħqu kieku Banco Popular ġie stralċjat skont proċedura normali ta’ insolvenza.
Fl-ewwel lok, ir-rikorrenti jsostnu li l-iskema ta’ riżoluzzjoni tmur kontra l-prinċipju ta’ proporzjonalità. Il-limitazzjonijiet fuq id-dritt għall-proprjetà previsti fl-Artikolu 17 tal-Karta, bħal fil-każ ta’ riżoluzzjoni, għandhom ikunu neċessarji u proporzjonati għall-għan imfittex. Ir-rekwiżiti ta’ proporzjonalità huma stabbiliti fl-Artikolu 18(5) tar-Regolament Nru 806/2014. Huma jinvokaw it-tieni subparagrafu tal-Artikolu 14(2) tar-Regolament Nru 806/2014, li skontu l-miżura ta’ riżoluzzjoni għandha tevita l-qerda tal-valur.
Ir-rikorrenti jissottomettu, essenzjalment, li l-miżura ta’ riżoluzzjoni ma tosservax il-kriterju ta’ interess pubbliku tal-Artikolu 18(1)(c) tar-Regolament Nru 806/2014, peress li twassal għal ksur sproporzjonat tad-drittijiet tal-proprjetà tagħhom u għall-qerda ta’ valur mhux meħtieġ.
Issa, hemm lok li jiġi rrilevat li, għall-kuntrarju ta’ dak li jsostnu r-rikorrenti, l-osservanza tal-kundizzjoni prevista fl-Artikolu 18(1)(c) tar-Regolament Nru 806/2014 ma twassalx lis-SRB sabiex jibbilanċja l-interessi differenti invokati minnhom, jiġifieri, minn naħa waħda, l-interess pubbliku fit-twettiq ta’ riżoluzzjoni tal-bank u, min-naħa l-oħra, l-interessi privati tal-azzjonisti.
Għandu jiġi nnutat li r-rikorrenti jibbażaw ruħhom fuq qari żbaljat tat-tieni subparagrafu tal-Artikolu 14(2) tar-Regolament Nru 806/2014 li jipprovdi li “[m]eta jfittxu li jiksbu l-objettivi msemmija fl-ewwel subparagrafu, il-Bord, l-Kunsill, il-Kummissjoni u, fejn rilevanti, l-awtoritajiet nazzjonali ta’ riżoluzzjoni, għandhom ifittxu li jimminimizzaw il-kost tar-riżoluzzjoni u jevitaw id-distruzzjoni tal-valur ħlief jekk neċessarju sabiex jinkisbu l-objettivi ta’ riżoluzzjoni”.
Fil-fatt, minn din id-dispożizzjoni jidher ċar li l-għanijiet tar-riżoluzzjoni msemmija fl-ewwel subparagrafu tal-Artikolu 14(2) tar-Regolament Nru 806/2014 għandhom jintlaħqu, sa fejn ikun possibbli, b’għodda ta’ riżoluzzjoni li tirriżulta fl-inqas qerda tal-valur. Madankollu, kif tispeċifika din id-dispożizzjoni, meta l-qerda tal-valur li tirriżulta mill-għodda ta’ riżoluzzjoni magħżula hija meħtieġa għall-kisba ta’ dawn l-għanjiet u għalhekk għall-interess pubbliku, ir-riżoluzzjoni ma tistax titqies bħala sproporzjonata.
Barra minn hekk, kif tenfasizza l-Kummissjoni, il-qerda tal-valur fis-sens tat-tieni subparagrafu tal-Artikolu 14(2) tar-Regolament Nru 806/2014 ma tikkonċernax biss l-interessi patrimonjali tal-azzjonisti u tad-detenturi tal-istrumenti ta’ fondi proprji tal-entità, iżda wkoll dawk tad-depożitanti tagħha, tal-impjegati tagħha u kredituri oħra.
Barra minn hekk, hemm lok li jiġi rrilevat li, fl-Artikolu 4.5 tal-iskema ta’ riżoluzzjoni, is-SRB ikkonkluda li r-riżoluzzjoni tikkontribwixxi wkoll għall-minimizzazzjoni tal-qerda tal-valur, b’kont meħud tal-fatt li likwidazzjoni ta’ Banco Popular kienet tirriżulta f’telf ikbar għall-kredituri mir-riżoluzzjoni. Is-SRB ikkunsidra wkoll, fl-Artikolu 4.6 tal-iskema ta’ riżoluzzjoni, li l-iżvantaġġi u l-ispejjeż assoċjati mal-adozzjoni tal-miżura ta’ riżoluzzjoni, prinċipalment it-telf imġarrab mill-azzjonisti u l-kredituri subordinati, ikunu kontrobilanċjati mill-vantaġġi li jirriżultaw minnha, jiġifieri ż-żamma ta’ funzjonijiet kritiċi, il-limitazzjoni tal-effetti negattivi fuq l-ekonomija u l-istabbiltà finanzjarja, kif ukoll l-evitar tat-telf li jistgħu jġarrbu kredituri oħra.
Barra minn hekk, ir-rikorrenti jsostnu wkoll li, skont l-Artikolu 6(3) u l-Artikolu 15(2) tar-Regolament Nru 806/2014, l-għodod ta’ riżoluzzjoni japplikaw b’mod li jimminimizzaw l-impatt fuq il-grupp kollu kemm hu.
F’dan ir-rigward, huwa biżżejjed li jiġi kkonstatat li, fl-Artikolu 4.7 tal-iskema ta’ riżoluzzjoni, is-SRB, skont l-Artikolu 6(3) u (5) tar-Regolament Nru 806/2014, filwaqt li ħa inkunsiderazzjoni l-fatt li Banco Popular kellha sussidjarja fil-Portugall, kien tal-fehma li l-applikazzjoni tal-għodda ta’ bejgħ tal-operat ma kienx ikollha impatt fuq is-sussidjarja Portugiża, filwaqt li likwidazzjoni ta’ Banco Popular kien ikollha effett negattiv fuq din tal-aħħar.
Ir-rikorrenti jsostnu wkoll li, anki jekk jiġi preżunt li r-riżoluzzjoni ta’ Banco Popular kienet neċessarja, setgħet tintuża waħda jew iktar mill-miżuri alternattivi msemmija fit-tieni parti ta’ dan il-motiv, bis-sostituzzjoni tal-iżvalutazzjoni tal-istrumenti ta’ fondi proprji u tal-bejgħ ta’ Banco Popular, għażla li kienet tevita l-qerda tal-valur tal-investituri u l-ksur tad-drittijiet tal-proprjetà tagħhom.
Huwa biżżejjed li jiġi kkonstatat li mill-analiżi tat-tieni parti jirriżulta li l-miżuri alternattivi invokati mir-rikorrenti ma kinux prevedibbli. Fi kwalunkwe każ, dawn l-argumenti li bihom ir-rikorrenti fil-verità jikkontestaw, il-proporzjonalità tal-miżura ta’ riżoluzzjoni meta mqabbla mal-miżuri alternattivi li jinvokaw fir-rigward tal-ksur tad-drittijiet tal-proprjetà tagħhom ma humiex ta’ natura li jpoġġu f’dubju fuq l-evalwazzjoni tas-SRB u tal-Kummissjoni dwar il-konformità mal-kundizzjoni stabbilita fl-Artikolu 18(1)(c) tar-Regolament Nru 806/2014.
Fit-tieni lok, ir-rikorrenti jsostnu li l-iskema ta’ riżoluzzjoni hija diskriminatorja u arbitrarja. Il-projbizzjoni tad-diskriminazzjonijiet hija prevista fil-premessa 46 u l-Artikolu 6(1) tar-Regolament Nru 806/2014 u sanċita fl-Artikolu 21(1) tal-Karta u l-Artikolu 18 TFUE. Huma jargumentaw li l-interventi tas-SRB u tal-awtoritajiet Spanjoli kienu diskriminatorji u arbitrarji fil-konfront ta’ Banco Popular, peress li abbandunaw lill-bank minħabba li l-kapital azzjonarju tiegħu kien miżmum minn interessi privati, inkluż perċentwal għoli ta’ investituri barranin.
Hemm lok li jiġi rrilevat li dawn l-allegazzjonjijiet tar-rikorrenti ma jistgħux jiġu interpretati bħala intiżi li jistabbilixxu ksur tal-kundizzjoni prevista fl-Artikolu 18(1)(c) tar-Regolament Nru 806/2014. Dawn huma dikjarazzjonijiet purament spekulattivi li ma huma bl-ebda mod marbuta mal-osservanza tal-kriterju tal-interess pubbliku.
Fi kwalunkwe każ, fir-rigward tal-argumenti li jikkritikaw lill-awtoritajiet Spanjoli talli ma tawx għajnuna lil Banco Popular, meta kienu għamlu dan f’sitwazzjonijiet oħra, huwa biżżejjed li jiġi kkonstatat li huma inoperattivi, fis-sens li ma humiex immirati lejn is-SRB u lanqas lejn il-Kummissjoni. Fir-rigward tal-argument li l-Kummissjoni approvat l-għoti ta’ għajnuna mill-Istat lill-banek Taljani u li s-SRB, f’dawk il-każijiet, ma applikax ir-Regolament Nru 806/2014, jeħtieġ li jiġi kkonstatat, minn naħa waħda, li s-sitwazzjonijiet li fihom Stat Membru jkun uża fondi pubbliċi sabiex jassisti istituzzjoni f’diffikultà huma marbuta mill-qrib ma’ ċirkustanzi partikolari u ma humiex komparabbli mas-sitwazzjoni f’dan il-każ u, min-naħa l-oħra, li, kif jirrilevaw ir-rikorrenti nnifishom, is-SRB ikkunsidra li riżoluzzjoni ta’ dawn il-banek Taljani ma kinitx iġġustifikata fl-interess pubbliku minħabba li ma kinux iwettqu funzjonijiet kritiċi u l-istralċ tagħhom ma kellux effetti negattivi sinjifikattivi fuq l-istabbiltà finanzjarja. Barra minn hekk, kif enfasizzat il-Kummissjoni, peress li l-każ preżenti huwa l-ewwel każ ta’ riżoluzzjoni ta’ entità, ma jista’ jkun hemm l-ebda diskriminazzjoni fir-rigward ta’ każijiet oħra f’relazzjoni  mal-applikazzjoni tar-Regolament Nru 806/2014.
Minn dak li ntqal jirriżulta li s-SRB u l-Kummissjoni ma wettqux żball manifest ta’ evalwazzjoni meta kkunsidraw li l-kundizzjoni prevista fl-Artikolu 18(1)(c) tar-Regolament Nru 806/2014 kienet issodisfatta u, għaldaqstant, it-tielet parti għandha tiġi miċħuda.
Minn dak kollu li ntqal iktar ’il fuq jirriżulta li l-ewwel motiv għandu jiġi miċħud bħala infondat.
Barra minn hekk, minn naħa, fil-kuntest tat-tielet parti tal-ewwel motiv, ir-rikorrenti jqajmu, għall-ewwel darba fil-punti 47 u 48 tar-replika, argumenti intiżi li jikkontestaw il-proċedura ta’ bejgħ ta’ Banco Popular, peress li ma hijiex konformi mad-dispożizzjonijiet tal-Artikolu 24(2) tar-Regolament Nru 806/2014 u l-Artikoli 38 u 39 tad-Direttiva 2014/59. Barra minn hekk, fl-osservazzjonijiet tagħhom dwar in-noti ta’ intervent, ir-rikorrenti jqajmu motiv ġdid ibbażat fuq il-ksur tal-Artikolu 24 tar-Regolament Nru 806/2014, li fih jiddikjaraw espressament li qegħdin jirriproduċu l-argumenti mqajma fil-punti 47 u 48 tar-replika.
F’dawk l-osservazzjonijiet dwar in-noti ta’ intervent, ir-rikorrenti jiddikjaraw li, fin-noti preċedenti tagħhom, huma invokaw l-illegalità tal-proċedura ta’ bejgħ bħala kawża sussidjarja tal-ksur tal-prinċipju ta’ proporzjonalità. Issa, għandu jiġi kkonstatat li, fil-parti tar-rikors intiża li ssostni li l-miżura ta’ riżoluzzjoni tmur kontra l-prinċipju ta’ proporzjonalità u, b’mod iktar ġenerali, fil-parti dwar il-ksur tal-Artikolu 18(1)(c) tar-Regolament Nru 806/2014, ir-rikorrenti ma ressqu l-ebda argument intiż li jikkontesta l-proċedura ta’ bejgħ. F’dan ir-rigward, għalkemm ir-rikorrenti jirreferu speċifikament għal punti fir-replika, ma jsemmu l-ebda punt fir-replika li fih tqajjem dan l-argument.
Barra minn hekk, hemm lok li jiġi rrilevat li r-rabta li għamlu r-rikorrenti bejn dawn l-argumenti intiżi li jikkontestaw il-proċedura ta’ bejgħ u ksur tal-prinċipju tal-proporzjonalità fil-kuntest tal-applikazzjoni tal-Artikolu 18(1)(c) tar-Regolament Nru 806/2014 ma hijiex komprensibbli. Dawn l-argumenti għandhom għalhekk jiġu analizzati bħala li jikkostitwixxu motiv ġdid ibbażat fuq il-ksur tal-Artikolu 24 tar-Regolament Nru 806/2014.
F’dan ir-rigward, hemm lok li jitfakkar li, skont l-Artikolu 84 tar-Regoli tal-Proċedura, il-produzzjoni ta’ motivi ġodda fil-mori tal-kawża hija pprojbita, sakemm dawn il-motivi ma jkunux ibbażati fuq punti ta’ liġi u ta’ fatt li saru magħrufa matul il-proċedura.
Issa, dan il-motiv tqajjem għall-ewwel darba fir-replika u ġie riprodott fl-osservazzjonijiet dwar in-noti ta’ intervent, mingħajr ma r-rikorrenti ġġustifikaw għaliex ma kinux ikkontestaw ir-regolarità tal-proċedura ta’ bejgħ fl-istadju tar-rikors. Dan il-motiv il-ġdid ma huwiex ibbażat fuq punti ta’ fatti u ta’ liġi li r-rikorrenti ma kinux konxji minnhom fiż-żmien meta ġie ppreżentat ir-rikors u r-rieda tar-rikorrenti li jwieġbu għall-argumenti ppreżentati f’nota ta’ intervent ma tistax titqies bħala ġustifikazzjoni għall-preżentazzjoni tardiva ta’ dan il-motiv.
Konsegwentement, hemm lok li jiġu miċħuda bħala inammissibbli l-argumenti tar-rikorrenti dwar ir-regolarità tal-proċedura ta’ bejgħ stabbilita fir-replika u fil-motiv il-ġdid ibbażat fuq il-ksur tal-Artikolu 24 tar-Regolament Nru 806/2014, imressqa għall-ewwel darba fl-osservazzjonijiet dwar in-noti ta’ intervent.
2.
Fuq it
‑
tieni motiv, ibbażat fuq
il
‑
ksur tal
‑
Artikolu
20 tar
‑
Regolament
Nru
806/2014
Ir-rikorrenti jsostnu li s-SRB kiser l-Artikolu 20 tar-Regolament Nru 806/2014. Dan il-motiv huwa maqsum f’ħames partijiet, ibbażati, fl-ewwel lok, fuq il-ksur tal-Artikolu 20(11) tar-Regolament Nru 806/2014, fit-tieni lok, fuq il-ksur tal-Artikolu 20(5)(a) sa (c) u (f) ta’ dak ir-regolament, fit-tielet lok, fuq in-nuqqas ta’ indipendenza ta’ Deloitte, fir-raba’ lok, fuq il-ksur tal-Artikolu 20(1) tar-Regolament Nru 806/2014 minħabba li l-valutazzjoni 2 ma kinitx “ġusta, prudenti u realistika” u, fil-ħames lok, fuq il-ksur tal-Artikolu 20(7) u (9) ta’ dak ir-regolament.
L-Artikolu 20(1) tar-Regolament Nru 806/2014 jipprovdi:
“Qabel jiddeċiedi dwar azzjoni ta’ riżoluzzjoni jew l-eżerċizzju tas-setgħa li jagħmel valwazzjoni negattiva jew jikkonverti strumenti kapitali rilevanti, il-Bord għandu jiżgura li titwettaq valwazzjoni ġusta, prudenti u realistika tal-assi u l-obbligazzjonijiet ta’ entità msemmija fl-Artikolu 2 minn persuna indipendenti minn kwalunkwe awtorità pubblika, inkluż il-Bord u l-awtorità nazzjonali ta’ riżoluzzjoni, u mill-entità konċernata.”
F’dan il-każ, għandu jitfakkar li l-valutazzjoni ta’ Banco Popular, imwettqa qabel l-adozzjoni tal-iskema ta’ riżoluzzjoni, tinkludi żewġ rapporti li huma annessi mal-iskema ta’ riżoluzzjoni.
Il-valutazzjoni 1, datata l‑5 ta’ Ġunju 2017,  ġiet redatta mis-SRB skont l-Artikolu 20(5)(a) tar-Regolament Nru 806/2014 u kellha bħala l-għan tagħha li tipprovdi l-elementi li jippermettu li jiġi ddeterminat jekk kinux issodisfatti l-kundizzjonijiet tal-attivazzjoni ta’ proċedura ta’ riżoluzzjoni, kif iddefiniti fl-Artikolu 18(1) tar-Regolament Nru 806/2014.
Il-valutazzjoni 2, datata s‑6 ta’ Ġunju 2017, tfasslet minn Deloitte, bħala espert indipendenti skont l-Artikolu 20(10) tar-Regolament Nru 806/2014.
L-iskema ta’ riżoluzzjoni tindika li, fid-dawl tal-urġenza, il-valutazzjoni 2, imwettqa f’konformità mal-Artikolu 20(10) tar-Regolament Nru 806/2014, kellha l-għan li tistma l-valur tal-assi u tal-obbligazzjonijiet ta’ Banco Popular, li tipprovdi stima dwar it-trattament li minnu kienu jibbenefikaw l-azzjonisti u l-kredituri li kieku Banco Popular kien is-suġġett ta’ proċedimenti normali ta’ insolvenza, kif ukoll li tipprovdi l-elementi li jippermettu li tittieħed id-deċiżjoni dwar l-azzjonijiet u t-titoli ta’ proprjetà li għandhom jiġu ttrasferiti u li jippermettu lis-SRB jiddetermina kundizzjonijiet kummerċjali għall-finijiet tal-għodda ta’ bejgħ tal-operat.
Fil-valutazzjoni 2, Deloitte indikat li kienet ibbażat ruħha fuq ir-rekwiżiti tal-Artikolu 36 tad-Direttiva 2014/59 (li jikkorrispondi għall-Artikolu 20 tar-Regolament Nru 806/2014) u fuq il-Kapitolu 3 tal-abbozz finali tal-istandards tekniċi regolatorji tal-EBA Nru 2017/05 u Nru 2017/06, tat‑23 ta’ Mejju 2017, fuq il-valutazzjoni għall-finijiet tar-riżoluzzjoni u fuq valutazzjoni maħsuba sabiex tiġi ddeterminata d-differenza fit-trattament wara r-riżoluzzjoni prevista fid-Direttiva 2014/59 (iktar ’il quddiem “l-istandards tekniċi tal-EBA”).
L-Artikolu 36(15) tad-Direttiva 2014/59 jawtorizza lill-EBA sabiex tfassal abbozzi ta’ standards tekniċi regolatorji intiżi li jispeċifikaw il-kriterji li abbażi tagħhom għandhom jitwettqu l-valutazzjonijiet imwettqa fi proċedura ta’ riżoluzzjoni.
Il-Kapitolu 3 tal-istandards tekniċi tal-EBA huwa relatat mal-abbozz tal-istandards tekniċi regolatorji Nru 2017/05 dwar il-valutazzjoni għall-finijiet tar-riżoluzzjoni (iktar ’il quddiem l-“istandards tekniċi regolatorji”) u jinkludi, b’mod partikolari, f’konformità mal-Artikolu 36(15) tad-Direttiva 2014/59, abbozz ta’ regolament delegat tal-Kummissjoni li jikkompleta d-Direttiva 2014/59 bi standards tekniċi regolatorji li jispeċifikaw il-kriterji tal-metodu li għandu jintuża sabiex jiġi vvalutat il-valur tal-assi u l-obbligazzjonijiet ta’ istituzzjonijiet jew ta’ entitajiet.
Barra minn hekk, hemm lok li jiġi rrilevat li, fid-data tal-adozzjoni tal-iskema ta’ riżoluzzjoni, dawn l-istandards tekniċi regolatorji ma kinux vinkolanti, sa fejn it-tieni subparagrafu tal-Artikolu 5(2) tar-Regolament Nru 806/2014 jipprovdi li s-SRB, il-Kunsill u l-Kummissjoni għandhom ikunu suġġetti għall-istandards tekniċi regolatorji u ta’ infurzar vinkolanti mfassla mill-EBA meta ġew adottati mill-Kummissjoni. Dawn l-istandards tekniċi regolatorji ġew inkorporati fir-Regolament delegat tal-Kummissjoni (UE) 2018/345 tal‑14 ta’ Novembru 2017, li jissupplimenta d-Direttiva 2014/59/UE tal-Parlament Ewropew u tal-Kunsill fir-rigward ta’ standards tekniċi regolatorji li jispeċifikaw il-kriterji li għandhom x’jaqsmu ma’ metodoloġija għall-valutazzjoni tal-valur tal-assi u l-obbligazzjonijiet tal-istituzzjonijiet jew l-entitajiet (ĠU 2018, L 67, p. 8).
Fl-Artikolu 6.3 tal-iskema ta’ riżoluzzjoni, is-SRB indika li, meta kien qiegħed jiddeċiedi dwar l-iżvalutazzjoni u l-konverżjoni ta’ strumenti kapitali ta’ Banco Popular, huwa bbaża ruħu fuq il-valutazzjoni 2, kif ikkompletata u kkorroborata mir-riżultati tal-proċedura ta’ bejgħ immexxija mill-FROB.
Peress li l-valutazzjoni 2 tinkludi evalwazzjonijiet tekniċi u ekonomiċi kumplessi, jeħtieġ li s-SRB jiġi rikonoxxut b’setgħa diskrezzjonali wiesgħa meta qies li l-valutazzjoni 2 kienet tikkostitwixxi bażi valida għad-deċiżjoni tal-miżuri ta’ riżoluzzjoni.
Għaldaqstant, b’applikazzjoni tal-ġurisprudenza ċċitata fil-punti 110 sa 115 iktar ’il fuq, l-istħarriġ imwettaq mill-Qorti Ġenerali huwa stħarriġ ristrett li huwa limitat għall-verifika tal-assenza ta’ żball manifest ta’ evalwazzjoni tas-SRB meta kkunsidra li l-valutazzjoni 2 kienet konformi mar-rekwiżiti tal-Artikolu 20 tar-Regolament Nru 806/2014. Huma r-rikorrenti li għandhom jipproduċu provi suffiċjenti sabiex iċaħħdu l-valutazzjoni 2 minn kull plawżibbiltà.
a)
Fuq l
‑
ewwel parti, ibbażata fuq ksur tal
‑
Artikolu
20(11) tar
‑
Regolament
Nru
806/2014
Ir-rikorrenti jsostnu ksur tal-Artikolu 20(11) tar-Regolament Nru 806/2014, fis-sens li s-SRB irrifjuta li jipprovdi l-verżjonijiet definittivi tal-valutazzjonijiet 1 u 2. Is-SRB iddikjara, fit-tweġiba tiegħu tat‑30 ta’ Lulju 2018 għall-miżura ta’ organizzazzjoni tal-proċedura tal-Qorti Ġenerali tas‑6 ta’ Lulju 2018, li ma kienx ser jippubblika verżjonijiet definittivi ta’ dawk il-valutazzjonijiet. Deloitte rrikonoxxiet li l-verżjonijiet definittivi tal-valutazzjonijiet kienu neċessarji u li kienet inkarigata tiżviluppahom. Ir-rikorrenti jirreferu għall-osservazzjonijiet tagħhom tal‑21 ta’ Settembru 2018 dwar ir-risposta tas-SRB għal din il-miżura ta’ organizzazzjoni tal-proċedura u jsostnu li, skont il-premessa 64 u l-Artikolu 20(11) tar-Regolament Nru 806/2014, is-SRB huwa obbligat li jippreżenta verżjonijiet definittivi tal-valutazzjonijiet 1 u 2.
Fir-rigward tal-valutazzjoni 1, wara li kkunsidrat l-għan tagħha kif iddefinit fil-punt 266 iktar ’il fuq u l-fatt li kienet maħsuba sabiex tikkontribwixxi għad-determinazzjoni dwar jekk Banco Popular kienx f’sitwazzjoni ta’ falliment li seħħ jew li x’aktarx ser iseħħ fis-sens tal-Artikolu 18(1)(a) tar-Regolament Nru 806/2014, ir-rikorrenti ma jispjegawx l-utilità għat-twettiq ta’  valutazzjoni bħal din wara l-adozzjoni tal-iskema ta’ riżoluzzjoni. Barra minn hekk, hemm lok li jiġi rrilevat li l-valutazzjoni 1 intiża sabiex tiddetermina jekk Banco Popular kienx f’sitwazzjoni ta’ falliment li seħħ jew li x’aktarx ser iseħħ ma għadhiex valida wara l-valutazzjoni mwettqa mill-BĊE fis‑6 ta’ Ġunju 2017, fir-rigward tas-sitwazzjoni ta’ falliment li seħħ jew li x’aktarx ser iseħħ ta’ Banco Popular.
Fir-rigward tal-valutazzjoni 2, fit‑30 ta’ Lulju 2018, bi tweġiba għall-mistoqsijiet magħmula mill-Qorti Ġenerali fil-kuntest ta’ miżura ta’ organizzazzjoni tal-proċedura, is-SRB indika li din tal-aħħar ma kinitx ser tiġi segwita minn valutazzjoni  definittiva
ex post
. Is-SRB qies li, minħabba l-pekuljaritajiet tal-każ preżenti, kien wasal għall-konklużjoni li valutazzjoni  definittiva
ex post
ma kienet ser  isservi l-ebda għan prattiku fil-kuntest tal-Artikolu 20(11) tar-Regolament Nru 806/2014, u lanqas ma kienet ser twassal għal deċiżjoni ta’ kumpens skont l-Artikolu 20(12) tal-istess regolament.
Hemm lok li jiġi rrilevat li l-valutazzjoni definittiva
ex post
prevista fl-Artikolu 20(11) tar-Regolament Nru 806/2014 hija, skont id-definizzjoni, sussegwenti għall-adozzjoni tal-iskema ta’ riżoluzzjoni u tad-deċiżjoni tal-Kummissjoni.
Barra minn hekk, skont l-Artikolu 20(13) tar-Regolament Nru 806/2014, valutazzjoni provviżorja bħall-valutazzjoni 2 tikkostitwixxi bażi valida għall-adozzjoni tal-iskema ta’ riżoluzzjoni. F’dan ir-rigward, ir-rikorrenti ma jikkontestawx li, minħabba l-urġenza tal-kwistjoni, l-użu ta’ valutazzjoni provviżorja fis-sens tal-Artikolu 20(10) tar-Regolament Nru 806/2014 kien iġġustifikat.
Huwa biżżejjed li jitfakkar li, skont ġurisprudenza stabbilita, il-legalità ta’ att tal-Unjoni għandha tiġi evalwata skont punti ta’ fatt u ta’ liġi eżistenti fid-data meta jkun ġie adottat l-att (ara s-sentenza tat‑3 ta’ Settembru 2015, Inuit Tapiriit Kanatami
et
vs Il‑Kummissjoni, C‑398/13 P, UE:C:2015:535, punt 22 u l-ġurisprudenza ċċitata). Minn dan isegwi li ma jistgħux jiġu kkunsidrati, matul l-evalwazzjoni tal-legalità ta’ dan l-att, elementi posterjuri għad-data ta’ meta l-att tal-Unjoni ġie adottat (ara s-sentenza tas‑17 ta’ Diċembru 2014, Si.mobil vs Il‑Kummissjoni, T‑201/11, EU:T:2014:1096, punt 64 u l-ġurisprudenza ċċitata).
Minn dan jirriżulta li l-fatt li ssir jew le valutazzjoni  definittiva
ex post
, wara l-adozzjoni tal-iskema ta’ riżoluzzjoni, ma jistax jaffettwa l-validità tad-deċiżjonijiet ikkontestati u li l-argumenti tar-rikorrenti huma ineffettivi.
Barra minn hekk, fir-rigward tal-allegazzjoni tar-rikorrenti li r-rifjut tas-SRB li jipprovdi l-verżjonijiet finali tal-valutazzjonijiet 1 u 2 juri l-l-ineżattezza tal-verżjonijiet provviżorji u li r-riżoluzzjoni ta’ Banco Popular ma messhiex saret, huwa biżżejjed li jiġi kkonstatat li din hija purament spekulazzjoni mingħajr ebda bażi.
Fl-aħħar, kuntrarjament għal dak li jsostnu r-rikorrenti, l-Artikolu 20(15) tar-Regolament Nru 806/2014 li skontu “il-valwazzjoni għandha tkun parti integrali tad-deċiżjoni dwar l-applikazzjoni ta’ għodda ta’ riżoluzzjoni jew dwar l-eżerċizzju ta’ setgħa ta’ riżoluzzjoni jew id-deċiżjoni dwar l-eżerċizzju tas-setgħa ta’ valwazzjoni negattiva jew konverżjoni ta’ strumenti kapitali” ma jistax jiġi interpretat li jfisser li l-valutazzjoni  definittiva
ex post
tifforma parti integrali mid-deċiżjoni ta’ riżoluzzjoni. Il-valutazzjoni msemmija f’din id-dispożizzjoni hija dik li fuqha s-SRB ibbaża ruħu fl-adozzjoni tal-iskema ta’ riżoluzzjoni, jiġifieri, f’dan il-każ, il-valutazzjoni 2.
Għaldaqstant hemm lok li l-ewwel parti tiġi miċħuda.
b)
Fuq it
‑
tieni parti, ibbażata fuq il
‑
ksur tal-
Artikolu
20(5)(a) sa

(c)
u
(f) tar
‑
Regolament
Nru
806/2014
Ir-rikorrenti jsostnu ksur tal-Artikolu 20(5) tar-Regolament Nru 806/2014, minħabba li l-espert indipendenti, fil-valutazzjoni 2, ma wettaqx analiżi tal-għanijiet previsti f’(a) sa (c) u (f) ta’ dik id-dispożizzjoni. L-adozzjoni tal-iskema ta’ riżoluzzjoni filwaqt li jiġu injorati l-linji gwida tal-Artikolu 20(5) tar-Regolament Nru 806/2014 tmur kontra l-prinċipju ta’ ċertezza legali. Huma jargumentaw li huwa f’idejn l-espert indipendenti u mhux is-SRB li jevalwa jekk il-kundizzjonijiet stabbiliti fl-Artikolu 18(1) tar-Regolament Nru 806/2014 humiex issodisfatti u li jipprovdi l-elementi li jippermettu li tittieħed deċiżjoni dwar l-iktar miżura ta’ riżoluzzjoni xierqa u l-portata tagħha. Dan kien previst fil-pjan ta’ riżoluzzjoni tal-2016, kif ukoll il-fatt li huwa l-espert indipendenti li għandu jwettaq il-valutazzjonijiet 1 u 2.
Skont ir-rikorrenti, fil-premessi 42 u 43 tal-iskema ta’ riżoluzzjoni, is-SRB ma jsemmix li Deloitte kisbet, fil-valutazzjoni 2, l-għanijiet stabbiliti fl-Artikolu 20(5)(a) sa (c) u (f) tar-Regolament Nru 806/2014. Deloitte kkonfermat li ma kinitx wettqet l-analiżi prevista f’dawk id-dispożizzjonijiet. Bl-istess mod, l-analiżi prevista minn dawn id-dispożizzjonijiet hija wkoll nieqsa fil-valutazzjoni 1. Is-SRB kien stabbilixxa l-prezz minimu tal-bejgħ għall-Banco Popular mingħajr ma bbaża ruħu fuq valutazzjoni. Il-valutazzjoni 1 kienet limitata għall-konklużjoni li Banco Popular kien solventi mingħajr ma analizzat il-likwidità tagħha. Is-SRB għamel riferiment għall-analiżi tal-BĊE dwar is-sitwazzjoni ta’ falliment li seħħ jew li x’aktarx ser iseħħ ta’ Banco Popular. Issa, l-analiżi tal-Artikolu 20(5) tar-Regolament Nru 806/2014 ma setgħetx tiġi ddelegata lil parti terza bħall-BĊE.
Qabelxejn, hemm lok li jiġi rrilevat li, għall-kuntrarju ta’ dak li jsostnu r-rikorrenti, mill-ewwel subparagrafu tal-Artikolu 18(1) tar-Regolament Nru 806/2014 jirriżulta espressament li huwa s-SRB, u mhux l-evalwatur indipendenti, li għandu jistma, f’sessjoni eżekuttiva, jekk humiex issodisfatti l-kundizzjonijiet stabbiliti f’din id-dispożizzjoni.
Barra minn hekk, il-fatt li l-pjan ta’ riżoluzzjoni tal-2016 indika li l-evalwatur indipendenti kellu jwettaq il-valutazzjonijiet 1 u 2 huwa irrilevanti, peress li dan il-pjan ma ġiex applikat f’dan il-każ.
Ir-rikorrenti jsostnu li l-espert indipendenti ma wettaqx analiżi tal-għanijiet previsti fl-Artikolu 20(5)(a) sa (c) u (f) tar-Regolament Nru 806/2014, fil-valutazzjoni 2.
Fl-ewwel lok, l-Artikolu 20(5)(a) tar-Regolament Nru 806/2014 jipprovdi li l-valutazzjoni għandha l-għan “li [tagħti] informazzjoni biex jiġi ddeterminat jekk il-kondizzjonijiet tar-riżoluzzjoni jew il-kondizzjonijiet għall-valwazzjoni negattiva jew il-konverżjoni tal-istrumenti kapitali intlaħqux”.
Hemm lok li jitfakkar li, fil‑5 ta’ Ġunju 2017, is-SRB adotta l-valutazzjoni 1, li l-għan tagħha kien li jiġi ddeterminat jekk Banco Popular issodisfax il-kundizzjonijiet għar-riżoluzzjoni jew għall-iżvalutazzjoni jew għall-konverżjoni tal-istrumenti ta’ fondi proprji tiegħu, skont l-Artikolu 20(5)(a) tar-Regolament Nru 806/2014. B’mod partikolari, is-SRB iddikjara li l-iskop tal-valutazzjoni 1 kien li jsir kontribut sabiex jiġi ddeterminat jekk Banco Popular kienx f’sitwazzjoni ta’ falliment li seħħ jew li x’aktarx ser iseħħ fis-sens tal-Artikolu 18(1)(a) tar-Regolament Nru 806/2014.
Minn dan jirriżulta li, fil-valutazzjoni 1, is-SRB wettaq analiżi tal-għan previst fl-Artikolu 20(5)(a) tar-Regolament Nru 806/2014. Huwa b’mod żbaljat li r-rikorrenti jsostnu li din l-analiżi kellha ssir mill-espert indipendenti, peress li l-Artikolu 20(3) tar-Regolament Nru 806/2014 jagħti s-setgħa lis-SRB sabiex iwettaq il-valutazzjoni 1. Barra minn hekk, peress li s-SRB wettaq din l-analiżi, Deloitte setgħet tindika fir-rapport tagħha li ma kinitx ser tinkludiha fil-valutazzjoni 2.
Fi kwalunkwe każ, għandu jiġi speċifikat li l-valutazzjoni 1, sabiex jiġi ddeterminat jekk Banco Popular kienx f’sitwazzjoni ta’ falliment li seħħ jew li x’aktarx ser iseħħ, ma għadhiex tgħodd wara l-evalwazzjoni tal-BĊE tas‑6 ta’ Ġunju 2017. Fil-fatt, fil-valutazzjoni 1, is-SRB indika li, fid-data ta’ riferiment tal-evalwazzjoni tiegħu, jiġifieri l-31 ta’ Marzu 2017, Banco Popular kien solventi. Għall-kuntrarju, il-BĊE bbaża ruħu fuq il-ġbid kbir ta’ depożiti ta’ Banco Popular minn April u Mejju 2017 u fuq l-inkapaċità ta’ din tal-aħħar li tiġġenera likwidità ġdida, sabiex jikkonkludi li, fis‑6 ta’ Ġunju 2017, Banco Popular kien f’sitwazzjoni ta’ falliment li seħħ jew li x’aktarx ser iseħħ. Għaldaqstant, l-argumenti intiżi li jikkontestaw il-valutazzjoni 1 huma ineffettivi.
Barra minn hekk, it-tieni subparagrafu tal-Artikolu 18(1) tar-Regolament Nru 806/2014 jindika li l-evalwazzjoni tal-kundizzjoni msemmija fil-punt (a) tal-ewwel subparagrafu, jiġifieri jekk l-entità hijiex f’sitwazzjoni ta’ falliment li seħħ jew li x’aktarx ser iseħħ, għandha titwettaq mill-BĊE, wara konsultazzjoni mas-SRB.
F’dan ir-rigward, il-Qorti tal-Ġustizzja ddeċidiet li t-tieni subparagrafu tal-Artikolu 18(1) tar-Regolament Nru 806/2014 jagħti rwol prijoritarju, anki jekk ma huwiex esklużiv, lill-BĊE, peress li huwa dan tal-aħħar li, bħala regola ġenerali, għandu jwettaq l-evalwazzjoni tal-falliment li seħħ jew li x’aktarx ser iseħħ ta’ entità. Għalkemm is-SRB jista’ wkoll iwettaq tali evalwazzjoni, huwa biss wara li jkun informa lill-BĊE bl-intenzjoni tiegħu li jagħmel dan u biss jekk dan ta’ l-aħħar ma jwettaqx evalwazzjoni fi żmien tlett ijiem kalendarji minn meta jirċievi din l-informazzjoni. Għaldaqstant il-BĊE huwa rrikonoxxut li għandu kompetenza prijoritarja sabiex iwettaq tali evalwazzjoni, ibbażata fuq il-ħila esperta li għandu bħala awtorità ta’ superviżjoni, peress li, billi għandu aċċess, f’din il-kapaċità, għall-informazzjoni prudenzjali kollha dwar l-entità kkonċernata, huwa jinsab fl-aħjar pożizzjoni sabiex jiddetermina, fid-dawl tad-definizzjoni tal-falliment seħħ jew li x’aktarx ser iseħħ li tinsab fl-Artikolu 18(4) ta’ dan ir-regolament, li jirreferi, b’mod partikolari, għal elementi marbuta mas-sitwazzjoni prudenzjali, bħalma huma l-kundizzjonijiet ta’ approvazzjoni, l-ammont ta’ assi meta mqabbel mal-ammont tal-obbligazzjonijiet jew dejn attwali jew futur, jekk dik il-kundizzjoni hijiex issodisfatta (sentenza tas‑6  ta’ Mejju 2021, ABLV Bank
et
vs BĊE, C‑551/19 P u C‑552/19 P, EU:C:2021:369, punt 62).
Għaldaqstant huwa bi żball li r-rikorrenti jsostnu li l-analiżi tal-għan previst fl-Artikolu 20(5)(a) tar-Regolament Nru 806/2014 kellha tiġi inkluża fil-valutazzjoni 2 u ma setgħetx titwettaq mill-BĊE.
Barra minn hekk, hemm lok li jiġi rrilevat li, fir-rikors u fir-replika, ir-rikorrenti jsemmu l-għan imsemmi fl-Artikolu 20(5)(a) tar-Regolament Nru 806/2014 bħala li jikkorrispondi għall-għanijiet stabbiliti fl-Artikolu 20(5)(a) u (c), mingħajr ma jqajmu xi argument speċifiku dwar l-għan previst fl-Artikolu 20(5)(c).
Fit-tieni lok, l-Artikolu 20(5)(f) tar-Regolament Nru 806/2004 jipprovdi li l-valutazzjoni  għandha l-għan, “meta tiġi applikata l-għodda tal-bejgħ ta’ operat, li tingħata informazzjoni biex tittieħed deċiżjoni dwar l-assi, id-drittijiet, l-obbligazzjonijiet jew l-istrumenti l-oħra ta’ sjieda li għandhom jiġu ttrasferiti u biex jgħinu lill-Bord jifhem x’jikkostitwixxi termini kummerċjali għall-finijiet tal-Artikolu 24(2)(b)”.
Għall-kuntrarju ta’ dak li jargumentaw ir-rikorrenti, il-premessa 42(c) tal-iskema ta’ riżoluzzjoni tiddikjara espressament li l-valutazzjoni provviżorja twettqet bil-għan li jinġabru l-elementi li jippermettu t-teħid tad-deċiżjoni dwar l-azzjonijiet jew l-istrumenti ta’ proprjetà li għandhom jiġu trasferiti u li jippermettu lis-SRB jiddetermina x’jikkostitwixxi t-termini kummerċjali għall-finijiet tal-għodda ta’ bejgħ tal-operat.
Barra minn hekk, Deloitte tispeċifika li r-rapport tagħha tħejja bl-għan li jipprovdi valutazzjoni indipendenti skont l-għanijiet previsti fl-Artikolu 36(4)(b), (f) u (g) tad-Direttiva 2014/59. Madankollu, dawk id-dispożizzjonijiet tad-Direttiva 2014/59 jikkorrispondu għad-dispożizzjonijiet tal-Artikolu 20(5)(b), (f) u (g) tar-Regolament Nru 806/2014.
Fi kwalunkwe każ, hemm lok li jiġi rrilevat li, skont l-Artikolu 20(10) tar-Regolament Nru 806/2014, fejn, minħabba l-urġenza tas-sitwazzjoni, ma jkunx possibbli li jiġu osservati r-rekwiżiti stabbiliti fil-paragrafi 7 u 9, għandha titwettaq valutazzjoni provviżorja. Din id-dispożizzjoni tindika espressament li din il-valutazzjoni provviżorja għandha tosserva r-rekwiżiti stabbiliti fil-paragrafu 4 u, sa fejn dan ikun raġonevolment possibbli fid-dawl taċ-ċirkustanzi, ir-rekwiżiti stabbiliti fil-punti 1, 7 u 9. Barra minn hekk, l-Artikolu 20(11) tar-Regolament Nru 806/2014 jindika li valutazzjoni li ma tissodisfax ir-rekwiżiti kollha stabbiliti fil-paragrafi 1 u 4 sa 9 titqies bħala provviżorja.
Minn dan jirriżulta li, f’sitwazzjonijiet, bħal f’dan il-każ, fejn il-valutazzjoni għandha titwettaq b’urġenza, din tikkostitwixxi valutazzjoni provviżorja li ma jkollhiex għalfejn tissodisfa l-għanijiet kollha previsti fl-Artikolu 20(5) tar-Regolament Nru 806/2014.
Għaldaqstant hemm lok li t-tieni parti tiġi miċħuda.
c)
Fuq it
‑
tielet parti, ibbażata fuq in
‑
nuqqas ta’ indipendenza ta’ Deloitte
Ir-rikorrenti jsostnu li s-SRB kiser l-Artikolu 20(1) u l-Artikolu 44 tar-Regolament Nru 806/2014, moqri flimkien mal-Artikoli 38 sa 41 tar-Regolament Delegat 2016/1075, minħabba n-nuqqas ta’ indipendenza ta’ Deloitte.
Skont l-Artikolu 20(1) tar-Regolament Nru 806/2014, il-valutazzjoni għandha ssir minn persuna indipendenti minn kwalunkwe awtorità pubblika, inkluż is-SRB u l-awtorità ta’ riżoluzzjoni nazzjonali, kif ukoll mill-entità kkonċernata.
Ir-rekwiżiti li jikkonċernaw l-indipendenza tal-valutaturi huma speċifikati fl-Artikoli 37 sa 41 tar-Regolament Delegat 2016/1075. L-Artikolu 38 tar-Regolament Delegat 2016/1075 jipprevedi tliet kundizzjonijiet kumulattivi sabiex il-valutatur jitqies indipendenti minn kwalunkwe awtorità pubblika rilevanti u mill-entità rilevanti. Fl-ewwel lok, il-valutatur ikollu l-kwalifiki, l-esperjenza, il-ħila, l-għarfien u r-riżorsi neċessarji u jista’ jagħmel il-valutazzjoni b’mod effettiv mingħajr dipendenza eċċessiva fuq xi awtorità pubblika rilevanti jew l-entità rilevanti. Fit-tieni lok, il-valutatur huwa legalment separat mill-awtoritajiet pubbliċi rilevanti u l-entità rilevanti. Fit-tielet lok, il-valutatur ma għandu l-ebda interess komuni jew kontradittorju sinifikattiv fis-sens tal-Artikolu 41 tal-istess regolament delegat.
Issa, għandu jiġi rrilevat li r-rikorrenti ma jallegawx li Deloitte ma kellhiex il-kwalifiki, l-esperjenza, il-ħiliet, l-għarfien u r-riżorsi neċessarji sabiex twettaq il-valutazzjoni b’mod effettiv, fis-sens tal-ewwel kundizzjoni prevista fl-Artikolu 38 tar-Regolament Delegat 2016/1075. Lanqas ma jsostnu li Deloitte ma kinitx legalment separata mill-awtoritajiet pubbliċi rilevanti, jiġifieri s-SRB u l-FROB, u minn Banco Popular, fis-sens tat-tieni kundizzjoni prevista fl-Artikolu 38 tar-Regolament Delegat 2016/1075.
Fl-ewwel lok, ir-rikorrenti jsostnu li s-SRB eżerċita influwenza mhux ġustifikata fuq Deloitte, bi ksur tal-Artikolu 39(3)(a) tar-Regolament Delegat 2016/1075, billi inkariga lil Deloitte sabiex ma tagħti l-ebda opinjoni dwar l-Artikolu 20(5)(a) sa (c) u (f) tar-Regolament Nru 806/2014 u għalhekk li titbiegħed mill-obbligi imposti fuqha bħala espert indipendenti. Deloitte, fuq struzzjoni tas-SRB, telqet mill-prinċipju li kienet sejra tiġi applikata l-għodda ta’ bejgħ tal-operat, iktar milli pprovdiet l-elementi li jippermettu li jiġi deċiż dwar l-istrument ta’ riżoluzzjoni. Is-SRB jidher li ta struzzjonijiet lil Deloitte sabiex ma tiżviluppax valutazzjoni definittiva. Għalkemm l-awtorità ta’ riżoluzzjoni tista’ tikkonsulta l-espert, hija ma tistax tagħtih struzzjonijiet.
L-Artikolu 39(3)(a) tar-Regolament Delegat 2016/1075 jipprevedi li, fir-rigward tat-twettiq tal-valutazzjoni, il-valutatur indipendenti ma għandux ifittex jew jaċċetta istruzzjonijiet jew gwida minn awtorità jew entità pubblika rilevanti.
Hemm lok li jiġi rrilevat ukoll li l-Artikolu 39(4)(a) tar-Regolament Delegat 2016/1075 jipprovdi li “[i]l-paragrafu 3 ma jipprevjenix [...] il-forniment ta’ ordnijiet, gwida, bini, tagħmir tekniku jew forom oħrajn ta’ appoġġ meta, fil-valutazzjoni tal-awtorità tal-ħatra jew xi awtorità oħra bħal din li tista’ tingħata s-setgħa li twettaq dan il-kompitu fl-Istat Membru kkonċernat, dan jitqies li huwa neċessarju għall-kisba tal-għanijiet tal-valwazzjoni”.
F’dan ir-rigward, hemm dettalji stabbiliti fil-premessa 35 tar-Regolament Delegat 2016/1075 li skontha:
“Barra minn hekk, għandu jiġi żgurat ukoll li l-valutatur indipendenti huwa kapaċi jwettaq il-valwazzjoni b’mod effettiv mingħajr dipendenza żejda fuq xi awtorità pubblika rilevanti oħra, inkluża l-awtorità ta’ riżoluzzjoni, u l-istituzzjoni jew l-entità msemmija fil-punt (b), (c) jew (d) tal-Artikolu 1(1) tad-Direttiva 2014/59/UE. Madankollu, l-għoti tal-istruzzjonijiet jew il-gwida meħtieġa sabiex jiġi sostnut it-twettiq tal-valwazzjoni, pereżempju b’rabta mal-metodoloġija pprovduta skont il-leġiżlazzjoni tal-Unjoni fil-qasam tal-valwazzjoni għall-finijiet marbutin mar-riżoluzzjoni, ma għandux jitqies li jikkostitwixxi dipendenza żejda meta t-tali struzzjonijiet ikunu, jew il-gwida tkun, meħtieġa għas-sostenn tat-twettiq tal-valwazzjoni […]”
Minn dan jirriżulta li, għall-kuntrarju ta’ dak li jsostnu r-rikorrenti, l-Artikolu 39 tar-Regolament Delegat 2016/1075 ma jistax jiġi interpretat bħala li jipprojbixxi lill-awtorità ta’ riżoluzzjoni milli tagħti kwalunkwe forma ta’ istruzzjonijiet lill-valutatur indipendenti.
F’dan ir-rigward, hemm lok li jiġi rrilevat li l-Artikolu 20(5) tar-Regolament Nru 806/2014 jiddefinixxi l-għanijiet tal-valutazzjoni fid-dawl tal-għodda ta’ riżoluzzjoni applikata. B’mod partikolari, l-Artikolu 20(5)(f) tar-Regolament Nru 806/2014 jiddefinixxi l-għanijiet tal-valutazzjoni fil-każ li tiġi applikata l-għodda tal-bejgħ tal-operat, li huma differenti mill-għanijiet previsti fl-Artikolu 20(5)(d) u (e) tal-istess regolament, marbuta ma’ każijiet fejn tiġi applikata jew l-għodda ta’ rikapitalizzazzjoni interna jew l-għodda ta’ istituzzjoni tranżitorja jew ta’ separazzjoni tal-assi.
L-Artikolu 20(5)(b) tar-Regolament Nru 806/2014, li jipprovdi li, jekk il-kundizzjonijiet għall-attivazzjoni ta’ proċedura ta’ riżoluzzjoni jiġu ssodisfatti, il-valutazzjoni tkun intiża sabiex tipprovdi l-elementi li jippermettu d-deċiżjoni dwar miżuri ta’ riżoluzzjoni xierqa li għandhom jittieħdu fir-rigward ta’ entità, għandu jiġi interpretat fis-sens li l-valutazzjoni għandha tipprovdi lis-SRB l-elementi tekniċi u ekonomiċi li jippermettu l-implimentazzjoni tal-għodda ta’ riżoluzzjoni magħżula minn dan tal-aħħar.
Minn din id-dispożizzjoni ma jirriżultax li huwa l-valutatur li għandu jiddefinixxi huwa stess liema tkun l-iktar għodda ta’ riżoluzzjoni xierqa. Id-deċiżjoni dwar l-għażla tal-għodda ta’ riżoluzzjoni li għandha tiġi applikata għandha tittieħed mill-awtorità ta’ riżoluzzjoni u mhux mill-valutatur indipendenti.
Il-fatt li l-valutatur indipendenti jintalab iwettaq valutazzjoni għall-finijet tal-applikazzjoni ta’ għodda speċifika, fejn dan ikun neċessarju sabiex jintlaħqu l-għanijiet tal-valutazzjoni, ma jistax jikkostitwixxi dipendenza eċċessiva ta’ dan tal-aħħar fuq l-awtorità tar-riżoluzzjoni. Għaldaqstant, il-fatt li s-SRB qies li l-għodda ta’ bejgħ tal-operat kienet l-aħjar għodda sabiex jintlaħqu l-għanijiet tar-riżoluzzjoni u li ta mandat lil Deloitte sabiex twettaq valutazzjoni li tissodisfa l-għanijiet ta’ dik l-għodda għandu jitqies bħala li jifforma struzzjoni skont l-Artikolu 39(4)(a) tar-Regolament Delegat 2016/1075 u ma jippreġudikax l-indipendenza tal-valutatur.
Fir-rigward tal-argument li s-SRB ta struzzjonijiet lil Deloitte sabiex ma tipprovdix opinjoni dwar l-Artikolu 20(5)(a) sa (c) u (f) tar-Regolament Nru 806/2014, qiegħed isir riferiment għall-analiżi tat-tieni parti ta’ dan il-motiv.
Fir-rigward tal-argument li s-SRB ta struzzjonijiet lil Deloitte sabiex ma tifformolax valutazzjoni definittiva, huwa biżżejjed li jitfakkar li dan il-fatt, wara l-adozzjoni tal-iskema ta’ riżoluzzjoni, ma jistax, fi kwalunkwe każ, jitfa’ dubju fuq il-legalità tagħha.
Minn dak li ntqal iktar ’il fuq jirriżulta li r-rikorrenti ma stabbilixxewx li s-SRB ta struzzjonijiet lil Deloitte bi ksur tal-Artikolu 39(3)(a) tar-Regolament Delegat 2016/1075.
Fit-tieni lok, ir-rikorrenti jsostnu li, minħabba l-influwenza tas-SRB fuq Deloitte, il-valutatur allegatament kellu interess komuni jew kontradittorju sinjifikattiv ma’ awtorità pubblika fis-sens tal-Artikolu 41(1) tar-Regolament Delegat 2016/1075, bi ksur tal-Artikolu 38 ta’ dak ir-regolament delegat. Ir-rikorrenti jsostnu wkoll li Deloitte kisret l-Artikolu 39(3)(b) tar-Regolament Delegat 2016/1075, peress li, mill-mument tar-riżoluzzjoni, Deloitte kienet mexxiet l-integrazzjoni ta’ Banco Popular ma’ Banco Santander.
Qabelxejn, kif jidher mill-punti 310 sa 320 iktar ’il fuq, dan l-argument għandu jiġi miċħud sa fejn jinferixxi l-eżistenza ta’ interess komuni jew kontradittorju sinjifikattiv mill-fatt li s-SRB eżerċita influwenza mhux xierqa fuq Deloitte, bi ksur tal-Artikolu 39(3)(a) tar-Regolament Delegat 2016/1075.
Barra minn hekk, fir-rigward tal-ksur tat-tielet kundizzjoni stabbilita fl-Artikolu 38 tar-Regolament Delegat 2016/1075, l-Artikolu 41(1) ta’ dak ir-Regolament delegat jipprevedi li l-valutatur indipendenti ma għandu l-ebda interess sinjifikattiv reali jew potenzjali komuni jew f’kunflitt ma’ awtorità pubblika rilevanti jew mal-entità rilevanti.
Skont l-Artikolu 41(2) tar-Regolament Delegat 2016/1075, għall-finijiet tal-paragrafu 1, interess attwali jew potenzjali jitqies sinjifikattiv meta l-awtorità tal-ħatra jew kwalunkwe awtorità oħra inkarigata b’dan il-kompitu fl-Istat Membru kkonċernat tqis li dan l-interess jista’ jinfluwenza, jew jista’ jiġi pperċepit b’mod raġonevoli li jinfluwenza, il-ġudizzju tal-valutatur indipendenti meta jwettaq il-valutazzjoni. Il-paragrafu 3 ta’ dan l-artikolu jispeċifika li huma rilevanti interessi komuni jew f’kunflitt mal-membri tal-entità jew il-kredituri tagħha.
Huwa biżżejjed li jiġi kkonstatat li r-rikorrenti ma jindikawx x’inhu, f’dan il-każ, dan l-interess sinjifikattiv attwali jew potenzjali komuni jew f’kunflitt eżistenti bejn Deloitte u s-SRB jew bejn Deloitte u Banco Popular.
Fl-aħħar nett, l-Artikolu 39(3)(b) tar-Regolament Delegat 2016/1075 jipprovdi li, fir-rigward tat-twettiq tal-valutazzjoni, il-valutatur indipendenti ma għandux ifittex jew jaċċetta benefiċċji finanzjarji jew benefiċċji oħra minn awtorità pubblika rilevanti jew mill-entità rilevanti.
Hemm lok li jiġi kkonstatat, bħalma għamlu l-Kummissjoni u s-SRB, li eventwali impennji kummerċjali li konklużi Deloitte u Banco Santander wara r-riżoluzzjoni ma huwiex rilevanti u ma jistgħux jistabbilixxu kunflitt ta’ interess għal Deloitte fil-mument ta’ meta twettqet il-valutazzjoni 2.
Minn dan jirriżulta li l-ebda argument tar-rikorrenti ma jista’ jistabbilixxi n-nuqqas ta’ indipendenza ta’ Deloitte.
Għaldaqstant, it-tielet parti għandha tiġi miċħuda.
d)
Fuq ir
‑
raba’ parti, ibbażata fuq il
‑
ksur tal
‑
Artikolu
20(1) tar
‑
Regolament
Nru
806/2014 peress li l
‑
valutazzjoni
2 ma kinitx “ġusta, prudenti u realistika”
Ir-rikorrenti jsostnu li s-SRB kiser l-Artikolu 20(1) tar-Regolament Nru 806/2014 skont liema huwa għandu jiżgura li titwettaq valutazzjoni ġusta, prudenti u realistika tal-assi u l-obbligazzjonijiet tal-entità. Din id-dispożizzjoni ma tagħtix marġni ta’ diskrezzjoni sinjifikattiv lis-SRB u timponi fuq li juri li l-valutazzjonijiet jikkonformaw mad-dispożizzjonijiet applikabbli. Din il-parti hija maqsuma, essenzjalment, fi tliet ilmenti.
1)
Fuq l
‑
ewwel ilment, li l
‑
valutazzjoni 2 kienet ibbażata fuq kriterji żbaljati
Ir-rikorrenti jsostnu li l-valutazzjoni 2 tagħmel riferiment biss għad-Direttiva 2014/59 u għal-Liġi 11/2015 u li għalhekk ma hijiex konformi mar-Regolament Nru 806/2014. Deloitte tirrikonoxxi li l-valutazzjoni 2 ma kinitx ibbażata fuq l-ipoteżi tal-kontinwità tal-operat, iżda li hija kienet wettqet valutazzjoni fil-kuntest ta’ likwidazzjoni. Deloitte għalhekk ma ħaditx inkunsiderazzjoni l-valur tal-assi li xerrej kien jikkunsidra kieku kellu l-ħsieb li jkompli l-attivitajiet ta’ Banco Popular, kif effettivament seħħ. Ikun żbaljat li t-telf tagħhom jiġi assimilat għal dak li kienu jirċievu fi proċedimenti normali ta’ insolvenza. Deloitte kellha tikkalkula l-valur ta’ kontinwità tal-operat. Bl-użu tal-valur ta’ likwidazzjoni, Deloitte ssottovalutat il-valur tal-assi ta’ Banco Popular.
Jeħtieġ li jiġi speċifikat li d-Direttiva 2014/59 iċċitata fil-valutazzjoni 2 fiha dispożizzjonijiet ekwivalenti għal dawk tar-Regolament Nru 806/2014.
Barra minn hekk, hemm lok li jiġi rrilevat li dawn l-argumenti huma bbażati fuq fehim żbaljat tal-metodoloġija użata fil-valutazzjoni 2. Fil-fatt, il-valutazzjoni 2 għandha żewġ partijiet, waħda li fiha l-valutazzjoni provviżorja ta’ Banco Popular u waħda li tikkonsisti f’simulazzjoni ta’ xenarju ta’ stralċ. L-ewwel parti hija intiża li tiddetermina l-valur ekonomiku ta’ Banco Popular fil-kuntest tal-applikazzjoni tal-għodda ta’ bejgħ tal-operat. It-tieni parti għandha l-għan li tiddetermina jekk l-azzjonisti u l-kredituri kinux jibbenefikaw minn trattament aħjar kieku Banco Popular kien ġie suġġett għal proċedura normali ta’ insolvenza skont il-liġi Spanjola.
Is-SRB adotta l-iskema ta’ riżoluzzjoni billi ħa inkunsiderazzjoni l-ewwel parti tal-valutazzjoni 2 li fiha l-valutazzjoni tal-assi u l-obbligazzjonijiet ta’ Banco Populari fil-veru sens tal-kelma. Għall-kuntrarju, billi Deloitte speċifikat li la kellha l-informazzjoni kollha neċessarja u lanqas żmien suffiċjenti sabiex tagħmel stima iktar minn sempliċement indikattiva f’dan l-istadju, it-tieni parti tal-valutazzjoni 2 tikkorrispondi għall-ewwel simulazzjoni, f’konformità mal-Artikolu 20(9) tar-Regolament Nru 806/2014. Il-valutazzjoni 3, li hija l-valutazzjoni definittiva sabiex jiġi ddeterminat jekk l-azzjonisti u l-kredituri kinux jibbenefikaw minn trattament aħjar kieku Banco Popular kien ġie suġġett għal proċedimenti normali ta’ insolvenza, skont l-Artikolu 20(16) tar-Regolament Nru 806/2014, twettqet wara r-riżoluzzjoni.
Issa, il-valur ta’ likwidazzjoni, li r-rikorrenti jikkontestaw l-użu tiegħu minn Deloitte, jikkorrispondi għat-tieni parti tal-valutazzjoni 2.
Jekk, skont l-argument tagħhom, ir-rikorrenti jikkontestaw it-tieni parti tal-valutazzjoni 2, huwa biżżejjed li jiġi kkonstatat dan huwa ineffettiv. Fil-fatt, id-determinazzjoni tad-differenza bejn it-trattament riċevut mill-azzjonisti ta’ Banco Popular fil-kuntest tar-riżoluzzjoni u dak li kienu jirċievu fi  proċedimenti normali ta’ insolvenza taqa’ taħt il-valutazzjoni 3 u l-valutazzjoni definittiva tat-telf imġarrab mill-azzjonisti hija s-suġġett tad-deċiżjoni tas-SRB tas‑17 ta’ Marzu 2020 adottata abbażi tal-valutazzjoni 3.
Jekk, skont l-argument tagħhom, ir-rikorrenti jikkontestaw l-użu minn Deloitte tal-valur ta’ likwidazzjoni fl-ewwel parti tal-valutazzjoni 2 sabiex jiġu evalwati l-assi ta’ Banco Popular, huwa biżżejjed li jiġi rrilevat li, fil-kuntest ta’ din l-ewwel parti, Deloitte ħadet inkunsiderazzjoni l-valur tal-bejgħ ta’ Banco Popular u mhux valur ta’ likwidazzjoni.
Fir-rigward tal-metodoloġija użata, Deloitte indikat, fil-valutazzjoni 2, li x-xenarju użat għad-determinazzjoni tal-valur ekonomiku kien il-bejgħ tal-bank skont l-għodda ta’ bejgħ tal-operat. Skont l-Artikolu 20(5)(f) tar-Regolament Nru 806/2004, il-valutazzjoni kienet intiża li tipprovdi elementi li jippermettu t-teħid tad-deċiżjoni dwar l-assi, id-drittijiet, l-impenji jew it-titoli l-oħra ta’ proprjetà li għandhom jiġu ttrasferiti, u li tipprovdi l-elementi li jippermettu lis-SRB jiddetermina x’jikkostitwixxi kundizzjonijiet kummerċjali għall-finijiet tal-Artikolu 24(2)(b) tal-istess regolament.
Deloitte spjegat li “l-valutazzjoni ekonomika [tagħha] kienet intiża li tipprovdi stima tal-valur li jista’ jiġi propost minn akkwirent potenzjali għall-bank kollu kemm hu, wara proċedura ta’ rkant miftuħa, ġusta u kompetittiva (“valur tal-bejgħ” skont l-Artikolu 11 tal-istandards tekniċi regolatorji […])”.
Mill-premessa 6 tal-istandards tekniċi regolatorji jirriżulta li l-għażla tal-iktar bażi xierqa ta’ evalwazzjoni (valur ta’ żamma jew valur tal-bejgħ) għandha ssir skont miżuri speċifiċi ta’ riżoluzzjoni previsti mill-awtorità ta’ riżoluzzjoni.
Fir-rigward tal-għażla tal-bażi għall-evalwazzjoni, l-Artikolu 11(4) tal-istandards tekniċi regolatorji, riprodotti fl-Artikolu 11(4) tar-Regolament Delegat 2018/345, jindika:
“Jekk l-azzjonijiet ta’ riżoluzzjoni msemmija fl-Artikolu 10(1) jeħtieġu li l-assi u l-obbligazzjonijiet jkunu miżmuma minn entità li tkompli tkun istituzzjoni li tqajjem tħassib, il-valwatur għandu juża l-valur ta’ żamma bħala l-bażi tal-kejl xierqa. Il-valur ta’ żamma, jekk jitqies ġust, prudenti u realistiku, jista’ jantiċipa n-normalizzazzjoni tal-kundizzjonijiet tas-suq.
Il-valur ta’ żamma ma għandux jintuża bħala l-bażi tal-kejl fejn l-assi jkunu ttrasferiti lejn vettura tal-immaniġġar tal-assi skont l-Artikolu 42 tad-Direttiva 2014/59/UE jew lejn istituzzjoni tranżitorja skont l-Artikolu 40 ta’ din id-Direttiva, jew meta tintuża għodda tal-bejgħ ta’ negozju skont l-Artikolu 38 tad-Direttiva 2014/59/UE.”
Skont l-Artikolu 12(4) tal-istandards tekniċi regolatorji, riprodotti fl-Artikolu 12(4) tar-Regolament Delegat 2018/345, “[j]ekk is-sitwazzjoni ta’ entità ma tippermettilhiex li żżomm assi jew li tkompli negozju, jew meta l-bejgħ mill-bqija jkun meqjus neċessarju mill-awtorità tar-riżoluzzjoni biex jinkisbu l-objettivi tar-riżoluzzjoni, il-flussi ta’ flus mistennija għandhom jiġu referenzjati għall-valuri tad-disponiment mistennija f’perjodu speċifiku ta’ disponiment”.
Il-fatturi li għandhom jittieħdu inkunsiderazzjoni fid-determinazzjoni tal-valur tal-bejgħ, għall-finijiet tal-għodda ta’ bejgħ tal-operat, huma ddefiniti fl-Artikolu 12(5) sa (7) tal-istandards tekniċi regolatorji, riprodotti fl-Artikolu 12(5) sa (7) tar-Regolament Delegat 2018/345.
Minn dan jirriżulta li r-rikorrenti ma jistgħux isostnu li l-valur tal-bejgħ ma kienx il-metodoloġija korretta sabiex jiġi evalwat il-valur ta’ Banco Popular fil-kuntest tal-valutazzjoni 2.
Għaldaqstant, l-ewwel ilment għandu jiġi miċħud.
2)
Fuq it
‑
tieni lment, ibbażat fuq li l
‑
valutazzjonijiet 1 u 2 huma spekulattivi ħafna
Fl-ewwel lok, ir-rikorrenti jsostnu li s-SRB indika li l-valutazzjoni 1 ma tat l-ebda garanzija dwar il-preċiżjoni tar-riżultati espressi fir-rapport u li Deloitte, fil-valutazzjoni 2, esprimiet ħafna riżervi dwar l-affidabbiltà tagħha u s-suffiċjenza tal-informazzjoni vverifikata.
Hemm lok li jitfakkar li, għall-istess raġuni bħal dik stabbilita fil-punt 294 iktar ’il fuq, l-argumenti intiżi li jikkontestaw il-valutazzjoni 1 huma ineffettivi.
Fir-rigward tal-valutazzjoni 2, fl-ittra li takkumpanja l-komunikazzjoni ta’ din il-valutazzjoni 2 lis-SRB, Deloitte indikat li, minħabba l-pożizzjoni diffiċli ta’ likwidità ta’ Banco Popular, kienet ġiet mistiedna twettaq il-valutazzjoni tagħha fi żmien qasir ħafna. Ix-xogħol ewlieni kien limitat għal  tnax-il jum mill-jum li fih hija kellha aċċess għad-dokumentazzjoni, filwaqt li proġett bħal dan kellu normalment jieħu sitt ġimgħat. Deloitte rrilevat li kien hemm għadd ta’ lakuni u inkonsistenzi fost l-informazzjoni disponibbli. Deloitte semmiet li l-valutazzjoni kellha titqies bħala inċerta u provviżorja ħafna skont l-Artikolu 36 tad-Direttiva 2014/59 u li ġie inkluż ilqugħ għal telf addizzjonali fil-valutazzjoni skont l-Artikolu 36(9) tad-Direttiva 2014/59, li jikkorrispondi għall-Artikolu 20(10) tar-Regolament Nru 806/2014.
Kif jirrilevaw ir-rikorrenti, Deloitte ssemmi wkoll il-limiti ta’ żmien u ta’ informazzjoni disponibbli fil-parti tal-Anness tal-valutazzjoni 2 bit-titolu “Ambitu, bażi tax-xogħol u limitazzjonijiet” (scope, basis of work and limitations), li tfakkar il-kundizzjonijiet li skonthom kellha twettaq il-valutazzjoni 2.
L-Artikolu 20(10) tar-Regolament Nru 806/2014 jipprovdi espressament għall-ipoteżi li, minħabba l-urġenza tas-sitwazzjoni, ma jkunx possibbli li jiġu osservati r-rekwiżiti stabbiliti fil-paragrafi 7 u 9 ta’ dak l-artikolu, jiġifieri, b’mod partikolari, il-każ fejn ma jkunx possibbli li titlesta l-valutazzjoni permezz ta’ ċerta informazzjoni li tinsab fil-kotba u r-reġistri tal-kontabbiltà. Barra minn hekk, din id-dispożizzjoni tirrikonoxxi l-eżistenza ta’ inċertezzi inerenti fi kwalunkwe valutazzjoni provviżorja billi tipprovdi, fit-tieni subparagrafu tagħha, li din tal-aħħar tinkludi lqugħ għal telf addizzjonali.
B’hekk, skont din id-dispożizzjoni, Deloitte sempliċement iddikjarat li, minħabba ż-żmien limitat disponibbli sabiex issir il-valutazzjoni, hija kellha tibbaża ruħha fuq informazzjoni mhux kompluta u speċifikat li l-valutazzjoni li kienet wettqet għandha titqies bħala valutazzjoni provviżorja fis-sens tal-Artikolu 36(9) tad-Direttiva 2014/59.
Barra minn hekk, mill-Artikolu 20(13) tar-Regolament Nru 806/2014 jirriżulta li, minħabba l-urġenza tas-sitwazzjoni, is-SRB seta’ jibbaża ruħu fuq il-valutazzjoni 2 imwettqa skont l-Artikolu 20(10) tar-Regolament Nru 806/2014 sabiex jadotta l-iskema ta’ riżoluzzjoni.
Barra minn hekk, l-inċertezzi inerenti fil-valutazzjoni 2 huma enfasizzati fl-istandards tekniċi regolatorji li minnhom jirriżulta li, meta jwettaq l-istima u l-attwalizzazzjoni tal-flussi ta’ likwidità li l-entità tista’ tistenna mill-assi u mill-obbligazzjonijiet eżistenti, il-valutatur għandu jibbaża ruħu fuq suppożizzjonijiet ġusti, prudenti u realistiċi u jieħu inkunsiderazzjoni fatturi u ċirkustanzi differenti.
B’mod partikolari, fir-rigward tal-istimi tal-valur tal-bejgħ, l-Artikolu 12(5) tal-istandards tekniċi regolatorji, riprodotti fl-Artikolu 12(5) tar-Regolament Delegat 2018/345, jipprovdi:
“Il-valur ta’ disponiment għandu jiġi ddeterminat mill-valwatur fuq il-bażi tal-flussi ta’ flus, il-valur nett tal-ispejjeż tad-disponiment u l-valur nett tal-valur mistenni ta’ kull garanzija mogħtija, li l-entità tista’ tistenna b’mod raġonevoli fil-kundizzjonijiet tas-suq prevalenti attwalment permezz ta’ bejgħ jew trasferiment b’mod ordinat ta’ assi jew obbligazzjonijiet. Jekk ikun xieraq, wara li jiġu kkunsidrati l-azzjonijiet li jridu jittieħdu taħt l-iskema ta’ riżoluzzjoni, il-valutatur jista’ jiddetermina l-valur ta’ disponiment billi japplika tnaqqis potenzjali ta’ bejgħ aċċellerat lill-prezz tas-suq osservabbli ta’ dan il-bejgħ jew trasferiment. Biex jiġi ddeterminat il-valur ta’ disponiment ta’ assi li ma għandhomx suq likwidu, il-valutatur għandu jikkunsidra prezzijiet osservabbli fis-swieq fejn assi simili huma nnegozjati jew mudelli ta’ kalkoli bl-użu ta’ parametri osservabbli tas-suq, bi tnaqqis għal nuqqas ta’ likwidità rifless kif xieraq.”
L-Artikolu 12(6) tal-istandards tekniċi regolatorji, riprodotti fl-Artikolu 12(6) tar-Regolament Delegat 2018/345, jindika diversi fatturi, li l-valutatur għandu jieħu inkunsiderazzjoni, li jistgħu jinċidu fuq il-valuri tal-bejgħ u t-termini tal-bejgħ.
Minn dan jirriżulta li l-valutazzjoni 2 hija bbażata fuq suppożizzjonijiet u tiddependi minn fatturi multipli. B’hekk, skont l-istandards tekniċi regolatorji , sabiex tiddetermina l-valur tal-bejgħ ta’ Banco Popular fid-data tar-riżoluzzjoni, Deloitte, fil-valutazzjoni 2, ibbażat ruħha fuq stimi u valutazzjonijiet prospettivi u ppreżentat ir-riżultat tagħha fil-forma ta’ firxa ta’ valuri.
Għaldaqstant, hemm lok li jiġi kkunsidrat li, minħabba l-limitazzjonijiet ta’ żmien u l-informazzjoni disponibbli, ċerti inċertezzi u approssimazzjonijiet huma inerenti fi kwalunkwe valutazzjoni provviżorja mwettqa skont l-Artikolu 20(10), tar-Regolament Nru 806/2014 u li r-riżervi fformulati minn Deloitte ma jistgħux ifissru li l-valutazzjoni 2 ma kinitx “ġusta, prudenti u realistika” fis-sens tal-Artikolu 20(1) tar-Regolament Nru 806/2014.
Fit-tieni lok, ir-rikorrenti jsostnu li l-Artikolu 20(1), (4) u (12) tar-Regolament Nru 806/2014 jeżiġi li l-valutazzjoni tkopri l-assi u l-obbligazzjonijiet kollha tal-entità kkonċernata. Issa, Deloitte indikat li kienet iffukat fuq ċerti klassijiet ta’ assi li l-valutazzjoni tagħhom kienet inċerta ħafna.
Ir-rikorrenti jagħmlu riferiment għad-dikjarazzjoni ta’ Deloitte, li tinsab fl-ittra ta’ kopertura għar-rapport dwar il-valutazzjoni 2, li skontha, minħabba l-perijodu ta’ żmien qasir disponibbli għall-abbozz tal-valutazzjoni 2, kellha tagħti prijorità stretta lill-eżami tal-informazzjoni disponibbli, billi tiffoka biss fuq l-assi u obbligazzjonijiet ewlenin li l-valutazzjoni tagħhom kienet inċerta ħafna.
Huwa biżżejjed li wieħed jinnota li dan l-approċċ huwa konformi mad-dispożizzjonijiet tal-Artikolu 8 tal-istandards tekniċi regolatorji, li skonthom:
“Il-valwatur għandu jiffoka b’mod partikolari fuq oqsma suġġetti għal inċertezza tal-valutazzjoni sinifikanti li jkollha impatt sinifikanti fuq il-valutazzjoni globali. Għal dawn l-oqsma, il-valwatur għandu jipprovdi r-riżultati tal-valutazzjoni fil-forma tal-aħjar stimi tal-punt u, fejn xieraq, firxa ta’ valuri […]”
Fit-tielet lok, ir-rikorrenti jsostnu li l-valutazzjoni tal-kategoriji tal-assi fil-valutazzjoni 2 ma tissodisfax ir-rekwiżiti minimi tal-Artikolu 20(4) u (6) tar-Regolament Nru 806/2014. Huma jikkontestaw il-valutazzjoni mwettqa minn Deloitte fil-valutazzjoni 2 għal kategoriji ta’ assi differenti.
Ir-rikorrenti jsostnu, għal diversi kategoriji ta’ assi, li Deloitte ma kellhiex informazzjoni suffiċjenti u li r-riżultat tal-evalwazzjoni tagħha huwa differenti minn dak tal-valutazzjoni 1.
F’dan ir-rigward, minn naħa, minn dak li ntqal iktar ’il fuq jirriżulta li, bħala definizzjoni, l-inċertezzi huma inerenti fi kwalunkwe valutazzjoni provviżorja u li, minħabba ż-żmien qasir ħafna disponibbli għal Deloitte, ma setax ikollha xi informazzjoni. Dawn l-inċertezzi huma riflessi b’mod partikolari fil-fatt li Deloitte indikat fil-valutazzjoni 2, skont l-istandards tekniċi regolatorji, li r-riżultati tal-valutazzjoni ngħataw fil-forma ta’ firxiet ta’ valuri li jinkludu x-xenarju tal-aħjar u l-agħar każ u l-aħjar valutazzjoni possibbli.
Min-naħa l-oħra, il-fatt li l-valutazzjoni ta’ dawn l-assi fil-valutazzjoni 2 hija differenti minn dik fil-valutazzjoni 1 ma huwiex rilevanti, peress li dawn iż-żewġ valutazzjonijiet kellhom għanijiet differenti u kienu bbażati fuq metodi ta’ kalkolu differenti. Il-valutazzjoni 2 kienet maħsuba sabiex tistabbilixxi l-valur tal-bejgħ tal-assi għal xerrej potenzjali, li kien jeħtieġ aġġustamenti fil-valur kontabbli tagħhom. F’dan ir-rigward, jeħtieġ li jiġi speċifikat li, fil-valutazzjoni 2, Deloitte aġġustat il-valur ta’ kull klassi ta’ assi fuq il-bażi tal-karta tal-bilanċ ikkonsolidata ta’ Banco Popular fil‑31 ta’ Marzu 2017.
Għalhekk, il-paraguni magħmula mir-rikorrenti bejn il-valur tal-aġġustamenti kkalkulati fil-valutazzjoni 2 għas-self u d-dejn, l-assi tal-proprjetà immobbli u l-assi tat-taxxa u l-valur ta’ dawn il-klassijiet ta’ assi fil-valutazzjoni 1 ma humiex rilevanti.
L-argumenti l-oħra tar-rikorrenti speċifiċi għal kull klassi ta’ assi għandhom jiġu eżaminati.
Fir-rigward tal-valutazzjoni tas-self u tad-dejn, ir-rikorrenti jsostnu li peress li Deloitte ma kinitx f’pożizzjoni li twettaq analiżi tal-flussi tal-flus skontati (Discounting Cash Flows), hija wettqet valutazzjonijiet spekulattivi ħafna, fatt li wassal għal sottovalutazzjoni ta’ dawn l-assi b’aġġustament ta’ EUR 3.5 biljun fix-xenarju bażi, meta mqabbel ma’ aġġustament ta’ bejn EUR 501 u EUR 774 miljun fil-valutazzjoni 1.
Fil-valutazzjoni 2, Deloitte indikat li l-metodu tagħha għall-kalkolu tal-valur ekonomiku tas-self u d-dejn kien li jiġi stmat it-telf ta’ kreditu mistenni. Dan irriżulta f’firxa ta’ aġġustamenti li jvarjaw minn EUR 2.7 biljun fl-aħjar xenarju għal EUR 6.9 biljun fl-agħar xenarju u stima aħjar ta’ EUR 3.5 biljun.
Għandu jiġi rrilevat li dan il-metodu jikkonforma mal-istandards tekniċi regolatorji.
F’dan ir-rigward, hemm lok li jiġi rrilevat li s-self u d-dejn jiffurmaw parti mill-elementi li dwarhom hemm inċertezza sinjifikattiva u li l-valutatur għandu jagħtihom attenzjoni partikolari skont l-Artikolu 8(a) tal-istandards tekniċi regolatorji, li jipprovdi:
“[S]elf jew portafolli ta’ self, li l-flussi ta’ flus mistennija tagħhom jiddependu mill-abbiltà, ir-rieda jew l-inċentiv tal-kontroparti li jwettaq l-obbligu tiegħu, jekk dawn l-aspettattivi jkunu xprunati minn suppożizzjonijiet relatati mar-rati ta’ delinkwenza, probabbiltajiet ta’ inadempjenza, telf fil-każ ta’ inadempjenza, jew karatteristiċi tal-istrument, speċjalment fejn xejriet ta’ telf ta’ portafoll ta’ self juru evidenza ta’ dan”.
Barra minn hekk, fil-paġni 4 sa 11 tal-Anness tal-valutazzjoni 2, Deloitte spjegat l-aġġustamenti li kienet għamlet fir-rigward tal-valutazzjoni tas-self u tad-dejn, b’mod partikolari fir-rigward tar-riskji ta’ inadempjenza. Ir-rikorrenti ma jqajmu l-ebda argument intiż li jikkontesta dawn l-aġġustamenti. Minbarra r-riferiment tagħhom għall-valutazzjoni 1, ir-rikorrenti ma jispjegawx għaliex il-valutazzjoni tal-aġġustamenti mwettqa minn Deloitte fl-aħjar stima tagħha kienet tikkostitwixxi sottovalutazzjoni.
Fir-rigward tal-valutazzjoni tal-assi tal-proprjetà immobbli, ir-rikorrenti jsostnu li Deloitte llimitat ruħha sabiex teżamina kampjun ta’  112 rapport ta’ evalwazzjoni, li ma qisitx il-likwidità tal-portafoll u ma qisitx assi oħra tal-proprjetà immobbli li jiswew EUR 1 043 biljun, fatt li wassal għal sottovalutazzjoni sinjifikattiva.
Hemm lok li jiġi rrilevat li dawn l-argumenti huma bbażati fuq qari żbaljat tal-valutazzjoni 2.
F’dan ir-rigward, fil-paġna 5 tar-rapport ta’ valutazzjoni 2, Deloitte indikat li l-valutazzjoni tagħha kienet ibbażata fuq informazzjoni li tkopri 93 % tal-portafoll tal-proprjetà immobbli ta’ Banco Popular, estrapolata sabiex tkopri l-assi kollha. Issemmi li użat il-metodoloġija ta’ valutazzjoni tagħha stess u li, sabiex tivverifika r-riżultati miksuba, użat it-tieni metodoloġija billi wettqet kontroverifika tal-assi tal-proprjetà immobbli l-iktar importanti, fuq il-bażi ta’ kampjun ta’  112 rapport ta’ evalwazzjoni ta’ parti terza sabiex taġġusta l-ipoteżijiet u sabiex tipprovdi valutazzjoni minn fuq għal isfel iktar preċiża. Ir-rikorrenti għalhekk ma jistgħux isostnu li l-valutazzjoni tal-assi tal-proprjetà immobbli fil-valutazzjoni 2 kienet ibbażata biss fuq dawn il-112-il rapport.
Barra minn hekk, il-fatt li Deloitte indikat li l-likwidità tal-portafoll tal-assi tal-proprjetà immobbli analizzati kienet limitata ma jistax ifisser, kif isostnu r-rikorrenti, li hija ma eżaminatx dik il-likwidità. Pereżempju, fil-paġni 15 u 16 tal-Anness tal-valutazzjoni 2, Deloitte, fl-evalwazzjoni tagħha tal-portafoll tal-proprjetà immobbli ta’ Banco Popular skont it-tip ta’ assi, repetutament issemmi l-likwidità limitata tagħha.
Barra minn hekk, mit-tabella fil-paġna 26 tal-Anness għall-valutazzjoni 2, bit-titolu “Riżultat tal-valutazzjoni (struttura tal-karta tal-bilanċ)”, jirriżulta li Deloitte qieset l-assi tal-proprjetà immobbli deskritti bħala “oħrajn” fil-karta tal-bilanċ ta’ Banco Popular għal valur ta’ EUR 1 043 biljun. Billi fil-paġna 12 tal-Anness tal-valutazzjoni 2 ġie indikat li dawn l-assi tal-proprjetà immobbli deskritti bħala “oħrajn” ma kinux ivvalutati, Deloitte sempliċement indikat li ma kienet applikat l-ebda aġġustament għalihom. Għaldaqstant, għall-kuntrarju ta’ dak li jsostnu r-rikorrenti, dan ma setax jirriżulta f’sottovalutazzjoni.
Fir-rigward tal-valutazzjoni tal-assi tat-taxxa, ir-rikorrenti jibbażaw ruħhom fuq il-kalkolu li sar minn Banco Santander wara r-riżoluzzjoni li ssostni li Deloitte wettqet sottovalutazzjoni.
F’dan ir-rigward, huwa biżżejjed li jitfakkar li l-analiżi mwettqa minn Deloitte kienet intiża li tiddetermina l-valur tal-klassijiet differenti ta’ assi għal kwalunkwe xerrej potenzjali. Il-valur mogħti lil dawn l-assi minn Banco Santander wara l-akkwist ta’ Banco Popular, skont is-sinerġiji bejn dawn iż-żewġ entitajiet, għalhekk ma huwiex rilevanti għall-valutazzjoni tal-validità tal-valutazzjoni 2.
Barra minn hekk, Deloitte, fir-rapport dwar il-valutazzjoni 2, indikat li l-evalwazzjoni tal-assi ta’ taxxa differita mhux protetti tiddependi mill-profitti taxxabbli antiċipati tal-akkwirent (pjan kummerċjali) u l-livelli eżistenti ta’ kreditu ta’ taxxa. B’mod partikolari, fil-paġna 32 tal-Anness tal-valutazzjoni 2, hija ddikjarat li l-valutazzjoni tal-assi tat-taxxa differita mhux protetti kienet tiddependi mill-akkwirent, b’mod partikolari mill-fatt li l-akkwirent kien entità Spanjola jew barranija u li, fil-każ li l-akkwirent kien bank Spanjol, l-irkupru u l-kontabilità tagħhom fuq il-karta tal-bilanċ jiddependu mill-pjan tan-negozju ta’ Banco Popular u ta’ dak l-akkwirent. Ir-rapport dwar il-valutazzjoni jsemmi li l-evalwazzjoni magħmula minn Deloitte tqis dawn l-ipoteżijiet differenti.
Fir-rigward tal-valutazzjoni tad-dispożizzjonijiet għal riskji legali, ir-rikorrenti jissottomettu li Deloitte ma eżaminatx opinjoni legali dwar il-merti tal-pretensjonijiet li wasslu għal dawk id-dispożizzjonijiet.
Fil-valutazzjoni 2, Deloitte indikat li kienet tiddependi fuq il-kalkoli magħmula mill-Banco Popular, billi għamlet aġġustamenti bbażati fuq l-esperjenza tagħha u t-tendenzi tas-settur. Hemm lok li jiġi kkunsidrat li dan il-metodu jippermetti li ssir valutazzjoni “ġusta, prudenti u realistika” fis-sens tal-Artikolu 20(1) tar-Regolament Nru 806/2014.
Fir-rigward tal-valutazzjoni ta’ impriżi komuni, sussidjarji u assoċjati, ir-rikorrenti jsostnu li Deloitte applikat approċċ ibbażat fuq il-valur tas-suq u ma kinitx tikkonferma r-riżultat tagħha permezz ta’ valutazzjoni bbażata fuq metodi oħra. Barra minn hekk, ir-riżultat tal-valutazzjoni 2 huwa kontradett mill-valutazzjoni 3, mill-evalwazzjonijiet imwettqa minn analisti oħra tas-suq kif ukoll mill-bejgħ sussegwenti ta’ xi wħud minn dawn l-assi.
Minn naħa, għandu jitfakkar li kien b’mod ġust li Deloitte użat metodu bbażat fuq il-valur tal-bejgħ ta’ Banco Popular, li, skont standards tekniċi regolatorji, jikkorrispondi għall-prezz li jista’ jinkiseb fis-suq għal assi jew grupp ta’ assi partikolari filwaqt li tittieħed inkunsiderazzjoni attwalizzazzjoni xierqa. Il-fatt li Deloitte indikat li ma kinitx kapaċi tagħmel kontroverifika permezz ta’ metodi oħrajn ma huwiex tali li jitfa’ dubju fuq ir-riżultat tal-valutazzjoni 2 abbażi tal-metodu analitiku xieraq.
Min-naħa l-oħra, l-evalwazzjonijiet ta’ wara r-riżoluzzjoni ma humiex rilevanti. Barra minn hekk, ir-rikorrenti jqabblu b’mod żbaljat il-valur ta’ EUR 1.9 biljun ikkunsidrat fil-valutazzjoni 2 u l-ammont ta’ EUR 7 496 biljun muri fil-valutazzjoni 3. Fil-valutazzjoni 2, Deloitte speċifikat li l-analiżi tagħha kienet ibbażata fuq bażi kkonsolidata u li din il-parti tal-evalwazzjoni tagħha kienet limitata għal impriżi konġunti u impriżi assoċjati, filwaqt li l-valutazzjoni 3 kienet tinkludi s-sussidjarji.
Fir-rigward tal-valutazzjoni tal-assi intanġibbli, ir-rikorrenti jissottomettu li Deloitte assenjat valur żero lill-fondi kummerċjali ta’ Banco Popular u valur limitat lill-trade mark ta’ Banco Pastor, fatt li ma jikkorrispondix għar-realtà. Deloitte sostniet li ma kellhiex disponibbli t-testijiet ta’ żvalutazzjoni, b’tali mod li setgħetx tikkonferma l-valur reali tal-assi intanġibbli.
Hemm lok li jiġi rrilevat li, fir-rapport dwar il-valutazzjoni 2, Deloitte spjegat, fir-rigward tal-assi kummerċjali, li xerrej potenzjali ma jattribwixxi l-ebda valur lil fond kummerċjali li kien jeżisti minn qabel peress li ma kienx assi identifikabbli fil-kuntest ta’ ġbir flimkien tal-impriżi. Huwa indika li, fid-dawl tal-preżenza qawwija tat-trade mark Banco Pastor f’Galicia, dik it-trade mark kellha valur għal terzi u li kien stima l-firxa tal-valur billi applika il-metodu ta’ tariffi, li huwa l-metodu l-iktar użat għall-evalwazzjoni tat-trade marks. Ir-rikorrenti ma jqajmu l-ebda argument speċifiku ta’ natura li jpoġġi f’dubju dawn l-ispjegazzjonijiet.
Fir-rapport dwar il-valutazzjoni 2, Deloitte indikat li t-testijiet tal-iżvalutazzjoni ma kinux ingħatawlha, b’tali mod li ma kinitx f’pożizzjoni li tanalizza l-appoġġ użat minn Banco Popular għal dawn l-assi, iżda l-prestazzjoni fqira ta’ Banco Popular f’dawn l-aħħar snin kienet indikazzjoni ta’ żvalutazzjoni potenzjali ta’ assi intanġibbli. Minn dan jirriżulta li, kieku Banco Popular ipprovda din l-informazzjoni, kien neċessarjament jirriżulta f’valur iktar baxx meta mqabbel mal-valur tal-karta tal-bilanċ ikkonsolidata ta’ Marzu 2017 meħuda inkunsiderazzjoni minn Deloitte.
Fir-rigward tal-assi u t-titoli ta’ dejn, ir-rikorrenti jissottomettu li Deloitte għamlet l-istimi tagħha stess minħabba n-nuqqas ta’ informazzjoni suffiċjenti dwar il-karatteristiċi tal-assi tat-tielet livell.
B’dan l-argument, ir-rikorrenti sempliċement jirrilevaw mill-ġdid is-sentenzi tar-rapport dwar il-valutazzjoni 2 li fihom Deloitte indikat liema kienu s-sorsi ta’ inċertezza fl-evalwazzjoni tagħha, li huma inerenti għall-valutazzjoni provviżorja. Madankollu, dawn ma jqajmu l-ebda argument intiż li jpoġġi f’dubju dawn l-istimi.
Fl-aħħar nett, fir-rigward ta’ sinerġiji u fatturi ewlenin oħra, ir-rikorrenti jsostnu li peress li l-kalkolu ta’ Deloitte kien tħassar, ma huwiex possibbli li jiġi vverifikat jekk l-istima tagħha tikkorrispondix għall-profitabbiltà ddikjarata minn Banco Santander wara l-akkwist ta’ Banco Popular.
F’dan ir-rigward, fir-rapport ta’ valutazzjoni 2, Deloitte rrilevat li għamlet l-istima tagħha billi qieset l-informazzjoni pubblika disponibbli dwar amalgamazzjonijiet u akkwisti fis-settur bankarju fi Spanja, li “sinerġiji [setgħu] ivarjaw skont l-akkwirent u, b’mod partikolari, [kienu] jiddependu mis-sovarpożizzjonji tas-sussidjarji” u li “iktar ma jkun hemm sovapożizzjoni tas-sussidjarji [kien], iktar [setgħu] ikunu s-sinerġiji miksuba”. Hija tindika li s-sinerġiji kienu jiddependu b’mod sostanzjali mill-akkwirent. Issa, Deloitte kellha twettaq l-evalwazzjoni tagħha billi tqis kwalunkwe akkwirent potenzjali. Ir-riżultat ta’ din il-valutazzjoni ma jistax jitqabbel mas-sinerġiji miksuba minn Banco Santander wara l-akkwist ta’ Banco Popular.
Minn dak li ntqal hawn fuq jirriżulta li r-rikorrenti ma ressqu l-ebda argument jqiegħed f’dubju l-valutazzjoni ta’ Deloitte tal-assi ta’ Banco Popular fil-valutazzjoni 2.
Għaldaqstant, it-tieni lment għandu jiġi miċħud.
3)
Fuq it
‑
tielet ilment, li l
‑
valutazzjoni 2 ma hijiex “ġusta, prudenti u realistika”
Fl-ewwel lok, ir-rikorrenti jsostnu li l-firxa stmata minn Deloitte għall-valur ta’ Banco Popular ma tistax tiġi aċċettata minħabba d-differenza kunsiderevoli bejn ix-xenarji differenti.
Fil-valutazzjoni 2, Deloitte rrilevat li r-riżultat tal-evalwazzjoni tagħha kien jaqa’ fil-firxa ta’ bejn EUR 1.3 biljun u inqas minn EUR 8.2 biljun, bl-aħjar stima f’din il-firxa ta’ inqas minn EUR 2 biljun.
Minn naħa, hemm lok li jiġi rrilevat li r-rikorrenti sempliċement jikkontestaw il-kredibbiltà ta’ din il-firxa mingħajr ma jqajmu ebda argument speċifiku. Min-naħa l-oħra, jeħtieġ li jiġi rrilevat li l-portata tal-firxa hija ġġustifikata mill-metodu użat fil-valutazzjoni 2.
F’dan ir-rigward, fir-rigward tal-metodoloġija użata fil-valutazzjoni 2, Deloitte indikat li kienet adottat approċċ kategorija b’kategorija, billi aġġustat il-valuri kontabbli ta’ kull klassi ta’ assi u obbligazzjonijiet sabiex jiġi stmat it-telf u l-profitt u aġġustamenti oħra li kwalunkwe akkwirent japplika għall-valur. Hija pproduċiet firxa ta’ evalwazzjoni għal kull klassi ta’ assi u ta’ obbligazzjonijiet.
Dan il-metodu huwa konformi mal-Artikolu 2(3) tal-istandards tekniċi regolatorji, riprodotti fl-Artikolu 2(3) tar-Regolament Delegat 2018/345, li skontu:
“Il-valwatur għandu jipprovdi l-aħjar stima tal-punt tal-valur ta’ assi partikoli [partikolari], obbligazzjoni partikolari, jew kombinazzjonijiet ta’ dawn iż-żewġ elementi. Jekk ikun xieraq, ir-riżultati tal-valwazzjoni għandhom jiġu pprovduti wkoll fil-forma ta’ firxa ta’ valuri.”
B’hekk, iż-żieda tal-valuri l-iktar baxxi għal kull klassi ta’ assi u ta’ obbligazzjonijiet pprovdiet l-istima baxxa tal-firxa u ż-żieda tal-ogħla valuri pprovdiet l-istima għolja tal-firxa. Għaldaqstant, dan il-metodu jispjega l-portata tal-firxa adottata fil-valutazzjoni 2.
Barra minn hekk, kif jenfasizza s-SRB, fid-dawl tal-portata tal-karta tal-bilanċ totali ta’ Banco Popular, b’ċifra totali li taqbeż EUR 130 biljun, id-differenza bejn iż-żewġ valuri fil-firxa tirrappreżenta biss madwar  7 % tal-karta tal-bilanċ. B’hekk din id-differenza tirrifletti l-grad ta’ inċertezza inerenti fil-proċess ta’ valutazzjoni.
Fit-tieni lok, ir-rikorrenti jargumentaw li l-iżvalutazzjoni ta’ Banco Popular fil-valutazzjoni 2 hija inkompatibbli mal-istimi tal-BĊE, tas-SRB u tal-awtoritajiet Spanjoli, li qiesu li l-bank kien solventi. Il-valutazzjoni 2 hija inkompatibbli mal-valutazzjoni 1, li fiha s-SRB ikkunsidra li, anki b’aġġustamenti, Banco Popular kien jibqa’ solventi. Il-motivazzjonijiet tal-valutazzjonijiet 1 u 2 huma kontradittorji fir-rigward tas-sitwazzjoni ta’ falliment li seħħ jew li x’aktarx ser iseħħ ta’ Banco Popular.
Fis-sommarju introduttorju tagħhom, l-istandards tekniċi tal-EBA jispeċifikaw in-neċessità li ssir distinzjoni bejn żewġ tipi ta’ valutazzjonijiet qabel ir-riżoluzzjoni, jiġifieri, minn naħa, il-valutazzjoni 1 imwettqa skont l-Artikolu 36(4)(a) tad-Direttiva 2014/59, li hija l-ekwivalenti tal-Artikolu 20(5)(a) tar-Regolament Nru 806/2014, u l-valutazzjoni 2 imwettqa skont l-Artikolu 36(4)(b) sa (g) tad-Direttiva 2014/59, li tikkorrispondi mal-Artikolu 20(5)(b) sa (g) tar-Regolament Nru 806/2014.
Il-premessa 1 tal-istandards tekniċi regolatorji, riprodotta fil-premessa 1 tar-Regolament Delegat 2018/345, tfakkar din id-distinzjoni bejn, minn naħa, valutazzjoni inizjali li tippermetti li jiġi ddeterminat jekk il-kundizzjonijiet għall-attivazzjoni ta’ proċedura ta’ riżoluzzjoni jew il-kundizzjonijiet applikabbli għall-iżvalutazzjoni jew il-konverżjoni ta’ strumenti kapitali humiex issodisfatti u, min-naħa l-oħra, valutazzjoni  ulterjuri li tikkostitwixxi l-bażi għad-deċiżjoni sabiex tiġi applikata għodda ta’ riżoluzzjoni waħda jew iktar. L-istandards tekniċi regolatorji jistabbilixxu kriterji differenti għall-kisba tal-valutazzjoni 1 u l-valutazzjoni 2.
Għall-valutazzjoni 1, l-istandards tekniċi regolatorji jindikaw li l-kriterju rilevanti huwa jekk l-entità hijiex f’sitwazzjoni ta’ falliment li seħħ jew li x’aktarx ser iseħħ.
Kuntrarju għal dak li jsostnu r-rikorrenti, il-valutazzjoni 2 ma kinitx maħsuba sabiex tistabbilixxi jekk Banco Popular kienx f’sitwazzjoni ta’ falliment li seħħ jew li x’aktarx ser iseħħ u għalhekk ma jistgħux jinvokaw kontradizzjoni mal-valutazzjoni 1 f’dan ir-rigward.
Barra minn hekk, għandu jiġi nnotat li d-differenzi fil-konklużjonijiet bejn il-valutazzjoni 1 u l-valutazzjoni 2 huma spjegati mill-fatt li, billi għandhom għanijiet differenti, huma bbażati fuq kriterji ta’ evalwazzjoni differenti ddefiniti fl-istandards tekniċi tal-EBA. Għaldaqstant, skont l-istandards tekniċi tal-EBA, il-valutazzjoni 1 hija intiża prinċipalment sabiex tiddetermina jekk il-valur totali tal-assi tal-entità jeċċedix dak tal-obbligazzjonijiet tagħha, fi kliem ieħor, jekk l-entità hijiex solventi fil-karta tal-bilanċ, filwaqt li l-valutazzjoni 2 kellha tkun ibbażata fuq il-valur ekonomiku u mhux fuq il-valur kontabbli tal-entità.
Fi kwalunkwe każ, fir-rigward tal-argument tar-rikorrenti li l-konklużjonijiet tal-valutazzjonijiet 1 u 2 kienu kontradittorji, huwa biżżejjed li jiġi kkonstatat li huwa ineffettiv, peress li l-konklużjonijiet tal-valutazzjoni 1 ma għadhomx rilevanti wara l-evalwazzjoni tal-BĊE tas‑6 ta’ Ġunju 2017 għar-raġuni stabbilita fil-punt 294 iktar ’il fuq.
Barra minn hekk, jeħtieġ li jitfakkar li l-BĊE, fl-evalwazzjoni tiegħu, ma bbażax ruħu fuq l-insolvenza ta’ Banco Popular sabiex jikkonkludi li din tal-aħħar kienet f’sitwazzjoni ta’ falliment li seħħ jew li x’aktarx ser iseħħ. Il-konklużjoni tal-BĊE li Banco Popular, minħabba s-sitwazzjoni ta’ likwidità tiegħu u l-inabbiltà tiegħu li jiġġenera likwidità ġdida, fil-futur qrib ma jkunx jista’ jħallas id-djun tiegħu jew obbligazzjonijiet oħra meta dawn jilħqu l-maturità tagħhom ma hijiex f’kontradizzjoni mal-fatt li l-Banco Popular kient solventi minn perspettiva ta’ kontabbilità.
Sa fejn il-valutazzjoni 2 għandha tqis il-valur ekonomiku u mhux il-valur kontabbli ta’ Banco Popular, ir-rikorrenti ma jistgħux isostnu li hemm kontradizzjoni bejn il-konstatazzjoni li Banco Popular kien solventi, imwettqa fil-valutazzjoni 1, fl-evalwazzjoni  tal-BĊE jew mill-Bank ta’ Spanja, u l-konklużjoni tal-valutazzjoni 2.
Għaldaqstant, l-argumenti tagħhom relatati mal-kalkolu tal-valur tal-assi netti ta’ Banco Popular b’kunsiderazzjoni tal-aġġustamenti għall-assi li ma jrendux, previsti mill-BĊE u minn Banco Popular, lanqas ma  huma rilevanti għall-evalwazzjoni tal-validità tal-valutazzjoni 2, sa fejn jikkonċernaw biss il-valur kontabbli ta’ Banco Popular.
Minn dak li ntqal iktar ’il fuq jirriżulta li t-tielet ilment u, konsegwentement, ir-raba’ parti għandhom jiġu miċħuda.
e)
Fuq it
‑
tieni lment, ibbażat fuq ksur tal
‑
Artikolu
20(7)
u
(9) tar
‑
Regolament
Nru
806/2014
Ir-rikorrenti jallegaw ksur tal-Artikolu 20(7) tar-Regolament Nru 806/2014, li jistabbilixxi li l-valutazzjoni għandha tkun ikkompletata, b’mod partikolari, minn karta tal-bilanċ aġġornata u rapport dwar il-pożizzjoni finanzjarja tal-entità. Deloitte allegatament irrikonoxxiet li ma kinitx wettqet analiżi tal-istruttura tal-impriża u l-karti tal-bilanċ tal-entitajiet individwali. Fl-assenza ta’ karta tal-bilanċ għal kull entità fil-grupp Banco Popular, jidher li Deloitte għamlet il-valutazzjoni tagħha fuq bażi kkonsolidata. Issa, Deloitte sostniet li analiżi fuq il-bażi ta’ entità b’entità kienet ta’ importanza kruċjali.
Ir-rikorrenti jsostnu wkoll ksur tal-Artikolu 20(9) tar-Regolament Nru 806/2014, sa fejn Deloitte rrikonoxxiet li ma kinitx f’pożizzjoni li tirrifletti d-diviżjoni tal-kredituri f’kategoriji skont il-prijorità tad-djun. Madankollu, Deloitte inkludiet ġerarkija ta’ kredituri fil-valutazzjoni 3, bl-użu tal-informazzjoni disponibbli fis‑6 ta’ Ġunju 2017.
Jeħtieġ li jitfakkar li, f’dan il-każ, peress li l-valutazzjoni 2 hija valutazzjoni provviżorja mwettqa fuq il-bażi tal-Artikolu 20(10) tar-Regolament Nru 806/2014, minn dik id-dispożizzjoni, imsemmija fil-punt 302 iktar ’il fuq jirriżulta espressament, li kellha tosserva r-rekwiżiti tal-Artikolu 20(7) u (9) ta’ dan ir-regolament biss sa fejn dan kien raġonevolment possibbli fid-dawl taċ-ċirkustanzi.
Barra minn hekk, kuntrarjament għal dak li jsostnu r-rikorrenti, l-Artikolu 20(7) tar-Regolament Nru 806/2014 ma jirrikjedix li l-valutazzjoni tiġi kkompletata minn karta tal-bilanċ aġġornata u rapport dwar is-sitwazzjoni finanzjarja ta’ kull entità fil-grupp suġġeta għar-riżoluzzjoni. Il-kunċett ta’ “entità” msemmi f’dan l-artikolu jirreferi għal dak iddefinit fl-Artikolu 2 tar-Regolament Nru 806/2014. Il-valutazzjoni 2 kienet ibbażata fuq il-karta tal-bilanċ ikkonsolidata tal-grupp Banco Popular.
Barra minn hekk, ir-rikorrenti jibbażaw ruħhom fuq estratti mill-valutazzjoni 2 li ma humiex rilevanti.
F’estratt mill-Anness tal-valutazzjoni 2, iċċitata mir-rikorrenti, Deloitte indikat li, peress li l-istruttura soċjali tal-entità u l-karti tal-bilanċ tal-entitajiet individwali ma kinux ingħatawlha, ix-xenarju ta’ stralċ tagħha kien tħejja fuq bażi kkonsolidata għal skopijiet illustrattivi u li dan kien imur kontra d-dritt Spanjol. F’estratt ieħor minn dak l-anness, imsemmi wkoll mir-rikorrenti, Deloitte sostniet li l-analiżi skont l-entità kienet kruċjali għas-simulazzjoni tax-xenarju ta’ stralċ. Ir-rikorrenti jirreferu wkoll għas-siltiet li fihom Deloitte tindika li ma kellhiex biżżejjed data jew ħin sabiex tikklassifika l-kredituri skont il-grad tagħhom u li l-fatt li l-kalkoli tagħha saru fil-livell tal-grupp Banco Popular jista’ jkollu implikazzjonijiet ta’ valur sinjifikattiv għall-kredituri ta’ xi entitajiet li jirċievu rkupru ta’ 100 % għad-detriment tal-kredituri ta’ entitajiet oħra.
Issa, dawn l-estratti, li jidhru fit-tieni parti tal-Anness tal-valutazzjoni 2 relatati mas-simulazzjoni tax-xenarju ta’ stralċ u mhux fl-ewwel parti ta’ dak l-anness relatata mal-valutazzjoni provviżorja ta’ Banco Popular, ma humiex rilevanti. Fil-fatt, hemm lok li jitfakkar li l-iskema ta’ riżoluzzjoni ġiet adottata filwaqt li tqieset l-ewwel parti tal-Anness tal-valutazzjoni 2 li fiha l-valutazzjoni provviżorja ta’ Banco Popular, imħejjija bil-ħsieb tal-applikazzjoni tal-għodda ta’ bejgħ tal-operat.
Kif indikat fil-punt 3 tar-rapport dwar il-valutazzjoni 2, l-għan tas-simulazzjoni tax-xenarju ta’ stralċ kien li jiġi ddeterminat jekk l-azzjonisti u l-kredituri ta’ Banco Popular kinux jibbenefikaw minn trattament aħjar kieku Banco Popular kien ġie stralċat skont proċeduri normali ta’ insolvenza b’applikazzjoni tal-leġiżlazzjoni Spanjola.
Issa, minn naħa, fit-tieni parti tal-Anness tal-valutazzjoni 2 li kien fiha din is-simulazzjoni, Deloitte spjegat li, b’iktar data rigward il-karta tal-bilanċ ta’ kull entità u b’iktar ħin, kien ikun possibbli li tirfina l-ipoteżijiet ta’ stralċ tagħha u tipprepara strateġija ta’ xenarju ta’ stralċ. Għalhekk speċifikat li s-simulazzjoni tax-xenarju ta’ stralċ stabbilita fl-anness tal-valutazzjoni 2 ingħatat bħala indikazzjoni.
Għalhekk, skont l-Artikolu 20(10) tar-Regolament Nru 806/2014, Deloitte għamlet l-istima prevista fl-Artikolu 20(9) ta’ dak ir-regolament biss sa fejn kien raġonevolment possibbli fid-dawl taċ-ċirkustanzi.
Min-naħa l-oħra, il-kwistjoni tat-trattament tal-azzjonisti u l-kredituri fil-kuntest tax-xenarju ta’ stralċ taqa’ taħt il-valutazzjoni 3, li, skont l-Artikolu 20(16) tar-Regolament Nru 806/2014, għandha l-għan li tiddetermina jekk l-azzjonisti u l-kredituri kinux jibbenefikaw minn trattament aħjar kieku l-istituzzjoni suġġetta għar-riżoluzzjoni kienet ġiet suġġetta għal proċedimenti normali ta’ insolvenza. F’dan ir-rigward, hemm lok li jitfakkar li Deloitte għaddiet il-valutazzjoni 3 lis-SRB fl‑14 ta’ Ġunju 2018, wara l-adozzjoni tal-iskema ta’ riżoluzzjoni.
Barra minn hekk, id-dikjarazzjoni tar-rikorrenti li Deloitte inkludiet ġerarkija ta’ kredituri fil-valutazzjoni 3 unikament abbażi tal-informazzjoni disponibbli fis‑6 ta’ Ġunju 2017 hija irrilevanti għall-evalwazzjoni tal-legalità tal-iskema ta’ riżoluzzjoni. Fi kwalunkwe każ, din id-dikjarazzjoni ma hijiex korretta sa fejn, għalkemm il-valutazzjoni 3 tindika li hija bbażata fuq l-informazzjoni finanzjarja disponibbli fis‑6 ta’ Ġunju 2017, hija tispeċifika wkoll li hija bbażata fuq ħafna informazzjoni miksuba wara l-adozzjoni tal-iskema ta’ riżoluzzjoni u li għalhekk ma kinitx disponibbli fiż-żmien tal-abbozzar tal-valutazzjoni 2.
Għaldaqstant,  il-ħames parti għandha tiġi miċħuda.
Minn dak li ntqal jirriżulta li s-SRB ma wettaqx żball manifest ta’ evalwazzjoni meta kkunsidra li l-valutazzjoni 2 kienet konformi mal-Artikolu 20(10) tar-Regolament Nru 806/2014. Għaldaqstant, it-tieni motiv għandu jiġi miċħud fl-intier tiegħu.
3.
Fuq
it
‑
tielet motiv, ibbażat fuq ksur tad
‑
dritt għal smigħ u tad
‑
dritt ta’ aċċess għall
‑
fajl, sanċiti fl
‑
Artikolu
41(2) tal
‑
Karta
Ir-rikorrenti jsostnu li s-SRB kiser id-dritt għal smigħ, sanċit fl-Artikolu 41(2)(a) tal-Karta, sa fejn ma nstemgħux u sa fejn ma kellhomx aċċess għall-fajl qabel l-adozzjoni tal-iskema ta’ riżoluzzjoni. Essenzjalment, dan il-motiv huwa maqsum f’żewġ partijiet.
a)
Fuq l
‑
ewwel parti, ibbażata fuq il
‑
ksur tad
‑
dritt għal smigħ
Ir-rikorrenti jsostnu li d-dritt għal smigħ, sanċit fl-Artikolu 41(2)(a) tal-Karta, japplika għal kwalunkwe miżura li tista’ taffettwa persuna u, b’mod partikolari, fil-każ ta’ riżoluzzjoni ta’ istituzzjoni li dik il-persuna jkollha azzjonijiet fiha. Id-deċiżjonijiet ikkontestati jikkonċernaw ir-riżoluzzjoni ta’ bank wieħed u l-persuni kkonċernati huma l-azzjonisti u l-kredituri tiegħu. Id-detenturi ta’ strumenti kapitali ta’ bank għandhom jinstemgħu qabel ma jiġu mċaħħda mill-proprjetà tagħhom.
Il-Kummissjoni ssostni li d-deċiżjoni ta’ riżoluzzjoni, sa fejn huma kkonċernati r-rikorrenti, ma tikkostitwixxix miżura individwali iżda miżura ta’ portata ġenerali u li l-Artikolu 41 tal-Karta ma huwiex applikabbli. Hija tqis li, anki jekk wieħed jassumi li r-rikorrenti kellhom id-dritt għal smigħ qabel l-adozzjoni tar-riżoluzzjoni, dak id-dritt jista’ jkun suġġett għal restrizzjonijiet.
Is-SRB isostni li l-limitazzjoni tad-dritt għal smigħ, sa fejn applikabbli, hija ġġustifikata mill-ħtieġa li tiġi żgurata l-effettività tad-deċiżjonijiet ta’ riżoluzzjoni u l-istabbiltà tas-swieq finanzjarji.
Hemm lok li jitfakkar li l-Artikolu 41(2)(a) tal-Karta jipprovdi li d-dritt għal amministrazzjoni tajba jinkludi d-dritt ta’ kull persuna li tinstema’ qabel ma tittieħed kontrihom miżura individwali li tolqothom negattivament.
Id-dritt għal smigħ jiggarantixxi lil kull persuna l-possibbiltà li tesponi, b’mod utli u effettiv, il-fehma tagħha matul il-proċedura amministrattiva u qabel l-adozzjoni ta’ kull deċiżjoni li tista’ taffettwa b’mod sfavorevoli l-interessi tagħha. Sussegwentement, għandu jiġi speċifikat li d-dritt għal smigħ għandu għan doppju. Minn naħa, iservi għall-istruzzjoni tal-fajl u għall-istabbiliment tal-fatti bil-mod l-iktar preċiż u korrett possibbli u, min-naħa l-oħra, jippermetti li tiġi żgurata l-protezzjoni effettiva tal-persuna kkonċernata. Id-dritt għal smigħ huwa intiż partikolarment li jiggarantixxi li kull deċiżjoni li tikkawża preġudizzju tiġi adottata b’konjizzjoni sħiħa tal-kawża u b’mod partikolari għandu l-għan li jippermetti lill-awtorità kompetenti tikkoreġi żball jew li l-persuna kkonċernata ssostni l-elementi relatati mas-sitwazzjoni personali tagħha li jimmilitaw sabiex id-deċiżjoni tittieħed, ma titteħidx jew li jkollha tali jew tali kontenut (ara s-sentenza tal‑4 ta’ Ġunju 2020, SEAE vs De Loecker, C‑187/19 P, EU:C:2020:444, punti 68 u 69 u l-ġurisprudenza ċċitata).
Għandu jiġi rrilevat li l-Qorti tal-Ġustizzja kkonfermat l-importanza tad-dritt għal smigħ u tal-portata wiesgħa ħafna tiegħu fl-ordinament ġuridiku tal-Unjoni, billi qieset li dan id-dritt għandu japplika fil-proċeduri kollha li x’aktarx iwasslu għal att li jikkawża preġudizzju. Skont il-ġurisprudenza tal-Qorti tal-Ġustizzja, ir-rispett għad-dritt tas-smigħ huwa meħtieġ anki meta r-regoli applikabbli ma jipprovdux espressament għal tali formalità (ara s-sentenzi tat‑22 ta’ Novembru 2012, M., C‑277/11, EU:C:2012:744, il-punti 85 u 86 u l-ġurisprudenza ċċitata; tat‑18  ta’ Ġunju 2020, Il‑Kummissjoni vs RQ, C‑831/18 P, EU:C:2020:481, il-punt 67 u l-ġurisprudenza ċċitata, u tas‑7  ta’ Novembru 2019, ADDE vs Il‑Parlament, T‑48/17, EU:T:2019:780, punt 89 u l-ġurisprudenza ċċitata).
Peress li, fid-dawl tan-natura tiegħu ta’ prinċipju fundamentali u ġenerali tad-dritt tal-Unjoni, l-applikazzjoni tal-prinċipju tad-drittijiet tad-difiża ma tistax la tiġi eskluża u lanqas tiġi limitata minn dispożizzjoni leġiżlattiva u l-osservanza tiegħu għandha għaldaqstant tiġi żgurata kemm fl-assenza totali ta’ leġiżlazzjoni speċifika kif ukoll meta jkun hemm leġiżlazzjoni li ma tiħux inkunsiderazzjoni hi stess l-imsemmi prinċipju (ara s-sentenza tat‑18 ta’ Ġunju 2014, Spanja vs Il‑Kummissjoni, T‑260/11, EU:T:2014:555, punt 62 u l-ġurisprudenza ċċitata).
Qabelxejn, jeħtieġ li jiġi rrilevat li l-iskema ta’ riżoluzzjoni adottata mis-SRB għandha bħala l-għan tagħha r-riżoluzzjoni ta’ Banco Popular, li għaldaqstant għandu jitqies bħala l-persuna li fil-konfront tagħha ġiet adottata miżura individwali u li lilha huwa ggarantit mill-Artikolu 41(2)(a) tal-Karta d-dritt għal smigħ .
Għalhekk, għandu jittieħed inkunsiderazzjoni l-fatt li r-rikorrenti ma humiex destinatarji tal-iskema ta’ riżoluzzjoni li ma hijiex deċiżjoni individwali meħuda kontrihom, u lanqas tad-Deċiżjoni 2017/1246 li tapprova din l-iskema ta’ riżoluzzjoni.
Madankollu, hemm lok li jiġi rrilevat li, skont l-Artikolu 21(1) tar-Regolament Nru 806/2014, is-SRB eżerċita s-setgħa ta’ żvalutazzjoni  jew ta’ konverżjoni tal-istrumenti ta’ fondi proprji ta’ Banco Popular.
Għaldaqstant, il-proċedura segwita mis-SRB fl-adozzjoni tal-iskema ta’ riżoluzzjoni, anki jekk ma tikkostitwixxix proċedura individwali miftuħa kontra r-rikorrenti, tista’ twassal għall-adozzjoni ta’ miżura li tista’ taffettwa b’mod sfavorevoli l-interessi tagħhom bħala azzjonisti jew detenturi ta’ strumenti ta’ fondi proprji ta’ Banco Popular.
Issa, il-ġurisprudenza tal-Qorti tal-Ġustizzja, iċċitata fil-punt 432 iktar ’il fuq, adottat interpretazzjoni wiesgħa tad-dritt għal smigħ bħala li huwa ggarantit lil kwalunkwe persuna matul il-proċedura li tista’ twassal għal att li jikkawżalha preġudizzju.
Barra minn hekk, minn naħa, skont il-premessa 121, ir-Regolament Nru 806/2014 jirrispetta d-drittijiet fundamentali u d-drittijiet, il-libertajiet u l-prinċipji rikonoxxuti, b’mod partikolari, mill-Karta, fosthom id-drittijiet tad-difiża, u għandhom jiġu implimentati skont dawn id-drittijiet u dawn il-prinċipji. Min-naħa l-oħra, għalkemm l-Artikolu 18 tar-Regolament Nru 806/2014 ma jipprovdix għal smigħ mis-SRB tal-azzjonisti jew tad-detenturi tal-istrumenti ta’ fondi proprji tal-entità kkonċernata matul il-proċedura ta’ riżoluzzjoni, ma hemm l-ebda dispożizzjoni fir-Regolament Nru 806/2014 li espliċitament tipprekludi tali smigħ.
F’dan ir-rigward, hemm lok li jiġi rrilevat li r-rikorrenti ma jqajmux eċċezzjoni ta’ illegalità kontra r-Regolament Nru 806/2014 fis-sens li ma jipprovdix għal smigħ minn qabel tal-azzjonisti jew tad-detenturi tal-istrumenti ta’ fondi proprji qabel l-adozzjoni ta’ skema ta’ riżoluzzjoni. Huma jsostnu li d-dritt għal smigħ għandu jingħatalhom fil-proċedura ta’ riżoluzzjoni ta’ Banco Popular skont l-Artikolu 41(2)(a) tal-Karta, anki jekk il-leġiżlazzjoni applikabbli ma tipprovdix għalih.
Madankollu, fil-każ li l-azzjonisti u l-kredituri tal-entità suġġetta għall-miżura ta’ riżoluzzjoni jistgħu jagħmlu użu mid-dritt għal smigħ , fil-proċedura ta’ riżoluzzjoni, dak id-dritt jista’ jkun suġġett għal limitazzjonijiet, skont l-Artikolu 52(1) tal-Karta.
L-Artikolu 52(1) tal-Karta jipprevedi:
“Kull limitazzjoni fl-eżerċizzju tad-drittijiet u tal-libertajiet rikonoxxuti minn din il-Karta għandha tkun prevista mil-liġi u għandha tirrispetta l-essenza ta’ dawk id-drittijiet u l-libertajiet. Bla ħsara għall-prinċipju ta’ proporzjonalità, jistgħu jsiru limitazzjonijiet f’dawk il-każijiet biss fejn ikun meħtieġ u fejn ġenwinament jintlaħqu l-għanijiet ta’ interess ġenerali rikonoxxuti mill-Unjoni jew il-ħtieġa li jiġu protetti d-drittijiet u l-libertajiet ta’ oħrajn.”
Il-Qorti tal-Ġustizzja kkunsidrat li d-drittijiet fundamentali, bħar-rispett tad-drittijiet tad-difiża, ma jikkostitwixxux prerogattiva assoluta, iżda jistgħu jiġu suġġetti għal restrizzjonijiet, bil-kundizzjoni li dawn jissodisfaw effettivament għanijiet ta’ interess ġenerali li għandhom jintlaħqu mill-miżura inkwistjoni u ma jikkostitwixxux, fir-rigward tal-għan li għandu jintlaħaq, intervent sproporzjonat u intollerabbli li jippreġudika s-sustanza stess tad-drittijiet hekk iggarantiti (ara s-sentenzi tal‑10  ta’ Settembru 2013, G. u R., C‑383/13 PPU, EU:C:2013:533, il-punt 33 u l-ġurisprudenza ċċitata, u tal‑20  ta’ Diċembru 2017, Prequ’Italia, C‑276/16, EU:C:2017:1010, punt 50 u l-ġurisprudenza ċċitata).
Minn dan jirriżulta li l-assenza ta’ smigħ tar-rikorrenti, fil-kwalità tagħhom ta’ azzjonisti jew ta’ detenturi ta’ strumenti ta’ fondi proprji ta’ Banco Popular, fil-kuntest tal-proċedura ta’ riżoluzzjoni, kemm jekk mis-SRB jew mill-Kummissjoni, setgħet tkun iġġustifikata.
Jeħtieġ li jitfakkar li, fl-Artikolu 4.2 tal-iskema ta’ riżoluzzjoni, is-SRB qieset li r-riżoluzzjoni ta’ Banco Popular kienet konformi mal-interess pubbliku sa fejn kienet neċessarja u proporzjonata għall-kisba ta’ żewġ objettivi previsti fl-Artikolu 14(2) tar-Regolament Nru 806/2014, jiġifieri li jiġu evitati effetti negattivi sinjifikattivi fuq l-istabbiltà finanzjarja u li tiġi żgurata l-kontinwità tal-funzjonijiet kritiċi ta’ Banco Popular. Fid-Deċiżjoni 2017/1246, il-Kummissjoni approvat b’mod espliċitu r-raġunijiet invokati mis-SRB sabiex jiġġustifika n-neċessità għal miżura ta’ riżoluzzjoni fl-interess pubbliku.
F’dan il-każ, il-limitazzjoni tad-dritt għal smigħ tar-rikorrenti tista’ tkun iġġustifikata, minn naħa waħda, mill-bżonn li jintlaħqu l-għanijiet imsemmija fl-Artikolu 14 tar-Regolament Nru 806/2014 u, min-naħa l-oħra, min-neċessità li tiġi żgurata l-effettività tar-riżoluzzjoni ta’ Banco Popular, li kellha titwettaq malajr.
Fl-ewwel lok, għandu jiġi rrilevat li diversi premessi tar-Regolament Nru 806/2014, b’mod partikolari l-premessi 12, 58 u 61, jindikaw li l-istabbiltà tas-swieq finanzjarji hija waħda mill-għanijiet segwiti mill-mekkaniżmi ta’ riżoluzzjoni implimentati minn dak ir-regolament.
Barra minn hekk, skont l-Artikolu 18(5) tar-Regolament Nru 806/2004, miżura ta’ riżoluzzjoni għandha tiġi ttrattata bħala li hija fl-interess pubbliku jekk tkun neċessarja għall-kisba, b’mezzi proporzjonati, ta’ għan ta’ riżoluzzjoni wieħed jew iktar previsti fl-Artikolu 14 tal-istess regolament, meta stralċ tal-entità skont proċedura normali ta’ insolvenza ma jkunx jippermetti din il-kisba sal-istess punt. Fost l-għanijiet tar-riżoluzzjoni msemmija fl-Artikolu 14 tar-Regolament Nru 806/2014 hemm, b’mod partikolari, li “jiġu evitati effetti avversi sinifikanti fuq l-istabbiltà finanzjarja, b’mod partikolari permezz tal-prevenzjoni tal-kontaġju, inkluż lill-infrastrutturi tas-suq, u billi tinżamm id-dixxiplina tas-suq” kif ukoll li “jiġu protetti l-fondi pubbliċi billi tiġi mminimizzata d-dipendenza fuq l-għajnuna finanzjarja pubblika straordinarja”.
F’dan ir-rigward, il-Qorti tal-Ġustizzja rrilevat li s-servizzi finanzjarji għandhom rwol ċentrali fl-ekonomija tal-Unjoni. Il-banek u l-istituzzjonijiet ta’ kreditu huma sors essenzjali ta’ finanzjament għal impriżi attivi fid-diversi swieq. Barra minn hekk, il-banek ħafna drabi jkunu interkonnessi u wħud minnhom jeżerċitaw l-attivitajiet tagħhom fuq livell internazzjonali. Huwa għalhekk li l-falliment ta’ bank wieħed jew iktar jirriskja li jkollu effetti fi żmien qasir fuq il-banek l-oħra fl-Istat Membru kkonċernat jew fi Stati Membri oħra. Dan min-naħa tiegħu jirriskja li jipproduċi effetti sekondarji negattivi f’setturi oħra tal-ekonomija (sentenzi tad‑19 ta’ Lulju 2016, Kotnik
et
, C‑526/14, EU:C:2016:570, punt 50; tal‑20 ta’ Settembru 2016, Ledra Advertising
et
vs Il‑Kummissjoni u BĊE, C‑8/15 P sa C‑10/15 P, EU:C:2016:701, punt 72, u tal‑25 ta’ Marzu 2021, Balgarska Narodna Banka, C‑501/18, EU:C:2021:249, punt 108).
Il-Qorti tal-Ġustizzja ddeċidiet li l-għan li tiġi ggarantita l-istabbiltà tas-sistema finanzjarja filwaqt li jiġi evitat infiq pubbliku eċċessiv u jiġu mminimizzati distorsjonijiet tal-kompetizzjoni jikkostitwixxi interess pubbliku prevalenti ta’ din ix-xorta (sentenza tad‑19 ta’ Lulju 2016, Kotnik
et
, C‑526/14, EU:C:2016:570, punt 69).
Barra minn hekk, il-Qorti Ewropea tad-Drittijiet tal-Bniedem (iktar ’il quddiem  il-“Qorti EDB”) ikkunsidrat, fid-deċiżjoni tagħha tal‑1 ta’ April 2004, Camberrow MM5 AD vs Il‑Bulgarija (CE:ECHR:2004:0401DEC005035799, punt 6), li fl-oqsma ekonomikament sensittivi bħall-istabbiltà tas-sistema bankarja, l-Istati kellhom marġini diskrezzjonali wiesa’ u li, għalhekk, l-impossibbiltà ta’ azzjonist li jipparteċipa fil-proċedura li twassal għall-bejgħ tal-bank ma kinitx sproporzjonata fid-dawl tal-għanijiet leġittimi tal-protezzjoni tad-drittijiet tal-kredituri u tal-preservazzjoni tal-amministrazzjoni xierqa tal-istat ta’ insolvenza tal-bank.
Għandha tissemma wkoll is-sentenza tat‑8 ta’ Novembru 2016, Dowling
et
(C‑41/15, EU:C:2016:836), mogħtija fl-okkażjoni ta’ talba għal deċiżjoni preliminari li tikkonċerna l-interpretazzjoni tal-Artikoli 8, 25 u 29 tat-Tieni Direttiva tal-Kunsill 77/91/KEE tat‑13 ta’ Diċembru tal-1976 dwar il-koordinazzjoni ta’ salvagwardji li, għall-protezzjoni tal-interessi ta’ membri u oħrajn, huma meħtieġa mill-Istati Membri ta’ kumpanniji fis-sens [tat-tieni paragrafu tal-Artikolu 54 TFUE], dwar il-formazzjoni ta’ kumpanniji pubbliċi ta’ responsabbilità limitata u ż-żamma u t-tibdil tal-kapital tagħhom, bil-għan li jagħmlu dawn is-salvagwardji ekwivalenti (ĠU Edizzjoni Speċjali bil-Malti, Kapitolu 17, Vol. 1, p. 8). Dik il-kawża kienet tikkonċerna miżura eċċezzjonali tal-awtoritajiet nazzjonali intiża sabiex jiġi evitat, permezz ta’ żieda fil-kapital, il-falliment ta’ kumpanija li, skont il-qorti tar-rinviju, kien jhedded l-istabbiltà finanzjarja tal-Unjoni. Il-Qorti tal-Ġustizzja kkunsidrat li l-protezzjoni li t-Tieni Direttiva 77/91 tagħti lill-azzjonisti u lill-kredituri ta’ kumpannija pubblika b’responsabbiltà limitata, fir-rigward tal-kapital azzjonarju tagħha, ma tkoprix tali miżura nazzjonali adottata f’sitwazzjoni ta’ tfixkil gravi tal-ekonomija u tas-sistema finanzjarja ta’ Stat Membru u li tkun intiża li tilqa’ għal theddida sistematika għall-istabbiltà finanzjarja tal-Unjoni, li tirriżulta min-natura insuffiċjenti tal-fondi proprji tal-kumpannija kkonċernata (sentenza tat‑8  ta’ Novembru 2016, Dowling
et
, C‑41/15, EU:C:2016:836, punt 50). Għaldaqstant, il-Qorti tal-Ġustizzja żiedet li d-dispożizzjonijiet tat-Tieni Direttiva 77/91 ma jipprekludux miżura eċċezzjonali li tikkonċerna l-kapital azzjonarju ta’ kumpannija pubblika b’responsabbiltà limitata, li l-awtoritajiet nazzjonali jkunu adottaw, f’sitwazzjoni ta’ tfixkil serju tal-ekonomija u tas-sistema finanzjarja ta’ Stat Membru, mingħajr l-approvazzjoni tal-laqgħa ġenerali ta’ din il-kumpannija u bil-għan li jiġi evitat riskju sistematiku u li tiġi żgurata l-istabbiltà finanzjarja tal-Unjoni (ara s-sentenza tat‑8 ta’ Novembru 2016, Dowling
et
, C‑41/15, EU:C:2016:836, punt 51 u l-ġurisprudenza ċċitata).
Dawn il-kunsiderazzjonijiet għandhom japplikaw, b’analoġija, għas-sitwazzjoni ta’ ex azzjonisti jew ex detenturi ta’ strumenti ta’ fondi proprji ta’ bank li ġie suġġett għal proċedura ta’ riżoluzzjoni skont ir-Regolament Nru 806/2014.
Minn dan li ntqal iktar ’il fuq jirriżulta li l-proċedura ta’ riżoluzzjoni, stabbilita bir-Regolament Nru 806/2014 u deskritta fl-Artikolu 18 tagħha għandha għan ta’ interess ġenerali fis-sens tal-Artikolu 52(1) tal-Karta, jiġifieri l-għan li tiġi żgurata l-istabbiltà tas-swieq finanzjarji, fatt li jista’ jiġġustifika limitazzjoni għad-dritt għal smigħ.
F’dan il-każ, hemm lok li jiġi rrilevat li r-rikorrenti ma jikkontestawx li l-proċedura ta’ riżoluzzjoni ta’ Banco Popular kienet konformi mal-għan li tiġi żgurata l-istabbiltà finanzjarja msemmija fl-Artikolu 14 tar-Regolament Nru 806/2014.
F’dan ir-rigward, fl-Artikolu 4.4.2 tal-iskema ta’ riżoluzzjoni, is-SRB spjega li kien ikkonkluda li s-sitwazzjoni ta’ Banco Popular kienet qegħda twassal għal riskju dejjem ikbar ta’ effetti negattivi sinjifikattivi fuq l-istabbiltà finanzjarja fi Spanja, filwaqt li bbaża ruħu fuq diversi elementi. Fost dawn l-elementi kien hemm, fl-ewwel lok, id-daqs u l-importanza ta’ Banco Popular, li jikkostitwixxi l-kumpanija omm tas-sitt grupp bankarju ta’ Spanja, b’ammont totali ta’ assi ta’ EUR 147 biljun, u li ġiet indikata fl-2017 mill-Bank ta’ Spanja bħala istituzzjoni ta’ importanza sistematika. Is-SRB irrileva b’mod partikolari li Banco Popular kien wieħed mill-atturi prinċipali tas-suq fi Spanja, b’sehem sinjifikattiv mis-suq fis-segment tal-intrapriżi żgħar u ta’ daqs medju (SMEs) u li kellu sehem relattivament għoli mis-suq tad-depożiti (kważi 6 %) u għadd kbir ta’ klijenti konsumaturi (madwar 1.4 miljun) madwar Spanja. Fit-tieni lok, is-SRB ħa inkunsiderazzjoni n-natura tal-operat ta’ Banco Popular, li kien imsejjes fuq attivitajiet bankarji kummerċjali u kien jiffoka prinċipalment fuq l-offerta tal-finanzjament, il-ġestjoni tat-tfaddil u s-servizzi lill-individwi, lill-familji u lill-impriżi (b’mod partikolari s-SMEs). Skont s-SRB, ix-xebh tal-mudell kummerċjali ta’ Banco Popular ma’ dak ta’ banek kummerċjali Spanjoli oħra jista’ jikkontribwixxi għall-potenzjal ta’ kontaġju indirett għal dawn il-banek, li jista’ jitqies li qiegħed jaffaċċja l-istess diffikultajiet.
Barra minn hekk, għandu jiġi rrilevat li t-tieni għan segwit mill-iskema ta’ riżoluzzjoni, jiġifieri li tiġi żgurata l-kontinwità tal-funzjonijiet kritiċi ta’ Banco Popular, huwa wkoll parti mill-għan ta’ interess ġenerali li tiġi protetta l-istabbiltà tas-swieq finanzjarji.
Skont il-punt 35 tal-Artikolu 2(1) tad-Direttiva 2014/59/UE, il-funzjonijiet kritiċi ta’ istituzzjoni huma ddefiniti bħala “attivitajiet, servizzi jew operazzjonijiet li t-twaqqif tagħhom fi Stat Membru wieħed jew aktar, iwassal għal tħarbit tas-servizzi li huma essenzjali għall-ekonomija reali jew għal tħarbit tal-istabilità finanzjarja minħabba d-daqs, is-sehem tas-suq, l-interkonnettività esterna u interna, il-kumplessità jew l-attivitajiet transfruntieri ta’ istituzzjoni jew grupp, fir-rigward, b’mod partikolari, tas-sostitwibbiltà ta’ dawk l-attivitajiet, servizzi jew operazzjonijiet”.
F’dan ir-rigward, l-Artikolu 6(1) tar-Regolament Delegat tal-Kummissjoni (UE) 2016/778 tat-2 ta’ Frar 2016 li jissupplimenta d-Direttiva 2014/59/UE tal-Parlament Ewropew u tal-Kunsill fir-rigward taċ-ċirkustanzi u l-kondizzjonijiet li taħthom il-ħlas ta’ kontribuzzjonijiet straordinarji
ex-post
jista’ jkun parzjalment jew kompletament differit, u l-kriterji għad-determinazzjoni tal-attivitajiet, is-servizzi u l-operazzjonijiet fir-rigward ta’ funzjonijiet kritiċi, u għad-determinazzjoni tal-linji ta’ negozju u servizzi assoċjati fir-rigward tal-linji tan-negozju ewlenin (ĠU 2016, L 131, p 41), jipprevedi l-kriterji għad-determinazzjoni tal-funzjonijiet kritiċi. Din hija funzjoni li titwettaq minn istituzzjoni għal partijiet terzi li ma jkunux affiljati mal-istituzzjoni jew mal-grupp u li t-tfixkil f’daqqa tagħhom x’aktarx ikollu impatt materjali negattiv fuq dawk il-partijiet terzi, li tkun kontaġġjuża jew iddgħajjef il-fiduċja ġenerali tal-parteċipanti fis-suq, minħabba l-importanza sistemika tal-funzjoni għal partijiet terzi u l-importanza sistemika tal-istituzzjoni jew grupp fl-eżerċizzju ta’ dik il-funzjoni.
L-għan li tiġi żgurata l-kontinwità tal-funzjonijiet kritiċi tal-entità kkonċernata minn miżura ta’ riżoluzzjoni, prevista fl-Artikolu 14(2)(a) tar-Regolament Nru 806/2014, huwa li tiġi evitata interruzzjoni ta’ dawn il-funzjonijiet li tista’ tikkawża perturbazzjonijiet, mhux biss fis-suq ikkonċernat, iżda wkoll għall-istabbiltà finanzjarja ġenerali tal-Unjoni.
Għalhekk, miżura ta’ riżoluzzjoni, peress li għandha l-għan li tippreserva jew treġġa’ lura l-pożizzjoni finanzjarja ta’ istituzzjoni ta’ kreditu, b’mod partikolari billi tikkostitwixxi alternattiva għall-istralċ tagħha, għandha titqies bħala li tissodisfa effettivament għan ta’ interess ġenerali rikonoxxut mill-Unjoni (ara, b’analoġija, is-sentenza tal‑25 ta’ Marzu 2021, Balgarska Narodna Banka, C‑501/18, EU:C:2021:249, punt 108).
F’dan ir-rigward, fl-Artikolu 4.2 tal-iskema ta’ riżoluzzjoni, is-SRB indika li r-riżoluzzjoni ta’ Banco Popular kienet neċessarja u proporzjonata sabiex jintlaħqu b’mod partikolari żewġ għanijiet previsti fl-Artikolu 14(2) tar-Regolament Nru 806/2014, intiżi li tiġi żgurata l-kontinwità tal-funzjonijiet kritiċi ta’ Banco Popular.
Fl-Artikolu 4.4 tal-iskema ta’ riżoluzzjoni, is-SRB identifika tliet funzjonijiet kritiċi ta’ Banco Popular, fis-sens tal-Artikolu 6 tar-Regolament Delegat 2016/778, jiġifieri l-ġbir ta’ depożiti minn unitajiet domestiċi u kumpanniji mhux finanzjarji, is-self lill-SMEs u s-servizzi ta’ ħlas bi flus kontanti.
Ir-rikorrenti ma jqajmu l-ebda argument intiż li jikkontesta dawn l-evalwazzjonijiet.
Minn dak li ntqal iktar ’il fuq jirriżulta li l-proċedura ta’ riżoluzzjoni ta’ Banco Popular, kellha għan ta’ interess ġenerali, fis-sens tal-Artikolu 52(1) tal-Karta, jiġifieri l-għan li tiġi ggarantita l-istabbiltà tas-swieq finanzjarji, li jista’ jiġġustifika limitazzjoni għad-dritt għal smigħ.
Fit-tieni lok, l-interess ġenerali tal-Unjoni, b’mod partikolari li jintlaħqu għanijiet intiżi għall-preservazzjoni tal-istabbiltà tas-swieq finanzjarji u sabiex tiġi żgurata l-kontinwità tal-funzjonijiet kritiċi ta’ Banco Popular, jeżiġi li ladarba jiġu ssodisfatti l-kundizzjonijiet stabbiliti fl-Artikolu 18(1) tar-Regolament Nru 806/2014, miżura ta’ riżoluzzjoni għandha tiġi adottata kemm jista’ jkun malajr.
Jeħtieġ li jiġi rrilevat li diversi premessi tar-Regolament Nru 806/2014 jimplikaw li, meta miżura ta’ riżoluzzjoni ssir neċessarja, din għandha tiġi adottata malajr. Dawn huma, b’mod partikolari, il-premessi 26, 31, 53 u, b’mod partikolari, il-premessa 56 ta’ dak ir-regolament, li tipprevedi li, sabiex jiġi limitat it-tfixkil imġarrab mis-swieq finanzjarji u l-ekonomija, il-proċedura ta’ riżoluzzjoni għandha titwettaq f’perijodu ta’ żmien qasir.
F’dan ir-rigward, il-Qorti tal-Ġustizzja kkunsidrat li r-Regolament Nru 806/2014 għandu l-għan li jistabbilixxi, f’konformità mal-premessa 8 tiegħu, mekkaniżmi ta’ riżoluzzjoni iktar effettivi, li għandhom jikkostitwixxu għodda essenzjali sabiex jiġu evitati l-konsegwenzi dannużi tal-fallimenti tal-banek fil-passat, u li tali għan jippreżumi teħid ta’ deċiżjoni rapida, kif juru t-termini qosra previsti fl-Artikolu 18 tal-imsemmi regolament, sabiex l-istabbiltà finanzjarja ma titpoġġiex f’periklu (sentenza tas‑6 ta’ Mejju 2021, ABLV Bank
et
vs BĊE, C‑551/19 P u C‑552/19 P, EU:C:2021:369, punt 55).
Għalhekk, l-Artikolu 18(1) tar-Regolament Nru 806/2014 jindika b’mod partikolari li, meta l-BĊE jqis li entità tinsab f’sitwazzjoni ta’ falliment li seħħ jew li x’aktarx ser iseħħ, huwa għandu jikkomunika l-evalwazzjoni tiegħu lill-Kummissjoni u lis-SRB mingħajr dewmien. Skont il-paragrafu 2 ta’ dan l-istess artikolu, meta s-SRB nnifsu jwettaq evalwazzjoni, din għandha tiġi kkkomunikata lill-BĊE mingħajr dewmien. Jekk il-kundizzjonijiet stabbiliti fil-paragrafu 1 ta’ dan ir-regolament ikunu ssodisfatti, is-SRB għandu jadotta skema ta’ riżoluzzjoni, li, skont l-Artikolu 18(7) tar-Regolament Nru 806/2014, għandha tiġi trażmessa lill-Kummissjoni immedjatament wara l-adozzjoni tagħha. Il-Kummissjoni mbagħad għandha terminu ta’ erbgħa u għoxrin siegħa sabiex tapprova skema ta’ riżoluzzjoni jew tqajjem oġġezzjonijiet.
Minn dan jirriżulta li, ladarba l-entità tissodisfa l-kundizzjonijiet għall-adozzjoni ta’ miżura ta’ riżoluzzjoni, jiġifieri, fl-ewwel lok, li tkun entità f’sitwazzjoni ta’ falliment li seħħ jew li x’aktarx ser iseħħ, fit-tieni lok, li ma teżisti l-ebda perspettiva raġonevoli li miżuri privati jew prudenzjali oħra jipprekludu l-falliment tagħha fi żmien raġonevoli u, fit-tielet lok, li r-riżoluzzjoni tagħha hija meħtieġa sabiex jintlaħaq wieħed jew iktar mill-għanijiet msemmija fl-Artikolu 14 tar-Regolament Nru 806/2014, l-Artikolu 18 tal-istess regolament jipprovdi li deċiżjoni għandha tiġi adottata f’perijodu ta’ żmien qasir ħafna.
B’hekk, f’dan il-każ, mill-mument li l-BĊE ikkonstata li Banco Popular kien f’sitwazzjoni ta’ falliment li seħħ jew li x’aktarx ser iseħħ u fejn is-SRB ikkunsidra li l-kundizzjonijiet previsti fl-Artikolu 18 tar-Regolament Nru 806/2014 kienu ssodisfatti, il-mekkaniżmu tar-riżoluzzjoni kellu jiġi adottat mill-iktar fis possibbli.
Dan it-teħid rapidu ta’ deċiżjonijiet kien iġġustifikat min-neċessità li tiġi żgurata l-kontinwità tal-funzjonijiet kritiċi ta’ Banco Popular u sabiex jiġu evitati l-effetti negattivi sinjifikattivi tas-sitwazzjoni ta’ Banco Popular fuq is-swieq finanzjarji, b’mod partikolari billi jiġu evitati riskji ta’ kontaġju. F’dan il-każ, minħabba li l-falliment ta’ Banco Popular seħħ matul il-ġimgħa, kien neċessarju li tintemm il-proċedura u li tiġi adottata d-deċiżjoni qabel il-ftuħ tas-swieq fl-għodwa tas‑7 ta’ Ġunju 2017.
Kif enfasizzat mill-Avukat Ġenerali Campos Sánchez-Bordona fil-punt 80 tal-opinjoni tiegħu fil-Kawżi magħquda ABLV Bank
et
vs Il‑BĊE (C‑551/19 P u C‑552/19 P, EU:C:2021:16), il-ħeffa li biha għandhom jieħdu d-deċiżjonijiet tagħhom dawn l-istituzzjonijiet u aġenziji tal-Unjoni hija neċessarja sabiex jiġi evitat l-impatt negattiv tar-riżoluzzjoni tal-istituzzjoni bankarja fuq is-swieq finanzjarji u din il-ħeffa, barra minn hekk, tobbligahom
de facto
li jkunu “ppreparaw” id-deċiżjoni qabel ma jniedu l-proċedura sabiex japprofittaw mill-għeluq tas-swieq tat-titoli.
Għalhekk, il-ħeffa tat-teħid tad-deċiżjonijiet tikkostitwixxi kundizzjoni tal-effettività tagħha.
Għalhekk, il-Qorti tal-Ġustizzja diġà ddeċidiet li l-urġenza li titlob azzjoni immedjata mill-awtorità kompetenti kienet tiġġustifika limitazzjoni tad-dritt għal smigħ tal-persuni kkonċernati minn miżuri adottati fil-qasam tar-responsabbiltà ambjentali (ara, f’dan is-sens, is-sentenza tad‑9 ta’ Marzu 2010, ERG
et
, C‑379/08 u C‑380/08, EU:C:2010:127, punt 67) u fil-qasam tal-agrikoltura (ara, f’dan is-sens, is-sentenza tal‑15 ta’ Ġunju 2006, Dokter
et
, C‑28/05, EU:C:2006:408, punt 76).
Barra minn hekk, fil-qasam tal-miżuri ta’ ffriżar ta’ fondi, il-Qorti tal-Ġustizzja ddeċidiet li l-komunikazzjoni tar-raġunijiet li fuqhom kienet ibbażata l-inklużjoni inizjali tal-isem ta’ persuna jew ta’ entità fil-lista ta’ persuni suġġetti għal miżuri restrittivi, qabel din l-inklużjoni, hija ta’ natura li tipperikola l-effettività tal-miżuri għall-iffriżar tal-fondi u tar-riżorsi ekonomiċi imposti mid-dritt tal-Unjoni. Sabiex jintlaħaq l-għan segwit mir-Regolament applikabbli, tali miżuri għandhom, min-natura tagħhom stess, jibbenefikaw minn effett ta’ sorpriża u japplikaw b’effett immedjat (ara, f’dan is-sens, is-sentenzi tat‑3 ta’ Settembru 2008, Kadi u Al Barakaat International Foundation vs Il‑Kunsill u Il‑Kummissjoni, C‑402/05 P u C‑415/05 P, EU:C:2008:461, punti 338 sa 340; tal-21 ta’ Diċembru 2011, Franza vs People’s Mojahedin Organization of Iran, C‑27/09 P, EU:C:2011:853, punt 61, u tat‑12  ta’ Frar 2020, Amisi Kumba vs Il‑Kunsill, T‑163/18, EU:T:2020:57, punt 51).
Għal raġunijiet relatati wkoll l-għan imfittex mid-dritt tal-Unjoni u l-effettività tal-miżuri previsti minnu, l-awtoritajiet tal-Unjoni lanqas ma huma meħtieġa jipproċedu bis-smigħ tar-rikorrenti qabel l-inklużjoni inizjali tal-ismijiet tagħhom fil-lista ta’ persuni suġġetti għal miżuri restrittivi (ara, f’dan is-sens, is-sentenzi tat‑3 ta’ Settembru 2008, Kadi u Al Barakaat International Foundation vs Il‑Kunsill u Il‑Kummissjoni, C‑402/05 P u C‑415/05 P, EU:C:2008:461, punt 341, u tal‑25 ta’ April 2013, Gbagbo vs Il‑Kunsill, T‑119/11, mhux ippubblikata, EU:T:2013:216, punt 103).
Dan jgħodd iktar u iktar fil-każijiet, bħal fil-każ preżenti, fejn il-limitazzjoni fuq id-dritt għal smigħ ma tikkonċernax l-entità koperta mill-proċedura ta’ riżoluzzjoni, jiġifieri Banco Popular, iżda r-rikorrenti fil-kapaċità tagħhom bħala azzjonisti jew detenturi ta’ strumenti ta’ fondi proprji ta’ Banco Popular.
Għandu jiġi rrilevat ukoll li, fid-deċiżjoni tagħha tal‑1 ta’ April 2004, Camberrow MM5 AD vs Il‑Bulgarija (CE:ECHR:2004:0401DEC005035799), il-Qorti EDB ikkonstatat li l-bejgħ tal-bank fallut bħala impriża operattiva sar sabiex tinkiseb l-adempjenza rapida u iktar ċerta tal-kredituri tagħha, li kienu ilhom jistennew snin sabiex jirċievu d-dejn dovut lilhom, u t-tlestija rapida tal-proċedura ta’ falliment. Għalhekk, il-ħtieġa għas-sempliċità u l-ħeffa fil-proċedura li wasslet għall-bejgħ tal-bank kienet ta’ importanza kbira. Kieku l-liġi kienet ipprovdiet li l-qorti tal-falliment kienet meħtieġa tikkonsulta l-azzjonisti u l-kredituri kollha tal-bank, dan kien jikkawża tnaqqis sinjifikattiv fil-ħeffa tal-proċedura u, għalhekk, iktar dewmien fil-ħlas ta’ ammonti dovuti lill-kredituri u fit-tlestija tal-proċedura tal-falliment.
Fis-sentenza tal‑24 ta’ Novembru 2005, Capital Bank AD vs Il‑Bulgarija (CE:ECHR:2005:1124JUD004942999, punt 136), il-Qorti EDB ddeċidiet li, f’qasam ekonomikament sensittiv bħall-istabbilità tas-sistema bankarja u f’ċerti sitwazzjonijiet, jista’ jkun hemm ħtieġa imperattiva li tittieħed azzjoni bl-ikbar diliġenza u mingħajr avviż minn qabel, sabiex tiġi evitata ħsara irreparabbli lill-bank, id-depożitanti tiegħu u kredituri oħra, jew lis-sistema bankarja u finanzjarja kollha kemm hi.
Barra minn hekk, il-fatt li l-iskema ta’ riżoluzzjoni tista’ twassal għal interferenza fid-dritt għall-proprjetà tar-rikorrenti ma jistax jiġġustifika obbligu li jingħataw dritt li jinstemgħu qabel l-adozzjoni tal-imsemmija skema.
F’dan ir-rigward, il-Qorti Ġenerali diġà enfasizzat, fil-punt 282 tas-sentenza tat-13 ta’ Lulju 2018, K. Chrysostomides & Co.
et
vs Il‑Kunsill
et
(T‑680/13, EU:T:2018:486), li l-proċeduri applikabbli għandhom joffru opportunità xierqa lill-persuna kkonċernata sabiex tressaq il-każ tagħha quddiem l-awtoritajiet kompetenti. Sabiex tiġi żgurata l-osservanza ta’ dan ir-rekwiżit, li jikkostitwixxi rekwiżit inerenti għall-Artikolu 1 tal-Protokoll Nru 1 tal-Konvenzjoni għall-Protezzjoni tad-Drittijiet tal-Bniedem u l-Libertajiet Fundamentali, iffirmata f’Ruma fl‑4 ta’ Novembru 1950, hemm lok li l-proċeduri applikabbli jiġu kkunsidrati minn perspettiva ġenerali (ara, f’dan is-sens, is-sentenzi tat‑3 ta’ Settembru 2008, Kadi u Al Barakaat International Foundation vs Il‑Kunsill u Il‑Kummissjoni, C‑402/05 P u C‑415/05 P, EU:C:2008:461, punt 368 u l-ġurisprudenza ċċitata; tal‑25 ta’ April 2013, Gbagbo vs Il‑Kunsill, T‑119/11, mhux ippubblikata, EU:T:2013:216, punt 119, u l-Qorti EDB, tal‑20 ta’ Lulju 2004, Bäck vs Il‑Finlandja, CE:ECHR:2004:0720JUD003759897, punt 56). Għalhekk, l-imsemmi rekwiżit ma jistax jiġi interpretat fis-sens li l-persuna interessata għandha, fiċ-ċirkustanzi kollha, tkun tista’ ssostni l-opinjoni tagħha quddiem l-awtoritajiet kompetenti qabel l-adozzjoni tal-miżuri li jippreġudikaw id-dritt tagħha għall-proprjetà (ara, f’dan is-sens, il-Qorti EDB, tad‑19 ta’ Settembru 2006, Maupas
et
vs Franza, CE:ECHR:2006:0919JUD001384402, punti 20 u 21).
Il-Qorti Ġenerali kkunsidrat li dan kien, b’mod partikolari, il-każ fejn, bħal fil-każ ineżami, il-miżuri inkwistjoni ma kinux jikkostitwixxu sanzjoni u ġew adottati fil-kuntest ta’ urġenza partikolari. F’dan l-aħħar rigward, il-Qorti Ġenerali rrilevat li dan kien każ ta’ prevenzjoni ta’ riskju imminenti ta’ kollass tal-banek milquta sabiex tiġi salvagwardjata l-istabbiltà tas-sistema finanzjarja ta’ Stat Membru u, b’hekk, jiġi evitat kontaġju fi Stati Membri oħrajn fiż-żona tal-euro. Issa, l-implimentazzjoni ta’ proċedura ta’ konsultazzjoni minn qabel, fil-kuntest fejn eluf ta’ depożitanti u azzjonisti tal-banek milquta setgħu effettivament sostnew l-opinjoni tagħhom qabel l-adozzjoni ta’ dispożizzjonijiet dannużi, kienet inevitabbilment iddewwem l-applikazzjoni tal-miżuri intiżi għall-prevenzjoni ta’ tali kollass. Il-kisba tal-għan li tiġi ppreservata l-istabbiltà tas-sistema finanzjarja ta’ dak l-Istat Membru u b’hekk jiġi evitat il-kontaġju fi Stati Membri oħra taż-żona tal-euro kienet tkun esposta għal riskji sinjifikattivi (ara s-sentenza tat‑13 ta’ Lulju 2018, K. Chrysostomides & Co.
et
vs Il‑Kunsill
et
, T‑680/13, UE:T:2018:486, punt 282 u l-ġurisprudenza ċċitata).
Din l-evalwazzjoni ġiet ikkonfermata mill-Qorti tal-Ġustizzja, li qieset li l-Qorti Ġenerali kienet ġustament ibbażat ir-raġunament tagħha fuq is-sentenza tal-Qorti EDB tal‑21 ta’ Lulju 2016, Mamatas
et
vs Il‑Greċja (CE:ECHR:2016:0721JUD006306614), li turi li r-rekwiżit li kwalunkwe restrizzjoni tad-drittijiet għall-proprjetà għandha tkun prevista mil-liġi ma jistax jiġi interpretat b’tali mod li l-persuni kkonċernati kellhom jiġu kkonsultati qabel l-adozzjoni ta’ din il-liġi, b’mod partikolari, fejn tali konsultazzjoni minn qabel inevitabbilment iddewwem l-applikazzjoni ta’ miżuri intiżi li jipprevjenu l-kollass tal-banek ikkonċernati (sentenza tas‑16 ta’ Diċembru 2020, Il‑Kunsill
et
vs K. Chrysostomides & Co.
et
, C‑597/18 P, C‑598/18 P, C‑603/18 P u C‑604/18 P, EU:C:2020:1028, punt 159).
Barra minn hekk, hemm lok li jiġi kkunsidrat li n-neċessità li tittieħed azzjoni minnufih mingħajr ma jiġu infurmati l-azzjonisti u l-kredituri ta’ entità dwar l-imminenza ta’ proċedura ta’ riżoluzzjoni li tikkonċernaha hija maħsuba sabiex jiġi evitat li s-sitwazzjoni ta’ dik l-entità tmur għall-agħar u dan jaffettwa b’mod negattiv l-effettività tal-miżura ta’ riżoluzzjoni. Fil-fatt, li l-azzjonisti jew id-detenturi ta’ obbligi tal-bank jiġu informati li dan tal-aħħar jista’ jkun suġġett għal proċedura ta’ riżoluzzjoni, u għalhekk li kien ikkunsidrat li huwa f’sitwazzjoni ta’ falliment li seħħ jew li x’aktarx ser iseħħ, dan jista’ jinċentivahom sabiex ibiegħu t-titoli tagħhom fuq is-swieq u wkoll iwassal għall-irtirar fuq skala kbira tad-depożiti, fatt li jkollu l-konsegwenza li jaggrava s-sitwazzjoni finanzjarja tal-bank u li jirrendi iktar diffiċli, jekk mhux impossibbli, l-adozzjoni ta’ soluzzjoni li tista’ tipprekludi l-istralċ tiegħu.
F’dan ir-rigward, kif dan jirriżulta mill-premessa 116 tar-Regolament Nru 806/2014, il-komunikazzjoni ta’ kull informazzjoni fir-rigward fir-rigward ta’ deċiżjoni qabel ma tittieħed, kemm dwar jekk il-kundizzjonijiet għal riżoluzzjoni humiex issodisfatti, dwar l-użu ta’ għodda speċifika kif ukoll dwar kwalunkwe azzjoni matul il-proċedura, trid titqies li għandha effett fuq l-interessi pubbliċi u privati kkonċernati mill-azzjoni.
Għaldaqstant, hemm lok li jiġi kkunsidrat li s-smigħ tar-rikorrenti, fil-kwalità tagħhom ta’ azzjonisti u ta’ detenturi ta’ obbligazzjonijiet ta’ Banco Popular, qabel l-adozzjoni tal-iskema ta’ riżoluzzjoni jew qabel l-adozzjoni tad-Deċiżjoni 2017/1246 kien iwassal għal tnaqqis sostanzjali fil-ħeffa tal-proċedura u, konsegwentement, kien jipperikola kemm il-kisba tal-għanijiet segwiti mir-riżoluzzjoni kif ukoll l-effettività tagħha.
Min dak li ntqal iktar ’il fuq, minn naħa jirriżulta li smigħ minn qabel tar-rikorrenti, li jinfurmahom bl-eżistenza ta’ miżura ta’ riżoluzzjoni potenzjali, kien iwassal għal riskju li huma jadottaw aġir fis-suq li jiggrava s-sitwazzjoni finanzjarja ta’ Banco Popular. Tali smigħ għalhekk seta’ dgħajjef l-effettività tal-miżura ta’ riżoluzzjoni prevista.
Min-naħa l-oħra, fid-dawl tal-urġenza tal-adozzjoni tal-iskema ta’ riżoluzzjoni, ma kienx ikun possibbli li r-rikorrenti jiġu kkonsultati minn qabel, kif kienu jkunu wkoll l-azzjonisti l-oħra jew id-detenturi tal-istrumenti ta’ fondi proprji ta’ Banco Popular, mhux biss minħabba d-diffikultajiet assoċjati mal-identifikazzjoni tagħhom, iżda wkoll minħabba l-impossibbiltà li l-osservazzjonijiet tagħhom jiġu analizzati b’mod effettiv qabel l-adozzjoni tal-iskema ta’ riżoluzzjoni.
Ir-rikorrenti jsostnu li, kieku kienu nstemgħu qabel l-adozzjoni tal-iskema ta’ riżoluzzjoni, Banco Popular ma kienx jiġi suġġett għal riżoluzzjoni, peress li kienu jispjegaw li l-kundizzjonijiet ma kinux issodisfatti, jew li r-riżoluzzjoni kienet isseħħ b’kundizzjonijiet differenti, sa fejn kienu jkunu jistgħu jinvokaw in-neċessità li jistennew l-assistenza ta’ likwidità b’urġenza, jipproponu l-applikazzjoni ta’ miżura alternattiva jew jissuġġerixxu l-applikazzjoni ta’ għodda ta’ riżoluzzjoni oħra.
F’dan ir-rigward, huwa biżżejjed li jitfakkar li mill-analiżi tal-ewwel motiv jirriżulta, minn naħa l-waħda, li r-rikorrenti ma wrewx li l-kundizzjonijiet previsti fl-Artikolu 18 tar-Regolament Nru 806/2014 ma ġewx issodisfatti. Min-naħa l-oħra, ġie kkonstatat li, minħabba li l-Bank ta’ Spanja rrifjuta li jagħti assistenza ta’ likwidità b’urġenza addizzjonali, is-SRB ma kellu ebda raġuni sabiex jistenna li din tingħata u li s-soluzzjonijiet alternattivi invokati mir-rikorrenti ma kinux fattibbli fi żmien qasir. Ir-rikorrenti għalhekk ma wrewx li s-smigħ tagħhom fil-proċedura ta’ riżoluzzjoni kien jibdel il-kontenut tal-iskema ta’ riżoluzzjoni.
Minn dak kollu li ntqal iktar ’il fuq jirriżulta li s-smigħ tar-rikorrenti qabel l-adozzjoni tal-iskema ta’ riżoluzzjoni kien jikkomprometti l-għanijiet ta’ protezzjoni tal-istabbiltà tas-swieq finanzjarji u ta’ kontinwità tal-funzjonijiet kritiċi tal-entità, kif ukoll ir-rekwiżiti ta’ ħeffa u ta’ effiċjenza tal-proċedura ta’ riżoluzzjoni.
Għaldaqstant, l-assenza ta’ smigħ tar-rikorrenti fil-kuntest tal-proċedura ta’ riżoluzzjoni ta’ Banco Popular tikkostitwixxi limitazzjoni għad-dritt għal smigħ li kienet iġġustifikata u neċessarja sabiex jintlaħaq għan ta’ interess ġenerali u kienet tosserva l-prinċipju ta’ proporzjonalità skont l-Artikolu 52(1) tal-Karta.
Għaldaqstant l-ewwel parti għandha tiġi miċħuda.
b)
Fuq it
‑
tieni parti, ibbażata fuq il
‑
ksur tad
‑
dritt ta’ aċċess għall
‑
fajl
Ir-rikorrenti jsostnu li, bħala persuni suġġetti għad-deċiżjoni tas-SRB, huma għandhom dritt ta’ aċċess għall-fajl skont l-Artikolu 90(4) tar-Regolament Nru 806/2014 u l-Artikolu 41(2) tal-Karta.
Fl-ewwel lok, huma jsostnu li, qabel l-adozzjoni ta’ att li jikkawża preġudizzju, l-istituzzjoni ma tistax tieħu inkunsiderazzjoni informazzjoni jew dokumenti mingħajr ma l-ewwel tagħti lid-destinatarju tal-att, l-opportunità li jesprimi l-fehmiet tiegħu, fatt li jimplika aċċess għall-fajl amministrattiv. L-iskema ta’ riżoluzzjoni għandha tiġi annullata sal-punt li hija bbażata fuq valutazzjoni provviżorja li ma saritx disponibbli lir-rikorrenti.
Id-dritt ta’ aċċess għall-fajl huwa previst fl-Artikolu 90(4) tar-Regolament Nru 806/2014 li jiddikjara:
“Il-persuni li jkunu s-suġġett tad-deċiżjonijiet tal-Bord għandhom ikunu intitolati li jkollhom aċċess għall-fajl tal-Bord, suġġett għall-interess leġittimu ta’ persuni oħra fil-ħarsien tas-sigrieti tan-negozju tagħhom. Id-dritt ta’ aċċess għall-fajl ma għandux ikun estiż għal informazzjoni kunfidenzjali jew għad-dokumenti preparatorji interni tal-Bord.”
F’dan ir-rigward, fl-ewwel lok, hemm lok li jitfakkar li l-aċċess għall-fajl, fil-każijiet tal-kompetizzjoni, huwa b’mod partikolari intiż sabiex jippermetti lid-destinatarji ta’ dikjarazzjoni tal-oġġezzjonijiet li jiksbu konjizzjoni tal-provi li jkunu fil-fajl tal-Kummissjoni, bil-għan li dawn ikunu jistgħu jesprimu ruħhom b’mod utli fuq il-konklużjonijiet li tkun waslet għalihom din tal-aħħar fid-dikjarazzjoni tal-oġġezzjonijiet tagħha, abbażi ta’ dawn il-provi. Id-dritt ta’ aċċess għall-fajl jimplika li l-Kummissjoni għandha tagħti lill-impriża kkonċernata l-possibbiltà li teżamina d-dokumenti kollha li jinsabu fil-fajl tal-investigazzjoni li jistgħu jkunu rilevanti għad-difiża ta’ din l-impriża. Dawn jinkludu kemm provi favur kif ukoll dawk kontra, bl-eċċezzjoni ta’ sigrieti kummerċjali ta’ impriżi oħra, dokumenti interni tal-Kummissjoni u informazzjoni kunfidenzjali oħra (ara s-sentenza tal‑14 ta’ Mejju 2020, NKT Verwaltung u NKT vs Il‑Kummissjoni, C‑607/18 P, mhux ippubblikata, EU:C:2020:385, punti 261 u 262 u l-ġurisprudenza ċċitata).
Fit-tieni lok, skont ġurisprudenza stabbilita tal-Qorti tal-Ġustizzja, ir-rispett tad-drittijiet tad-difiża fi proċedura segwita quddiem il-Kummissjoni li jkollha l-għan li timponi multa fuq impriża għal ksur tar-regoli tal-kompetizzjoni jeħtieġ li l-impriża fil-mira titqiegħed f’pożizzjoni li tgħarraf b’mod utli l-perspettiva tagħha dwar ir-realtà u r-rilevanza tal-fatti u taċ-ċirkustanzi allegati kif ukoll dwar id-dokumenti użati mill-Kummissjoni insostenn tal-allegazzjoni tagħha tal-eżistenza tal-ksur. Dawn id-drittijiet huma msemmija fl-Artikolu 41(2)(a) u (b) tal-Karta (ara s-sentenza tat‑28 ta’ Novembru 2019, Brugg Kabel u Kabelwerke Brugg vs Il‑Kummissjoni, C‑591/18 P, mhux ippubblikata, EU:C:2019:1026, punt 26 u l-ġurisprudenza ċċitata).
Fit-tielet lok, fir-rigward b’mod iktar ġenerali tar-rispett tad-drittijiet tad-difiża, kif sanċiti fl-Artikolu 41(2) tal-Karta, dan jinkludi d-dritt għal smigħ u d-dritt ta’ aċċess għall-fajl b’osservanza tal-interessi leġittimi tal-kunfidenzjalità (ara s-sentenza tat‑18 ta’ Lulju 2013, Il‑Kummissjoni
et
vs Kadi, C‑584/10 P, C‑593/10 P u C‑595/10 P, EU:C:2013:518, punt 99 u l-ġurisprudenza ċċitata; is-sentenza tat‑2 ta’ Diċembru 2020, Kalai vs Il‑Kunsill, T‑178/19, mhux ippubblikata, EU:T:2020:580, punt 73).
Fir-raba’ lok, jeħtieġ li jitfakkar li l-ksur tad-dritt ta’ aċċess għall-fajl matul il-proċedura qabel l-adozzjoni ta’ deċiżjoni x’aktarx, bħala prinċipju, jwassal għall-annullament ta’ dik id-deċiżjoni meta jkun ippreġudika d-drittijiet tad-difiża (ara s-sentenzi tal‑25 ta’ Ottubru 2011, Solvay vs Il‑Kummissjoni, C‑109/10 P, EU:C:2011:686, punt 55 u l-ġurisprudenza ċċitata, u tal‑15 ta’ Lulju 2015, Akzo Nobel
et
vs Il‑Kummissjoni, T‑47/10, EU:T:2015:506, punt 349 (mhux ippubblikata) u l-ġurisprudenza ċċitata).
Mill-ġurisprudenza ċċitata fil-punti 498 sa 501 iktar ’il fuq jirriżulta li kemm id-dritt ta’ aċċess għall-fajl sanċit fl-Artikolu 41(2)(b) tal-Karta kif ukoll, b’mod iktar speċifiku, l-aċċess għall-fajl fil-kawżi tal-kompetizzjoni huma marbuta ma’ persuni jew impriżi suġġetti għal proċeduri miftuħa jew deċiżjonijiet meħuda kontrihom.
Fil-kawża odjerna, mill-Artikolu 90(4) tar-Regolament Nru 806/2014 jirriżulta li d-dritt ta’ aċċess għall-fajl jikkonċerna l-entità suġġetta għall-iskema ta’ riżoluzzjoni, jiġifieri Banco Popular, u mhux l-azzjonisti jew il-kredituri tagħha.
Konsegwentement, ir-rikorrenti ma jistgħux jinvokaw id-dritt ta’ aċċess għall-fajl.
Barra minn hekk, kemm l-Artikolu 41(2)(b) tal-Karta kif ukoll l-Artikolu 90(4) tar-Regolament Nru 806/2014 jipprovdu li ċerta data tista’ tiġi protetta jekk din tkun kunfidenzjali.
Minn dan isegwi li r-rikorrenti ma jistgħux isostnu li l-assenza ta’ komunikazzjoni mis-SRB tal-valutazzjoni 2 matul il-proċedura amministrattiva li wasslet għall-adozzjoni tal-iskema ta’ riżoluzzjoni tikkostitwixxi ksur tad-dritt ta’ aċċess għall-fajl.
Fit-tieni lok, ir-rikorrenti jsostnu, fir-replika, li ma hemm l-ebda obbligu ta’ kunfidenzjalità lejn l-azzjonisti u l-kredituri wara riżoluzzjoni, peress li miżura ta’ riżoluzzjoni taffettwa l-patrimonju tagħhom u għandhom ikunu jistgħu jkunu jafu r-raġunijiet għar-riżoluzzjoni. Barra minn hekk, l-Artikolu 88 tar-Regolament Nru 806/2014 jipprovdi għal eċċezzjoni għas-segretezza professjonali f’każ li l-iżvelar ikun meħtieġ fil-kuntest ta’ proċeduri ġudizzjarji. Skont il-premessa 116 tar-Regolament Nru 806/2014, l-għoti ta’ informazzjoni qabel l-adozzjoni tal-iskema ta’ riżoluzzjoni jista’ jkollu konsegwenzi fuq il-proċedura ta’ riżoluzzjoni, filwaqt li, wara l-adozzjoni tad-deċiżjoni ta’ riżoluzzjoni, l-objettiv tar-riżoluzzjoni ma jibqax kompromess minn dik il-komunikazzjoni.
Dawn l-argumenti għandhom jitqiesu li ma jikkonċernawx id-dritt ta’ aċċess għall-fajl matul il-proċedura amministrattiva, fis-sens tal-Artikolu 90(4) tar-Regolament Nru 806/2014, iżda d-dritt ta’ aċċess għad-dokumenti li fuqhom is-SRB ikun ibbaża ruħu għall-adozzjoni tal-iskema ta’ riżoluzzjoni, wara l-adozzjoni tagħha.
Barra minn hekk, hemm lok li jiġi rrilevat li s-SRB għandha obbligu li tipproteġi d-data kunfidenzjali tal-entitajiet kollha, inklużi s-sigrieti kummerċjali, skont l-Artikolu 339 TFUE, l-Artikolu 41(2)(b) tal-Karta u l-Artikolu 88(5) u (3) tar-Regolament Nru 806/2014.
Barra minn hekk, mill-Artikolu 34(1) tar-Regolament Nru 806/2014 jirriżulta li, għall-finijiet tat-twettiq tal-kompiti skont dan ir-Regolament, is-SRB jista’, jew permezz tal-awtoritajiet nazzjonali ta’ riżoluzzjoni jew direttament wara li jinfurmahom, billi jagħmel użu sħiħ mill-informazzjoni kollha li jkollhom disponibbli l-BĊE jew l-awtoritajiet kompetenti nazzjonali, jitlob b’mod partikolari lill-entitajiet previsti minn miżura ta’ riżoluzzjoni sabiex jipprovdu l-informazzjoni kollha neċessarja sabiex iwettaq il-kompiti konferiti lilu minn dan ir-regolament. Il-paragrafu 2 ta’ dak l-artikolu jispeċifika li r-rekwiżiti tas-sigriet professjonali ma jeżentawx lil dawk l-entitajiet mill-obbligu li jipprovdu tali informazzjoni. L-Artikolu 34(4) tar-Regolament Nru 806/2014 jipprovdi li s-SRB ikun jista’ jikseb, inkluż fuq bażi permanenti kwalunkwe informazzjoni neċessarja meħtieġa għall-eżerċizzju tal-funzjonijiet tiegħu skont dan ir-regolament, b’mod partikolari dwar il-fondi proprji, il-likwidità, l-assi u l-obbligazzjonijiet li jikkonċernaw kwalunkwe istituzzjoni suġġetta għas-setgħat tiegħu ta’ riżoluzzjoni.
L-Artikolu 88(5) tar-Regolament Nru 806/2014 jipprovdi:
“Qabel ma tiġi żvelata kwalunkwe informazzjoni, il-Bord għandu jiżgura li ma jkunx fiha informazzjoni kunfidenzjali, b’mod partikolari, billi jkunu valutati l-effetti li l-iżvelar jista’ jkollu fuq l-interess pubbliku fir-rigward tal-politika finanzjarja, monetarja jew ekonomika, fuq l-interessi kummerċjali ta’ persuni fiżiċi u ġuridiċi, fuq l-iskop tal-ispezzjonijiet, fuq investigazzjonijiet u fuq l-awditi. Il-proċedura tal-verifika tal-effetti tal-iżvelar tal-informazzjoni għandha tinkludi valutazzjoni speċifika tal-effetti ta’ kwalunkwe żvelar tal-kontenut u d-dettalji tal-pjanijiet ta’ riżoluzzjoni kif jingħad fl-Artikoli 8 u 9, tar-riżultat ta’ kwalunkwe valutazzjoni mwettqa skont l-Artikolu 10 jew tal-iskema ta’ riżoluzzjoni msemmija fl-Artikolu 18.”
Din id-dispożizzjoni tipprovdi espressament għall-obbligu tas-SRB li jiżgura, qabel il-pubblikazzjoni jew il-komunikazzjoni lil parti terza tal-iskema ta’ riżoluzzjoni, li din ma tkunx tinkludi informazzjoni kunfidenzjali, li huwa seta’ jikseb b’mod partikolari skont l-Artikolu 34 tar-Regolament Nru 806/2014. Dan l-obbligu japplika wkoll għall-valutazzjoni 2 li tikkostitwixxi anness għall-iskema ta’ riżoluzzjoni u li tifforma parti integrali minnha skont l-Artikolu 12.2 tal-imsemmija skema.
Ir-rikorrenti jsostnu li, skont il-premessa 116 tar-Regolament Nru 806/2014, is-segriet professjonali japplika biss matul il-proċedura ta’ riżoluzzjoni, sakemm id-deċiżjoni ta’ riżoluzzjoni ma tkunx saret pubblika.
Il-premessa 116 tar-Regolament Nru 806/2014 tiddikjara:
“L-azzjonijiet ta’ riżoluzzjoni għandhom jiġu notifikati kif jixraq u, soġġetti għall-eċċezzjonijiet limitati stipulati f’dan ir-Regolament, magħmula pubbliċi. Madankollu, minħabba li l-informazzjoni miksuba mill-Bord, mill-awtoritajiet nazzjonali ta’ riżoluzzjoni u mill-konsulenti professjonali tagħhom matul il-proċess tar-riżoluzzjoni x’aktarx tkun sensittiva, qabel ma d-deċiżjoni tar-riżoluzzjoni tkun magħmula pubblika, dik l-informazzjoni għandha tiġi soġġetta għar-rekwiżiti tas-sigriet professjonali. Il-fatt li l-informazzjoni dwar il-kontenut u d-dettalji ta’ pjanijiet ta’ riżoluzzjoni u r-riżultat ta’ kwalunkwe valutazzjoni ta’ dawk il-pjanijiet jista’ jkollhom effetti b’firxa wiesgħa, b’mod partikolari fuq l-intrapriżi konċernati għandu jiġi kkunsidrat. Kwalunkwe informazzjoni pprovduta fir-rigward ta’ deċiżjoni qabel ma tittieħed, kemm dwar jekk il-kondizzjonijiet għal riżoluzzjoni humiex issodisfatti, dwar l-użu ta’ għodda speċifika kif ukoll dwar kwalunkwe azzjoni matul il-proċeduri, trid titqies li għandha effett fuq l-interessi pubbliċi u privati kkonċernati mill-azzjoni. Madankollu, informazzjoni li l-Bord u l-awtoritajiet nazzjonali ta’ riżoluzzjoni jkunu qed jeżaminaw entità speċifika tista’ tkun biżżejjed sabiex ikollha effetti negattivi fuq dik l-entità. Għaldaqstant jeħtieġ li jiġi żgurat li jkun hemm mekkaniżmi xierqa għaż-żamma tal-kunfidenzjalità ta’ tali informazzjoni, bħalma huma l-kontenut u d-dettalji tal-pjanijiet ta’ riżoluzzjoni u r-riżultat ta’ kwalunkwe valutazzjoni mwettqa f’dak il-kuntest.”
Minn naħa, minn din il-premessa jirriżulta li ċerta informazzjoni miżmuma mis-SRB, li tinsab fl-iskema ta’ riżoluzzjoni, fil-valutazzjoni 2 u fid-dokumenti li fuqhom kienet ibbażata, hija koperta mis-segriet professjonali u hija kunfidenzjali.
F’dan ir-rigward, il-Qorti tal-Ġustizzja ddeċidiet, fir-rigward tad-Direttiva 2004/39/KE tal-Parlament Ewropew u tal-Kunsill tal‑21 ta’ April 2004 dwar is-swieq fl-istrumenti finanzjarji li temenda d-Direttivi tal-Kunsill 85/611/KEE u 93/6/KEE u d-Direttiva 2000/12/KE tal-Parlament Ewropew u tal-Kunsill u li tħassar id-Direttiva tal-Kunsill 93/22/KEE (ĠU Edizzjoni Speċjali bil-Malti, Kapitolu 6, Vol. 7, p. 263), li l-funzjonament effettiv tas-sistema ta’ kontroll tal-attività tal-impriżi ta’ investiment, ibbażata fuq sorveljanza eżerċitata fi ħdan Stat Membru u fuq l-iskambju ta’ informazzjoni bejn l-awtoritajiet kompetenti ta’ diversi Stati Membri jeħtieġ li kemm l-impriżi ssorveljati kif ukoll l-awtoritajiet kompetenti jistgħu jkunu ċerti li l-informazzjoni kunfidenzjali pprovduta żżomm bħala regola n-natura kunfidenzjali tagħha (ara s-sentenza tad‑19 ta’ Ġunju 2018, Baumeister, C‑15/16, EU:C:2018:464, punt 31 u l-ġurisprudenza ċċitata).
Il-Qorti tal-Ġustizzja qieset li l-assenza ta’ tali fiduċja hija ta’ natura li tikkomprometti t-trasferiment mingħajr problemi tal-informazzjoni kunfidenzjali neċessarja għall-eżerċizzju tal-attività ta’ sorveljanza. Huwa għalhekk sabiex jiġu protetti mhux biss l-interessi speċifiċi tal-impriżi direttament ikkonċernati, iżda wkoll l-interess ġenerali marbut mal-funzjonament normali tas-swieq ta’ strumenti finanzjarji tal-Unjoni, li l-Artikolu 54(1) tad-Direttiva 2004/39 jimponi, bħala regola ġenerali, l-obbligu ta’ żamma tas-sigriet professjonali (ara s-sentenza tad‑19 ta’ Ġunju 2018, Baumeister, C‑15/16, EU:C:2018:464, punti 32 u 33 u l-ġurisprudenza ċċitata).
Madankollu, hemm lok li jiġi rrilevat li l-Artikolu 88(1) tar-Regolament Nru 806/2014, dwar ir-rekwiżiti tas-sigriet professjonali tal-membri tas-SRB, fih dispożizzjoni ekwivalenti għal dik tal-Artikolu 54(1) tad-Direttiva 2004/39.
Min-naħa l-oħra, ċertament, il-premessa 116 tar-Regolament Nru 806/2014 issemmi l-obbligi tas-SRB tas-sigriet professjonali qabel ma tiġi adottata deċiżjoni ta’ riżoluzzjoni. Hija tindika li, peress li ċerta informazzjoni miżmuma mis-SRB hija sensittiva u suġġetta għas-sigriet kummerċjali, ma għandhiex tiġi kkomunikata lill-pubbliku qabel ma tiġi adottata miżura ta’ riżoluzzjoni. Fil-fatt, il-komunikazzjoni ta’ informazzjoni dwar jekk entità hijiex f’sitwazzjoni ta’ falliment li seħħ jew li x’aktarx ser iseħħ u dwar jekk tistax tkun suġġetta għal miżura ta’ riżoluzzjoni tista’, b’mod partikolari, tinkoraġġixxi lill-azzjonisti jbigħu t-titoli tagħhom fis-swieq u twassal ukoll għal irtirar massiv ta’ depożiti, fatt li jaggrava s-sitwazzjoni finanzjarja tal-bank u b’hekk jimmina l-effettività tal-azzjoni tas-SRB kif ukoll il-funzjonament tas-suq.
Madankollu, din il-premessa tindika wkoll espressament li l-miżuri ta’ riżoluzzjoni “għandhom jiġu notifikati kif jixraq u, soġġetti għall-eċċezzjonijiet limitati stipulati f’dan ir-Regolament, magħmula pubbliċi”. Madankollu, hemm lok li jitfakkar li l-Artikolu 88(5) tar-Regolament Nru 806/2014, iċċitat fil-punt 511 iktar ’il fuq, jipprovdi espressament għall-obbligu tas-SRB li jiżgura, qabel l-iżvelar tal-iskema ta’ riżoluzzjoni, li din tal-aħħar ma jkunx fiha informazzjoni kunfidenzjali.
Konsegwentement, il-premessa 116 tar-Regolament Nru 806/2014 ma tistax tiġi interpretata, kif jagħmlu r-rikorrenti, li tfisser li r-regoli ta’ kunfidenzjalità u sigriet professjonali japplikaw biss sakemm id-deċiżjoni ta’ riżoluzzjoni tkun ġiet adottata.
Ir-rikorrenti jagħmlu riferiment ukoll għat-tieni subparagrafu tal-Artikolu 88(1) tar-Regolament Nru 806/2014 li skontu “[l]-informazzjoni soġġetta għar-rekwiżiti tas-segretezza professjonali ma għandhiex tiġi żvelata lil entità pubblika jew privata oħra għajr meta tali żvelar ikun meħtieġ għall-fini ta’ proċess legali”.
Madankollu, din id-dispożizzjoni ma tistax tfisser li s-SRB għandu obbligu li jiżvela d-deċiżjoni kollha ta’ riżoluzzjoni mill-mument li jinbdew il-proċeduri ġudizzjarji. Din id-dispożizzjoni tirreferi għall-possibbiltà li qorti tordna l-produzzjoni ta’ dokumenti, inkluża informazzjoni kunfidenzjali.
F’dan ir-rigward, il-Qorti Ġenerali għandha l-fakultà li titlob lis-SRB jipproduċi kwalunkwe dokument li hija tqis rilevanti sabiex tiddeċiedi dwar it-tilwima, permezz ta’ miżura istruttorja, skont l-Artikoli 91(b) u 92(3), tar-Regoli tal-Proċedura. Madankollu, skont l-Artikolu 103(1) tal-istess regoli, il-Qorti Ġenerali tista’ tqis li ċerta informazzjoni inkluża f’dawn id-dokumenti hija kunfidenzjali u b’hekk tiddeċiedi li ma tiġix ikkomunikata lill-partijiet l-oħra, b’mod partikolari lir-rikorrenti.
Minn dan jirriżulta li deċiżjoni tal-Qorti Ġenerali li tordna l-produzzjoni ta’ dokumenti ma tiggarantixxix aċċess lir-rikorrenti għall-kontenut sħiħ ta’ dawn id-dokumenti jekk il-Qorti Ġenerali tqis li dawn jinkludu data kunfidenzjali.
Barra minn hekk, fil-kuntest ta’ din il-proċedura, il-Qorti Ġenerali, fit‑12 ta’ Mejju 2021, permezz ta’ digriet ta’ miżuri istruttorji, talbet lis-SRB sabiex jipproduċi ċerti dokumenti, inklużi verżjonijiet kunfidenzjali tal-iskema ta’ riżoluzzjoni, tal-valutazzjoni 2 u tal-evalwazzjoni tal-BĊE dwar is-sitwazzjoni ta’ falliment li seħħ jew li x’aktarx ser iseħħ ta’ Banco Popular. B’konformità mal-Artikolu 103 tar-Regoli tal-Proċedura, wara li eżaminat il-kontenut ta’ dawn id-dokumenti, il-Qorti Ġenerali qieset li l-elementi li baqgħu moħbija fil-verżjonijiet ta’ dawn id-dokumenti ppubblikati fis-siti internet tas-SRB u tal-BĊE ma kinux rilevanti għas-soluzzjoni ta’ din it-tilwima. Għaldaqstant, permezz ta’ digriet tad‑9 ta’ Ġunju 2021, il-Qorti Ġenerali sfilzat il-verżjonijiet kunfidenzjali ta’ dawn id-dokumenti mill-proċess.
Minn dak li ntqal iktar ’il fuq jirriżulta li r-rikorrenti ma jistgħux isostnu li, wara l-adozzjoni tal-iskema ta’ riżoluzzjoni, ma hemm l-ebda obbligu ta’ kunfidenzjalità fir-rigward tagħhom, u lanqas li għandhom dritt għal komunikazzjoni tal-fajl kollu li fuqu bbaża ruħu s-SRB.
Konsegwentement, it-tieni parti għandha tiġi miċħuda u, għaldaqstant, it-tielet motiv fl-intier tiegħu.
4.
Fuq ir
‑
raba’ motiv, ibbażat fuq il
‑
ksur tal
‑
obbligu ta’ motivazzjoni
Ir-rikorrenti jsostnu li d-deċiżjonijiet ikkontestati ma humiex immotivati biżżejjed.
Skont ġurisprudenza stabbilita tal-Qorti tal-Ġustizzja, il-motivazzjoni mitluba mill-Artikolu 296 TFUE għandha tiġi adattata għan-natura tal-att inkwistjoni u għandha turi, b’mod ċar u inekwivoku, ir-raġunament tal-istituzzjoni, awtriċi tal-att, b’mod li tippermetti lill-persuni kkonċernati jiksbu konjizzjoni tal-ġustifikazzjonijiet tal-miżura adottata u lill-qorti kompetenti teżerċita l-istħarriġ tagħha. Ma huwiex meħtieġ li l-motivazzjoni tispeċifika l-punti ta’ fatt u ta’ liġi rilevanti kollha, sa fejn il-kwistjoni dwar jekk il-motivazzjoni ta’ att tissodisfax ir-rekwiżiti tal-Artikolu 296 TFUE ma għandhiex tiġi evalwata biss fid-dawl tal-kliem tiegħu, iżda wkoll fid-dawl tal-kuntest tiegħu kif ukoll tar-regoli legali kollha li jirregolaw il-qasam ikkonċernat (ara s-sentenzi tat‑8 ta’ Mejju 2019, Landeskreditbank Baden-Württemberg vs BĊE, C‑450/17 P, EU:C:2019:372, punti 85 u 87 u l-ġurisprudenza ċċitata, u tal‑21  ta’ Ottubru 2020, BĊE vs Estate of Espírito Santo Financial Group, C‑396/19 P, mhux ippubblikata, EU:C:2020:845, punt 41 u l-ġurisprudenza ċċitata).
Barra minn hekk, il-grad ta’ preċiżjoni tal-motivazzjoni ta’ att għandu jkun proporzjonat għall-possibbiltajiet materjali u l-kundizzjonijiet tekniċi jew ta’ limitu ta’ żmien li taħthom għandu jintervjeni (ara s-sentenzi tas‑6 ta’ Novembru 2012, Éditions Odile Jacob vs Il‑Kummissjoni, C‑551/10 P, EU:C:2012:681, punt 48 u l-ġurisprudenza ċċitata, u tat‑23 ta’ Mejju 2019, KPN vs Il‑Kummissjoni, T‑370/17, EU:T:2019:354, punt 139 u l-ġurisprudenza ċċitata; is-sentenza tas‑27 ta’ Jannar 2021, KPN vs Il‑Kummissjoni, T‑691/18, mhux ippubblikata, EU:T:2021:43, punt 162).
Fl-ewwel lok, ir-rikorrenti jsostnu diversi nuqqasijiet ta’ motivazzjoni fl-iskema ta’ riżoluzzjoni.
Preliminarjament, jeħtieġ li jitfakkar li, f’dan il-każ, fis‑7 ta’ Ġunju 2017, is-SRB ppubblika fuq is-sit internet tiegħu komunikazzjoni li tħabbar l-adozzjoni tal-iskema ta’ riżoluzzjoni, akkumpanjata minn dokument li jiġbor fil-qosor l-effetti tar-riżoluzzjoni skont l-Artikolu 29(5) tar-Regolament Nru 806/2014. Fil‑11 ta’ Lulju 2017, is-SRB ippubblika verżjoni mhux kunfidenzjali tal-iskema ta’ riżoluzzjoni. Is-SRB ippubblika wkoll fuq is-sit internet tiegħu, fit‑2 ta’ Frar 2018, jiġifieri wara l-preżentata tar-replika, u sussegwentement fil‑31 ta’ Ottubru 2018, verżjonijiet mhux kunfidenzjali inqas ridotti tal-iskema ta’ riżoluzzjoni u tal-valutazzjoni 2.
Fl-ewwel lok, uħud mill-argumenti tar-rikorrenti jikkonċernaw il-proċedura għall-bejgħ ta’ Banco Popular. Ir-rikorrenti jsostnu li r-raġunijiet għaliex żewġ xerrejja potenzjali biss ġew mistiedna jiffirmaw ftehimiet ta’ nuqqas ta’ żvelar u waħda minnhom biss ressqet offerta ma humiex spjegati fl-iskema ta’ riżoluzzjoni. Din iċ-ċirkustanza hija importanti sabiex jiġi ddeterminat jekk Banco Popular nbiegħx skont id-dispożizzjonijiet tar-Regolament Nru 806/2014.
Jeħtieġ li jitfakkar li l-proċedura ta’ bejgħ ta’ Banco Popular twettqet mill-FROB. Fl-ittra ta’ proċedura adottata fis‑6 ta’ Ġunju 2017, il-FROB stiednet lill-akkwirenti potenzjali, fil-kuntest ta’ riżoluzzjoni possibbli ta’ Banco Popular, sabiex jipparteċipaw fil-proċedura ta’ bejgħ u sabiex jissottomettilu offerta għall-akkwist ta’ 100 % tal-kapital ta’ Banco Popular skont it-termini u l-kundizzjonijiet deskritti f’din l-ittra.
Fl-Artikolu 6.6 tal-iskema ta’ riżoluzzjoni, is-SRB qies li l-isforz tal-kummerċjalizzazzjoni li sar fir-rigward ta’ Banco Popular mill-FROB qabel l-adozzjoni ta’ din l-iskema kien jissodisfa r-rekwiżiti stabbiliti fl-Artikolu 24 tar-Regolament Nru 806/2014, moqri flimkien mal-Artikolu 39 tad-Direttiva 2014/59. Is-SRB irrileva li, fil-perijodu immedjatament qabel ir-riżoluzzjoni, Banco Popular kien wettaq proċedura ta’ bejgħ privat u li, fil-ġimgħa tad‑29 ta’ Mejju 2017, kien deher li din il-proċedura kienet ser tfalli. Huwa indikat li d-deċiżjoni li jiġi limitat l-isforz kummerċjali għall-banek li kienu diġà esprimew interess ġenerali fl-akkwist ta’ Banco Popular fil-kuntest tal-proċedura ta’ bejgħ privat kienet konformi mar-rekwiżiti tal-Artikolu 39 tad-Direttiva 2014/59. Is-SRB indika wkoll li, wara l-implimentazzjoni tal-proċedura ta’ bejgħ mill-FROB, finalment ġew mistiedna żewġ banek sabiex jipparteċipaw fil-bejgħ. Huwa semma li l-akkwirenti potenzjali kollha kienu avviċinati fl-istess data, li kellhom aċċess għall-istess kamra virtwali tad-data, u li l-offerti tagħhom kienu suġġetti għall-istess kundizzjonijiet u data ta’ skadenza. Is-SRB irrileva wkoll li, miż-żewġ akkwirenti potenzjali, kien irċieva offerta valida waħda u kkunsidra li, billi l-akkwirent kien l-uniku wieħed li ssottometta offerta, kien prudenti li jaċċetta l-kundizzjonijiet tiegħu, u b’hekk jevita insolvenza mhux ikkontrollata ta’ Banco Popular, li, b’mod partikolari, setgħet tippreġudika l-funzjonijiet kritiċi tagħha.
Dawn id-diversi elementi, li jinsabu fil-verżjoni tal-iskema ta’ riżoluzzjoni annessa mar-replika, huma suffiċjenti sabiex wieħed jifhem l-iżvolġiment tal-proċedura ta’ bejgħ ta’ Banco Popular. Peress li l-proċedura ta’ bejgħ twettqet mill-FROB, is-SRB seta’ biss jikkonstata li kienet ġiet ippreżentata offerta waħda biss u jqis ir-riżultat ta’ dak il-bejgħ. Barra minn hekk, ir-raġunijiet għaliex xerrejja potenzjali oħra ma ssottomettewx offerta ma humiex rilevanti.
Ir-rikorrenti jsostnu wkoll li ma ngħatat l-ebda spjegazzjoni għall-iffissar tal-prezz tal-bejgħ ta’ Banco Popular għal EUR 1, u lanqas fuq il-kwistjoni dwar jekk dan il-prezz kienx jirrifletti l-valur tas-suq ta’ Banco Popular u li ma jafux għalfejn għaliex il-BBVA ma ngħatatx żmien addizzjonali sabiex tissottometti offerta.
Sa  fejn dawn l-argumenti jikkonċernaw il-proċedura ta’ bejgħ imwettqa mill-FROB, ir-rikorrenti ma jispjegawx għaliex dawn l-elementi għandhom jiġu inklużi fl-iskema ta’ riżoluzzjoni, u lanqas kif dawn l-elementi huma essenzjali għall-fehim tal-iskema ta’ riżoluzzjoni.
Barra minn hekk, dawn l-argumenti jirriżultaw minn fehim żbaljat tal-fatti. Minn naħa, jeħtieġ li jitfakkar li l-prezz tal-bejgħ ta’ EUR 1 ma kienx iffissat mis-SRB. Fil-fatt fl-ittra ta’ proċedura, il-FROB indika li l-prezz propost fl-offerti għandu jkun daqs jew ikbar minn EUR 1. Il-prezz tal-bejgħ ta’ EUR 1, imsemmi fl-iskema ta’ riżoluzzjoni, huwa r-riżultat tal-proċedura ta’ bejgħ kompetittiva mwettqa mill-FROB u tal-prezz offrut minn Banco Santander. Għalhekk, dan il-prezz jirrifletti, skont id-definizzjoni, il-valur tas-suq ta’ Banco Popular. Min-naħa l-oħra, billi l-BBVA għarrfet lill-FROB fis‑6 ta’ Ġunju 2017 li kienet iddeċidiet li ma tissottomettix offerta, ma kienx hemm lok li fl-iskema ta’ riżoluzzjoni tiġi speċifikata raġuni speċifika għaliex il-FROB ma kinitx tat skadenza ġdida.
Fit-tieni lok, uħud mill-argumenti tar-rikorrenti jikkonċernaw ir-raġunijiet għall-konformità mal-kundizzjonijiet tar-riżoluzzjoni. Ir-rikorrenti jsostnu li r-raġunijiet li abbażi tagħhom ġie kkonstatat, fl-Artikolu 2.1, tal-iskema ta’ riżoluzzjoni, li l-Banco Popular ma kienx f’pożizzjoni li jħallas id-djun tiegħu jew obbligazzjonijiet oħra meta dawn jilħqu l-maturità tagħhom fil-futur qrib ma ġewx esposti. B’mod partikolari, ma ġiex speċifikat jekk il-kawża kinitx id-dikjarazzjonijiet u l-istanzi ta’ żvelar jew l-irtirar ta’ depożiti mill-amministrazzjonijiet Spanjoli jew inkella l-assenza ta’ assistenza ta’ likwidità b’urġenza. Is-SRB ikkonkluda, fl-Artikolu 3.1 tal-iskema ta’ riżoluzzjoni, li ma kien hemm l-ebda miżura alternattiva sabiex jiġi evitat il-falliment ta’ Banco Popular fi żmien raġonevoli, mingħajr ma eżamina s-soluzzjonijiet alternattivi msemmija fit-tieni parti tal-ewwel motiv. Ir-raġunijiet għaliex l-għodda ta’ bejgħ tal-operat intgħażlet minn dawn il-miżuri l-oħra ma ġewx spjegati.
Minn naħa, hemm lok li jiġi rrilevat li, fl-Artikolu 2 tal-iskema ta’ riżoluzzjoni, is-SRB indika li l-BĊE kien ikkunsidra li Banco Popular kien f’sitwazzjoni ta’ falliment li seħħ jew li x’aktarx ser iseħħ fuq il-bażi tal-Artikolu 18(1)(a) u l-paragrafu 4(c) tar-Regolament Nru 806/2014. Huwa rrileva li l-elementi differenti kienu jindikaw li Banco Popular probabbilment ma kienx ser ikun f’pożizzjoni, fil-futur qrib, li jħallas id-djun jew impenji oħra tiegħu meta dawn jilħqu l-maturità tagħhom.
Fil-premessa 23 tal-iskema ta’ riżoluzzjoni, is-SRB iddikjara li, kif deskritt mill-BĊE fl-evalwazzjoni tiegħu, is-sitwazzjoni ta’ likwidità ta’ Banco Popular marret għall-agħar b’mod sinjifikattiv u elenkat fil-premessa 24, iċ-ċirkustanzi li wasslu għal dik is-sitwazzjoni. Barra minn hekk, għandu jitfakkar li r-raġunijiet għaliex il-BĊE qies li Banco Popular kien jinsab f’sitwazzjoni ta’ falliment li seħħ jew li x’aktarx ser iseħħ huma stabbiliti b’mod ċar fl-evalwazzjoni tiegħu, li tifforma parti mill-kuntest li fih ġiet adottata l-iskema ta’ riżoluzzjoni. Verżjoni mhux kunfidenzjali tal-evalwazzjoni tal-BĊE ġiet ippubblikata fuq is-sit internet tiegħu fl‑14 ta’ Awwissu 2017.
Għalhekk, ir-rikorrenti ma jistgħux jargumentaw li s-SRB ma pprovdiex motivazzjoni suffiċjenti għar-raġunijiet li abbażi tagħhom Banco Popular kien f’sitwazzjoni ta’ falliment li seħħ jew li x’aktarx ser iseħħ.
Min-naħa l-oħra, mill-analiżi tat-tieni parti tal-ewwel motiv (ara l-punti 188 sa 192 iktar ’il fuq) jirriżulta li s-SRB ipprovda motivazzjoni suffiċjenti, fl-Artikolu 3 tal-iskema ta’ riżoluzzjoni, għall-assenza ta’ soluzzjonijiet alternattivi privati jew prudenzjali li jistgħu jipprevjenu l-falliment ta’ Banco Popular. Barra minn hekk, fl-Artikolu 5 tal-iskema ta’ riżoluzzjoni, b’mod partikolari fl-Artikolu 5.3 ta’ dan tal-aħħar, is-SRB iġġustifika l-għażla tal-għodda ta’ riżoluzzjoni, u spjega għaliex l-għodda l-oħra elenkati fl-Artikolu 22(2) tar-Regolament Nru 806/2014 ma kinux jippermettu li jintlaħqu l-għanijiet tar-riżoluzzjoni sal-istess grad.
Ir-rikorrenti ma jsostnux li dawn id-dispożizzjonijiet tal-iskema ta’ riżoluzzjoni ma humiex suffiċjenti sabiex tinftiehem il-portata, iżda sempliċement jikkritikaw lis-SRB talli ma kkunsidrax is-soluzzjonijiet alternattivi invokati minnhom fl-ewwel motiv.
F’dan ir-rigward, huwa biżżejjed li jitfakkar li s-SRB ma kienx obbligat jeżamina s-soluzzjonijiet invokati mir-rikorrenti li ma kinux vijabbli, kif jidher mill-punti 193 sa 230 iktar ’il fuq.
Fit-tielet lok, fir-replika, ir-rikorrenti jqajmu argumenti dwar il-motivazzjoni tal-valutazzjoni 2. Huma jsostnu li ma jafux għaliex intużat il-valutazzjoni 2 meta din tindika li hija purament illustrattiva u ma għandhiex tintuża għat-teħid tad-deċiżjonijiet, għaliex ir-rapporti ta’ valutazzjoni ma jwettqux l-analiżi meħtieġa mill-Artikolu 20(5)(a) sa (c) u (f) tar-Regolament Nru 806/2014, għaliex il-valutazzjonijiet 1 u 2 huma inkonsistenti fir-rigward tas-solvenza ta’ Banco Popular u għaliex il-valutazzjoni tal-assi li ma jrendux ta’ Banco Popular mill-BĊE ma ntużatx meta s-SRB kien iddikjara li din kienet l-aħjar stima.
Hemm lok li jiġi kkonstatat li dawn l-argumenti huma biss repetizzjoni tal-argumenti mqajma mir-rikorrenti fil-kuntest tat-tieni motiv, ibbażat fuq ksur tal-Artikolu 20 tar-Regolament Nru 806/2014. Issa, ir-rikorrenti ma jispjegawx għaliex l-ispjegazzjonijiet dwar mistoqsijiet li jikkorrispondu biss għall-mezzi tagħhom għandhom jiġu inklużi fl-iskema ta’ riżoluzzjoni, u lanqas sa liema punt huma meħtieġa sabiex din tinftiehem.
Fir-raba’ lok, ir-rikorrenti jallegaw li s-SRB ma spjegax, fl-iskema ta’ riżoluzzjoni, jekk Deloitte kinitx tissodisfa l-kundizzjonijiet ta’ indipendenza stabbiliti fl-Artikoli 37 sa 41 tar-Regolament Delegat 2016/1075.
F’dan ir-rigward, is-SRB indika fil-premessa 41 tal-iskema ta’ riżoluzzjoni li kien inkariga valutatur indipendenti sabiex iwettaq il-valutazzjoni 2. Huwa biżżejjed li jiġi kkonstatat li ma huwiex l-għan tal-iskema ta’ riżoluzzjoni li tispjega għaliex dan il-valutatur kien jissodisfa r-rekwiżiti tar-Regolament Delegat 2016/1075 u li r-rikorrenti ma jispjegawx sa liema punt dawn l-ispjegazzjonijiet huma meħtieġa sabiex tinftiehem il-miżura ta’ riżoluzzjoni adottata mis-SRB.
Fil-ħames lok, ir-rikorrenti jsostnu li s-SRB ma identifikax l-istrateġija ta’ riżoluzzjoni, u lanqas l-istrument ta’ riżoluzzjoni li jinsab fil-pjan ta’ riżoluzzjoni tal-2016, u lanqas ma jindika r-raġunijiet għaliex dan il-pjan ma ġiex segwit.
Huwa biżżejjed li jiġi kkonstatat li, fil-premessi 44 sa 46 tal-iskema ta’ riżoluzzjoni, li huma stabbiliti fl-intier tagħhom fil-verżjoni tal-iskema ta’ riżoluzzjoni ppubblikat fuq is-sit internet tas-SRB fit‑2 ta’ Frar 2018 u annessi mar-replika, is-SRB spjega għaliex l-għodda ta’ riżoluzzjoni prevista fil-pjan ta’ riżoluzzjoni tal-2016 ma kinitx xierqa għaċ-ċirkustanzi eżistenti fid-data tar-riżoluzzjoni. Għalhekk, huwa rrileva li l-pjan ta’ riżoluzzjoni tal-2016 kien ibbażat fuq l-ipoteżi li l-falliment ta’ Banco Popular kien marbut ma’ deterjorament tas-sitwazzjoni tal-kapital tiegħu. Issa, sa fejn il-falliment ta’ Banco Popular kien jirriżulta mid-deterjorament tas-sitwazzjoni ta’ likwidità tiegħu, is-SRB indika li ma kienx iggarantit li l-għodda tar-rikapitalizzazzjoni interna, prevista f’dak il-pjan, kienet tippermetti li l-kriżi ta’ likwidità ta’ Banco tiġi rrimedjata b’mod immedjat u effettiv.
Dawn l-ispjegazzjonijiet huma biżżejjed sabiex jiġġustifikaw ir-raġunijiet għalfejn il-pjan ta’ riżoluzzjoni tal-2016 ma ġiex implimentat fl-iskema ta’ riżoluzzjoni.
Fis-sitt lok, ir-rikorrenti jsostnu li ma jafux għaliex, qabel ma ssuġġetta lil Banco Popular għal riżoluzzjoni, is-SRB ma stenniex l-għoti tal-assistenza ta’ likwidità b’urġenza kollha li kienet diġà ġiet approvata mill-BĊE.
Huwa biżżejjed li jitfakkar li mill-analiżi tal-ewwel ilment tal-ewwel fergħa tal-ewwel motiv jirriżulta li s-SRB ikkonstata fl-iskema ta’ riżoluzzjoni li l-Bank ta’ Spanja, wara li ta l-ewwel assistenza ta’ likwidità b’urġenza lil Banco Popular fil‑5 ta’ Ġunju 2017, ma kienx f’pożizzjoni li jagħtiha assistenza ta’ likwidità b’urġenza addizzjonali. Peress li l-għoti ta’ assistenza ta’ likwidità b’urġenza jaqa’ fil-kompetenza tal-banek ċentrali nazzjonali, is-SRB seta’ biss jikkonstata n-nuqqas ta’ disponibbiltà ta’ assistenza ta’ likwidità b’urġenza addizzjonali.
B’hekk, sa fejn ma kien hemm l-ebda raġuni sabiex is-SRB jistenna l-għoti ta’ din l-assistenza ta’ likwidità b’urġenza, ma kellux għalfejn jiġġustifikaha fl-iskema ta’ riżoluzzjoni.
Fir-rigward tal-argument li ħafna partijiet mill-iskema ta’ riżoluzzjoni u l-valutazzjonijiet huma mħassra, fatt li jimpedixxi lir-rikorrenti milli jifhmuhom, huwa biżżejjed li jiġi kkonstatat li din hija sempliċement kunsiderazzjoni ġenerali li, fin-nuqqas ta’ kjarifika dwar il-partijiet tal-iskema ta’ riżoluzzjoni jew tal-valutazzjoni 2 li r-rikorrenti ma jistgħux jifhmu, ma tippermettix li tiġi stabbilita l-eżistenza ta’ ksur tal-obbligu ta’ motivazzjoni.
Minn dan li ntqal iktar ’il fuq jirriżulta li l-ebda argument tar-rikorrenti ma jista’ jistabbilixxi ksur mis-SRB tal-obbligu tiegħu li jipprovdi motivazzjoni.
Fit-tieni lok, ir-rikorrenti jsostnu li rċevew biss kopja parzjali “mhux kunfidenzjali” tal-iskema ta’ riżoluzzjoni u li ma kellhomx aċċess għall-annessi tagħha u lanqas għall-fajl amministrattiv. Huma jsostnu li għalhekk ma kinux kisbu konjizzjoni tal-motivazzjoni għad-deċiżjonijiet ikkontestati. Huma jżidu, fir-replika, li l-obbligu ta’ motivazzjoni jipproteġi lil kwalunkwe persuna kkonċernata mill-att u mhux biss lid-destinatarju tiegħu u li għalhekk huma intitolati li jirċievu motivazzjoni kompleta għad-deċiżjonijiet ikkontestati. Barra minn hekk, fir-replika, ir-rikorrenti jindikaw li ma jitolbux il-pubblikazzjoni ġenerali tad-dokumenti, peress li l-Artikolu 88(5) tar-Regolament Nru 806/2014 jidher li jimpedixxi dan, iżda l-komunikazzjoni ta’ deċiżjoni motivata u awtorizzazzjoni sabiex jiksbu aċċess b’mod kunfidenzjali għall-fajl matul il-proċedura odjerna.
Hemm lok li jitqies li, b’dan l-argument, ir-rikorrenti essenzjalment jallegaw li s-SRB ma kkomunikalhomx l-iskema ta’ riżoluzzjoni u l-valutazzjoni 2 fl-intier tagħhom.
F’dan ir-rigward, mill-analiżi tat-tieni parti tat-tielet motiv jirriżulta li, wara l-adozzjoni tal-iskema ta’ riżoluzzjoni, ir-rikorrenti ma għandhomx dritt għall-komunikazzjoni tal-fajl kollu li fuqu bbaża ruħu s-SRB sa fejn dan tal-aħħar għandu l-obbligu li jipproteġi l-informazzjoni kunfidenzjali li tinsab fih. Dan ir-raġunament japplika wkoll għall-iskema ta’ riżoluzzjoni u għall-valutazzjoni 2 li fiha data kunfidenzjali.
F’dan ir-rigward, hemm lok li jitfakkar li r-rikorrenti ma humiex destinatarji tal-iskema ta’ riżoluzzjoni, li hija indirizzata lill-FROB. Ir-rikorrenti għandhom jitqiesu bħala partijiet terzi u għalhekk ma għandhomx dritt li tiġi kkomunikata lilhom l-iskema ta’ riżoluzzjoni fl-intier tagħha.
Hemm lok li jiġi rrilevat li l-Qorti tal-Ġustizzja diġà ddeċidiet li deċiżjoni tal-Kummissjoni li tikkonkludi li ma hemm l-ebda għajnuna mill-Istat iddenunzjata minn lanjant tista’, fid-dawl tal-obbligu tal-osservanza tal-kunfidenzjalità tal-kawżi, tkun suffiċjentement motivata mingħajr ma jiġu inklużi elementi figurattivi li fuqhom huwa bbażat dan ir-raġunament ta’ din l-istituzzjoni (ara, f’dan is-sens, is-sentenza tal‑1 ta’ Lulju 2008, Chronopost u La Poste vs UFEX
et
, C‑341/06 P u C‑342/06 P, EU:C:2008:375, punti 108 sa 111). Għaldaqstant, verżjoni mhux kunfidenzjali ta’ tali deċiżjoni, meta din turi b’mod ċar u mhux ekwivoku r-raġunament tal-imsemmija istituzzjoni kif ukoll il-metodoloġija użata minnha b’mod li tippermetti lill-persuni kkonċernati jiksbu konjizzjoni ta’ dawn il-ġustifikazzjonijiet u lill-Qorti Ġenerali teżerċita l-istħarriġ tagħha fir-rigward tagħhom, hija suffiċjenti sabiex jiġi ssodisfatt l-obbligu ta’ motivazzjoni impost fuq l-istess istituzzjoni (ara, f’dan is-sens, is-sentenza tal‑21 ta’ Diċembru 2016, Club Hotel Loutraki
et
vs Il‑Kummissjoni, C‑131/15 P, EU:C:2016:989, punt 55).
Barra minn hekk, fir-rigward tal-elementi ekonomiċi użati minn Deloitte fil-valutazzjoni 2 u meħuda inkunsiderazzjoni mis-SRB fl-iskema ta’ riżoluzzjoni, ma jistax jiġi kkontestat li dawn jaqgħu fl-ambitu ta’ evalwazzjonijiet tekniċi kumplessi. Ġaladarba l-iskema ta’ riżoluzzjoni kienet turi b’mod ċar ir-raġunament segwit mis-SRB sabiex tkun tista’ tiġi kkontestata ulterjorment il-fondatezza tagħha quddiem il-qorti kompetenti, ikun eċċessiv li tintalab motivazzjoni speċifika għal kull waħda mill-għażliet tekniċi jew għal kull wieħed mill-elementi figurattivi li fuqhom huwa bbażat dan ir-raġunament (ara, b’analoġija, is-sentenza tal‑1 ta’ Lulju 2008, Chronopost u La Poste vs UFEX
et
, C‑341/06 P u C‑342/06 P, EU:C:2008:375, punt 108 u l-ġurisprudenza ċċitata).
Issa, minn naħa, ir-rikorrenti jammettu li l-Artikolu 88(5) tar-Regolament Nru 806/2014 jipprekludi l-pubblikazzjoni tal-iskema ta’ riżoluzzjoni fl-intier tagħha. Din id-dispożizzjoni, iċċitata fil-punt 511 iktar ’il fuq, billi tipprovdi li s-SRB għandu jiżgura li l-informazzjoni ma jkunx fiha materjal kunfidenzjali qabel ma jiżvelaha, tikkonċerna mhux biss l-ipoteżi tal-pubblikazzjoni tagħha, iżda wkoll dik tal-komunikazzjoni tagħha lil partijiet terzi.
Min-naħa l-oħra, huma ma speċifikawx sa liema punt id-data li baqgħet moħbija fil-verżjonijiet mhux kunfidenzjali tal-iskema ta’ riżoluzzjoni u tal-valutazzjoni 2 kienu neċessarji sabiex tinftiehem l-iskema ta’ riżoluzzjoni.
Għaldaqstant, ir-rikorrenti ma stabbilixxewx li s-SRB kiser l-obbligu tiegħu ta’ motivazzjoni billi ħeba d-data ekonomika fil-verżjonijiet mhux kunfidenzjali tal-iskema ta’ riżoluzzjoni u tal-valutazzjoni 2.
Għaldaqstant, hemm lok li jiġi kkunsidrat li r-rikorrenti ma jistgħux jinvokaw dritt li jirċievu komunikazzjoni tal-verżjonijiet sħaħ tal-iskema ta’ riżoluzzjoni u tal-valutazzjoni 2.
Fit-tielet lok, ir-rikorrenti jsostnu li, skont is-sentenza tat‑13 ta’ Ġunju 1958, Meroni vs L‑Aworità Għolja (9/56, EU:C:1958:7), il-Kummissjoni biss setgħet tikkontrolla l-aspetti diskrezzjonali tal-iskema ta’ riżoluzzjoni. Issa, id-Deċiżjoni 2017/1246 hija purament taċita u mingħajr ebda ġustifikazzjoni.
Jeħtieġ jitfakkar li mill-premessa 4 tad-Deċiżjoni 2017/1246 jirriżulta li:
“Il-Kummissjoni taqbel mal-iskema ta’ riżoluzzjoni. B’mod partikulari taqbel mar-raġunijiet EBA mis-SRB li minħabba fihom hi neċessarja r-riżoluzzjoni fl-interess pubbliku skont l-Artikolu 5 tar-Regolament (UE) Nru 806/2014.”
Barra minn hekk, fil-premessa 2 tad-Deċiżjoni 2017/1246, il-Kummissjoni għamlet riferiment għall-fatt li s-SRB indika, fl-iskema ta’ riżoluzzjoni, li l-kundizzjonijiet kollha għall-iskattar ta’ proċedura ta’ riżoluzzjoni stabbiliti fl-ewwel subparagrafu tal-Artikolu 18(1) tar-Regolament Nru 806/2014 ġew issodisfatti fir-rigward ta’ Banco Popular u li kien ivvaluta r-raġunijiet għaliex miżura ta’ riżoluzzjoni kienet meħtieġa fl-interess pubbliku. Min-naħa l-oħra, fil-premessa 3 tad-Deċiżjoni 2017/1246, il-Kummissjoni rrilevat li l-iskema ta’ riżoluzzjoni, skont l-Artikolu 18(6) tar-Regolament Nru 806/2014, kienet tissuġġetta lil Banco Popular għal proċedura ta’ riżoluzzjoni u kienet tiddetermina l-applikazzjoni tal-għodda ta’ bejgħ tal-operat u li kienet tistabbilixxi wkoll ir-raġunijiet għaliex dawn l-elementi kollha kienu suffiċjenti.
Minn dan jirriżulta li l-Kummissjoni, fid-Deċiżjoni 2017/1246, għamlet riferiment espliċitu għar-raġunijiet għaliex is-SRB qies li l-kundizzjonijiet għall-adozzjoni tal-iskema ta’ riżoluzzjoni kienu ssodisfatti u li kien jaqbel li tiġi applikata l-għodda ta’ bejgħ tal-operat. Għalhekk, l-approvazzjoni tal-iskema ta’ riżoluzzjoni stabbilita fil-premessa 4 tad-Deċiżjoni 2017/1246, għandha tinqara fid-dawl tal-premessi l-oħra tagħha u tikkonċerna dawn ir-raġunijiet kollha. F’dik il-premessa, il-Kummissjoni ddikjarat b’mod espliċitu li qablet mar-raġunijiet stabbiliti fl-iskema ta’ riżoluzzjoni li jiġġustikaw l-adozzjoni ta’ miżura ta’ riżoluzzjoni fir-rigward ta’ Banco Popular, b’mod partikolari fir-rigward tal-kriterju tal-interess pubbliku.
Għalhekk, għandu jiġi kkunsidrat li l-iskema ta’ riżoluzzjoni u l-motivazzjoni tagħha jiffurmaw parti mill-kuntest li fih ġiet adottata d-Deċiżjoni 2017/1246, fis-sens tal-ġurisprudenza ċċitata fil-punt 530 iktar ’il fuq.
Barra minn hekk, jeħtieġ li jitfakkar li, skont l-Artikolu 18(7) tar-Regolament Nru 806/2014, il-Kummissjoni jew tapprova l-iskema ta’ riżoluzzjoni jew inkella toġġezzjona fuq l-aspetti diskrezzjonali tagħha.
Minn dan jirriżulta li, fejn il-Kummissjoni, bħal fil-każ preżenti, tapprova l-iskema ta’ riżoluzzjoni, il-motivazzjoni tad-deċiżjoni tagħha tista’ tkun limitata sabiex tindika li taqbel mar-raġunijiet li jinsabu fiha. Kwalunkwe ġustifikazzjoni addizzjonali oħra għall-approvazzjoni tagħha tista’ tikkonsisti biss f’riproduzzjoni tal-elementi li diġà jinsabu fl-iskema ta’ riżoluzzjoni. Issa, skont l-Artikolu 18(7) tar-Regolament Nru 806/2014, il-Kummissjoni ma għandhiex tirrepeti l-analiżi tas-SRB fid-deċiżjoni tagħha, iżda tapprovaha biss.
Barra minn hekk, skont il-ġurisprudenza ċċitata fil-punt 531 iktar ’il fuq, jeħtieġ li jittieħed kont tat-terminu qasir ħafna li kellha l-Kummissjoni għad-dispożizzjoni tagħha, skont l-Artikolu 18(7) tar-Regolament Nru 806/2014, sabiex tadotta d-deċiżjoni tagħha mid-data tat-trażmissjoni tal-iskema ta’ riżoluzzjoni mis-SRB.
Minn dan isegwi li hemm lok li titqies bħala suffiċjenti, sabiex tiġġustifika approvazzjoni, motivazzjoni li permezz tagħha l-Kummissjoni tindika li taqbel mal-kontenut tal-iskema ta’ riżoluzzjoni u mar-raġunijiet imressqa mis-SRB fl-iskema ta’ riżoluzzjoni sabiex jiġġustifika l-adozzjoni tagħha.
Fir-replika, ir-rikorrenti jsostnu li l-ebda wieħed mid-dokumenti li l-Kummissjoni tallega li jagħmlu parti mill-fajl amministrattiv tagħha ma jikkorrobora l-parteċipazzjoni tagħha fil-proċedura, lil hinn mill-adozzjoni tad-deċiżjoni tagħha. Ir-rikorrenti jindikaw li dan l-argument huwa maħsub sabiex jistabbilixxi li l-Kummissjoni naqset milli tissodisfa l-obbligi tagħha skont l-Artikolu 291 TFUE u s-sentenza tat‑13 ta’ Ġunju 1958, Meroni vs L‑Aworità Għolja (9/56, EU:C:1958:7).
B’dan l-argument, ir-rikorrenti ma argumentawx li l-Kummissjoni kisret l-obbligu tagħha ta’ motivazzjoni, iżda jallegaw ksur tal-prinċipji relatati mad-delega tas-setgħat stabbiliti fis-sentenza tat‑13 ta’ Ġunju 1958, Meroni vs L‑Aworità Għolja (9/56, EU:C:1958:7). Ir-rikorrenti jindikaw, fir-replika, li dan l-argument jagħmel riferiment għall-punt 153 tar-rikors. Madankollu, f’dan il-punt tar-rikors, ir-rikorrenti semmew biss li l-Kummissjoni ma kinitx ipprovdiet motivazzjoni għall-kontroll tagħha fuq l-aspetti diskrezzjonali tal-iskema ta’ riżoluzzjoni u sempliċement approvatha.
Għalhekk huwa xieraq li jitqies li dan l-argument tqajjem għall-ewwel darba fir-replika u għandu jiġi interpretat bħala li jikkostitwixxi raġuni ġdida.
Ċertament, skont l-Artikolu 84 tar-Regoli tal-Proċedura, il-produzzjoni ta’ motivi ġodda fil-mori tal-kawża hija pprojbita, sakemm dawn il-motivi ma jkunux ibbażati fuq punti ta’ liġi jew ta’ fatt li joħorġu matul il-proċedura.
Issa, ir-rikorrenti ma jippretendux li dan l-argument il-ġdid huwa bbażat fuq ċirkustanzi fattwali li ma kinux magħrufa minnhom fil-mument tal-preżentata tar-rikors u dan l-argument għalhekk għandu jiġi miċħud bħala inammissibbli.
Fid-dawl ta’ dak kollu li ntqal iktar ’il fuq jeħtieġ li r-raba’ motiv jiġi miċħud.
Peress li l-motivi kollha ġew miċħuda, hemm lok li tiġi miċħuda t-talba għall-annullament tad-deċiżjonijiet ikkontestati.
Konsegwentement, jeħtieġ ukoll li tiġi miċħuda t-talba tar-rikorrenti inkluża fl-ewwel sett ta’ talbiet u intiża sabiex il-Qorti Ġenerali, bħala konsegwenza tal-annullament tad-deċiżjonijiet ikkontestati, “tikkundanna lis-SRB u lill-Kummissjoni sabiex jirrestitwixxu l-investimenti tagħhom f’Banco Popular” mingħajr ma jkun meħtieġ li tittieħed deċiżjoni dwar l-ammissibbiltà ta’ din it-talba. Fir-rigward tat-talba alternattiva inkluża fl-ewwel sett ta’ talbiet intiża sabiex il-Qorti Ġenerali tikkundanna lis-SRB u lill-Kummissjoni “sabiex iħallsuhom kumpens għar-responsabbiltà mhux kuntrattwali tagħhom”, hemm lok li jiġi kkunsidrat li din hija indissoċjabbli mill-ewwel talba għal kumpens eżaminata iktar ’il fuq.
B.
Fuq it
‑
talbiet għal kumpens
Permezz tat-tieni sett ta’ talbiet tagħhom, ir-rikorrenti jitolbu li s-SRB u l-Kummissjoni jiġu kkundannati jħallsuhom kumpens għar-responsabbiltà mhux kuntrattwali tagħhom. Ir-rikorrenti jqajmu żewġ talbiet għal kumpens separati, l-ewwel waħda, ibbażata fuq l-annullament tad-deċiżjonijiet ikkontestati u t-tieni, indipendentement minn dak l-annullament.
1.
Fuq l
‑
ewwel talba għal kumpens
Fir-rigward tal-ewwel talba għal kumpens, ir-rikorrenti jsostnu li, f’każ li l-Qorti Ġenerali tannulla d-deċiżjonijiet ikkontestati, huma jitolbu kumpens għal responsabbiltà mhux kuntrattwali kif ukoll konferma tal-effetti ta’ dawk id-deċiżjonijiet skont l-Artikolu 264 TFUE.
Huma jsostnu li, skont l-Artikolu 264 TFUE, il-Qorti Ġenerali tista’ tindika li l-effetti tad-deċiżjoni kkontestata, iddikjarata  nulla, għandhom jitqiesu finali u, f’dak il-każ, huma jitolbu lill-Qorti Ġenerali, b’mod sussidjarju għat-talba għall-annullament tagħhom, tordna lis-SRB u l-Kummissjoni li jħallsuhom kumpens minħabba li tkun ġiet skattata r-responsabbiltà mhux kuntrattwali tagħhom. Fir-rigward tal-kumpens għad-danni sostnuti fil-każ ta’ annullament tad-deċiżjonijiet ikkontestati, it-tieni paragrafu tal-Artikolu 266 TFUE jipprovdi li l-obbligu li jittieħdu l-miżuri kollha meħtieġa sabiex ir-rikorrenti jitqiegħdu mill-ġdid fis-sitwazzjoni preċedenti ma jippreġudikax dak li jista’ jirriżulta mill-applikazzjoni tat-tieni paragrafu tal-Artikolu 340 TFUE.
Skont ġurisprudenza stabbilita, it-talbiet għal kumpens għal dannu materjali jew morali għandhom jiġu miċħuda meta jkunu relatati mill-qrib mat-talbiet għal annullament li huma stess ġew rifjutati bħala inammissibbli jew infondati (ara s-sentenza tad‑29 ta’ April 2020, Tilly-Sabco vs Il‑Kunsill u Il‑Kummissjoni, T‑707/18, mhux ippubblikata, EU:T:2020:160, punt 115 u l-ġurisprudenza ċċitata).
F’dan ir-rigward, huwa biżżejjed li jiġi rrilevat li l-ewwel talba għal kumpens tar-rikorrenti hija subordinata għall-konstatazzjoni tal-illegalità tad-deċiżjonijiet ikkontestati. Issa, peress li t-talba għall-annullament tad-deċiżjonijiet ikkontestati ġiet miċħuda, jeħtieġ li tiġi miċħuda l-ewwel talba għal kumpens tar-rikorrenti.
2.
Fuq it
‑
tieni talba għal kumpens
Ir-rikorrenti jitolbu kumpens għad-danni abbażi tar-responsabbiltà mhux kuntrattwali tas-SRB u tal-Kummissjoni skont l-Artikolu 87 tar-Regolament Nru 806/2014, li jipprovdi għar-responsabbiltà tas-SRB fit-twettiq tal-funzjonijiet ta’ riżoluzzjoni tiegħu, kif ukoll skont l-Artikoli 266, 268 u 340 TFUE, li japplikaw kemm għas-SRB kif ukoll għall-Kummissjoni.
Ir-rikorrenti jsostnu li, irrispettivament minn jekk id-deċiżjonijiet ikkontestati jiġux annullati jew le, is-SRB u l-Kummissjoni għandhom jiġu kkundannati jħallsuhom kumpens abbażi tar-responsabbiltà mhux kuntrattwali tagħhom għall-imġiba illegali tagħhom deskritta fil-motivi għall-annullament, jiġifieri d-dikjarazzjonijiet u l-istanzi ta’ żvelar tas-SRB li wasslu għar-riżoluzzjoni ta’ Banco Popular, il-passività tal-istituzzjonijiet Ewropej quddiem il-kollass ta’ Banco Popular kif ukoll l-assenza ta’ amministrazzjoni tajba u intervent bikri, u l-illegalità tal-proċedura ta’ riżoluzzjoni. Huma jsostnu li kieku ma kienet ittieħdet l-ebda waħda minn dawn l-azzjonijiet illegali tas-SRB, Banco Popular ma kienx ikollu jiġu  suġġett għal riżoluzzjoni jew, tal-anqas, mhux taħt l-istess kundizzjonijiet.
Jeħtieġ li jitfakkar li, fis-sens tat-tieni paragrafu tal-Artikolu 340 TFUE, fil-qasam tar-responsabbiltà mhux kuntrattwali, l-Unjoni għandha, skont il-prinċipji ġenerali komuni għal sistemi legali tal-Istati Membri, tagħmel tajjeb għal kull dannu kkaġunat mill-istituzzjonijiet tagħha jew mill-impjegati tagħha fit-twettiq ta’ dmirijiethom.
Skont ġurisprudenza stabbilita, l-istabbiliment tar-responsabbiltà mhux kuntrattwali tal-Unjoni, fis-sens tat-tieni subparagrafu tal-Artikolu 340 TFUE, huwa subordinat għall-issodisfar tal-kundizzjonijiet kollha, jiġifieri l-illegalità tal-aġir ikkritikat fil-konfront tal-istituzzjoni tal-Unjoni, in-natura reali tad-dannu u l-eżistenza ta’ rabta kawżali bejn l-aġir ta’ din l-istituzzjoni u d-dannu invokat (ara s-sentenzi tal‑20 ta’ Settembru 2016, Ledra Advertising
et
vs Il‑Kummissjoni u BĊE, C‑8/15 P sa C-10/15 P, EU:C:2016:701, punt 64 u l-ġurisprudenza ċċitata; tas‑16 ta’ Diċembru 2020, Il‑Kunsill
et
vs K. Chrysostomides & Co.
et
, C‑597/18 P, C‑598/18 P, C‑603/18 P u C‑604/18 P, EU:C:2020:1028, punt 79 u l-ġurisprudenza ċċitata u tal‑25  ta’ Frar 2021, Dalli vs Il‑Kummissjoni, C‑615/19 P, EU:C:2021:133, punt 41 u l-ġurisprudenza ċċitata).
Għaldaqstant jekk waħda minn dawn il-kundizzjonijiet ma tiġix issodisfatta, ir-rikors għandu jiġi miċħud fl-intier tiegħu mingħajr ma jkun meħtieġ li jiġu eżaminati l-kundizzjonijiet l-oħra tar-responsabbiltà mhux kuntrattwali tal-Unjoni. Barra minn hekk, il-qorti tal-Unjoni ma hijiex obbligata li teżamina dawn il-kundizzjonijiet f’ordni stabbilita (ara s-sentenzi tal‑5 ta’ Settembru 2019, L‑Unjoni Ewropea vs Guardian Europe u Guardian Europe vs L‑Unjoni Ewropea, C‑447/17 P u C‑479/17 P, EU:C:2019:672, punt 148 u l-ġurisprudenza ċċitata, u tal‑10 ta’ Marzu 2021, AM vs BEI, T‑134/19, EU:T:2021:119, punt 84 u l-ġurisprudenza ċċitata).
Skont ġurisprudenza stabbilita, fir-rigward tal-ewwel kundizzjoni relatata mal-illegalità tal-imġiba allegata mill-istituzzjonijiet, għandu jiġi stabbilit ksur suffiċjentement serju ta’ dispożizzjoni legali intiża li tagħti drittijiet lill-individwi (ara s-sentenzi tal‑20 ta’ Settembru 2016, Ledra Advertising
et
vs Il‑Kummissjoni u BĊE, C‑8/15 P sa C‑10/15 P, EU:C:2016:701, punt 65 u l-ġurisprudenza ċċitata; tal‑25 ta’ Frar 2021, Dalli vs Il‑Kummissjoni, C‑615/19 P, EU:C:2021:133, punt 55 u l-ġurisprudenza ċċitata, u d-digriet tal‑24 ta’ Ottubru 2019, Liaño Reig vs SRB, T‑557/17, mhux ippubblikat, EU:T:2019:771, punt 62 u l-ġurisprudenza ċċitata).
Ir-rekwiżit ta’ ksur suffiċjentement serju ta’ dispożizzjoni legali li tagħti drittijiet lill-individwi huwa intiż, tkun liema tkun in-natura tal-att illegali inkwistjoni, sabiex jiġi evitat li r-riskju ta’ ħlas tad-danni allegati mill-persuni kkonċernati jostakola l-kapaċità tal-istituzzjoni kkonċernata li teżerċita b’mod sħiħ il-kompetenzi tagħha fl-interess ġenerali, kemm fil-kuntest tal-attività tagħha ta’ natura leġiżlattiva jew li timplika għażliet ta’ politika ekonomika kif ukoll fl-isfera tal-kompetenza amministrattiva tagħha, mingħajr madankollu ma tattribwixxi lil individwi r-responsabbiltà tal-konsegwenzi ta’ nuqqasijiet flagranti u li ma humiex skużabbli (ara s-sentenza tat‑3 ta’ Marzu 2010, Artegodan vs Il‑Kummissjoni, T‑429/05, EU:T:2010:60, punt 55 u l-ġurisprudenza ċċitata; tat‑23  ta’ Novembru 2011, Sison vs Il‑Kunsill, T‑341/07, EU:T:2011:687, punt 34 u l-ġurisprudenza ċċitata; u tal‑14 ta’ Diċembru 2018, East West Consulting vs Il‑Kummissjoni, T‑298/16, EU:T:2018:967, punt 124 u l-ġurisprudenza ċċitata).
Tali ksur huwa stabbilit meta dan jimplika ksur manifest u serju mill-istituzzjoni kkonċernata tal-limiti imposti fuq is-setgħa diskrezzjonali tagħha, peress li l-elementi li għandhom jittieħdu inkunsiderazzjoni f’dan ir-rigward huma, b’mod partikolari, il-kumplessità tas-sitwazzjonijiet li għandhom jiġu rregolati, il-livell ta’ ċarezza u ta’ preċiżjoni tad-dispożizzjoni miksura kif ukoll il-portata tal-marġni ta’ diskrezzjoni li r-regola miksura tħalli lill-istituzzjoni tal-Unjoni (ara s-sentenzi tal‑10 ta’ Settembru 2019, HTTS vs Il‑Kunsill, C‑123/18 P, EU:C:2019:694, punt 33 u l-ġurisprudenza ċċitata, u tat‑18  ta’ Novembru 2020, H vs Il‑Kunsill, T‑271/10 RENV II, EU:T:2020:548, punt 101 u l-ġurisprudenza ċċitata). Huwa biss meta din tal-aħħar tiddisponi biss minn marġni ta’ diskrezzjoni kunsiderevolment imnaqqas, jekk mhux ineżistenti, li l-ksur sempliċi tad-dritt tal-Unjoni jista’ jkun suffiċjenti sabiex tiġi stabbilita l-eżistenza ta’ ksur suffiċjentement serju (ara s-sentenzi tal‑20 ta’ Jannar 2021, Il‑Kummissjoni vs Printeos, C‑301/19 P, EU:C:2021:39, punt 103 u l-ġurisprudenza ċċitata, u tal‑20 ta’ Settembru 2019, Dehousse vs Il‑Qorti tal‑Ġustizzja tal‑Unjoni Ewropea, T‑433/17, EU:T:2019:632, punt 165 u l-ġurisprudenza ċċitata).
a)
Fuq l
‑
illegalità invokata
Fir-rigward tal-imġiba tal-Kummissjoni u tas-SRB, ir-rikorrenti jsostnu li d-dikjarazzjonijiet u l-istanzi ta’ żvelar tas-SRB tat‑23 u l‑31 ta’ Mejju 2017, u l-jiem li segwew, ikkawżaw paniku ġenerali li wassal sabiex jinżlu l-azzjonijiet ta’ Banco Popular u ġbid massiv ta’ depożiti mill-klijenti tagħha. Is-SRB allegatament kiser l-obbligi ta’ kunfidenzjalità tiegħu. Fil-bidu tal-iżvelar ta’ informazzjoni, minflok ma adottaw miżuri sabiex tittaffa l-ħsara, is-SRB u l-Kummissjoni adottaw pożizzjoni passiva kontra d-dritt għal amministrazzjoni tajba u d-dritt għal intervent bikri. Skont ir-rikorrenti, meta s-SRB qies li Banco Popular li kien f’sitwazzjoni ta’ falliment li seħħ jew li x’aktarx ser iseħħ, huwa adotta l-iskema ta’ riżoluzzjoni mingħajr ma qies il-miżuri li kienu inqas onerużi fuqhom, bi ksur tar-Regolament Nru 806/2014 u l-prinċipji fundamentali, bħall-prinċipji ta’ proporzjonalità, il-projbizzjoni tad-diskriminazzjoni u ta’ arbitraġġ, id-dritt għal smigħ u d-dritt għal motivazzjoni tad-deċiżjonijiet.
Ir-rikorrenti jqisu li l-ksur tad-dritt tal-Unjoni mis-SRB u l-Kummissjoni huwa stabbilit b’mod ċar, li huwa suffiċjenti sabiex tiġi stabbilita l-eżistenza ta’ ksur suffiċjentement serju. Dan ikun żball li ma jistax jiġi skużat mis-SRB li jinvolvi r-responsabbiltà mhux kuntrattwali tiegħu. Ma kellu jagħmel l-ebda dikjarazzjoni u lanqas jiżvela xi informazzjoni u, minħabba li kien ġie kkawżat dannu lil Banco Popular, is-SRB u l-Kummissjoni kellhom jippruvaw itaffuha u, għalkemm is-sitwazzjoni ta’ falliment kienet irriversibbli, huma kellhom jiddeċiedu li jadottaw skema ta’ riżoluzzjoni f’konformità mal-liġi u mal-prinċipji fundamentali.
L-argumenti tar-rikorrenti dwar l-imġiba tal-Kummissjoni u tas-SRB huma maqsuma f’żewġ ilmenti, relatati, min-naħa l-waħda, mal-ksur tal-obbligi ta’ kunfidenzjalità u, min-naħa l-oħra, mal-attitudni passiva tas-SRB u tal-Kummissjoni.
1)
Fuq l
‑
ewwel ilment, ibbażat fuq ksur tal
‑
obbligu ta’ kunfidenzjalità
Ir-rikorrenti jsostnu li mill-premessa 116 u l-Artikoli 88 u 90 tar-Regolament Nru 806/2014 u l-Artikolu 339 TFUE jirriżulta li l-kriterju ta’ diliġenza u ta’ prudenza huwa estremament għoli. Huma jqisu li huwa żbaljat li jiġi sostnut li l-intervista mogħtija lill-istazzjoni televiżiv Bloomberg mill-Presidenta tas-SRB, fit‑23 ta’ Mejju 2017 ma ppermettietx lill-pubbliku li jinferixxi li Banco Popular kien qiegħed jiġi eżaminat fis-sens tal-premessa 116 tar-Regolament Nru 806/2014.
Ir-rikorrenti jsostnu li d-dikjarazzjonijiet u l-iżvelar tal-informazzjoni tat‑23 u l‑31 ta’ Mejju 2017 huma attribwibbli lis-SRB jew, tal-anqas, lill-uffiċjali tal-Unjoni li pparteċipaw fil-proċedura ta’ riżoluzzjoni. Is-SRB ma ċaħadx li l-iżvelar kien ta lok għall-artiklu tal-istampa ppubblikat minn Reuters fil‑31 ta’ Mejju 2017. Il-Kummissjoni u s-SRB ma ċaħdux l-eżistenza ta’ ġbid ta’ depożiti mill-amministrazzjonijiet Spanjoli, b’mod partikolari mill-FROB. Is-SRB u l-Kummissjoni ma pprovdewx investigazzjoni interna li tippermetti li jiġi konkluż li ma kinux huma li taw lok għall-iżvelar. Is-SRB ma kienx implimenta l-proċedura ta’ kontroll tal-konsegwenzi ta’ kwalunkwe żvelar ta’ informazzjoni previst fl-Artikolu 88(5) tar-Regolament Nru 806/2014, fatt li kien jikkostitwixxi ksur suffiċjentement serju.
L-Artikolu 339 TFUE jipprevedi:
“Il-membri ta’ l-istituzzjonijiet ta’ l-Unjoni, il-membri tal-kumitati, u l-uffiċjali u l-aġenti l-oħra ta’ l-Unjoni, ikunu meħtieġa ukoll wara t-tmiem tal-funzjonijiet tagħhom, li ma jxerrdux tagħrif li jkun kopert bis-sigriet professjonali u, b’mod partikolari, tagħrif li jirriferi għal impriżi u dwar ir-relazzjonijiet kummerċjali tagħhom jew l-elementi tal-costing tagħhom.”
Skont il-ġurisprudenza, filwaqt li din id-dispożizzjoni tikkonċerna prinċipalment informazzjoni miġbura minn impriżi, l-avverbju “b’mod partikolari” juri li dan huwa prinċipju ġenerali li japplika ugwalment tajjeb għal informazzjoni kunfidenzjali oħra (ara, b’mod analogu, is-sentenza tat‑3 ta’ Marzu 2011, Siemens vs Il‑Kummissjoni, T‑110/07, EU:T:2011:68, il-punt 400 u l-ġurisprudenza ċċitata).
L-Artikolu 88(1) tar-Regolament Nru 806/2014 jipprovdi:
“Il-membri tal-Bord, il-Viċi President, il-membri tal-Bord kif imsemmi fl-Artikolu 43(1)(b), il-persunal tal-Bord u l-persunal ta’ skambju ma’ jew issekondat minn Stati Membri parteċipanti li jwettqu dmirijiet ta’ riżoluzzjoni għandhom ikunu soġġetti għar-rekwiżiti tas-segretezza professjonali skont l-Artikolu 339 TFUE u d-dispożizzjonijiet rilevanti fil-leġiżlazzjoni tal-Unjoni, anki wara li dmirijiethom ikunu spiċċaw. B’mod partikolari għandhom ikunu pprojbiti milli jiżvelaw informazzjoni kunfidenzjali li jkunu rċevew matul l-attivitajiet professjonali tagħhom jew minn awtorità kompetenti jew awtorità ta’ riżoluzzjoni b'rabta mal-funzjonijiet tagħhom skont dan ir-Regolament, lil kwalunkwe persuna jew awtorità, sakemm dan ma jkunx fl-eżerċizzju tal-funzjonijiet tagħhom skont dan ir-Regolament jew f’sommarju jew forma kollettiva b’tali mod li l-entitajiet imsemmija fl-Artikolu 2 ma jkunux jistgħu jiġu identifikati jew bil-kunsens espliċitu u minn qabel tal-awtorità jew l-entità li tkun forniet l-informazzjoni.”
Jeħtieġ ukoll li tissemma’ l-premessa 116 tar-regolament, iċċitata fil-punt 514 iktar ’il fuq, dwar il-kunfidenzjalità tal-informazzjoni miżmuma mis-SRB qabel l-adozzjoni ta’ deċiżjoni ta’ riżoluzzjoni.
F’dan il-każ, hemm lok li jiġi rrilevat li, fir-rikors, ir-rikorrenti jsemmu d-“dikjarazzjonijiet u l-iżvelar tas-SRB tat‑23 u l‑31 ta’ Mejju 2017, u l-jiem li segwew”. Fir-replika, ir-rikorrenti jagħmlu riferiment biss għall-intervista tal-Presidenta tas-SRB fit‑23 ta’ Mejju 2017 u għall-artiklu ppubblikat minn Reuters fil‑31 ta’ Mejju 2017.
Sa fejn ir-rikorrenti ma jidentifikawx x’inhuma l-allegati dikjarazzjonijiet l-oħra tas-SRB, il-Qorti Ġenerali ser tillimita ruħha sabiex teżamina l-kontenut tal-kummenti magħmula mill-Presidenta tas-SRB fit‑23 ta’ Mejju 2017 u tal-artiklu ta’ Reuters tal‑31 ta’ Mejju 2017 li fuqhom ir-rikorrenti jibbażaw ruħhom sabiex isostnu ksur tal-obbligu ta’ kunfidenzjalità.
Fl-ewwel lok, fir-rigward tal-intervista mogħtija mill-Presidenta tas-SRB lill-istazzjon televiżiv Bloomberg fit‑23 ta’ Mejju 2017, il-ġurnalist staqsa:
“Nista’ nieħdok Spanja? Nixtieq nuri lill-udjenza tagħna xi ħaġa li hija preżenti ħafna fuq l-iskrin tar-radar tagħna hawnhekk fi Bloomberg, xi ħaġa li tirrigwarda lil Banco Popular u obbligazzjonijiet kontinġenti konvertibbli li bħalissa huma taħt xi pressjoni. Din l-istituzzjoni għandha TEC 1 ftit ogħla minn 7 %. Qiegħed ukoll fuq l-iskrin tar-radar tiegħek? ” [Can I take you to Spain ? I want to show our audience something that is very much on our radar screen here at Bloomberg and that is Banco Popular and the CoCos (Contingent Convertibles) which are under a little bit of pressure right now. This is an institution with a CET 1 just north of 7 per cent. Is it on your radar screen as well ?]
Il-Presidenta tas-SRB wieġbet:
“Qatt ma nitkellem dwar il-banek individwalment. Hemm iktar minn bank wieħed fuq l-iskrin tar-radar tagħna u ovvjament Banco Popular huwa wkoll każ li qegħdin nissorveljaw, iżda ma huwiex l-uniku wieħed.” (Well, I am never talking about individual banks. There are more banks than just one on our radar screen and of course, Banco Popular is also a case we are watching but it is not the only one we are watching).
Minn naħa, hemm lok li jiġi kkonstatat, kif jindika s-SRB, li dawn il-kummenti huma ta’ portata ġenerali, inkwantu s-superviżjoni ta’ istituzzjonijiet tifforma parti mill-missjoni tiegħu f’kooperazzjoni mal-BĊE. L-informazzjoni li Banco Popular, bħala istituzzjoni ta’ kreditu koperta mill-mekkaniżmu superviżorju uniku, huwa “sorveljat” ma hijiex kunfidenzjali.
Barra minn hekk, mill-artiklu tal‑15 ta’ Mejju 2017 ippubblikat mill-
elconfidencial.com
, imsemmi fil-punt 41 iktar ’il fuq, jirriżulta li l-informazzjoni li l-Banco Popular kien is-suġġett ta’ spezzjoni tal-BĊE kienet diġà pubblika.
Min-naħa l-oħra, matul din l-intervista, il-Presidenta tas-SRB ma ssemmix l-ipoteżi ta’ riżoluzzjoni mill-Banco Popular. L-ebda konklużjoni ma tista’ tittieħed minn dawn il-kummenti fir-rigward tal-implimentazzjoni futura ta’ riżoluzzjoni ta’ Banco Popular, u inqas u inqas fir-rigward tal-għodda ta’ riżoluzzjoni li tista’ tiġi implimentata mis-SRB.
Barra minn hekk, sa fejn dawn il-kummenti ma jistgħux jiġu interpretati li jfissru li Banco Popular ser ikun is-suġġett ta’ proċedura ta’ riżoluzzjoni, ma jaqgħux taħt l-ipoteżijiet previsti fil-premessa 116 tar-Regolament Nru 806/2014 dwar il-komunikazzjoni ta’ kwalunkwe informazzjoni dwar deċiżjoni ta’ riżoluzzjoni qabel ma din tiġi adottata.
Barra minn hekk, fir-rigward ta’ estratt ieħor minn din l-intervista, iċċitat fil-punt 16 tar-rikors, huwa biżżejjed li jiġi rrilevat li l-kummenti tal-Presidenta tas-SRB jikkostitwixxu ġeneralitajiet li ma jikkonċernawx is-sitwazzjoni partikolari ta’ Banco Popular. Fil-fatt, f’dan l-estratt, għal mistoqsija dwar il-futur tal-istituzzjonijiet, bħal Banco Popular, li reċentement ġabru fondi mis-suq u kellhom diffikultà sabiex jagħmlu dan mill-ġdid, il-Presidenta tas-SRB wieġbet:
“Għal darb’oħra, ma iniex sejjer nitkellem dwar Banco Popular. Kif tifhem, naħseb li t-trattament tas-suġġett imur eżattament lura għall-kwistjoni dwar x’inhi l-kawża oriġinali u hija kwistjoni individwali u idjosinkratika fuq bażi ta’ każ b’każ jekk tistax tinnewtralizza l-portafoll tan-NPL f’bank ħażin? Tista’ tipprova tbigħu? Kif tista’ tirristrutturah? L-amalgamazzjoni hija dejjem opzjoni. Naħseb li l-messaġġ ċar tiegħi huwa li ħdimna ħafna f’dawn l-aħħar sentejn sabiex nippruvaw nimplimentaw pjanijiet ta’ riżoluzzjoni li nittamaw li joffru wkoll soluzzjonijiet iktar privati. Għalhekk, qabel ma tilħaq il-punt li ma jkunx vijabbli u jidħol f’riżoluzzjoni, il-bank huwa strutturat sabiex tkun tista’ ssib soluzzjonijiet alternattivi u privati. Ngħid li dejjem ikun hemm soluzzjoni preferibbli, anki mill-perspettiva tagħna. U ma hemm l-ebda soluzzjoni unika.”
Għalhekk, hemm lok li jiġi kkunsidrat li l-kummenti magħmula mill-Presidenta tas-SRB matul l-intervista tat‑23 ta’ Mejju 2017 ma jinkludux informazzjoni kunfidenzjali u ma jikkostitwixxux ksur tal-prinċipju ta’ kunfidenzjalità jew tal-obbligu tas-sigriet professjonali previst fl-Artikolu 88 tar-Regolament Nru 806/2014 u fl-Artikolu 339 TFUE.
Fit-tieni lok, fir-rigward tal-artiklu ppubblikat minn Reuters fil‑31 ta’ Mejju 2017, intitolat “L-UE, imwissija kontra r-riskju ta’ riżoluzzjoni ta’ Banco Popular” (La UE, advertida de riesgo de una resolución ordenada en Banco Popular), dan l-artiklu jindika li, skont uffiċjal għoli tal-Unjoni li baqa’ anonimu, wieħed mis-superviżuri ewlenin tal-banek tal-Ewropa kien wissa lill-uffiċjali tal-Unjoni li Banco Popular kien jista’ jeħtieġ riżoluzzjoni jekk ma jirnexxilux isib xerrej u li l-Presidenta tas-SRB reċentement ħarġet “twissija bikrija”. Skont dan l-artiklu, dan l-uffiċjal għoli indika wkoll li l-Presidenta tas-SRB kienet iddikjarat li s-SRB kien qiegħed isegwi l-proċedura (Banco Popular) b’attenzjoni partikolari bil-ħsieb ta’ intervent possibbli u żied li l-offerta ta’ amalgamazzjoni tal-bank ma setgħet tkun mingħajr suċċess.
Dan l-artiklu ta’ Reuters jindika wkoll li, skont sors ieħor, li wkoll kien anonimu, it-tħejjijiet ġenerali kienu għaddejjin għalkemm għadhom ma ġew adottati l-ebda miżuri konkreti. Skont dan l-artikolu, kelliem għal Banco Popular kien qal li l-bank kien qiegħed jaħdem fuq diversi pjanijiet inklużi amalgamazzjoni, żieda fil-kapital u bejgħ tal-assi.
Għandu jiġi rrilevat ukoll li dan l-artikolu jsemmi l-istqarrija għall-istampa tas-SRB tal-istess jum, li fih is-SRB iddikjara li ma kkummentax dwar id-diffikultajiet speċifiċi ta’ bank, li ma setax jikkonferma l-interpretazzjonijiet tal-allegati kwotazzjonijiet magħmula mill-Presidenta tiegħu u li huwa qatt ma kien joħroġ twissija fir-rigward tal-banek.
Ir-rikorrenti jsemmu l-estratt minn dan l-artiklu li skontu “kienu għaddejjin tħejjijiet ġenerali”. Huwa biżżejjed li jiġi kkonstatat li, skont l-artiklu, dawn il-kummenti saru minn “sors ieħor”, ukoll anonimu, li ma huwiex speċifikat li kien uffiċjal tal-Unjoni. Dawn il-kummenti għalhekk ma jistgħux jiġu attribwiti lil uffiċjal tal-Kummissjoni jew lil membru tal-persunal tas-SRB. Barra minn hekk, ir-riferiment għal “tħejjijiet ġenerali” huwa ta’ natura vaga ħafna u ma jagħti l-ebda indikazzjoni li tippermetti li jiġi ddeterminat dwar jekk dawn kinux immirati lejn proċedura ta’ riżoluzzjoni li kienet tkun inbdiet kontra Banco Popular jew jekk kinux qegħdin jirreferu għall-pjanijiet previsti mill-bank innifsu u msemmija wkoll f’dak l-artiklu.
Barra minn hekk, għandu jiġi kkonstatat li r-rikorrenti ma jispeċifikawx liema informazzjoni li tinsab f’dan l-artikolu hija kunfidenzjali, u lanqas sa liema punt l-iżvelar tagħha jikkostitwixxi ksur tar-rekwiżiti tas-sigriet professjonali tas-SRB jew tal-Kummissjoni. Fi kwalunkwe każ, il-kummenti ta’ dak l-uffiċjal tal-Unjoni, imsemmija f’dak l-artiklu, ma kinux jikkonċernaw informazzjoni kunfidenzjali li setgħet tkun magħrufa biss mill-membri tas-SRB jew tal-Kummissjoni u ma humiex ta’ natura li jiċċertifikaw l-eżistenza tal-istanzi ta’ żvelar allegati mir-rikorrenti.
B’hekk, fl-ewwel lok, l-uffiċċjal semma “twissija bikrija” li allegatament inħarġet mill-Presidenta tas-SRB. Issa, hemm lok li jiġi rrilevat li din id-dikjarazzjoni ma tikkorrispondix għall-kompetenza tas-SRB, fatt li barra minn hekk, issemma fl-istqarrija għall-istampa tiegħu tal‑31 ta’ Mejju 2017.
Fit-tieni lok, fir-rigward tad-dikjarazzjoni tal-uffiċjal li “il-Presidenta tas-SRB iddikjarat li s-SRB kien qiegħed isegwi l-proċedura (Banco Popular) b’attenzjoni partikolari bil-ħsieb ta’ intervent possibbli”, huwa biżżejjed li jiġi kkonstatat li dawn ir-rimarki jirriproduċu s-sustanza ta’ dak li ddikjarat pubblikament il-Presidenta tas-SRB waqt l-intervista tagħha mal-kanal televiżiv Bloomberg fit‑23 ta’ Mejju 2017, jiġifieri li l-Banco Popular kien “sorveljat”. Barra minn hekk, l-interpretazzjoni estensiva mogħtija lil dawn il-kummenti ġiet miċħuda mis-SRB fl-istqarrija għall-istampa tiegħu.
Barra minn hekk, il-fatt li dan l-artikolu jirrapporta l-kliem allegat tal-Presidenta tas-SRB ma jistax ikun suffiċjenti sabiex jistabbilixxi l-awtentiċità tiegħu, speċjalment peress li l-persuna li suppost tirrapporta dawn il-kliem ma hijiex hija stess identifikata.
Fit-tielet lok, fir-rigward tad-dikjarazzjoni ta’ dan l-uffiċjal li l-offerta ta’ amalgamazzjoni tal-bank tista’ ma tkunx ta’ suċċess, mill-istess artiklu jirriżulta li Banco Popular nnifsu kien indika li l-iskadenza inizjalment iffissata għall‑10 ta’ Ġunju 2017 għas-sottomissjoni tal-offerti fil-kuntest tal-proċedura ta’ bejgħ privat kienet flessibbli.
F’dan ir-rigward, ir-rikorrenti pproduċew fl-anness tar-rikors, artiklu ta’
El País
tal‑31 ta’ Mejju 2017, intitolat “Banco Popular jestendi l-iskadenza għas-sottomissjoni tal-offerti sal-aħħar ta’ Ġunju” (El Popular amplía el plazo para presentar ofertas hasta fin de junio) li jikkonferma li l-bank estenda l-iskadenza għas-sottomissjoni tal-offerti mill‑10 ta’ Ġunju sal-aħħar ġimgħa ta’ dan ix-xahar.
B’hekk, il-possibbiltà li l-proċedura ta’ bejgħ privat imnegħdija f’April tal-2017 setgħet tkun mingħajr suċċess ma tistax titqies bħala informazzjoni kunfidenzjali, iżda sempliċement bħala inferenza li tirriżulta miċ-ċirkustanzi, jiġifieri, li fil‑31 ta’ Mejju 2017, Banco Popular kien għadu ma sabx xerrej fil-kuntest ta’ din il-proċedura u li d-data tal-għeluq ta’ dik il-proċedura kienet ġiet posposta.
Fir-raba’ lok, fir-rigward tad-dikjarazzjoni li skontha, skont uffiċjal għoli tal-Unjoni li baqa’ anonimu, wieħed mis-superviżuri ewlenin tal-banek fl-Ewropa kien wissa lill-uffiċjali tal-Unjoni li Banco Popular seta’ jeħtieġ riżoluzzjoni jekk ma jsibx xerrej, hemm lok li jiġi rrilevat li diversi artikli tal-istampa kienu diġà semmew matul Mejju, li Banco Popular kien f’diffikultà u li kien beda proċedura ta’ bejgħ privat.
Għalhekk, mill-artiklu tal‑11 ta’ Mejju 2017, ippubblikat fuq is-sit internet
elconfidencial.com
, iċċitat fil-punt 40 iktar ’il fuq, jirriżulta li l-Presidenta ta’ Banco Popular ordnat il-bejgħ urġenti tal-bank minħabba riskju ta’ falliment. Ir-riferiment, fl-artiklu ta’ Reuters tal‑31 ta’ Mejju 2017, għall-fatt li uffiċjali tal-Unjoni ġew infurmati minn “wieħed mis-superviżuri ewlenin tal-banek fl-Ewropa” jidher li jikkorrispondi għall-informazzjoni mogħtija f’dak l-artiklu tal‑11 ta’ Mejju 2017, li skontu, minħabba riskju serju ta’ falliment, b’mod partikolari, minħabba t-telf kontinwu ta’ depożiti, il-Presidenta ta’ Banco Popular kienet kostretta  timplimenta l-proċedura ta’ bejgħ sabiex tissodisfa r-rekwiżiti tal-BĊE. Barra minn hekk, artiklu tal‑15 ta’ Mejju 2017, ippubblikat fuq is-sit internet
elconfidencial.com
imsemmi fil-punt 41 iktar ’il fuq, kien jindika li l-pjan ta’ bejgħ ta’ Banco Popular kien ġie implimentat mill-President tiegħu wara l-ispezzjoni tal-BĊE.
B’hekk, il-fatt li Banco Popular kellu jaffaċċja riskju ta’ falliment jekk ma jsibx xerrej fi tmiem il-proċedura ta’ bejgħ li huwa kien beda kienet informazzjoni pubblika sa minn nofs Mejju tal-2017.
Minn dan jirriżulta li, għall-kuntrarju ta’ dak li jsostnu r-rikorrenti, il-kummenti tal-uffiċjal tal-Unjoni li baqa’ anonimu riprodotti f’dan l-artiklu ma fihomx informazzjoni kunfidenzjali relatata mal-implimentazzjoni ta’ proċedura ta’ riżoluzzjoni fir-rigward ta’ Banco Popular, bħal dik imsemmija fil-premessa 116 tar-Regolament Nru 806/2014, li tista’ tkun magħrufa biss mill-uffiċjali tal-Kummissjoni jew mill-membri tas-SRB.
Barra minn hekk, dan l-artiklu ta’ Reuters huwa bbażat fuq il-kummenti ta’ allegat uffiċjal tal-Unjoni li baqa’ anonimu li fir-rigward tiegħu ma huwiex speċifikat għal-liema istituzzjoni jew korp tal-Unjoni jappartjeni.
Kif isostni s-SRB, ħafna persuni oħra minbarra l-membri tas-SRB jew l-uffiċjali tal-Kummissjoni x’aktarx li jagħmlu dawn il-kummenti, b’mod partikolari fid-dawl tal-possibbiltajiet għall-iskambju ta’ informazzjoni previsti fl-Artikolu 88(6) tar-Regolament Nru 806/2014.
Issa, skont il-ġurisprudenza, fil-kuntest ta’ rikors għad-danni, hija l-parti rikorrenti li għandha tistabbilixxi li l-kundizzjonijiet għar-responsabbiltà mhux kuntrattwali tal-Unjoni fis-sens tal-Artikolu 340 TFUE  jkunu ssodisfatti. B’hekk, sa fejn ir-rikorrenti ma stabbilixxewx, fil-kawża odjerna, li l-pubblikazzjoni tal-informazzjoni fl-istampa kienet ir-riżultat ta’ żvelar ta’ informazzjoni attribwibbli lill-Kummissjoni jew lis-SRB, tali pubblikazzjoni ma tistax, fil-prinċipju, tiġi attribwita lilhom (ara, f’dan is-sens, is-sentenza tat‑8 ta’ Lulju 2008, Franchet u Byk vs Il‑Kummissjoni, T‑48/05, EU:T:2008:257, punt 182 u l-ġurisprudenza ċċitata).
F’dan ir-rigward, hemm lok li jiġi rrilevat li r-rikorrenti ma jipprovdu l-ebda prova li l-uffiċjal iċċitat f’dan l-artiklu huwa uffiċjal tal-Kummissjoni jew membru tal-persunal tas-SRB.
Ir-rikorrenti jiddikjaraw sempliċement li dan l-artiklu jipprova l-eżistenza ta’ żvelar u li s-SRB ma jiċħadx li kien seħħ xi żvelar. Huma jsostnu li s-SRB u l-Kummissjoni ma pprovdewx rapport, u lanqas ma wettqu investigazzjoni interna li tippermetti li jiġi konkluż li ma kinux is-sors tal-iżvelar ta’ informazzjoni li tinsab fl-artiklu ta’ Reuters. Huma jsostnu li, peress li din l-investigazzjoni interna ma twettqitx, is-SRB u l-Kummissjoni ma setgħu jipprovdu l-ebda prova sabiex ikunu jistgħu jikkonfutaw il-preżunzjoni li tirriżulta mill-premessa 116 u l-Artikoli 88 u 91 tar-Regolament Nru 806/2014.
Issa, anki jekk jiġi preżunt li l-kummenti msemmija f’dan l-artikolu joriġinaw minn żvelar minn uffiċjal tal-Unjoni, sakemm ma jiġix stabbilit li d-dipartimenti tal-Kummissjoni jew tas-SRB huma responsabbli għall-iżvelar ta’ informazzjoni murija mill-artikli tal-istampa li jirreferu għalihom ir-rikorrenti, il-ġurisprudenza turi li din l-oriġini tal-iżvelar ma tistax tiġi preżunta (ara, f’dan is-sens, is-sentenza tal‑15 ta’ Marzu 2006, BASF vs Il-Kummissjoni, T‑15/02, EU:T:2006:74, punt 605).
Barra minn hekk, hemm lok li jiġi rrilevat li, anki fil-każ li jkun verosimili li l-Kummissjoni jew is-SRB setgħu kienu fl-oriġini ta’ dan l-iżvelar, din l-eventwalità biss ma hijiex suffiċjenti, kif jallegaw ir-rikorrenti, sabiex titfa’ fuqhom il-piż ta’ prova kuntrarja (ara, f’dan is-sens, is-sentenza tal‑5 ta’ April 2006, Degussa vs Il‑Kummissjoni, T‑279/02, EU:T:2006:103, punt 412).
Għall-kuntrarju ta’ dak li jargumentaw ir-rikorrenti, la l-premessa 116 u lanqas l-Artikolu 88 tar-Regolament Nru 806/2014, li jipprojbixxu l-iżvelar ta’ informazzjoni kunfidenzjali lil kwalunkwe persuna jew awtorità, ma jistgħu jiġu interpretati li jinkludu preżunzjoni li kwalunkwe żvelar li jikkonċerna r-riżoluzzjoni ta’ entità toriġina minn membru tal-persunal tas-SRB, li timplika inverżjoni tal-oneru tal-prova.
Fil-każ preżenti, fl-assenza ta’ preżunzjoni li l-Kummissjoni jew is-SRB kienu fl-oriġini tal-allegat żvelar ta’ informazzjoni, ma huwiex il-kompitu tagħhom li juri li ma kinux.
Barra minn hekk, fl-ebda każ ma tista’ tiġi dedotta mill-assenza ta’ investigazzjoni interna, prova tal-ksur mis-SRB jew mill-Kummissjoni tal-obbligi ta’ kunfidenzjalità tagħhom. Għalhekk, għandu jiġi kkunsidrat li l-fatt li s-SRB u l-Kummissjoni ma wettqu l-ebda investigazzjoni interna sabiex jiddeterminaw l-oriġini tal-iżvelar potenzjali ta’ informazzjoni, wara l-adozzjoni tad-deċiżjoni ta’ riżoluzzjoni, ma huwiex rilevanti għall-evalwazzjoni ta’ aġir illegali li allegatament ta lok għad-dannu invokat mir-rikorrenti.
F’dan ir-rigward, permezz ta’ ittra ppreżentata fir-Reġistru tal-Qorti Ġenerali fid‑9 ta’ Ottubru 2020, ir-rikorrenti ppreżentaw proposta ta’ provi ġodda skont l-Artikolu 85(3) tar-Regoli tal-Proċedura. Din il-proposta ta’ provi ġodda tirrigwarda żewġ ittri interni tas-SRB, tal‑10 u tat‑18 ta’ Awwissu 2017, dwar żvelar potenzjali ta’ informazzjoni li wassal għall-artiklu ta’ Reuters tal-31 ta’ Mejju 2017. Ir-rikorrenti jsemmu li kellhom aċċess għal dawn id-dokumenti wara d-deċiżjoni tal-kumitat tal-appell tas-SRB tal‑15 ta’ April 2020, dwar it-talba tagħhom għal aċċess għad-dokumenti, imressqa fuq il-bażi tal-Artikolu 90 tar-Regolament Nru 806/2014 u li s-SRB bagħtilhom dawn iż-żewġ emails fis‑27 ta’ Awwissu 2020. Huma jsostnu li dawn l-ittri juru l-assenza ta’ investigazzjoni interna mis-SRB dwar l-allegat żvelar ta’ informazzjoni li wassal għall-artiklu tal‑31 ta’ Mejju 2017.
Huwa biżżejjed li jitfakkar li r-rikorrenti ma wrewx li l-kummenti rrappurtati fl-artiklu ta’ Reuters tal‑31 ta’ Mejju 2017 għandhom bħala l-oriġini tagħhom, żvelar ta’ informazzjoni minn membru tas-SRB u li l-fatt li s-SRB ma għamilx investigazzjoni interna ma huwiex rilevanti għall-finijiet tal-evalwazzjoni dwar jekk dan tal-aħħar kisirx l-obbligi tiegħu ta’ kunfidenzjalità. Għaldaqstant, hemm lok li jitqies li din il-prova ġdida intiża li jiġi stabbilit in-nuqqas ta’ investigazzjoni interna mis-SRB dwar l-allegat żvelar ta’ informazzjoni li minnu oriġina l-artikolu tal‑31 ta’ Mejju 2017 ma hijiex rilevanti.
Minn dan kollu li ntqal jirriżulta li r-rikorrenti ma wrewx l-eżistenza ta’ ksur tal-prinċipju ta’ kunfidenzjalità u l-obbligu tas-sigriet professjonali min-naħa tas-SRB jew tal-Kummissjoni.
2)
Fuq it
‑
tieni lment, dwar l
‑
attitudni passiva tas
‑
SRB u tal
‑
Kummissjoni
Ir-rikorrenti jsostnu li, fil-bidu tal-iżvelar tal-informazzjoni, minflok ma ħadu miżuri sabiex itaffu l-ħsara, is-SRB u l-Kummissjoni adottaw pożizzjoni passiva kontra d-dritt għal amministrazzjoni tajba u d-dritt għal intervent bikri. Meta s-SRB qies li Banco Popular kien jinsab f’sitwazzjoni ta’ falliment li seħħ jew li x’aktarx ser iseħħ, kien adotta l-iskema ta’ riżoluzzjoni mingħajr ma qies miżuri inqas restrittivi għar-rikorrenti, bi ksur tar-Regolament Nru 806/2014 u tal-prinċipji fundamentali, bħall-prinċipji ta’ proporzjonalità, ta’ projbizzjoni tad-diskriminazzjoni u l-arbitrarjetà, kif ukoll id-dritt għal smigħ u d-dritt għal motivazzjoni tad-deċiżjonijiet. Huma jqisu li billi s-SRB u l-Kummissjoni ħolqu s-sitwazzjoni ta’ inċertezza li wasslet għall-falliment ta’ Banco Popular, dawn kienu obbligati jaġixxu sabiex jimminimizzaw il-ħsara kkawżata.
Hemm lok li jiġi rrilevat li r-rikorrenti ma jispjegawx eżattament x’jikkritikaw lill-Kummissjoni u lis-SRB meta jsemmu l-“attitudni passiva” tagħhom, u lanqas liema miżuri dawn kien messhom ħadu sabiex “itaffu l-ħsara”.
Kif tindika l-Kummissjoni, skont il-ġurisprudenza, l-ommissjonijiet tal-istituzzjonijiet tal-Unjoni jistgħu jagħtu lok biss għar-responsabbiltà tal-Unjoni sal-punt li l-istituzzjonijiet ikunu kisru obbligu legali li jaġixxu bħala riżultat ta’ dispożizzjoni tad-dritt tal-Unjoni (sentenza tal‑15 ta’ Settembru 1994, KYDEP vs Il‑Kunsill u Il‑Kummissjoni, C‑146/91, EU:C:1994:329, punt 58; ara wkoll is-sentenzi tal‑14 ta’ Diċembru 2005, Beamglow vs Il‑Parlament
et
, T‑383/00, EU:T:2005:453, punt 166 u l-ġurisprudenza ċċitata, u tas‑16 ta’ Novembru 2017, Acquafarm vs Il‑Kummissjoni, T‑458/16, mhux ippubblikata, EU:T:2017:810, punt 47 u l-ġurisprudenza ċċitata). Madankollu, ir-rikorrenti ma jispjegawx taħt liema dispożizzjonijiet is-SRB u l-Kummissjoni huma obbligati jaġixxu sabiex jevitaw li jadottaw deċiżjoni ta’ riżoluzzjoni.
Sa  fejn ir-rikorrenti jirreferu għall-argumenti li kienu diġà tqajmu fil-kuntest tat-talba għall-annullament, huwa biżżejjed li jiġi rrelevat li dawn ġew miċħuda fil-kuntest tal-analiżi tal-ewwel motiv. B’mod partikolari, l-argumenti dwar l-attitudni passiva tas-SRB u tal-Kummissjoni bi ksur tal-prinċipju ta’ amministrazzjoni tajba ġew miċħuda fil-kuntest tal-analiżi tat-tielet ilment tal-ewwel parti tal-ewwel motiv, fil-punti 173 sa 176 iktar ’il fuq, u l-argumenti dwar in-nuqqas ta’ kunsiderazzjoni tal-miżuri inqas restrittivi għar-rikorrenti ġew miċħuda fit-tieni u t-tielet parti tal-ewwel motiv.
Minn dan li ntqal iktar ’il fuq jirriżulta li r-rikorrenti ma wrewx l-eżistenza ta’ aġir illegali mis-SRB jew mill-Kummissjoni u, konsegwentement, ma stabbilixxewx l-eżistenza ta’ ksur suffiċjentement serju ta’ regola tad-dritt li maħsuba li tagħti drittijiet lill-individwi. Skont il-ġurisprudenza ċċitata fil-punt 596 iktar ’il fuq, peress li l-ewwel kundizzjoni għar-responsabbiltà mhux kuntrattwali tas-SRB jew tal-Kummissjoni ma ġietx issodisfatta, it-tieni talba għal kumpens għandha tiġi miċħuda, mingħajr ma jkun meħtieġ li jiġu eżaminati l-kundizzjonijiet l-oħra.
Madankollu, il-Qorti Ġenerali tqis li huwa xieraq, fl-interess tal-amministrazzjoni tajba tal-ġustizzja, li teżamina wkoll l-argumenti tar-rikorrenti dwar l-eżistenza ta’ rabta kawżali bejn l-aġir allegatament illegali tas-SRB u tall-Kummissjoni u l-ħsara li allegatament sostnew.
b)
Fuq ir
‑
rabta kawżali
Ir-rikorrenti jsostnu li r-rabta kawżali marbuta mal-istanzi ta’ żvelar ta’ informazzjoni kunfidenzjali hija msemmija fil-premessa 116 tar-Regolament Nru 806/2014, billi dawn jistgħu jirriżultaw f’riżoluzzjoni ta’ istituzzjoni bankarja. L-użu tal-espressjoni “[il-prinċipju tat-tluq għandu jkun]” fil-premessa 116 ifisser li, f’każ ta’ ksur tal-obbligi ta’ kunfidenzjalità, huma l-istituzzjonijiet tal-Unjoni li għandhom jagħtu prova tal-assenza ta’ rabta kawżali.
Ir-rikorrenti jfakkru li d-dikjarazzjoni mill-Presidenta tas-SRB fit‑23 ta’ Mejju 2017, li s-SRB kien qiegħed jeżamina lil Banco Popular, u l-artiklu tar-Reuters tal-31 ta’ Mejju 2017, li jinforma li s-SRB kien ser jibda proċedura ta’ riżoluzzjoni, kienu l-kawża ta’ paniku ġenerali, li wassal sabiex jaqgħu l-kwotazzjonijiet fil-borża ta’ Banco Popular u għal ġbid massiv ta’ depożiti. Wara dan l-iżvelar ta’ informazzjoni, is-SRB u l-Kummissjoni ma kienu għamlu xejn sabiex jirrimedjaw is-sitwazzjoni u, b’riżultat ta’ dan, is-SRB qies li Banco Popular kien fallut u beda l-proċedura ta’ riżoluzzjoni. Barra minn hekk, is-SRB allegatament wettaq diversi ksur matul l-adozzjoni tal-iskema ta’ riżoluzzjoni. Dan il-ksur kollu kkawża l-ħsara lir-rikorrenti. Ir-rikorrenti jqisu li s-SRB u l-Kummissjoni ma kellhomx jadottaw miżura ta’ riżoluzzjoni ta’ Banco Popular, f’liema każ huma kien ikun għad għandhom l-investimenti tagħhom għad-dispożizzjoni tagħhom, jew kellhom jadottawha taħt kundizzjonijiet oħra, f’liema każ huma ma kinux ikunu sostnew danni patrimonjali.
Fir-rigward tal-kundizzjoni tal-eżistenza ta’ rabta kawżali bejn l-aġir allegat u l-ħsara allegata, l-imsemmi dannu għandu jirriżulta b’mod suffiċjentement dirett mill-aġir allegat, b’tali mod li dan tal-aħħar għandu jikkostitwixxi l-kawża determinanti tad-dannu, filwaqt li ma jkun hemm l-ebda obbligu li jiġu rimedjati l-konsegwenzi negattivi kollha, anki imbegħda, ta’ sitwazzjoni illegali. Huwa r-rikorrent li huwa obbligat jipproduċi l-prova tal-eżistenza ta’ rabta kawżali bejn l-aġir allegat u d-dannu invokat (ara s-sentenza tal‑11 ta’ Lulju 2019, BP/FRA, T‑838/16, mhux ippubblikata, EU:T:2019:494, punt 217 u l-ġurisprudenza ċċitata).
Ir-rikorrenti jsostnu li d-dikjarazzjoni mill-Presidenta tas-SRB fit‑23 ta’ Mejju 2017 u l-artiklu ta’ Reuters tal‑31 ta’ Mejju 2017 kienu s-sors tal-kriżi ta’ likwidità ta’ Banco Popular.
Dawn l-argumenti huma bbażati fuq preżentazzjoni parzjali u żbaljata tal-fatti li taw lok għall-kriżi ta’ likwidità ta’ Banco Popular u l-kawżi li wasslu għas-sitwazzjoni ta’ falliment li seħħ jew li x’aktarx ser iseħħ  tiegħu.
Għalhekk, għandu jitfakkar li, fl-evalwazzjoni tiegħu tas-sitwazzjoni ta’ falliment li seħħ jew li x’aktarx ser iseħħ ta’ Banco Popular, il-BĊE indika li Banco Popular kien ġibed l-attenzjoni minħabba l-profittabbiltà baxxa tiegħu, il-kwalità fqira tal-assi tiegħu u l-livell baxx ta’ kopertura tiegħu meta mqabbel ma’ sħabu u li, minn Jannar 2017, huwa kien is-suġġett ta’ kopertura negattiva fil-media. Il-BĊE nnota li, fi Frar 2017, meta tħabbru r-riżultati annwali tiegħu tal-2016, Banco Popular żvela l-ħtieġa għal dispożizzjonijiet eċċezzjonali u s-sostituzzjoni tal-President tiegħu. Huwa kkonstata li dawn l-aħbarijiet ikkawżaw tnaqqis fil-klassifikazzjoni ta’ Banco Popular minn DBRS u ħolqu tħassib sinjifikattiv għall-klijenti ta’ Banco Popular li rriżultaw fi ġbid mhux mistenni ta’ depożiti.
Il-BĊE rrileva wkoll li mewġa oħra ta’ ġbid ta’ depożiti ġiet skattata mill-pubblikazzjoni minn Banco Popular, fit‑3 ta’ April 2017, ta’ dikjarazzjoni pubblika
ad hoc
li tinforma dwar l-eżitu ta’ diversi verifiki interni u xprunata minn avvenimenti oħra msemmija fil-punt 56 iktar ’il fuq.
Fil-premessa 24 tal-iskema ta’ riżoluzzjoni, is-SRB semma ċirkustanzi oħra li wasslu għad-deterjorament rapidu tas-sitwazzjoni ta’ likwidità ta’ Banco Popular, jiġifieri:
–        fi Frar 2017, Banco Popular ħabbar il-ħtieġa ta’ provvedimenti eċċezzjonali li jammontaw għal EUR 5.7 biljun, li jwasslu għal telf konsolidat ta’ EUR 3 485 biljun, kif ukoll il-ħatra ta’ president ġdid;
–        fl‑10 ta’ Frar 2017, DBRS baxxiet il-klassifikazzjoni ta’ Banco Popular;
–        fit‑3 ta’ April 2017, Banco Popular ippubblika stqarrija pubblika
ad hoc
li tinforma dwar l-eżitu tal-awditi interni li potenzjalment għandhom impatt sinjifikattiv fuq ir-rapporti finanzjarji tiegħu u kkonfermat is-sostituzzjoni tad-direttur ġenerali tiegħu inqas minn sena wara li ħa l-kariga;
–        fis‑7 ta’ Ġunju 2017, Standard & Poor’s u, fil‑21 ta’ April, Moody’s, baxxew il-klassifikazzjoni ta’ Banco Popular;
–        fit‑12 ta’ Mejju 2017, Banco Popular kiser ir-rekwiżit ta’ kopertura tal-ħtiġiet ta’ likwidità ta’ 80 % u ma kienx f’pożizzjoni li jistabbilixxi mill-ġdid il-konformità mal-limitu regolatorju minn hemm ’il quddiem;
–        il-kopertura negattiva kontinwa fil-media tar-riżultati finanzjarji ta’ Banco Popular u l-allegat riskju imminenti ta’ falliment jew ta’ nuqqas ta’ likwidità wasslu għal żieda fl-irtirar tad-depożiti;
–        fis‑6 ta’ Ġunju 2017, DBRS u Moody’s baxxew il-klassifikazzjoni ta’ Banco Popular.
Is-SRB irrileva li dawn iċ-ċirkustanzi kollha kienu wasslu għall-irtirar ta’ depożiti kbar.
Jeħtieġ li jiġi rrilevat ukoll li l-Kunsill ta’ Amministrazzjoni ta’ Banco Popular, fil-minuti tal-laqgħa tas‑6 ta’ Ġunju 2017, li warajha ddikjara li l-bank kien f’sitwazzjoni ta’ falliment, isemmi r-raġunijiet li wasslu għas-sitwazzjoni ta’ Banco Popular, fosthom l-artikli tal-istampa ppubblikati matul ix-xhur ta’ qabel dwar is-sitwazzjoni finanzjarja tal-grupp inġenerali u ta’ Banco Popular b’mod partikolari u l-effetti tagħhom fuq is-sitwazzjoni tal-likwidità. Il-Kunsill ta’ Amministrazzjoni semma li l-perijodu ta’ tensjoni finanzjarja estrema li kien għaddej minnu Banco Popular kien dovut għal diversi fatturi u, b’mod partikolari s-solvenza iktar baxxa, il-kwalità tal-assi u l-kopertura tagħhom meta mqabbla mal-grupp ta’ paragun, kif ukoll il-kopertura kontinwa u estremament negattiva tal-grupp f’ċerti media. Minn dan jirriżulta li, filwaqt li l-Kunsill ta’ Amministrazzjoni jirrikonoxxi li l-informazzjoni dwar id-diffikultajiet finanzjarji tal-grupp imxandra fl-istampa għal diversi xhur ikkontribwixxiet għas-sitwazzjoni ta’ Banco Popular, huwa jikkwotahom biss bħala fattur wieħed fost l-oħrajn u ma jsemmix id-dikjarazzjoni tal-Presidenta tas-SRB tat‑23 ta’ Mejju 2017, u lanqas l-artiklu ta’ Reuters tal‑31 ta’ Mejju 2017.
Minn dawn il-fatti, mhux ikkontestati mir-rikorrenti, jirriżulta li s-sitwazzjoni ta’ Banco Popular kienet diġà ddeterjorat qabel sew it‑23 ta’ Mejju 2017 u li l-kriżi ta’ likwidità ta’ Banco Popular kienet ikkawżata minn diversi fatturi, li oriġinaw mir-riżultati ħżiena tal-bank imħabbra fi Frar u f’April 2017. B’mod partikolari, ir-rekwiżit ta’ kopertura tal-ħtiġiet ta’ likwidità ta’ Banco Popular ma kienx issodisfa r-rekwiżiti legali mit‑12 ta’ Mejju 2017.
Jeħtieġ li jiġi rrilevat li r-rikorrenti ma jistgħux jinjoraw iċ-ċirkustanzi oġġettivi kollha li kkawżaw il-problemi ta’ likwidità ta’ Banco Popular, b’mod partikolari minn April 2017. Ma jistgħux jargumentaw b’mod validu li d-dikjarazzjoni tat‑23 ta’ Mejju 2017 u l-artiklu tal‑31 ta’ Mejju 2017, anki jekk wieħed jassumi li dawn kienu kkawżati minn ksur tal-prinċipju ta’ kunfidenzjalità mis-SRB jew mill-Kummissjoni, kienu s-sors tal-kriżi tal-likwidità ta’ Banco Popular u, għalhekk, tad-dannu tagħhom.
Konsegwentement, minn dan jirriżulta li r-rikorrenti ma stabbilixxewx rabta kawżali bejn l-allegati illegalitajiet kommessi mis-SRB u l-Kummissjoni u l-kriżi ta’ likwidità ta’ Banco Popular, u għalhekk bejn dawn u d-dannu allegat.
Din il-konklużjoni ma titpoġġiex f’dubju mill-argumenti l-oħra tar-rikorrenti.
Ir-rikorrenti jsostnu li l-BĊE, fl-evalwazzjoni tiegħu tas-sitwazzjoni ta’ falliment li seħħ jew li x’aktarx ser iseħħ ta’ Banco, irrileva li t-telf tad-depożiti mill‑31 ta’ Mejju 2017 kien partikolarment sinjifikattiv, wara li l-mezzi tax-xandir żvelaw li l-bank seta’ jaffaċċja l-likwidazzjoni jekk il-proċedura attwali ta’ bejgħ privat ma tirnexxix f’terminu qasir ħafna.
Mill-evalwazzjoni tagħha jirriżulta li, skont il-BĊE, it-tħabbir tal-falliment tal-proċedura ta’ bejgħ privat u r-riskju ta’ likwidazzjoni tal-kumpanija żiedu t-telf tad-depożiti ta’ Banco Popular. Madankollu, dan huwa biss element wieħed mill-ħafna oħrajn ikkwotati mill-BĊE, li huma responsabbli għal dan it-telf ta’ depożiti. Ir-rikorrenti ma jistgħux isostnu li l-BĊE rrikonoxxa li l-artiklu ta’ Reuters kien is-sors tal-kriżi tal-likwidità ta’ Banco Popular.
Il-BĊE rrileva l-kopertura negattiva sinjifikattiva tal-media li ġie suġġett għaliha Banco Popular matul dan il-perijodu u anki kkwota eżempji ta’ artikli ppubblikati fil‑11 u fil‑15 ta’ Mejju 2017, imsemmija fil-punti 40 u 41 iktar ’il fuq. Ir-rikorrenti ma jistgħux jiżolaw minn dawn l-artikli kollha għall-istampa l-uniku artiklu li jsemmi uffiċjal tal-Unjoni, sabiex isostnu li dan l-artiklu biss huwa l-kawża tal-iżvelar tal-likwidità ta’ Banco Popular.
Ir-rikorrenti jargumentaw ukoll li s-SRB, fil-valutazzjoni 1, u l-BĊE, fl-evalwazzjoni tiegħu tal‑5 ta’ Ġunju 2017 dwar it-talba għal assistenza ta’ likwidità b’urġenza ta’ Banco Popular, indikaw li t‑23 u l‑31 ta’ Mejju 2017 kienu dati importanti fil-kriżi tal-likwidità ta’ Banco Popular.
F’dan ir-rigward, fl-evalwazzjoni tiegħu tal-5 ta’ Ġunju 2017 dwar it-talba għal assistenza ta’ likwidità b’urġenza ta’ Banco Popular, il-BĊE ddikjara:
“Banco Popular affaċċja ġbid sinjifikattiv ta’ depożiti fis-segmenti kollha tal-klijenti bejn il‑31 ta’ Marzu u l‑1 ta’ Ġunju 2017, li wassal għal deterjorament serju fil-bażi ta’ depożiti tiegħu […] u l-kapaċità ta’ bbilanċjar mill-ġdid tiegħu (CBC […]). Ikkawżat minn deterjorament fir-reputazzjoni tal-bank bħala riżultat tal-kopertura tal-media u t-tħabbira mill-bank ta’ ħtieġa li jkun hemm żieda fil-kapital jew amalgamazzjoni u akkwist, minħabba d-deterjorament fis-sitwazzjoni finanzjarja tiegħu, flimkien mal-impatt ta’ tnaqqis sinjifikattiv fil-klassifikazzjoni tiegħu, l-irtirar tad-depożiti repetutament qabeż il-500 miljun kuljum fil-ġimgħat reċenti (it‑12 ta’ Mejju, is‑16 ta’ Mejju, it‑22 ta’ Mejju, il‑31 ta’ Mejju u l‑1 ta’ Ġunju) fil-kuntest ta’ tnaqqis kostanti fil-fondi b’riżerva ta’ likwidità limitata.”
Is-SRB, fil-valutazzjoni 1, irriproduċa din l-istess analiżi, u fejn indika li kien straħ fuq l-informazzjoni pprovduta mill-BĊE.
Minn dan jirriżulta li d-dati tat‑23 u l‑31 ta’ Mejju 2017 jissemmew mill-BĊE u mis-SRB biss fost dati oħra li jikkorrispondu għad-dati tal-irtirar ta’ depożiti ’il fuq minn EUR 500 miljun u ma għandhom l-ebda rabta mad-dikjarazzjoni tal-Presidenta tas-SRB u l-artiklu ta’ Reuters. Għall-kuntrarju ta’ dak li jsostnu r-rikorrenti, il-BĊE u s-SRB ma indikawx li d-dati tat‑23 u l‑31 ta’ Mejju huma iktar importanti mid-dati l-oħra msemmija. Barra minn hekk, huma enfasizzaw li l-kawżi tal-ġbid ta’ depożiti kienu multipli u ma jistax jiġi dedott minn dan, kif jagħmlu r-rikorrenti, li d-dikjarazzjoni tat‑23 ta’ Mejju u l-artiklu tal‑31 ta’ Mejju kienu fl-oriġini tal-kriżi tal-likwidità ta’ Banco Popular.
Barra minn hekk, l-evoluzzjoni tal-prezz tal-azzjoni ta’ Banco Popular wriet tnaqqis kostanti bejn Ġunju 2016 u Ġunju 2017. Għall-kuntrarju ta’ dak li jsostnu r-rikorrenti, dan l-iżvilupp ma jiżvela l-ebda rabta bejn, min-naħa l-waħda, id-dikjarazzjoni tat‑23 ta’ Mejju u l-artiklu tal‑31 ta’ Mejju 2017 u, min-naħa l-oħra, il-prezz tal-azzjoni ta’ Banco Popular. It-tnaqqis fil-prezz tal-azzjonijiet ta’ Banco Popular huwa spjegat mis-sitwazzjoni finanzjarja ħażina tal-bank u għandu jkun marbut mat-tnaqqis suċċessiv fil-grad tal-klassifikazzjoni ta’ Banco Popular mill-aġenziji tal-klassifikazzjoni, imsemmija fil-punti 32, 38 u 46 imsemmija iktar ’il fuq.
Mill-kunsiderazzjonijiet preċedenti kollha jirriżulta li t-talbiet għal kumpens tar-rikorrenti għandhom jiġu miċħuda.
C.
Fuq it
‑
talbiet għall
‑
annullament tal
‑
valutazzjoni 2 u għal kumpens
Permezz tat-tielet sett ta’ talbiet tagħhom, ir-rikorrenti jikkontestaw il-valutazzjoni 2 abbażi tal-Artikoli 20(15) u tal-Artikoli 86 u 87 tar-Regolament Nru 806/2014, u jsostnu id-dritt għal kumpens.
Il-Kummissjoni ssostni li l-kontestazzjoni tal-valutazzjoni 2 hija inammissibbli. Is-SRB jargumenta li l-valutazzjoni 2 ma tistax tiġi kkontestata separatament mid-deċiżjoni ta’ riżoluzzjoni.
Fl-ewwel lok, ir-rikorrenti jitolbu l-annullament tal-valutazzjoni 2, indipendentement mill-annullament tad-deċiżjonijiet ikkontestati. Fil-fatt, huma jiddikjaraw b’mod espliċitu, fir-rikors, li d-dritt li tiġi kkontestata l-valutazzjoni fuq il-bażi tal-Artikolu 20(15) tar-Regolament Nru 806/2014 jikkostitwixxi talba għall-annullament parzjali tad-deċiżjoni ta’ riżoluzzjoni, b’mod iktar speċifiku r-rapport espert użat mis-SRB għall-finijiet tar-riżoluzzjoni. Huma jsostnu li t-talba tagħhom, imressqa fuq il-bażi tal-Artikolu 20(15) tar-Regolament Nru 806/2014, hija indipendenti mir-rikors għall-annullament tad-deċiżjonijiet ikkontestati u t-talbiet tagħhom għal kumpens. Din it-talba hija ammissibbli anki jekk it-talbiet l-oħra jiġu miċħuda.
Barra minn hekk, fl-ittra tagħhom ippreżentata fir-Reġistru tal-Qorti Ġenerali tas‑16 ta’ April 2019 dwar talba għal emenda tal-miżuri istruttorji, ir-rikorrenti nnifishom jippreżentaw it-talba għal annullament tad-deċiżjonijiet ikkontestati, il-kawża għad-danni mhux kuntrattwali u l-kontestazzjoni tal-valutazzjoni 2, flimkien ma’ talba għal kumpens, bħala tliet rimedji indipendenti.
F’dan ir-rigward, għandu jiġi rrilevat li l-Artikolu 20(15) tar-Regolament Nru 806/2014 jipprovdi li:
“Il-valwazzjoni għandha tkun parti integrali tad-deċiżjoni dwar l-applikazzjoni ta’ għodda ta’ riżoluzzjoni jew dwar l-eżerċizzju ta’ setgħa ta’ riżoluzzjoni jew id-deċiżjoni dwar l-eżerċizzju tas-setgħa ta’ valwazzjoni negattiva jew konverżjoni ta’ strumenti kapitali. Il-valwazzjoni nnifisha ma għandhiex tkun soġġetta għal dritt ta’ appell separat iżda tista’ tkun soġġetta għal appell flimkien mad-deċiżjoni tal-Bord.”
F’dan ir-rigward, ir-rikorrenti jibbażaw ruħhom fuq interpretazzjoni żbaljata ta’ dik id-dispożizzjoni u l-premessa 63 tar-Regolament Nru 806/2014, li skontha “tali valwazzjoni għandha tkun soġġetta għal dritt ta’ appell flimkien mad-deċiżjoni ta’ riżoluzzjoni biss”. Għall-kuntrarju ta’ dak li jsostnu r-rikorrenti, il-possibbiltà li jiġi ppreżentat rikors “konġunt” kontra l-valorizzazzjoni u l-iskema ta’ riżoluzzjoni ma tfissirx li huwa possibbli li l-valorizzazzjoni tiġi kkontestata f’appell li jkun separat minn dak għall-annullament tal-iskema ta’ riżoluzzjoni, anki jekk tiġi introdotta fl-istess ħin u permezz ta’ rikors wieħed.
Mill-kliem użat fl-Artikolu 20(15) tar-Regolament Nru 806/2014 jirriżulta b’mod ċar li l-valutazzjoni 2, bħala parti integrali mill-iskema ta’ riżoluzzjoni, tista’ tiġi kkontestata biss fil-kuntest ta’ rikors għal annullament ta’ din tal-aħħar, iżda ma tistax tkun is-suġġett ta’ kawża indipendenti.
Għaldaqstant, hemm lok li jiġi kkonstatat li t-talba tar-rikorrenti għall-annullament tal-valutazzjoni 2 biss, indipendentement mit-talba tagħhom għall-annullament tad-deċiżjonijiet ikkontestati, għandha tiġi interpretata bħala rikors separat minn dak għall-annullament tal-iskema ta’ riżoluzzjoni. Issa, l-Artikolu 20(15) tar-Regolament Nru 806/2014, li fuqu r-rikorrenti bbażaw it-talba tagħhom għal annullament tal-valutazzjoni 2, jeskludi espressament il-possibbiltà li jiġi ppreżentat tali rikors.
Għaldaqstant, hemm lok li t-talba għal annullament tal-valutazzjoni 2 tiġi miċħuda bħala inammissibbli.
Fit-tieni lok, ir-rikorrenti jsostnu dritt għal kumpens li jirriżulta direttament mill-Artikolu 17 tal-Karta, anki jekk ir-Regolament Nru 806/2014 ma jipprovdix għal sistema ta’ kumpens. Fir-rigward tal-kumpens, ir-rikorrenti jsostnu li l-azzjonisti u d-detenturi tal-obbligazzjonijiet ta’ Banco Popular kellhom jirċievu kumpens wara r-riżoluzzjoni, ekwivalenti għall-valur nett tal-assi, skont l-Artikolu 20(12) tar-Regolament Nru 806/2014, u mhux għall-valur tal-likwidazzjoni. Huma jsostnu li din it-talba hija ammissibbli minkejja li ma speċifikawx il-portata preċiża tad-dannu u l-ammont eżatt tal-kumpens mitlub.
Ir-rikorrenti jindikaw ukoll li “l-appell imsemmi fl-Artikolu 20(15), ir-Regolament Nru 806/2014 huwa indipendenti mill-azzjoni għall-kanċellazzjoni u l-azzjoni għar-responsabbiltà mhux kuntrattwali” u li l-valutazzjoni użata għall-finijiet ta’ din id-dispożizzjoni hija “differenti mill-kalkolu tad-dannu fil-każ ta’ kanċellazzjoni bil-konferma tal-effetti jew mill-kalkolu fil-każ ta’ responsabbiltà mhux kuntrattwali”. Fir-replika, huma jsostnu dritt għal kumpens ekwivalenti għall-valur tal-assi netti ta’ Banco Popular fid-data tar-riżoluzzjoni skont l-Artikolu 20(12) u (16) tar-Regolament Nru 806/2014, moqri flimkien mal-Artikolu 20(15), u l-Artikoli 86 u 87 tal-istess regolament.
Fir-replika, ir-rikorrenti jsostnu li, kieku l-valutazzjoni 2 kienet tirrifletti l-valur tal-assi netti ta’ Banco Popular fid-data tar-riżoluzzjoni, dan tal-aħħar ma kienx ikun suġġett għal riżoluzzjoni jew kien ikun neċessarju li tiġi ffissata offerta bi prezz minimu iktar għoli, li kien ikun ta’ benefiċċju għall-azzjonisti u d-detenturi ta’ strumenti ta’ fondi proprji. Huma jqisu li, meta jitqiesu l-istimi tal-BĊE u ta’ Banco Popular, l-assi netti ta’ Banco Popular kienu pożittivi u kellhom valur ta’ EUR 7 biljun u li l-azzjonisti u d-detenturi tal-istrumenti ta’ fondi propji kellhom jiġu kkumpensati b’ammont ikkalkulat fuq il-bażi ta’ dak il-valur, jiġifieri EUR 1.67 għal kull azzjoni.
Barra minn hekk, hemm lok li jiġi rrilevat li, permezz tal-ittra tagħhom ippreżentata fir-Reġistru tal-Qorti Ġenerali fis‑16 ta’ April 2019, ir-rikorrenti rrinunzjaw għat-talba tagħhom, esposta fir-rikors, sabiex jinħatar espert sabiex iwettaq valutazzjoni ġusta, prudenti u realistika sabiex jiġi kkalkulat il-valur tal-assi netti ta’ Banco Popular.
Issa, hemm lok li jiġi kkonstatat li l-argumenti tar-rikorrenti ma jippermettux li wieħed jifhem liema hija l-bażi legali ta’ din it-talba għal kumpens imqajma fil-kuntest tal-kontestazzjoni tal-valutazzjoni 2.
Fl-ewwel lok, ir-riferimenti magħmula mir-rikorrenti għall-Artikolu 20(15) tar-Regolament Nru 806/2014 bħala l-bażi għat-talba għal kumpens tagħhom ma jinftiehmux. Din id-dispożizzjoni, imfakkra fil-punt 681 iktar ’il fuq, sempliċement tindika li l-valutazzjoni li fuqha bbaża ruħu s-SRB tifforma parti integrali mill-iskema ta’ riżoluzzjoni u ma tistax tiġi appellata separatament.
Fit-tieni lok, fir-rigward tad-dikjarazzjoni li d-dritt għal kumpens jirriżulta direttament mill-ksur tad-dritt għal proprjetà sanċit fl-Artikolu 17(1) tal-Karta, hemm lok li jiġi rrilevat li, għalkemm ir-riżoluzzjoni ta’ Banco Popular kienet twassal għal ksur tad-drittijiet għal proprjetà tar-rikorrenti, dan ma jistax jirriżulta mill-valutazzjoni 2.
Fil-fatt, jeħtieġ li jiġi rrilevat li l-għan tal-valutazzjoni 2, imwettqa minn espert indipendenti, huwa li s-SRB jingħata l-elementi li jippermettulu jadotta l-iskema ta’ riżoluzzjoni u, kif tinnota l-Kummissjoni, fiha nnifisha ma tipproduċix effetti legali vinkolanti li jaffettwaw l-interessi tar-rikorrenti. L-iskema ta’ riżoluzzjoni u d-Deċiżjoni 2017/1246 biss jipproduċu effetti legali vinkolanti. Għaldaqstant, ir-rikorrenti ma jistgħux jitolbu l-għoti ta’ kumpens fuq il-bażi ta’ kontestazzjoni tal-valutazzjoni 2 indipendenti mill-kontestazzjoni tad-deċiżjonijiet ikkontestati.
Fit-tielet lok, fir-rigward tar-riferiment magħmul mir-rikorrenti għall-Artikolu 20(12) tar-Regolament Nru 806/2014, huwa biżżejjed li wieħed jinnota li din id-dispożizzjoni ma hijiex rilevanti f’dan il-każ.
L-Artikolu 20(12) tar-Regolament Nru 806/2014 jipprovdi:
“Fil-każ li l-istima tal-valwazzjoni ex-post definittiva tal-valur tal-assi netti ta’ entità msemmija fl-Artikolu 2 tkun ogħla mill-istima tal-valwazzjoni provviżorja tal-valur tal-assi netti ta’ dik l-entità, il-Bord jista’ jitlob lill-awtorità nazzjonali ta’ riżoluzzjoni biex:
a)      teżerċita s-setgħat tagħha li żżid il-valur tal-pretensjonijiet tal-kredituri jew tas-sidien ta’ strumenti kapitali rilevanti li tagħmel valwazzjoni negattiva bl-għodda ta’ rikapitalizzazzjoni interna;
b)      jagħti struzzjonijiet lil istituzzjoni tranżitorja jew mezz ta’ mmaniġġjar tal-assi li jħallas aktar korrispettiv fir-rigward tal-assi, id-drittijiet jew l-obbligazzjonijiet lil istituzzjoni taħt riżoluzzjoni, jew skont il-każ, fir-rigward tal-istrumenti ta’ sjieda lis-sidien ta’ dawk l-istrumenti ta’ sjieda.”
Huwa biżżejjed li jiġi kkonstatat li, f’dan il-każ, is-SRB ma wettaqx valutazzjoni ex post finali fuq il-bażi ta’ dik id-dispożizzjoni. Fi kwalunkwe każ, għall-kuntrarju ta’ dak li jsostnu r-rikorrenti, din id-dispożizzjoni ma tipprevedix il-possibbiltà għas-SRB jew il-Kummissjoni li jagħtuhom kumpens.
Fir-raba’ lok, ir-riferiment magħmul mir-rikorrenti għall-Artikolu 20(16) tar-Regolament Nru 806/2014, bħala l-bażi għad-dritt tagħhom għal kumpens ekwivalenti għall-valur tal-assi netti ta’ Banco Popular fid-data tar-riżoluzzjoni, ma jinftiehemx sa fejn din id-dispożizzjoni tipprevedi biss li s-SRB għandu jiżgura li valutazzjoni titwettaq wara r-riżoluzzjoni, sabiex jiġi ddeterminat jekk l-azzjonisti u l-kredituri kinux jibbenefikaw minn trattament aħjar kieku l-istituzzjoni taħt riżoluzzjoni kienet ġiet suġġetta għal proċedura normali ta’ insolvenza.
Barra minn hekk, inkwantu t-talba għal kumpens għandha tiġi interpretata bħala li hija intiża sabiex tiġi stabbilita r-responsabbiltà mhux kuntrattwali tas-SRB jew tal-Kummissjoni fuq il-bażi tal-Artikolu 87(3) tar-Regolament Nru 806/2014, huwa biżżejjed li jiġi kkonstatat li din it-talba ma tikkontempla l-ebda waħda mill-kundizzjonijiet neċessarji sabiex tiġi stabbilita r-responsabbiltà tal-istituzzjonijiet fis-sens tal-Artikolu 340 TFUE, previsti fil-ġurisprudenza msemmija fil-punt 595 iktar ’il fuq. Fil-fatt, ir-rikorrenti ma jindikawx liema huwa l-ksur imwettaq mis-SRB jew mill-Kummissjoni, u lanqas liema aġir huwa kkritikat.
Fid-dawl ta’ dak li ntqal iktar ’il fuq, hemm lok li tiġi miċħuda t-talba għal kumpens ibbażata fuq il-kontestazzjoni tal-valutazzjoni 2.
Għaldaqstant, it-tielet sett ta’ talbiet tar-rikorrenti għandu jiġi miċħud.
D.
Fuq it
‑
talbiet għal miżuri ta’ organizzazzjoni tal
‑
proċedura u għal miżuri istruttorji
Ir-rikorrenti talbu lill-Qorti Ġenerali sabiex tordna diversi miżuri ta’ organizzazzjoni tal-proċedura u istruttorji.
Fit-talba, ir-rikorrenti talbu lill-Qorti Ġenerali, minn naħa waħda, sabiex tordna lis-SRB, lill-Kummissjoni, lill-BĊE, lir-Renju ta’ Spanja, lill-Bank ta’ Spanja u lill-FROB jipproduċu diversi dokumenti. Min-naħa l-oħra, huma talbu lill-Qorti Ġenerali sabiex tordna s-smigħ ta’ diversi persuni bħala xhieda u t-tħejjija ta’ rapporti ta’ esperti, fuq il-bażi tal-Artikolu 91(d) u (e) tar-Regoli tal-Proċedura.
Permezz ta’ ittra mibgħuta lir-Reġistru tal-Qorti Ġenerali fis-16 ta’ April 2019, ir-rikorrenti ressqu emenda għat-talbiet għal miżuri istruttorji inklużi fir-rikors u fir-replika. F’dik l-ittra, huma indikaw li kienu qegħdin jirtiraw it-talba tagħhom għal rapporti ta’ esperti u li kienu qegħdin jillimitaw it-talba tagħhom għal seduti ta’ smigħ tax-xhieda għas-smigħ tal-Presidenta tas-SRB.
Fir-rigward tat-talbiet għal miżuri ta’ organizzazzjoni tal-proċedura jew istruttorji mressqa minn parti f’kawża, għandu jitfakkar li l-Qorti Ġenerali hija l-unika qorti li tista’ tara n-neċessità eventwali li tikkompleta l-elementi ta’ informazzjoni li hija jkollha fil-kawżi quddiemha (ara s-sentenza tas‑26 ta’ Jannar 2017, Mamoli Robinetteria vs Il‑Kummissjoni, C‑619/13 P, EU:C:2017:50, punt 117 u l-ġurisprudenza ċċitata; sentenza tat‑12 ta’ Novembru 2020, Fleig vs SEAE, C‑446/19 P, mhux ippubblikata, EU:C:2020:918, punt 53).
Mill-ġurisprudenza tal-Qorti tal-Ġustizzja jirriżulta li, anki jekk talba għas-smigħ ta’ xhieda, li ssir fir-rikors, tindika bi preċiżjoni l-fatti li fuqhom għandhom jinstemgħu x-xhud jew ix-xhieda u r-raġunijiet li jiġġustifikaw is-smigħ tagħhom, hija l-Qorti Ġenerali li għandha tevalwa r-rilevanza tat-talba fir-rigward tas-suġġett tal-kawża u l-ħtieġa li tisma’ x-xhieda ċċitati (ara s-sentenza tas‑26 ta’ Jannar 2017, Mamoli Robinetteria vs Il‑Kummissjoni, C‑619/13 P, EU:C:2017:50, punt 118 u l-ġurisprudenza ċċitata; sentenza tat‑22  ta’ Ottubru 2020, Silver Plastics u Johannes Reifenhäuser vs Il‑Kummissjoni, C‑702/19 P, EU:C:2020:857, punt 29).
Hemm lok li jiġi rrilevat li, permezz tad-digriet ta’ miżuri istruttorji tagħha, tat‑12 ta’ Mejju 2021, skont l-Artikoli 91(b), 92(3) u 103 tar-Regoli tal-Proċedura, il-Qorti Ġenerali ordnat lis-SRB jipproduċi ċerti dokumenti ċċitati fil-punt 98 iktar ’il fuq. B’digriet tad‑9 ta’ Ġunju 2021, il-Qorti Ġenerali kkunsidrat li d-dokumenti prodotti mis-SRB fil-verżjoni kunfidenzjali tagħhom ma kinux rilevanti għas-soluzzjoni tal-kawża.
F’dan il-każ, hemm lok li jiġi rrilevat li l-elementi inklużi fil-proċess kif ukoll l-ispjegazzjonijiet mogħtija matul is-seduta huma suffiċjenti sabiex jippermettu lill-Qorti Ġenerali tiddeċiedi, wara li din tal-aħħar tkun setgħet tiddeċiedi b’mod utli fuq il-bażi tat-talbiet, ir-raġunijiet u l-argumenti żviluppati fil-mori tal-kawża u fid-dawl tad-dokumenti ppreżentati mill-partijiet.
Minn dan isegwi li t-talbiet tar-rikorrenti għal miżuri ta’ organizzazzjoni tal-proċedura u għal miżuri istruttorji għandhom jiġu miċħuda, mingħajr ma huwa neċessarju li tingħata deċiżjoni dwar l-ammissibbiltà ta’ wħud minn dawn it-talbiet.
Minn dak kollu li ntqal iktar ’il fuq jirriżulta li r-rikors għandu jiġi miċħud fl-intier tiegħu.
V.
Fuq l
‑
ispejjeż
Skont l-Artikolu 134(1) tar-Regoli tal-Proċedura, il-parti li titlef il-kawża għandha tiġi kkundannata għall-ispejjeż, jekk tkun saret talba f’dan is-sens. Peress li r-rikorrenti tilfu, għandhom jiġu kkundannati għall-ispejjeż tagħhom kif ukoll għal dawk sostnuti mill-Kummissjoni, mis-SRB u minn Banco Santander kif mitluba minn dawn tal-aħħar.
Skont l-Artikolu 138(1) tar-Regoli tal-Proċedura, l-Istati Membri u l-istituzzjonijiet li intervjenew fil-kawża għandhom ibatu l-ispejjeż rispettivi tagħhom. Ir-Renju ta’ Spanja għandu għalhekk ibati l-ispejjeż tiegħu.
Għal dawn il-motivi,
IL-QORTI ĠENERALI (It-Tielet Awla Estiża)
taqta’ u tiddeċiedi:
1)
Ir-rikors huwa miċħud.
2)
Eleveté Invest Group, SL u r-rikorrenti l-oħra li isimhom huwa inkluż fl-anness huma kkundannati jbatu l-ispejjeż tagħhom kif ukoll dawk sostnuti mill-Kummissjoni Ewropea, mill-Bord Uniku ta’ Riżoluzzjoni (SRB) u minn Banco Santander, SA.
3)
Ir-Renju ta’ Spanja għandu jbati l-ispejjeż tiegħu.
Van der Woude
Jaeger
Kreuschitz
De Baere

Steinfatt
Mogħtija f’qorti bil-miftuħ fil-Lussemburgu, fl‑1 ta’ Ġunju 2022.
Firem
Werrej
I.  Ilkuntest ġuridiku
II.  Ilfatti li wasslu għallkawża u lfatti sussegwenti għallpreżentata tarrikors
A.  Fuq issitwazzjoni ta’ Banco Popular qabel ladozzjoni taliskema ta’ riżoluzzjoni
B.  Fuq fatti oħra qabel ladozzjoni taliskema ta’ riżoluzzjoni
C.  Fuq liskema ta’ riżoluzzjoni ta’ Banco Popular tas7 ta’ Ġunju 2017
D.  Fuq ilfatti wara ladozzjoni taddeċiżjoni ta’ riżoluzzjoni
III.  Ilproċedura u ttalbiet talpartijiet
IV.  Iddritt
A.  Fuq ittalba għallannullament taddeċiżjonijiet kkontestati
1.  Fuq lewwel motiv, ibbażat fuq ksur talArtikolu 18 tarRegolament Nru 806/2014
a)  Fuq lewwel parti, ibbażata fuq ksur talArtikolu 18(1)(a) tarRegolament Nru 806/2014
1)  Fuq lewwel ilment, dwar ilħtieġa għal għoti ta’ assistenza ta’ likwidità
2)  Fuq ittieni lment, ibbażat fuq ilksur talobbligu ta’ motivazzjoni
3)  Fuq ittielet lment, relatat malksur talprinċipju ta’ amministrazzjoni tajba
b)  Fuq ittieni parti, ibbażata fuq ilksur talArtikolu 18(1)(b) tarRegolament Nru 806/2014
c)  Fuq ittielet parti, ibbażata fuq ilksur talArtikolu 18(1)(c) tarRegolament Nru 806/2014
2.  Fuq ittieni motiv, ibbażat fuq ilksur talArtikolu 20 tarRegolament Nru 806/2014
a)  Fuq lewwel parti, ibbażata fuq ksur talArtikolu 20(11) tarRegolament Nru 806/2014
b)  Fuq ittieni parti, ibbażata fuq ilksur tal-Artikolu 20(5)(a) sa (c) u (f) tarRegolament Nru 806/2014
c)  Fuq ittielet parti, ibbażata fuq innuqqas ta’ indipendenza ta’ Deloitte
d)  Fuq irraba’ parti, ibbażata fuq ilksur talArtikolu 20(1) tarRegolament Nru 806/2014 peress li lvalutazzjoni 2 ma kinitx “ġusta, prudenti u realistika”
1)  Fuq lewwel ilment, li lvalutazzjoni 2 kienet ibbażata fuq kriterji żbaljati
2)  Fuq ittieni lment, ibbażat fuq li lvalutazzjonijiet 1 u 2 huma spekulattivi ħafna
3)  Fuq ittielet ilment, li lvalutazzjoni 2 ma hijiex “ġusta, prudenti u realistika”
e)  Fuq ittieni lment, ibbażat fuq ksur talArtikolu 20(7) u (9) tarRegolament Nru 806/2014
3.  Fuq ittielet motiv, ibbażat fuq ksur taddritt għal smigħ u taddritt ta’ aċċess għallfajl, sanċiti flArtikolu 41(2) talKarta
a)  Fuq lewwel parti, ibbażata fuq ilksur taddritt għal smigħ
b)  Fuq ittieni parti, ibbażata fuq ilksur taddritt ta’ aċċess għallfajl
4.  Fuq irraba’ motiv, ibbażat fuq ilksur talobbligu ta’ motivazzjoni
B.  Fuq ittalbiet għal kumpens
1.  Fuq lewwel talba għal kumpens
2.  Fuq ittieni talba għal kumpens
a)  Fuq lillegalità invokata
1)  Fuq lewwel ilment, ibbażat fuq ksur talobbligu ta’ kunfidenzjalità
2)  Fuq ittieni lment, dwar lattitudni passiva tasSRB u talKummissjoni
b)  Fuq irrabta kawżali
C.  Fuq ittalbiet għallannullament talvalutazzjoni 2 u għal kumpens
D.  Fuq ittalbiet għal miżuri ta’ organizzazzjoni talproċedura u għal miżuri istruttorji
V.  Fuq lispejjeż
*
Lingwa tal-kawża: l-Ispanjol
Il-lista tar-rikorrenti l-oħrajn hija annessa biss mal-verżjoni nnotifikata lill-partijiet.